
Predgovor 


Pred vama je knjiga koja pokušava na jednostavan način, pristupačan 
i nelingvistima, govoriti o nekim jezičnim pitanjima koja se u javnosti 
često javljaju, a koja su nerijetko ne posve jasna i onima koji se profe- 
sionalno bave jezikom i lingvistikom. Može se doista reći da knjiga, 
među ostalim, govori i o nekim osnovama lingvistike, no na način 
na koji se o tome nažalost rijetko govori. Ova knjiga je plod autorova 
višegodišnjeg bavljenja jezikom i lingvistikom i razmišljanjima o tim 
problemima. U knjigu su, osim tema koje su ušle, mogle, naravno, ući 
i mnoge druge bitne teme. Teme čine zaokruženu cjelinu i međusobno 
se nadopunjavaju iako se pojedina poglavlja mogu čitati i zasebno. 
Knjiga govori o jeziku općenito, no kako izlazi na hrvatskom jeziku i 
u Hrvatskoj, jasno je da se u velikoj mjeri govori o situaciji kod nas, 
tj. na primjeru naše situacije, kao i to da su jezični primjeri, lakšeg 
razumijevanja i bliskosti teme radi, najčešće iz hrvatskog. U knjizi se 
također, najčešće u fusnotama, nalazi i dosta primjera koji ne bi nužno 
morali ući u ovakvu knjigu kada bi ona bila zamišljena kao strogo 
organiziran udžbenik u kojem ne bi smjelo biti previše tematskih 
skretanja. No takvi su primjeri, za koje je procijenjeno da bi mogli biti 
čitatelju zanimljivi, ipak unijeti, tim više što je često riječ o temama koje 
su inače slabo ili nikako obrađene. U knjizi se u velikoj mjeri obrađuje 
problematika o kojoj je autor dosada pisao u znanstvenim člancima i 
o kojoj je govorio u medijima i javnim nastupima. Ovdje su ti stavovi 
i pogledi na jezik, koji se često tiču nekih od najfrekventnijih pitanja 
koja se o jeziku javljaju među nestručnjacima, dodatno razrađeni i u 
detalje objašnjeni. Iz čitave bi knjige trebala proizlaziti tvrdnja da je 

jezik društvena činjenica, stvar društva a ne stvar pojedinca, i da ga se 
ne može gledati izdvojeno od društva, društvenih odnosa i promjena 
u društvu. Utoliko ova knjiga nije samo knjiga o jeziku, nego i knjiga 
o društvu, znanosti općenito, pa čak i politici... 


Tokom pisanja knjige, uvelike su mi pomagali mnogi prijatelji i kolege 
koji su bili prvi čitatelji poglavlja kako su ona nastajala. Od njih sam 
dobio mnoge korisne primjere, komentare, savjete i reakcije, koji su 
katkad dosta utjecali na neka od razmišljanja u knjizi. Na početku se 
zahvaljujem svojoj urednici Lari Holbling Matković na prvom poticaju 
za pisanje knjige i na uređivanju teksta. Na čitanju rukopisa ili većih 
dijelova rukopisa te na trudu i pomoći zahvaljujem se (abecednim 
redom) Mislavu Beniću, Vedrani Bibić, Marku Kapoviću, Orsatu 
Ligoriju, Mihailu Miši Oslonu i Daliborki Sarić. Na nekoliko primjera 
i komentara htio bih se zahvaliti i Vlatku Brozu, Marku Kostaniću, 
Marku Kovačiću i Nikoli Vuletiću. Anđelu Starčeviću hvala na citatima. 
Naravno, za sve što je u knjizi napisano, kao i za sve moguće greške, 
odgovornost snosi samo autor. 


U Zagrebu, 14. prosinca 2010. 

Čime se bavi lingvistika? 


Gramatike ne padaju s neba (D. S.) 


Neke su teme osobito popularne u javnim raspravama. Jedna od takvih 
tema je i jezik. O njemu se često raspravlja i o njemu mnogi imaju svoje 
mišljenje — i trebali bi ga imati, da ne bude zabune. Zbog specifičnih 
okolnosti u zadnjih dvadesetak pa i više godina i problema kao što su 
pitanje samostalnosti hrvatskog jezika u odnosu na srpski, razbuktavanje 
jezičnog čistunstva, izrazita politizacija jezika i izražavanje nacionalizma 
kroz jezik i sl., interes je za jezik u Hrvatskoj bio samo potenciran. 


Na prvi pogled, odgovor na pitanje iz naslova bi trebao biti posve 
jednostavan. Kao što i samo ime jasno kaže, lingvistika ili jezikoslovlje, 
tj. lingvisti ili jezikoslovci, bave se jezikom. Istražuju jezik, pitanja 
i probleme vezane uz jezik na različite načine — od proučavanja 
fonologije (glasovnog sustava) nekog jezika, bilo da je riječ o velikim 
svjetskim jezicima, čakavskom govoru Sv. Petra u Šumi ili o jednom 
od 750 jezika koji se govore na Papui Novoj Gvineji; preko najnovijih 
primjena računalne tehnologije na obradu jezika pa sve do bavljenja 
filozofijom jezika u 20. stoljeću... Kao i u svim znanostima, nebrojeno 
je mnogo načina na koje se predmet dotične znanosti može proučavati. 
Kao i u drugim znanostima, teme kojima se bave pojedine lingvističke 
discipline mogu biti toliko raznorodne i međusobno nepovezane da 
često ni sami lingvisti koji se bave specifičnim dijelom lingvistike 
ne razumiju čime se točno bave lingvisti koji se bave kojom drugom 

lingvističkom disciplinom. Tako lingvist koji se bavi filozofijom jezika 
vjerojatno neće znati puno o računalnoj lingvistici, kao i obrnuto, 
niti će dotična istraživanja ikako utjecati jedna na druge. Mnogim je 
lingvističkim disciplinama zajedničko samo to da im se istraživanja u 
većoj ili manjoj mjeri tiču jezika u nekom pojavnom obliku, dok im 
metode i ciljevi mogu biti potpuno različiti. 


Međutim, to ipak nije i mišljenje koje prevladava među laicima. 
Stereotipi postoje o svim zanimanjima pa tako i o lingvistima. Laici često 
misle da lingvisti nužno moraju znati velik broj jezika te zapravo brkaju 
jezikoslovce s poliglotima, kao što se često misli da svi lingvisti moraju 
znati apsolutno sve riječi i izraze iz najopskurnijih dijalekata i sl. No 
to je opet netočno. Neki lingvisti doista znaju govoriti ili poznaju velik 
broj jezika, ali poanta lingvistike nije u tome da se zna velik broj jezika 
ili da se znaju sve riječi i izrazi koji postoje u određenom jeziku, nego 
da se neki ili više jezika ili samo dio kojega jezika istražuje i proučava. 
U nekim je granama lingvistike, primjerice u jezičnoj tipologiji koja se 
bavi uspoređivanjem jezičnih karakteristika u jezicima svijeta, doista 
bitno da se, više ili manje dobro, poznaje velik broj jezika, ali ne i u 
svima. A i tada to lingvističko poznavanje jezika najčešće nije istovjetno 
komunikacijskom ili poliglotskom poznavanju jezika. Lingvistu često 
nije potrebno znati tečno govoriti pojedini jezik da bi se njime znan- 
stveno bavio, već mu je primjerice potrebno poznavanje gramatičkih 
finesa i načina funkcioniranja dotičnoga jezika o kojima govornici toga 
jezika ne znaju ništa. Praktična upotreba jezika i njegovo izučavanje 
se ne mogu nikako svesti na isto. To je prilično očito — svi govornici 
hrvatskoga recimo savršeno dobro znaju od svakoga glagola napraviti 
sadašnje vrijeme, no to ne znači da će zato moći u trenu strancu koji 
uči hrvatski objasniti kako je točno ustrojen poprilično složen sustav 
hrvatskog prezenta i zašto recimo nosim, vidim i kričim imaju iste oblike 
u prezentu ali različite u infinitivu — nositi, vidjeti i kričati. S druge 
strane, ne treba misliti da to što lingvisti proučavaju gramatičke finese 
u jeziku, iako pritom ne moraju nužno tečno govoriti koji jezik, nema 
nikakve praktične primjene. Gramatike se, naime, ne pišu same od 
sebe — bez lingvista i njihova bavljenja najrazličitijim aspektima jezika 
ne bi bilo moguće učiti strane jezike, niti bi u konačnici bilo moguće 
čitati prijevode stranih knjiga i gledati strane filmove. 

Najraširenije mišljenje o lingvistici u javnosti je ipak ono da se lingvisti 
bave, ako već ne postavljanjem zareza i time hoće li se pisati “neću? ili 
“ne ću, a onda izmišljanjem pravila i time kakav bi jezik trebao biti. 
Lingvisti bi dakle bili tu da propišu što je “pravilno? a što “nepravilno? 
u jeziku, kako se smije i kako ne smije govoriti i pisati, te bi se općenito 
trebali baviti trivijalnostima, kao što je to treba li se pisati greška ili 
grješka, zadaci ili zadatci i pravilima o postavljanju zareza, te valjda 
bjesniti po medijima da ljudi više ne znaju govoriti hrvatski. 


Takav stav proizlazi iz slike o jeziku i gramatici do koje se dolazi u 
školi, a to je da se jezikom uglavnom bavi u okvirima toga kako treba 
pisati i govoriti. Od osnovne škole nadalje, o jeziku se govori gotovo 
isključivo u okviru vrlo sumnjivih pojmova kao što su “pravilno/nepra- 
vilno? i “ispravno/neispravno", uči se kako se “pravilno? piše i govori 
i samo se tome posvećuje pozornost'. Nije sporno da u organiziranim 
društvima postoji potreba za kodificiranim standardnim, službenim 
jezikom, koji će se upotrebljavati u službenim okolnostima, na televiziji, 
u pisanju zakona i službenih dokumenata, službenoj i međudijalekatskoj 
komunikaciji i sl., no takva se metoda učenja standardnog jezika, pri 
čemu se učenicima od malena utuvljuje u glavu da u jeziku postoje 
neke stvari koje su “pravilne*, a druge koje su “nepravilne?, što je 
znanstveno posve neutemeljeno, nikako ne može opravdati. No to 
također objašnjava i stavove o lingvistima kao o profesionalnim cje- 
pačima dlaka i pedantima koji se bave utvrđivanjem toga treba li se 
neću pisati zajedno ili ne i kaže li se “ispravno? drukčiji ili drugačiji pa 
onda ne treba čuditi što mnogi misle da se svi lingvisti bave zarezima, 
pravopisom i problemima “kako se što pravilno kaže". 


Osim toga, na takav je stav o lingvistima kod nas vjerojatno utjecala 
i puristička histerija iz 1990-ih. Naravno, takvi stavovi zapravo nimalo 
ne odgovaraju istini. No ne treba kriviti one koji možda imaju takav 
stav. On je uvelike posljedica nečega što možemo nazvati ideologija ili 
kultura standardnoga jezika, a za takve su stavove u velikoj mjeri krivi 


1 Treba reći da se stavovi prema lingvistima i jeziku općenito mogu razlikovati od jezika do jezika, 
tj. od zemlje do zemlje. Ovdje ponajprije govorimo o prilikama u Hrvatskoj iako je ideologija stan- 
dardnog jezika tipična za sve zapadnoeuropske jezike te je primjerice u Velikoj Britaniji ili SAD-u 
ona ništa manje izražena nego kod nas. 


il Čiji je jezik? 


upravo sami lingvisti, koji u medijima pokušavaju uvjeriti ljude da ne 
znaju što koja riječ znači, da su zaboravili svoj jezik, koji objašnjavaju 
što je jedino “pravilno? i u “duhu hrvatskog jezika“, koje su riječi 
podobne a koje nisu i slično. Na taj način se jezikoslovna struka posve 
banalizira i zapravo ju se potpuno krivotvori. U takvim nastupima 
nema nimalo znanstvenoga pristupa jeziku. 


S druge strane, posve je jasno da nije baš vjerojatno da će se u 
javnosti ili u medijima previše govoriti o nekim opskurnim temama 
kojima se lingvisti bave — a bave se brojnim opskurnim temama kao 
što su baltoslavenske naglasne paradigme, pitanja kreolske sintakse u 
nekim varijantama brazilskog portugalskog ili kognitivističko istra- 
živanje imenskih klasa u nekom australskom jeziku. No to ne znači 
nužno da se, samo zato što je dosta lingvističkih istraživanja javnosti 
nezanimljivo, prekompleksno ili prestručno, stvari moraju banalizi- 
rati do te mjere da se lingvistika tobože svodi na pitanja pravopisa i 
“pravilnog/nepravilnog?. 


S obzirom na tadašnja događanja općenito, nije neočekivano da 
se primjerice u 1990-ima uglavnom govorilo o srbizmima i kako ih 
ukloniti iz jezika, no treba shvatiti da je sve to zapravo imalo vrlo 
malo veze sa znanosti i s lingvistikom i da je tu zapravo bila riječ o 
preslikavanju nekih pojava iz društva i politike u jezik. To što su se 
neki postupci pokušavali “znanstveno? opravdati ne znači nužno da 
imaju veze sa znanosti. 


Ono što treba shvatiti jest da je lingvistika znanost koja se bavi 
najrazličitijim temama vezanim uz jezik i znanost koja opisuje sve 
aspekte jezika. Ključna je tu riječ opisuje. Dakle, lingvistika opisuje, 
a ne propisuje. Cilj je lingvističkih istraživanja jezik opisati te, ako je 
to moguće, analizirati, objasniti i shvatiti kako jezik ili neki elementi 
u jeziku funkcioniraju. Propisivanje kako bi jezik “trebao? izgledati 
s lingvistikom nikakve veze nema. Zapravo, dovedemo li stvari do 
apsurda, moglo bi se prilično uvjerljivo tvrditi da disciplina koja 
se bavi upravo propisom (a ne opisom), jezična standardologija, tj. 
disciplina koja se bavi praktičnom standardizacijom jezika, uopće ni 
nije dio lingvistike jer je u odlučivanju što će biti dijelom književnog 
jezika a što ne katkada najmanje znanosti. Kada jezikoslovac piše 

gramatiku ili pravopis kojeg standardnog jezika i recimo propisuje 
da je standardno samo u ligi ili u točki a ne u lizi ili u točci (iako se i 
jedno i drugo govori), propisivanje samo prvih oblika ne temelji se ni 
na kakvoj znanstvenoj analizi, iako se to tako često prikazuje, nego 
na čistoj proizvoljnosti ili osjećaju standardologa što je “pravilnije, 
“dosljednije? ili “standardnije". TA se proizvoljna standardološka praksa 
stoga razlikuje od lingvističkoga opisa tj. analize koja bi zahtijevala da 
se ustvrdi da se i jedni i drugi oblici upotrebljavaju i da se precizno 
opiše tko ih rabi, u kojim slučajevima, što je frekventnije a što manje 
frekventno, u kojim se točno riječima takve dvojnosti javljaju i sl., 
izbjegavajući pritom neznanstvene tvrdnje o tome što je više ili manje 
“pravilno", što je “u duhu jezika? i slične opskurantističko-metafizičke 
sljeparije. 


Kada se shvati da je cilj lingvistike oprs jezika, a ne njegov propis, 
iz toga onda lako proizlazi i sve ostalo. Nakon toga je lako prozreti sve 
one koji tobože znanstveno dokazuju da bi nešto “trebalo? biti ovakvo 
ili onakvo ili da je nešto “nepravilno", “pravilno? ili “pravilnije". Jezik 
ne pripada nikakvim samozvanim autoritetima koji jedini imaju pravo 
o njemu suditi, donositi odluke i propisivati što je u njemu “pravilno". 
Jezik pripada svim svojim govornicima, svim ljudima koji dotičnim 
jezikom govore. Lingvisti nisu, tj. ne bi trebali biti, ljudi koji govore 
kakav bi jezik trebao biti, lingvisti su ljudi koji govore i istražuju kakav 
jezik jest i kako funkcionira, zašto je baš takav kakav jest, kako se 
razvio i kako se razvija te kako je povezan s drugim aspektima ljudske 
djelatnosti. 


Katkada se dostignuća i otkrića lingvistike mogu primijeniti i u drugim 
područjima — primjerice u obrazovanju, prevođenju, učenju jezika, kod 
liječenja govorno-jezičnih poremećaja i sl. U nekim se slučajevima rezul- 
tati lingvističkih analiza mogu iskoristiti i u druge vrlo praktične svrhe, 
primjerice kao ispomoć u sudskim procesima (forenzička lingvistika), 
no nerijetko od njih nema izravne materijalne koristi ili posljedica u 
svakodnevnom životu, osim novih spoznaja o tome kako funkcionira 
jezik, a onda neizravno i kako funkcionira ljudski um. Jezik je fenomen 
tipičan za ljudska bića i bitno ih kao bića obilježava. Bez jezika kakav 
poznajemo i kakav uzimamo zdravo za gotovo, ljudsko društvo ne 

bi moglo funkcionirati kako funkcionira, niti bismo razmišljali kako 
razmišljamo. Stoga ne bi trebalo biti sporno da se onda jezik mora i 
izučavati. Lingvistika je samo jedna od različitih znanosti kojima se 
ljudi bave, a znanost se bavi svime što postoji pa se tako bavi i jezikom. 
Utoliko postojanje i zadaće lingvistike ne treba posebno opravdavati, 
kao što ne treba opravdavati ni postojanje drugih znanosti ni zašto se 
bave time čime se bave“. 


Kao što fizičari opisuju zakon gravitacije, a ne propisuju kakav bi on 
morao biti, kao što biolozi opisuju živi svijet, a ne propisuju kakav bi 
on trebao biti, kao što kemičari govore o kemijskim spojevima kakvi 
doista postoje, a ne propisuju kakvi bi spojevi trebali postojati, isto 
tako se i jezikoslovci bave jezikom kakav postoji, a ne propisuju kakav 
bi jezik trebao biti. Unatoč tome što mnogi laici, pa čak ni oni koji bi 
trebali biti stručnjaci, to ne razumiju, to je osnovna pretpostavka koju 
treba znati da bi se uopće smisleno razmišljalo i raspravljalo o jeziku. 


2 Naravno, takav idealističko-humanistički stav je u stvarnosti nerijetko teško braniti, pogotovo u 
svjetlu komercijalizacije obrazovanja i znanosti te žestokog napada na nekomercijalne, pogotovo 
društveno-humanističke, studije i istraživanja u cijelom svijetu u posljednjih dvadesetak godina. 
Jasno, uništavanje fundamentalnih istraživanja koja se ne mogu izravno komercijalno iskoristiti, 
u kakve spada i većina lingvističkih istraživanja, u konačnici pridonosi općem usporavanju novih 
znanstvenih spoznaja i dovodi do gubljenja znanstvene slobode i osnovnih znanstvenih principa, 
što ima pogubne posljedice po ljudsko društvo u cjelini. Gdje vlada isključivo logika profita, sve 
drugo nestaje pa tako i znanost i općedruštvena korist. 

Kvari li se jezik 
S vremenom? 


Nije jezik jabuka da se pokvari... 


Popularno je mišljenje da se jezik kvari, da se prije ljepše i točnije govo- 
rilo, da mlade generacije više ne znaju govoriti, da iskrivljuju jezik? i da 
jezik više nije što je nekad bio. Dok takve izjave ne trebaju nužno čuditi 
dolaze li od nestručnjakaA, zabrinjavajuće je kada se čuju od lingvista 
koji bi se jezikom trebali znanstveno baviti. Takav je stav o kvarenju 
jezika često povezan s purističkim ili sličnim stavovima — primjerice 
ako se kritizira to što danas, za razliku od prije, u jeziku ima puno 
više posuđenica, npr. engleskih. Jasno, popularne se teorije o kvarenju 
i propadanju jezika nikako ne mogu u potpunosti otpisati na utjecaj 
purizma i jezične standardizacije. One su u velikoj mjeri povezane s 
uobičajenim stavovima o tome da je prije sve bilo bolje, da su se mladi 
dizali starijima u tramvaju, da je hrana bila ukusnija, nogomet bolji i 
sl.“ Rjeđe se javlja suprotan stav da se jezik razvija i da je svaki sljedeći 
stupanj jezičnoga razvoja bolji od prethodnoga“. 


Usp. npr. Milroy 1998. 


4 Takve ideje imaju dugu tradiciju u europskom podneblju, sve od rimske kulture i ideje o zlatnom 
dobu rimske prošlosti nakon kojega se sve počelo kvariti, zbog čega je svaka rimska generacija, 
unatoč stvarnosti koja je mogla biti potpuno drugačija, mislila da je gora od prethodne. Na takve 
se ideje poslije nadovezala kršćanska vizija svijeta i eshatologija u kojoj se svijet također kreće od 
boljega prema lošijem — u kršćanskoj verziji od istočnoga grijeha i prvobitnoga izgona iz raja nadalje. 

5 Zanimljivo je da je npr. Charles Darwin smatrao da u jeziku pobjeđuju kraće, lakše, bolje riječi 
zbog svoje inherentne vrijednosti, tako izravno uspoređujući biološku evoluciju i povijesni razvoj 
jezika (citirano prema Labov 1972: 273). 

No nijedna od navedenih pretpostavaka — ni ona da se jezik kvari, 
ni ona da se jezik poboljšava i usavršava — nije točna i znanstveno 
opravdana. Jezik se ne kvari — jezik se mijenja. U tome nema ništa 
posebno dobro ni loše. Unatoč tome što su konzervativci i u jeziku, 
kao i drugdje, skloni zadržavanju statusa quo, jezične promjene se ne 
mogu zaustaviti, a takav stav u svakom slučaju nema ništa sa znanstve- 
nim pristupom jeziku. Ljudski se jezici mijenjaju od kada su nastali, 
mijenjaju se danas i mijenjat će se u budućnosti. Podjela na dobre i loše 
jezične promjene je u većini slučajeva moralističko-subjektivna. Teško 
je objektivno-znanstveno reći što je dobro a što ne u jeziku. Vrlo rijetko 
se mogu naći slučajevi u kojima se više-manje objektivno može reći da 
nešto što se u jeziku dogodilo ili što se s jezikom dogodilo ima loše 
posljedice. Npr. kod procesa izumiranja jezika su zabilježeni slučajevi 
da ljudi više ne znaju svoj stari jezik, ali ne nauče ni novi dobro pa se 
ne mogu ni na jednom jeziku dobro izražavati. Nešto su blaži primjeri 
rupe u sistemu, tj. nedostaci u jeziku, kao što je primjerice nepostojanje 
dativa od brojevnih izraza kao što je pet žena, što predstavlja sitniju 
sintaktičku poteškoću govornicima hrvatskoga“. 


Jezik se mijenja na svim razinama — od glasova (fonologija), oblika 
(morfologija), ustroja rečenica (sintaksa), značenja (semantika) pa sve 
do riječi (leksika). 


Tako su slavenski jezici npr. prije otprilike tisuću i nešto godina 
imali glas kojeg danas više u hrvatskom nema — nosno e (koje pišemo 
kao €), a koje se izgovaralo kao naše e ali kroz nos (nosni glasovi i 
danas postoje primjerice u francuskom i portugalskom). Taj glas se u 
međuvremenu promijenio i danas umjesto njega izgovaramo obično e pa 
se danas umjesto staroga peta kaže peta. To je jedan primjer glasovne 
promjene, a takvih je promjena u jeziku jako puno. Mnogi glasovi koji 
su prije u jeziku postojali više ne postoje, nastali su neki glasovi kojih 
prije nije bilo (npr. praslavenski nije imao glasa f), a neki glasovi koji 


6 Recimo od jedna žena je lako napraviti dativ — dao sam to jednoj ženi. Od tri žene se također 
može reći dao sam to trima ženama iako se deklinacija brojeva dva, tri, četiri u urbanim govorima 
uglavnom izgubila. Međutim, od pet žena (ili deset žena, dvadeset žena, sto žena...) to nije tako 
lako. Rečenica dao sam to pet žena ne zvuči baš najbolje i pomalo je nejasna - jezik tu traži da- 
tiv, ali dativa od brojeva iznad četiri više nema. To je objektivan nedostatak u sustavu koji može 
prouzrokovati manje komunikacijske poteškoće. Kako su se u praslavenskom svi brojevi mogli 
deklinirati, možemo uvjetno reći da je gubljenje deklinacije brojeva viših od četiri bila negativna 
jezična promjena u hrvatskom, što se tiče posljedica te promjene za komunikaciju. 

još uvijek postoje u jeziku su se promijenili u druge glasove u nekim 
okolnostima“. Od nešto novijih glasovnih promjena možemo recimo 
navesti gubljenje razlike između či ć u mnogim hrvatskim govorima. 
TA razlika još uvijek postoji u hrvatskom standardnom jeziku i u više 
hrvatskih govora, no u mnogima je i nestala — u većini kajkavskih 
govora* dosta davno, u drugim govorima posve nedavno. 


Što se tiče oblik4, danas primjerice u književnom jeziku za dativ, 
lokativ i instrumental množine imamo isti oblik — ženama. No još u 
19. st. su se u nekim varijantama književnog jezika nalazili stariji oblici: 
dativ ženam, lokativ ženah, instrumental ženami. Ti su se oblici danas 
u mnogim hrvatskim dijalektima, i u hrvatskom književnom jeziku, 
izjednačili, iako su u nekim dijalektima (npr. u sjevernočakavskom 
i nekim kajkavskim govorima) i u drugim slavenskim jezicima još 
uvijek različiti pa se kaže dajem ženam ali govorim o ženah i tu sam 
sa ženami. Tu je, dakle, riječ o morfološkoj promjeni. Slično tome, 
neki oblici mogu u potpunosti iz jezika nestati — tako je iz hrvatskog 
nestala dvojina, poseban brojni oblik koji još postoji u slovenskom 
jeziku, a koji je služio za izražavanje količine od točno “dva?, pre- 
ma jednini koja je izražavala količinu od “jedan? i množini koja je 
izražavala količinu od “tri i više". Tako je na staroslavenskom* žena, 
kao u hrvatskom, značilo “jedna žena", ženč je značilo “dvije žene“, 
a ženy je značilo “tri ili više žena". Iako je dvojina kao kategorija 
danas u hrvatskom nestala, njezini ostatci još uvijek postoje. Tako je 
današnji oblik za dativ/lokativ/instrumental množine ženama zapravo 
stari dativ/instrumental dvojine koji je dobio novo značenje kada je 


7 Npr. u štokavskom je -I na kraju riječi prešlo u -o, zato imamo: bila ali bio, posla ali posao, anđela 
ali anđeo. 
8 Ali ne u svima. Iako to nije osobito poznato među nedijalektolozima, u prigorskim kajkavskim 


govorima (oko Ozlja) se razlika između či ć u pravilu čuva. 


9 Staroslavenski ili starocrkvenoslavenski nije predak svih slavenskih jezika (predak svih slavenskih 
jezika je praslavenski, usp. Kapović 2008a: 91, 101-102), nego najstariji zapisani slavenski jezik koji 
je nastao u 9. stoljeću na osnovi staromakedonskoga govora iz okolice Soluna, ali je imao općesla- 
vensku nadgradnju i upotrebljavao se u više slavenskih zemalja. 


10 Znakovi č (jat) i y (jery) predstavljaju glasove koji su u hrvatskom poslije nestali. Na mjestu jata 
danas imamo hrvatsko ije/je (zato se tu govori o “odrazu jata" kada se, primjerice, raspravlja o 
pravopisu i pisanju ije/je), u dijalektima i fili e (ikavski i ekavski dijalekti), a na mjestu jeryja i (više 
o tim glasovima vidi u Kapović 2008a: 210, 221-222). 

dvojina kao kategorija nestala". Tu, dakle, vidimo da neki stari oblici 
mogu preživjeti u novim ulogama i da nestanak određene gramatičke 
kategorije ne znači nužno i nestanak samih oblika. 


I neki drugi oblici mogu nestati, kao što je iz većine živih hrvatskih 
govora nestao imperfekt (tj. oblici poput brjah, govorah, nosijah) iako 
u standardu i književnoj upotrebi još postoji. Drugačija je pak situacija 
s aoristom (tj. s oblicima poput dođoh, rekosmo, odoste, odnesoše) 
za koji se također često tvrdi da je nestao u živom jeziku. Takva je 
tvrdnja točna za govor urbanih sredina'“, no tu treba ipak imati na 
umu da se aorist i dan-danas relativno često upotrebljava u ruralnim 
štokavskim govorima". 


Što se tiče sintakse, možemo također navesti nekoliko promjena. U 
starijem je jeziku poredak nenaglašenih oblika bio recimo zašto ti smo 
prijatelji, dok je danas promijenjen i glasi zašto smo ti prijatelji. Prije 
je pridjev često bio iza imenice pa se prema današnjem hrvatski jezik 
govorilo jezik hrvatski“. Ili: prije je u hrvatskom, kao što je i danas 
u nekim drugim slavenskim jezicima, u niječnim rečenicama umjesto 
akuzativa nužno dolazio genitiv. Tako se govorilo vidim ženu ali ne 
vidim ženč (pri čemu je žene genitiv jednine). Danas se tu kaže ne 
vidim ženu, jednako kao u pozitivnoj rečenici. Isto tako se kaže i nisam 
kupio rječnik prema starijem nisam kupio rječnika. No ipak i danas još 
uvijek kažemo nemam rječnika uz nemam rječnik (dok u pozitivnoj 
rečenici može biti samo imam rječnik s akuzativom). 


11 Ostatak dvojine je i tzv. “osmi padež" u hrvatskom, koji se još zove malina (ili paukal), tj. poseban 
oblik koji stoji uz brojeve dva/dvije, oba, trii četiri ikoji nije jednak nijednom drugom padežu. Zato 
se kaže jedan stol, dva/tri/četiri stola ali pet stolova. Da oblik stola ne može biti genitiv jednine, vidi 
se kada stavimo pridjev ispred njega: dva švedska stola (genitiv jednine od švedski je samo švedskog, 
a ako kod pridjeva nije riječ o genitivu, onda ni imenica ne stoji u genitivu nego u posebnom pa- 
dežnom obliku - malini tj. paukalu, iako je kod imenica taj oblik jednak obliku genitiva jednine). 


12. U urbanom se živom govoru mogu gdjegdje čuti ostaci aorista, poput odo(h) ili reko(h). U štokav- 
skim gradovima, poput Osijeka, to može biti arhaizam ili utjecaj okolnih seoskih govora (u seoskim 
štokavskim slavonskim govorima je aorist relativno uobičajen), dok u gradovima poput Zagreba (čiji 
je govor izvorno kajkavski) to može biti pod utjecajem književnog jezika, a eventualno i doseljenih 
štokavaca kojih je u Zagrebu jako puno. 


13 — Zanimljivo je opaziti i da se pisana upotreba aorista i imperfekta povećala s dolaskom pisanja SMS- 
ova jer su ti oblici, budući da su kraći od perfekta, pogodni takvom načinu pisanja, usp. Žic Fuchs 
& Tuđman Vuković 2008. 


14 Danasje takav poredak još opstao u vokativu, usp. npr. nominativ u on je blesava budala ali vokativ 
budalo blesava! 

I značenjske promjene su jako česte. Riječi neprestano mijenjaju, suzuju 
stara i dobivaju nova značenja'*. Još je razmjerno nedavno riječ značaj 
u hrvatskom značila “karakter", dok se danas uglavnom upotrebljava u 
značenju “značenje, važnost". Slično tome, riječ 7miš je prije označavala 
samo životinju, dok se danas upotrebljava i za kompjuterski miš (na- 
ravno, prema engleskoj riječi mouse koja je također dobila prošireno 
značenje). Riječi katkada mogu zadobiti posve oprečna značenja pa 
tako u hrvatskom strašan od izvorno negativnog značenja može dobiti 
i pozitivno značenje (strašan je — znači i “grozan je? i “sjajan je"), kao 
što se dogodilo i s riječima ludilo ili znrak u slengu. 


Da se riječi zamjenjuju jedne drugima, to ne treba posebno ni 
isticati. Leksičke promjene su uvijek najuočljivije običnim ljudima. Tako 
se danas u standardnom jeziku umjesto starijih riječi postola i crevlja"“ 
rabi posuđenica iz mađarskoga cipela. U zadnjih dvadeset godina smo 
mogli vidjeti dosta takvih slučajeva — nakon 1990. su se s političkim 
promjenama dogodile i mnoge jezične promjene pa su u (češću) upotrebu 
ušle (ili su se vratile) riječi poput putovnica (uz/umjesto pasoš), izbornik 
(umjesto selektor), bojnik (umjesto major), zračna luka (uz aerodrom)" 
itd. Tu se u pravilu radilo o zamjeni posuđenica riječima tvorenima 
od hrvatskih/slavenskih korijena, no u svem tom pretjerivanju je bilo 
i vrlo čudnih slučajeva gledano čak i iz takve čistunske perspektive. 
Tako je rusizam izvješće počeo zamjenjivati domaću tvorenicu izvještaj, 
bohemizam (riječ iz češkoga) žitelji je dobio na učestalosti uz domaću 
riječ stanovnici i sl., a sve zbog “logike? da su riječi što neobičnije to 
“hrvatskije". 


Dakako, nove riječi nastaju i kada se ukaže potreba za imenovanjem 
nekih novih stvari u realnom svijetu. Tako smo npr. za novi pojam u 


15 Usp. npr. i Trudgill 1998. 


16 Tako se u mnogim dalmatinskim govorima još upotrebljava riječ postola, a u standardu je od nje 
izvedena i riječ postolar. Riječ crevlja se pak upotrebljava u Dubrovniku. 


17 Rezultati nisu uvijek bili isti. Putovnica je u službenoj upotrebi u potpunosti potisnula pasoš, koji je 
ostao samo kolokvijalna riječ (iako se u govoru sada upotrebljava i putovnica), izbornik je u potpu- 
nosti potisnuo selektora, a zračna luka je postala samo vrlo službena zamjena riječi aerodrom (koja 
praktički jedina postoji u govoru). Katkada se nisu mijenjale čitave riječi nego samo tvorba, tako 
je humoristička serija u potpunosti zamijenjena humorističnom serijom, a uz starog prevodioca se 
danas vrlo često upotrebljava i novije prevoditelj jer su se sufiksi -ni i -telj smatrali “hrvatskijima* 
od -ski i -lac u ovakvim primjerima. 

izvanjezičnom svijetu posudili riječ tastatura, koju je u međuvremenu 
uglavnom potisnula domaća izvedenica tipkovnica. 


Da bismo opazili jezične promjene ne treba gledati daleko u prošlost. 
Dovoljno je samo pogledati kako je jezik izgledao prije sto godina, već 
i tada se vide razlike prema današnjem jeziku. No ne mora se čak ni 
u prošlost. Jezične promjene se mogu vidjeti već u sadašnjosti, pogle- 
damo li kako govore starija, srednja i mlađa generacija. I tu se mogu 
vidjeti neke razlike — ljudi starije generacije govore, uz neke razlike 
(poglavito što se tiče leksika), više-manje onako kako su govorili i prije 
više desetljeća dok su bili mladi, a to se, jasno, razlikuje od onoga 
kako mladi danas govore. Dakle, pretpostavlja se da govor starijih 
naraštaja odražava govor starijih vremena te se na osnovi razlike u 
govoru između starih i mladih može pretpostaviti da se u međuvre- 
menu dogodila jezična promjena — te razlike u govoru u sadašnjosti, 
u jednoj vremenskoj točci, odražavaju promjene koje su se u jeziku 
dogodile tokom vremena. Takvo neizravno opažanje jezičnih promjena 
u sadašnjosti naziva se opažanjem u prividnom vremenu. Za razliku od 
toga, želimo li proučavati jezičnu promjenu na izravan način, postoji i 
opažanje u stvarnom vremenu, koje se sastoji jednostavno od toga da 
se govor neke zajednice zabilježi recimo danas te da se onda vratimo 
nakon recimo dvadeset godina, snimimo ga opet i vidimo koje su se 
promjene dogodile. Dakako, takvo istraživanje zahtijeva puno više 
strpljivosti i truda. 


Na promjene u jeziku nam, dakle, izravno, u sadašnjosti, ukazuju 
varijacije u jeziku. Varijacijama nazivamo, jednostavno rečeno, različite 
načine izricanja istoga (ili gotovo istoga) u jeziku. Primjeri varijacija u 
hrvatskom su primjerice: ideš?/jel ideš?/dal ideš? (u govornom jeziku, 
u standardu je uobičajen oblik: 7deš [i?), kaj/što/šta u Zagrebu (prema 
standardnom što), dobrog/dobroga, gledam/gleam, nemam/neam, puno 
krušaka/kruški, vidit/vidi* u Splitu“ (prema standardnom vidjeti) itd. Kao 
što vidimo, varijacije postoje na svim jezičnim razinama, od fonološke 


18 U kolokvijalnom hrvatskom je, kao i u mnogim dijalektima, uobičajen gubitak krajnjega -i u infi- 
nitivu, npr. imat umjesto imati. U Splitu se, kao i u nekim drugim govorima, može izgubiti ito -f 
pa umjesto imat dobivamo ima'. 

tj. glasovne (kažeš/kaeš, lijepi/lipi u Splitu ili lijepi/lepi u Zagrebu), 
preko morfološke tj. varijacije u oblicima (krušaka/kruški), sintaktičke 
(odveo ga je vidjeti/da vidi spomenik) itd. Varijacije postoje ponajprije u 
govornom jeziku (gledam/gleam) ali i u standardnom jeziku (dobroga/ 
dobrog). Neke varijacije su proširene na širem jezičnom području (kao 
nositi/nosit)'*, a neke su ograničene na samo neke govore ili dijelove 
jezičnog područja (kao kaj/što/šta). Do varijacija u jeziku dolazi na 
različite načine — u nekim je slučajevima riječ o glasovnim promjenama 
(tako je izgovor gleam mlađi od izgovora gledam), u nekima je riječ 
o utjecaju standardnog jezika (odatle npr. što u Zagrebu ili u Splitu“ 
ili bijeli umjesto beli/bili), a u nekima je riječ o varijacijama unutar 
jezika nastalima različitim povijesnim jezičnim procesima (vidjeti/da 


vidi, primjedaba/primjedbi itd.). 


Prije se mislilo da su varijacije u jeziku nešto sporedno, da nisu 
pretjerano bitne i često su se zanemarivale u lingvističkim analizama. 
No u novije se vrijeme shvaća da su varijacije normalan i važan dio 
jezika, da su jeziku inherentne i da njihovo proučavanje može dovesti 
do vrlo zanimljivih rezultata. Varijacijama se u jeziku, i njihovim 
kvantitativnim (statističkim) proučavanjem bavi lingvistička disci- 
plina koja se zove kvantitativna sociolingvistika“' ili varijacionistička 
sociolingvistika (varijacionizam)“*. Proučavajući varijacije u jeziku i 
povezujući ih s izvanjezičnim faktorima (primjerice — određenu vari- 


19 Gubitak dočetnoga -i je uobičajen u govornom jeziku i poopćen u mnogim govorima, pogotovo 
štokavskim. Izvorno -ti/ći se, osim u standardu, čuva redovno u kajkavskim govorima (u kojima 
se primjerice kaže volim kopati, ali se iza glagola kretanja upotrebljava “kratki infinitiv“, npr. idem 
kopat, koji se naziva supin i zapravo predstavlja različitu gramatičku kategoriju od infinitiva te se 
često od njega razlikuje i naglaskom), u nekim čakavskim govorima, a, što se tiče štokavskoga, 
npr. u području oko Zadra i Šibenika (i u samim gradovima) te fakultativno u nekim slavonskim 
govorima. 

20 U Splitu se inače u govornom jeziku upotrebljava šta (dok je još stariji splitski imao ča). U Zagrebu 
pak na upotrebu štokavske upitno-odnosne zamjenice nije utjecao samo standardni jezik, nego i 
brojni doseljenici štokavci. To se vidi po tome što se u Zagrebu ne govori samo sto (samo oblik što 
se upotrebljava primjerice u Zadru) nego zapravo što/šta (što kao odnosna zamjenica — u primjerima 
kao ono što vidiš, a šta kao upitna zamjenica - u primjerima kao šta vidiš?; naravno sve to uz ono 
kaj vidiš/kaj vidiš?). Takva dvojnost što/šta nije mogla doći iz standardnoga jezika, nego samo iz 
živoga štokavskoga govora iako nema sumnje da utjecaj standarda povećava frekvenciju te zamjenice 
(a pod utjecajem standarda se onda govori i što vidiš?, tj. što kao upitna zamjenica). 


21 Kao što se vidi po samom nazivu, sociolingvistika je disciplina koja se bavi odnosom društva i 
jezika. U jezičnim se varijacijama često preslikavaju društveni odnosi (npr. govorni jezik ili dijalekt 
se često povezuje s manjim stupnjem obrazovanosti, društvenim statusom itd.). 


22 Sociolingvistika se pogotovo bavi govorom gradskih sredina (u kojima je posebno zanimljivo pro- 
učavati jezične varijacije), dok se tradicionalna dijalektologija uglavnom bavi seoskim govorima. 

jablu“* upotrebljavaju više obrazovani govornici nego neobrazovani, 
neku drugu više upotrebljavaju žene nego muškarci, neku treću više 
jedna etnička skupina nego druga, četvrtu više upotrebljavaju stariji 
govornici itd.), ako je to moguće“, zapravo se nerijetko proučavaju 
jezične promjene u tijeku njihova odvijanja i tako se dolazi do važnih 
informacija o tome kako se jezik mijenja. 


Lingvisti su sve do polovice 20. stoljeća smatrali da se jezične (najčešće 
se tu mislilo na glasovne) promjene ne mogu izravno opažati, nego da 
možemo promatrati samo njihove rezultate, tj. da ih se može proma- 
trati tek nakon što se dogode. No upravo je proučavanje varijacija u 
jeziku pokazalo da to nije točno. Osnivač moderne varijacionističke 
sociolingvistike je William Labov (rođen 1927), jedan od najvećih 
svjetskih živućih lingvista, koji se, zanimljivo, lingvistikom počeo 
baviti dosta kasno, tek u tridesetima, nakon što je desetak godina radio 
kao industrijski kemičar proizvodeći tintu. On je neizmjerno doprinio 
razumijevanju varijacija u jeziku, veza jezika i društva, teoriji povijesne 
lingvistike i mnogim drugim jezičnim problemima. Iako je i prije toga 
bilo radova koji su se bavili jezikom na takav način, početkom se 
moderne varijacionističke/kvantitativne sociolingvistike može smatrati 
1963. kada je Labov obranio svoj magisterij o govoru otoka Martha's 
Vineyard (inače poznatu ljetovalištu na istočnoj obali SAD-a, gdje 
ljetuju primjerice Clintonovi i Obama). To je bila studija bitna ne zato 
što se bavila jednim govorom američkoga engleskoga, nego zato što 
je Labov u njoj prvi put statistički proučavao glasovne promjene i na 
temelju toga došao do vrlo zanimljivih zaključaka — zanimljivih ne samo 
u okvirima američke dijalektologije, nego i na općelingvističkoj razini. 
Jedno od njegovih otkrića je recimo bilo da se po izgovoru određenih 
glasova u govoru srednjoškolaca s otoka može znati planiraju li oni 
u budućnosti ostati na otoku ili otići s njega ili da lokalci na otoku 
određene glasove različito izgovaraju (frekvencijski, statistički gledano) 


23 Varijablom se u sociolingvistici naziva jezična pojava koja ima dva ili više oblika, npr. varijabla () 
u riječima kažeš/kaeš, kužiš/kuiš, možeš/moeš itd. u hrvatskom ili varijabla (kaj/šta/što) u Zagrebu. 
24. Naravno, nije uvijek riječ o izvanjezičnim faktorima. Neke su varijacije uvjetovane i unutarjezičnim 


faktorima, npr. varijacija zamjenica šta i što u govornom hrvatskom uvjetovana je time je li riječ o 
upitnoj ili odnosnoj funkciji zamjenice. 

ovisno o tome koliko drže do lokalnoga identiteta. Ta je pionirska 
sociolingvistička empirijska studija ukazala na povezanost društva i 
jezika na način koji je do tada bio praktički potpuno nepoznat“. Labov 
je tom studijom dokazao da varijacije u jeziku ne moraju biti, kao što 
se dotada mislilo, čisto nasumične i slučajne, nego da se po njihovoj 
frekvenciji i učestalosti može iščitati njihova povezanost s izvanjezičnim 
čimbenicima kao što su spol/rod, dob, stupanj obrazovanja, društveni 
status, etnička pripadnost itd., kao i to da varijacije u jeziku mogu 
ukazivati na jezičnu promjenu koja se upravo odvija. 


Na koji se način jezik mijenja na glasovnom planu i kako se jezična 
promjena može pratiti u ovom trenutku, pokazat ćemo na jednom 
primjeru glasovne promjene koja je trenutno aktivna u hrvatskom i 
koje su neki govornici čak donekle i svjesni, ali sigurno ne znaju da 
je tu riječ o glasovnoj promjeni, nego bi to prije nazvali “gutanjem 
slova" u brzini ili sl. i općenito neće na to obraćati pretjeranu pozor- 
nost. Riječ je o glasovnoj promjeni u kojoj neki suglasnici ispadaju iz 
riječi između samoglasnika, kao u već navedenim primjerima neam 
umjesto nemam ili gleamo umjesto gledamo. To je vrlo bitna glasovna 
promjena koja se odvija, kako se čini, na čitavom hrvatskom jezičnom 
području iako zacijelo s nekim lokalnim obilježjima u pojedinim 
govorima. Ona obuhvaća glasove d (godina/goina), m (imam/iam), v 
(evo/eo), g (dragi/drai), b (treba/trea), ž (kažešlkaeš), t (vratiti/vraiti), j 
(brojevi/broevi), k (nekako/neako). Riječ je o glasovnoj promjeni koje 
su sami govornici svjesni — pa se tako pisanje poput gleat, trea ili kaeš 
može katkad vidjeti primjerice na internetu, ali koja nije pretjerano 
stigmatizirana — inovativni izgovor se obično ne primjećuje kao nešto 
čudno ili neobično čak i u najslužbenijim prilikama pa recimo nije 
neobično na televiziji čuti izgovor poput treamo, drai gleatelji i sl., pri 
čemu se nitko oko toga previše ne uzbuđuje osim pojedinačnih jezičnih 
pedanata iako ni njima to još nije palo previše u oči“. Rekosmo već 


25 = Rezultati toga, i drugih ranih Labovljevih istraživanja, mogu se pronaći u Labov 1972. 


26 — U određenoj se fazi glasovne promjene može očekivati da će ona postati još vidljivija nego danas, a 
onda se mogu očekivati napadi na nju od strane dežurnih jezičnih čistunaca u medijima, stigma- 
»o«: 


tiziranje o takvima oblicima kao “nepravilnima*, “ispravljanje* djece u školi i sl., no do te faze u 
ovom slučaju, iako su mnogi govornici promjene svjesni, još nismo došli. 

da će obični ljudi, ako na tu pojavu uopće obrate pažnju, biti skloni 
tu glasovnu promjenu otpisati kao “gutanje? i neće tome pridavati 
previše pozornosti, no zanimljivo je da ni većina lingvista zapravo 
tu promjenu ili ne primjećuje ili je smatra nebitnom, a neki čak o 
tome govore kao o neprihvatljivu nepravilnu izgovoru, nemarnosti, 
nevođenju računa o “pravilnom? govorenju i sl. Upravo je i to jedan 
od razloga što je ta promjena u hrvatskom praktički neproučena pa ne 
znamo točno koje jezično područje obuhvaća, kako se točno odvija, 
koje su razlike u različitim dijelovima Hrvatske itd. Ta je promjena 
inače razmjerno složena — neki suglasnici ispadaju puno češće i u 
puno većem broju slučajeva od drugih (npr. ispadanje -d- je prilično 
frekventno), ispadanje nekih suglasnika je katkad ograničeno na kon- 
kretne primjere pojedinih riječi (npr. -k- i -ž-), ispadanje je različito za 
pojedine suglasnike i može ovisiti o položaju u riječi, o mjestu naglaska 
u riječi, o samoglasnicima koji se nalaze oko suglasnika i sl., no nema 
potrebe da ovdje ulazimo u te detalje, a, kako rekosmo, ta promjena je 
ionako u hrvatskom još zapravo gotovo potpuno neproučena. Tako će 
se ta glasovna promjena često otpisati kao “nemaran? izgovor ili nešto 
“nepravilno, tu je riječ o običnoj (iako prilično obuhvatnoj) glasovnoj 
promjeni. Posrijedi je jednostavno promjena po kojoj neki suglasnici 
u nekim položajima u riječi nestaju između samoglasnika. Takve su 
promjene vrlo uobičajene u jezicima i tome se ne treba puno čuditi. 
Primjerice, sličnu promjenu vidimo danas u španjolskim riječima leal 
“odan? (< latinski legale- — latinsko g je u španjolskom ispalo) ili ver 
“vidjeti? (< veer < latinski videre — latinsko d je u španjolskom nestalo). 
Tu dakle nema riječi ni o kakvu “nemaru? ili “nepravilnosti? ili tomu 
sličnim nazoviobjašnjenjima, posrijedi je jednostavno uobičajen glasovni 
proces koji se dogodio u povijesti mnogih svjetskih jezika. Jedina je 
razlika u tome što mi taj proces možemo opaziti u sadašnjosti i to kroz 
jezičnu varijaciju (tj. kao upotrebu i starijih oblika kao gledam i mlađih 
kao gleam). No to što se ta jezična promjena događa upravo sada ne 
znači da je ta glasovna promjena manje vrijedna“ od bilo koje druge 
promjene, primjerice od onih promjena koje su se dogodile davno u 
povijesti i koje su kanonizirane u priručnicima povijesne lingvistike. 
Dapače, lako je zamisliti situaciju da se za dvjesto do tristo godina 


27 Ojezičnim je promjenama općenito besmisleno govoriti u okviru pojmova kao što je “vrijednost*. 

u hrvatskom upotrebljava primjerice samo oblik gleam (dok bi oblik 
gledam bio zastarjeli praoblik) i da će se ta promjena normalno opisivati 
u budućim povijesnim gramatikama hrvatskog. Naravno, budućnost 
se glasovnih promjena ne može predvidjeti. Ne možemo znati što 
će se s tom jezičnom promjenom u budućnosti dogoditi — ona može 
u potpunosti prevladati, može se izgubiti, može prevladati samo u 
nekim slučajevima, može ostati i situacija slična današnjoj (ali npr. uz 
promjene u frekvenciji upotrebe) itd. 


Ipak, na temelju nekih pokazatelja se može špekulirati o budućnosti 
pojedinih promjena. Tako se primjerice u hrvatskom vidi sljedeće“: 
kod starijih ljudi je upotreba inovativnijih oblika (poput gleam, dakle 
s ispadanjem suglasnika) puno manje frekventna nego kod mlađih i 
događa se u puno manjem opsegu s obzirom na položaj tih glasova 
u riječi (npr. ne događa se nikad u nekim riječima ili između nekih 
samoglasnika gdje se kod mlađih javlja). Dakle, može se zaključiti da 
se i frekventnost i opseg dotičnih glasovnih promjena povećava sa 
svakom novom generacijom, što se vidi ne samo u usporedbi najstarijih 
i najmlađih, nego i naraštaja koji po godinama nisu toliko udaljeni. 
Na temelju takvih podataka, koji se mogu prikupiti lingvističkim 
istraživanjima i preciznom statističkom analizom, možemo doći do 
zaključka da će se frekventnost i opseg dotične promjene u budućnosti 
nastaviti povećavati. Dakako, ne može se znati hoće li se ta promjena 
u budućnosti zaustaviti i u kojem će smjeru nastaviti. Osim toga, 
unatoč tome što se budućnost ne može predvidjeti ni u jeziku kao ni 
inače u svijetu (iako i buduće događaje možemo, kao i u slučaju naše 
jezične promjene, pokušavati predvidjeti na osnovi nekih pokazatelja 
iz sadašnjosti), ostaje činjenica da se u primjerima poput gleam doista 
radi o jezičnoj promjeni koja se upravo sada, u ovom trenutku, odvija 
u hrvatskom jeziku i da na tom primjeru u sadašnjosti možemo vidjeti 
kako se jezik mijenja. 


Spomenusmo već više puta kvantitativno, tj. statističko, proučavanje 
glasovnih promjena. No kako se to zapravo radi? Recimo da hoćemo 


28 = Zaključci se temelje na zapažanjima na osnovi još nezavršenih i neobjavljenih empirijskih socio- 
lingvističkih istraživanja koje je autor proveo u Zagrebu . 

proučavati varijablu (VdV)“ tj. gubljenje -d- između samoglasnika u 
hrvatskom (kao u gledam/gleam). Postupak je, pojednostavljeno govoreći, 
sljedeći — snimi se spontani govor većeg broja govornika svih uzrasta 
iz nekoga mjesta, različitog društvenog statusa, stupnja obrazovanja, 
i muških i ženskih itd., više ili manje nasumično odabranih tako da 
predstavljaju relevantan društveni uzorak. Onda se snimljeni govor 
transkribira i izdvoje se svi primjeri riječi u kojima se javlja intervokalno 
-d- koje može nestati, tj. izvade se svi primjeri riječi poput gledaš, 
godina, raditi, jedan i sl. bez obzira je li -d- u njima bilo izgovoreno ili 
ne (ili je npr. bilo samo poluizgovoreno). Zatim se izračuna postotak 
slučajeva u kojima je -d- izgovoreno i postotak slučajeva u kojima 
nije izgovoreno, pri čemu se može voditi računa o uvjetima u kojima 
se govori. Npr. nije isto govori li se u formalnim okolnostima (kao 
u školi ili na televiziji ili s nekim starijim uglednim čovjekom) ili 
neformalnim okolnostima (s prijateljima ili obitelji) jer se u formalnim 
okolnostima može očekivati formalniji, standardniji govor (u našem 
slučaju veća frekventnost negubljenja glasa -d- u rečenim riječima). 
Nakon toga se usporede rezultati dobiveni kod različitih govornika i 
traže se uzorci te se gleda postoje li razlike u govoru između žena i 
muškaraca, između obrazovanijih i manje obrazovanih, između mlađih 
i starijih itd. Ono što se može očekivati jest recimo to da će mladi 
imati inovativniji izgovor (u našem slučaju veću frekvenciju ispadanja 
-d-) nego stariji, tj. da jeu mlađim generacijama ta glasovna promjena 
uznapredovala*“. Dobiveni rezultati inače mogu biti različiti, katkada i 
neočekivani. Jedan je od rezultata, koji su pokazala brojna istraživanja 
diljem svijeta, taj da žene obično govore standardnije od muškaraca 
iako su, paradoksalno, obično i inovativnije u jezičnim promjenama, 
što nije uvijek lako objasniti. 


Kao što smo već više puta rekli, jezična promjena je jedno od in- 
herentnih obilježja jezika. Nema jezika koji se nije mijenjao, koji se 
ne mijenja i koji se neće mijenjati. Jezična promjena je jednostavno 
sastavni i neizbježni dio jezika u kojem ne treba tražiti ništa dobro 


29 = Varijable se obično pišu u zagradama. 


30 = Takve rezultate je za zagrebački govor potvrdilo moje empirijsko sociolingvističko istraživanje. 

ili loše. Ona jednostavno jest i ništa ju ne može zaustaviti. Jasno, u 
povijesti, kao i dan-danas u većini jezika, nije bilo ni mogućnosti 
ni želje da se jezična promjena zaustavi. Danas takvi pokušaji, bar 
neizravni, kao i institucije koje tomu teže, iako također neizravno, 
postoje. Ono za što se može pretpostaviti da bi moglo utjecati na 
zaustavljanje ili bar na usporavanje jezičnih promjena su standardni 
jezik i mediji. Standardizacija, tj. propisivanje i kodifikacija službenog 
jezika, nužno teži zaleđivanju statusa quo i tome da jezik ostane kakav 
jest, da se što manje mijenja. To se vidi po jednostavnoj činjenici da su 
standardni jezici, bar u slučajevima kada imaju nešto dulju tradiciju, 
u načelu uvijek arhaičniji od prosječnog govornog jezika primjerice u 
urbanim središtima?'. Tako u hrvatskom standardnom jeziku još uvijek 
imamo imperfekt (bijah, govorah), razliku u deklinaciji određenih i 
neodređenih pridjeva (dobra čovjeka i dobrog čovjeka) iako u gradskom 
govornom jeziku tih oblika nema? ili kao što se u standardu razlikuju 
mjesni prilozi gdje (na kojem mjestu), kamo (na koje mjesto) i kuda 
(kojim putem) iako se oni u govornom jeziku najčešće ne razlikuju 
(pa se čuje npr. di ideš ili kud ideš prema standardnom kamo ideš)*. 
No ipak ni postojanje standardnog jezika ne može zapravo zaustaviti 
jezične promjene, kao što vidimo na primjeru spomenuta ispadanja 
intervokalnih suglasnika u hrvatskom kao u sedam/seam. lako svi u 
školama uče da se izgovara i piše sedam i iako taj oblik možemo pročitati 
u knjigama i novinama, svejedno se umjesto starijega izgovora javlja i 
mlađi izgovor seam. Jednako tako se mogu čuti i tvrdnje da će mediji 
izbrisati starije dijalekatske razlike i da će dijalekti nestati pod utjecajem 
televizije, radija, interneta... Pa ipak, podaci iz SAD-a, zemlje u kojoj 
mediji imaju golemu ulogu u društvu i itekako su razvijeni, pokazuju 
upravo suprotno. Unatoč najrazličitijim vrstama medija, engleski se 
u SAD-u i dalje mijenja, katkada vrlo ubrzano, različito u različitim 


31 Tu, dakle, ne govorimo o slučajevima u kojima se neke arhaične karakteristike mogu čuvati u 
izoliranim dijalektima ili kada su neki dijalekti u nekim pogledima arhaičniji od standarda zato 
što je standard načinjen na osnovi inovativnijeg dijalekta. Takav je slučaj s hrvatskim standardom, 
koji se zasniva na novoštokavskim govorima, pa je, recimo, hrvatski standard naglasno i morfološki 
manje arhaičan od staroštokavskih ili nekih čakavskih govora. 


32 = Tutreba ipak napomenuti da se neodređena deklinacija pridjeva (dobra čovjeka, dobru čovjeku) ipak 
čuva u mnogim ruralnim štokavskim govorima (primjerice u Dalmatinskoj zagori ili Posavini), 
a, kao što je već spomenuto, i imperfekt još uvijek postoji u nekim govorima (primjerice u govoru 
Hrvata ijekavaca u Hercegovini). 


33 Nokam(0o) se recimo još fakultativno čuva u zagrebačkom govoru zbog njegove kajkavske osnove. 

mjestima i dijelovima zemlje“. Ti nam podaci govore da se jezici i dalje 
mijenjaju i da jezičnu promjenu očito ne mogu zaustaviti ni moderni 
mediji i tehnologija“. Stoga se, u vremenu kada mnogi jezici ubrzano 
izumiru, ne treba bojati i za nestanak jezične raznolikosti općenito 
premda će ona u budućnosti možda biti manja nego što je danas. Jezici 
će umirati, istina, ali će se isto tako i dalje mijenjati i nastajat će novi 
dijalekti i novi jezici. 


Često se smatra da jezična promjena vodi pojednostavljenju jezika, 
tj. elemenata u jeziku. Tako je npr. seam “lakše" izgovoriti jer je po- 
trebno izgovoriti manje glasova, kao što u primjeru tko > ko nestaje 
suglasničkog skupa pa je potreban manji napor za izgovor. Takva 
objašnjenja izgledaju na prvi pogled logično, a mogu se čuti ne samo 
od laika nego i od stručnjak4*“*. Pa ipak, gledanje na jezičnu promjenu 
kao na pojednostavljivanje ili ekonomičnost u jeziku jednostavno ne 
stoji". Što se tiče glasovnih promjena, nikako ne stoji da se one vode 
pojednostavljenjem. Nekad doista dolazi do pojednostavljenja, no često 


34 Za više podataka o najnovijim jezičnim promjenama i dijalekatskoj raznolikosti u urbanim go- 
vorima SAD-a, vidi npr. Labov, Ash & Boberg 2006. Jedna je od najpoznatijih jezičnih promjena 
u američkom engleskom Northern Cities Vowel Shift (lančani pomak samoglasnika u sjevernim 
gradovima) - to je lančana (povezana) promjena 6 samoglasnika u gradovima kao što su Chicago 
ili Detroit. Ondje se recimo riječ block “blok* izgovara kao drugdje u Americi black “crn, dok se 
buses “autobusi izgovara kao drugdje bosses “šefovi itd. Naravno, takav se izgovor teško može čuti 
u američkim serijama ili filmovima koji se događaju npr. u Chicagu jer se na televiziji i filmovima 
preferira tzv. opći američki izgovor (General American). 


35 = Za(ne)utjecanje medija na jezične promjene i jezik usp. npr. Chambers 1998 ili Stuart-Smith 2007. 


36 = Poznata je primjerice teorija jezične ekonomije francuskoga lingvista Andrća Martineta (1982: 
116-117), koja se doduše često krivo shvaća (Martinet naime spominje proturječne tendencije i 
potrebe koje djeluju u jeziku), ali svejedno nije pretjerano koristan koncept. 


37 Naravno, pojam ekonomičnosti se ne može uvijek svesti na pojednostavljivanje jer se može tvrditi 
da je primjer prevladavanja učestalijeg oblika također ekonomičnost iako takav oblik nije nužno 
jednostavniji što se tiče kračine. No to nam opet ne objašnjava zašto pojedini oblici postaju češći od 
drugih iako nisu jednostavniji. Jedan takav je primjer pobjeda oblika poput ženama u štokavskom u 
dativu/lokativu/instrumentalu množine umjesto suparničkog kraćeg ženam, što je također postojalo 
u jeziku i još postoji u nekim govorima. Gledajući ekonomičnost u vidu kratkoće oblika, bilo bi 
logično da je tu svuda pobijedio kraći oblik ženam umjesto dužeg ženama, no to se nije dogodilo. 
Još jedan takav primjer prevladavanja duljega nastavka vidimo u štokavskom nastavku genitiva 
množine gdje je mlađe -4 zamijenilo stariji nulti nastavak pa umjesto žen dobivamo žend i sl. Što 
se tiče dužine nastavka, pobijedio je neekonomičniji nastavak, no dulji se nastavak također može 
smatrati utoliko ekonomičnijim što omogućuje da se u nekim oblicima (kao npr. dan) nominativ 
jednine od genitiva množine više ne razlikuje samo naglaskom nego i oblikom - prema starom N. 
ddn : g. dan tako dobivamo razlikovnije N. dan : g. dana, što je razlikovno bez obzira na naglasak. 
To nam pokazuje da se ekonomičnost može tretirati i objašnjavati na razne načine, što samo ukazuje 
na nepouzdanost ekonomičnosti kao koncepta. 

glasovnim promjenama nastaju složeniji glasovi ili glasovni skupovi. 
Primjere je jednostavno naći, hrvatski struja nastaje od korijena koji je 
imao na početku samo sr-, u koji je naknadno ubačeno -t-. Slično tome, 
riječ zrak se u nekim govorima izgovara zdrak, s naknadno ubačenim 
svakako je izgovorno složenije od nekadašnjega praslavenskog dugoga 
*& na mjestu kojega stoji“. Takvih primjera ima mnoštvo. U jeziku 
katkad procesi promjene doista završe tako da ekonomičniji oblik, 
bio on ekonomičan zato što je kraći ili iz nekog drugog razloga“, 
prevlada, no to nije uvijek slučaj. Rezultati često ovise o izvanjezič- 
nim čimbenicima“, a katkad do “pobjednika? dolazi, čini se, i posve 
slučajno i nasumično. 


Osim toga, teško je reći što je u jeziku ekonomično, tj. što bismo 
pod time trebali smatrati. Npr. je li ekonomično da jezik, kao recimo 
engleski, nema (osim nekih ostataka) deklinacije ili je ekonomičnije 
da ih ima, kao recimo hrvatski? S jedne strane, svakako je jezik 
morfološki jednostavniji ako nema deklinacije pa i u The house is big 
“Kuća je velika? i u Jobn sees a house “Ivan vidi kuću? imamo riječ 
“kuća? u istom obliku (house). No s druge strane, postojanje padeža 


38 = Katkada se, jasno, i takvi primjeri mogu tumačiti preko jezične ekonomije, samo na drugačiji način. 
Tako se može reći da je izgovor zdr- artikulacijski lakši od zr- ili se može tumačiti da je zamišljeni 
opći prelazak skupa zr- > zdr- pojednostavljenje fonološkoga sustava jer tako na mjestu starih dviju 
mogućih suglasničkih skupina (zr- i zdr-) dobivamo samo jednu (zdr-), no tu je riječ o preveliku 
navlačenju mogućih interpretacija na isti kalup da bi ih se uklopilo u unaprijed zacrtanu hipotezu. 

39 U općem jeziku se ije obično izgovara kao spoj običnoga j i dugoga e (dakle kao obično jć), no 
u nekim se govorima (npr. fakultativno u Dubrovniku) može izgovarati i kao dvoglas, dok se u 
istočnoj Hercegovini i nekim drugim govorima izgovara kao troglasni slijed i-j-e (pa se npr. lijep 
izgovara slično kao glagol lijem) te se zato tako u standardu još od vremena Vuka Karadžića i piše. 
Neki kroatisti preferiraju dvoglasni izgovor i za standardni jezik iako nitko od prosječnih govornika 
standardnoga jezika to tako ne izgovara. 


40 Dane spominjemo diftongizacije općenito (tj. prelazak običnih, obično dugih, glasova u dvoglase), 
što je prilično česta glasovna promjena u jezicima. Tako se u nekim hrvatskim govorima umjesto 
meso kaže mieso, umjesto on se kaže uon i sl. A dvoglasi su svako složeniji glasovi od jednoglasa. 


41 Ulatinskom je npr. stari nastavak *-um u jednoj deklinaciji zamijenjen mlađim dužim nastavkom 
-6rum prema drugoj deklinaciji u kojoj je nastavak bio -4rum. To izgleda neekonomično i jest 
neekonomično što se tiče same dužine nastavka, no može se tumačiti i kao ekonomično s obzirom 
na ujednačavanje nastavka u dvjema deklinacijama s najvećim brojem pripadajućih riječi. 


42 Primjerice o prestižu govornika koji upotrebljavaju određeni oblik. Tako je u Londonu u 19. stoljeću 
u govoru radničke klase bilo došlo do stapanja glasova v i w (npr. vine “vinova loza? i wine “vino"), 
no na kraju je ta promjena, iako je vodila do fonološkoga pojednostavljenja, potisnuta pod pritiskom 
prestižnijega govora više društvene klase gdje se ta promjena nije bila dogodila. 

omogućava veću slobodu u poretku riječi pa u hrvatskom možemo reći 
i Ivan vidi kuću i Kuću vidi Ivan, dok je **A house sees Jobn nemoguće 
u engleskom. Također, nepostojanje padeža u engleskom zahtijeva i 
puno češću upotrebu prijedloga, npr. hrvatski Dao sam knjigu Ivanu ali 
engleski I gave a book to John, tj. više riječi za izricanje nekoga sadržaja 
(prijedlog to koji ima funkciju našeg dativa). I u jednom i u drugom 
slučaju možemo vidjeti određenu “ekonomičnost?, tj. “prednost? ili 
“korist*, i upravo je u tome problem — sim je pojam ekonomičnosti vrlo 
neodređen i nije jasno što bi on trebao predstavljati te je zato zapravo i 
neprikladan kao koncept. Također, nije ni otprilike sigurno da jezična 
promjena uopće funkcionira prema takvom konceptu — tražeći neka 
tobože jasnija, praktičnija, ekonomičnija ili jednostavnija rješenja, 
unatoč proturječnostima koje se tu mogu javiti. Tu je prije riječ o 
traženju neke logike ili smisla u jezičnoj promjeni kojih u jeziku možda 
uopće, ili vjerojatno, nema. Često se, također, kao zdravo za gotovo 
uzima da se jezik na neki način pojednostavljuje i tu se onda misli 
na primjere poput toga da je hrvatski nekoć imao aorist, imperfekt 
i perfekt, a danas ima (u mnogim govorima) samo perfekt, ili da su 
mnogi indoeuropski jezici (kao npr. engleski) izgubili u potpunosti 
deklinaciju, dok se drugdje smanjio broj padeža (npr. u hrvatskom na 
sedam s praindoeuropskih osam) i sl. Istina je da se različiti sustavi, 
i fonološki i morfološki, mogu pojednostavljivati, tj. izgubiti neke 
jedinice ili kategorije koje su prije imali — tako su mnogi indoeuropski 
jezici pojednostavili praindoeuropsku morfologiju, kao što je i pri- 
mjerice francuska morfologija jednostavnija od latinske morfologije. 
Međutim, to vrijedi samo u pojedinim slučajevima. U latinskom, 
grčkom i sanskrtu je recimo praindoeuropska glagolska morfologija 
znatno usložnjena. U slavenskom su recimo nestali praindoeuropski 
perfekt, konjunktiv i mediopasiv, ali je zato nastao imperfekt i brojni 
novi analitički glagolski oblici kao perfekt (bio sam) ili kondicional 
(htio bih)“. Slični se primjeri mogu vidjeti i u fonologiji — katkad se 
glasovni sustavi pojednostavljuju, katkad usložnjavaju i sl. Isto tako, u 
mnogim jezicima, poput engleskoga, gdje se morfologija pojednostavila, 
usložnjavanje se dogodilo na drugoj strani pa je recimo sintaksa postala 


43 — Analitički glagolski oblici su oni koji se tvore s nekim pomoćnim glagolom (npr. biti i htjeti u 
hrvatskom), tj. sastoje se od dva dijela. 

puno složenija nego prije, dok se kod imenic4 razvio član (eng. the 
house i a house), čega prije nije bilo, a sustav samoglasnika je također 
puno složeniji u odnosu na starija jezična razdoblja. Empirijski dakle 
nikako ne stoji da se jezik pojednostavljuje — to je vrlo lako opovrći, 
a, s druge strane, čini se da nema ni pretjerane koristi od uvođenja 
principa “ekonomičnosti" u jezik, koji je ionako nemoguće zapravo 
objasniti. Najjednostavniji i najtočniji pristup je upravo onaj koji 
tvrdi da se jezik jednostavno mijenja — a to onda katkad može biti u 
smjeru pojednostavljenja određenog dijela jezika, a katkad u smjeru 
usložnjavanja. 


Vezano uz to, treba napomenuti još jednu stvar u kojoj se često javljaju 
nerazumijevanje i nesporazumi. Povezano s tvrdnjom da je jezik sredstvo 
komunikacije, često se tvrdi da su promjene u jeziku funkcionalne, 
tj. da u jeziku vladaju racionalistički procesi koji ga teže učiniti što 
boljim sredstvom komunikacije. Hipoteza je takva pristupa jeziku, 
koji se naziva funkcionalističkim, da je opća težnja jezične promjene 
izbjegavanje gubitka informativnosti. To bi htjelo reći da se recimo 
neka promjena u jeziku neće dogoditi ako bi to ugrozilo razumijevanje 
ili komunikaciju“. Tu je već sumnjivo to što upravo jezična promjena 
kao takva stoji u suprotnosti s funkcionalizmom — najfunkcionalnije 
bi, naime, za sredstvo komunikacije bilo da se uopće ne mijenja (bar 
što se tiče npr. glasova, oblika i sl.). Jednako kao što bi puno funk- 
cionalnije od toga da imamo mnoštvo dijalekata i različitih mogućih 
izgovora bilo to da svi sve jednako izgovaramo i govorimo. Međutim, 
prema samoj činjenici da se jezik mijenja i da dijalekti postoje vidimo 
da to nije tako. U funkcionalističkom pristupu jeziku se komunikacija 
i značenje promatraju kao inherentno pozitivni elementi pa su onda 
jezična sredstva koja prenose više informacija dobra, a loša su ako to 
ne čine. No prosudba što je “dobro? u jeziku je a priori malo sumnjiva. 


44. To, naravno, nije točno. I lingvisti i nelingvisti često misle da se problemi s nesporazumima koji 
se javljaju u jeziku mogu uvijek riješiti kontekstom. No istraživanja su pokazala da to nije točno. 
Kontekst nikako ne rješava sve moguće nesporazume, a istraživanja na američkom engleskom 
su pokazala da su nesporazumi u 25% slučajeva posljedice jezičnih promjena u tijeku. Pokazuje 
se da ljudi imaju tendenciju vjerovati da jezik funkcionira puno bolje nego što je to doista slučaj 
(Labov 2009). 

Funkcionalisti su obično isticali lančane promjene kao primjere 
čuvanja razlikovnosti“'. Međutim, kako onda objasniti činjenicu da su 
stapanja“ u jezicima ipak češća od lančanih promjena? Funkcionalisti 
su često napominjali da do glasovnih stapanja najčešće dolazi u onim 
slučajevima kada u glasovima koji se stapaju razlikovnost nije pretje- 
rano bitna, kao npr. u či ć — ta razlika nije pretjerano funkcionalna, 
minimalni parovi su razmjerno rijetki i opskurni (poput naprčen i 
naprćen*") i teško da se može dogoditi zabuna u komunikaciji zbog 
nerazlikovanja či ć. Međutim ni to empirijski ne stoji u potpunosti 
jer se stapanja događaju i u slučajevima kada je broj primjera na koje 
utječe puno veći i puno bitniji“. 


Prema funkcionalistima, očekivalo bi se da je manje vjerojatno da 
će se dogoditi ona glasovna promjena koja će dovesti do homonimije“ 
i samim time do mogućih poteškoća u komunikaciji, nego ona koja 
neće do toga dovesti. Međutim, empirijski primjeri pokazuju da postoji 
bitna razlika između toga kako netko, razmišljajući o tome napamet u 
svojoj fotelji, smatra da bi jezik trebao funkcionirati i kako jezik doista 
funkcionira (do čega se može doći samo empirijskim istraživanjima 
radeći sa stvarnim govornicima jezika). Navest ćemo jedan primjer 
iz španjolskog jezika*“. U mnogim španjolskim dijalektima se događa 
glasovna promjena po kojoj glas s prelazi u glas h pa onda nestaje na 
kraju sloga. Tako muchas gracias “hvala lijepa" prelazi u muchah graciah 


45 = Lančane promjene su povezane glasovne promjene više glasova. Tako npr. praindoeuropsko *d daje 
u germanskim jezicima f (usp. hrv. dva ali eng. two) dok praindoeuropsko *t daje germansko h, tj. 
eng. <th> (usp. hrv. tri ali eng. three). To je primjer lančane promjene - d se u germanskim jezicima 
mijenja u t, ali se zato i t mijenja u ) pa stara razlika između tih dvaju glasova ostaje očuvana (iako 
na drugi način). Isto to vidimo primjerice i u bednjanskom kajkavskom govoru gdje se žena kaže 
žano. Ondje glas e daje a, međutim da ne bi došlo do stapanja staroga e (koje daje a) i staroga a, 
staro a istodobno daje o pa stara razlika e : a ostaje očuvana kao nova razlika a : o. 


46 Glasovno stapanje je stapanje dvaju različitih glasova u isti glas. Tako recimo prema praslavenskim 
oblicima *kljuka i *roka danas u hrvatskom imamo kljuka i ruka (obje riječi s glasom u jer su se u 
hrvatskom praslavensko *u i *o stopili u glasu u) dok je u slovenskom razlika očuvana: kljuka ali 
roka. 


47 Od glagola naprčiti i naprtiti. 

48 Tako se npr. u toharskom svih 9 praindoeuropskih velara (*k, *g, *g"; *K, *g, *6" i *k“, *g“, *g“") 
stopilo u jednom glasu k, što teško da se može nazvati malom ili nebitnom promjenom u glasovnom 
sustavu. 


49 — Homonimne su riječi koje imaju isti izgovor a različito značenje. Npr. zbog stapanja staroga *y ii, 
u hrv. su danas homonimi riječi biti “postojati* i biti “tući" prema praslavenskom različitom *byti 
i *biti (ta se razlika još uvijek čuva primjerice u ruskom). 


50 Vidi Labov 1994 (: 545-599) gdje se raspravlja o ovim problemima i navodi više primjera. 

a onda u mucha gracia. Prema funkcionalistima, očekivalo bi se da će -s 
na kraju riječi u španjolskom nestajati samo (ili češće) u onim slučajevima 
kada gubitak toga -s ne šteti informativnosti riječi tj. komunikaciji. 
Međutim, u španjolskim dijalektima možemo naći primjere koji govore 
upravo suprotno od toga. Tako u portorikanskom španjolskom koji 
se govori u New Jerseyju u SAD-u -s rjeđe nestaje u primjerima kao 
mđs “više? i tres “tri", gdje je to -s nevažno za razlikovnost (mds i mđ 
te tres i tre ne mogu biti različite riječi u španjolskom), nego u padres 
“očevi“, gdje je to -s bitno za razlikovanje jednine od množine (naime 
padre znači “otac", a padres “očevi" — ako -s u padres nestane, “otac? 
i “očevi? će se jednako izgovarati“). Takvi nam primjeri pokazuju 
da su glasovne promjene u jeziku mehaničke i čisto fonetske te da se 
ne obaziru na očuvanje razlikovnosti i značenja. O tome treba voditi 
računa kada se razmišlja o jezičnoj promjeni. 


Kako smo vidjeli, jezične promjene su sastavan i sveprisutan dio jezika. 
Logičan zaključak koji iz toga slijedi jest da bi jezične promjene, na bilo 
kojoj razini, trebalo doživljavati kao nešto što je uobičajeno u jeziku, 
nešto što treba proučavati želimo li proučavati sam jezik i kao nešto 
čemu ne treba pridavati nikakve vrijednosne odrednice. Međutim, 
ipak smo svjedoci toga da ljudi katkad, bili oni laici ili stručnjaci, 
imaju negativan stav prema jezičnim promjenama te više-manje sve 
jezične promjene smatraju kvarenjem jezika**. Kod nestručnjaka je 
takve stavove možda lakše razumjeti. Jezik je uvijek povezan uz 
izvanjezičnu stvarnost i izuzetno je bitan u uspostavljanju identiteta 
pojedinca i društvenih skupina. Stoga nije teško razumjeti odakle otpor 
promjenama u jeziku u nekim slučajevima**. Primjerice, u nekom će 
urbanom središtu u kojem se jezik mijenja pod utjecajem govora došljaka 
starosjediocima te promjene smetati jer im ukazuju na društvene i 
kulturne promjene koje se događaju u njihovu mjestu. Također, kao 
što smo već spomenuli, ljudi se često sjećaju kako je prije bilo bolje, 


51 Naravno, razlika ostaje u članu: el padre i lo(s) padre(s). 


52 Naravno, neki će recimo promjene u govornom jeziku smatrati kvarenjem jezika, dok će novou- 
vedene “hrvatske* riječi primjerice smatrati dobrodošlim promjenama ili povratkom jeziku kakav 
bi “trebao* biti i sl. 


53 = Netreba upadati u zamku inače popularna samoprezira pa misliti da su takvi stavovi tipični samo 
za Hrvatsku. Oni se javljaju svugdje, vidi npr. Aitchison (2001: 4-5) za primjere iz Velike Britanije. 


134 Čiji je jezik? 


kako su ljudi bili pristojniji, mladež se bolje zabavljala, ljudi su više 
znali uživati u životu i sl. pa se onda takvi nostalgični stavovi znaju 
prenijeti i na jezik. No takvi pogledi nisu nešto što je toliko učestalo 
ili nešto što ima velik utjecaj. Puno je štetniji negativan stav prema 
jezičnim promjenama koji imaju neki stručnjaci za jezik, lingvisti. Kao 
ljudi koji se profesionalno bave jezikom i koji bi trebali razumjeti sve 
njegove aspekte, pomalo je nevjerojatno da ne shvaćaju da je jezična 
promjena jedan od sastavnih dijelova jezika i da u tome nema ništa 
loše. Dok takav stav možda ne treba čuditi kada je riječ o lingvistima 
standardolozima, tj. stručnjacima koji se bave standardnim jezikom i koji 
su po zanimanju profesionalne cjepidlake i izmišljači pravila, pomalo 
je nevjerojatno da se takav negativan stav prema jezičnim promjenama 
javlja i kod lingvista koji se bave upravo povijesnom lingvistikom, tj. 
jezičnim promjenama**. I među povijesnim lingvistima, ljudima koji se 
recimo bave povijesnom fonologijom slavenskih jezika ili starogrčkom 
dijalektologijom, nije nipošto nemoguće naći takve koji će s prijezirom 
gledati na suvremene jezične promjene, tj. promjene koje se u jeziku 
događaju sada, ili će prema njima imati negativan stav te će ih smatrati 
kvarenjem jezika i sl. Postavlja se pitanje — kako objasniti takav fenomen? 
Da bi se objasnili takvi potpuno neznanstveni i nelingvistički stavovi 
prema jeziku koje imaju neki profesionalni lingvisti, treba vjerojatno 
zaći u psihu pojedinaca (i recimo tražiti odgovor u njihovu općem 
konzervativizmu, općenitoj nesklonosti promjenama svugdje pa tako 
i u jeziku i sl.), što je uvijek nezahvalno, no uzroci se vjerojatno mogu 
naći i u nekim povijesnim razlozima vezanima uz razvoj lingvistike kao 
znanosti i uz razvoj standardnih jezika. Iako će svi moderni lingvisti, 
pa tako i standardolozi, uvijek kada se govori o standardnom jeziku, 
govornom jeziku i dijalektima napomenuti da standard nije nimalo 
vrjedniji od drugih jezičnih varijanata i da nestandardne jezične varijante 
nisu nešto loše, ipak iz same ideologije standardnog jezika, pa čak 
možda i iz same činjenice da standardni jezik postoji, proizlazi to da se 
standard nesvjesno ipak smatra nekako primarnom i boljom varijantom 
jezika. Stoga se često govori o “pravilnim? i “nepravilnim? pojavama 


54. Kao primjer možemo navesti citat iz intervjua s Radoslavom Katičićem (Vijenac, br. 427-429, 15. 
srpnja 2010): “Istina, jezik se mora mijenjati jer se ne može ne mijenjati, ali to nije dobro za jezik. 
Najbolje bi bilo da svi ljudi svugdje uvijek govore jednako." Radoslav Katičić je inače jedan od 
najvećih živućih hrvatskih lingvista, među ostalim i vrhunski povijesni lingvist - primjerice, autor 
je knjige A Contribution to the General Theory of Comparative Linguistics (1970). 

u jeziku, o “točnom? i “netočnom“", “boljem? i “lošijem*, “hrvatskom? 
i “nehrvatskom", onom što je “u duhu jezika? i onom što nije i sl., 
što, unatoč službenim ogradama da je tu riječ samo o standardnom 
jeziku, uvijek zapravo implicitno u sebi sadržavaju poruku o tome da 
je standard najbolja jezična varijanta prema kojoj se sve ostale mjere i 
promatraju. I dok se seoski govori još i mogu istrpjeti, naravno u svojim 
vrlo ograničenim okvirima (jer za sve što je vrijedno spomena tu je 
ipak standardni jezik), poseban je prezir rezerviran za gradske govore 
te u tome treba tražiti i nesnošljivost nekih lingvista prema suvremenim 
jezičnim promjenama i govornom jeziku. Naime, u tradicionalnoj je 
dijalektologiji bilo uobičajeno da se proučavaju samo seoski dijalekti, 
dok se gradskim govorima dijalektologija uglavnom nije bavila ili se 
bavila samo govorom manjih gradova u kojima stanovništvo nije bilo 
toliko izmiješano*. Osim toga, i ruralnim se govorima dijalektologija 
bavila, i zapravo se još uvijek bavi, na poseban način — uvijek su se 
tražili stariji ljudi koji se nisu puno micali iz svoga sela i koji govore 
“neiskvarenim? i “pravim? lokalnim govorom. Tome je razlog to što 
cilj istraživanja seoskih govora zapravo i nije bio da se prouči kako se 
u kojem selu govori, nego zato da bi se podaci koji se nađu iskoristili 
u proučavanju povijesti jezika ili da se podaci iskoriste u rekonstrukciji 
nekadašnjih migracija stanovništva, starih dijalekatskih odnosa i polo- 
žaja i sl. Namjerno se tražio ne realni govor kojega sela, nego baš što 
konzervativnija, starija, arhaičnija varijanta toga govora. Dakako, to 
samo po sebi ne mora biti loše jer nema ništa loše u traženju podataka 
koji nam pomažu u rekonstrukciji starijih faza jezika, no to je kao 
nuspojavu sa sobom donijelo to da se urbani govori smatraju iskva- 
renima i miješanima te zapravo posve beskorisnima za dijalektološka 
proučavanja. Danas se to u svijetu promijenilo (u Hrvatskoj, doduše, 
i ne pretjerano jer su kod nas gradski govori još uvijek poprilično 
zapostavljeni) i velika se pozornost posvećuje upravo proučavanju 
urbanih govora. No vjerojatno je kao ostatak takvih pogleda na 
jezik ostao i negativan pogled na suvremene jezične promjene, čak i 


55 = Što se tiče većih, ili relativno većih, gradova, kod nas je do početka 20. stoljeća opisan samo govor 
Dubrovnika i Rijeke (u Bosni i Hercegovini recimo Sarajeva i Mostara). Za ostale se veće gradove 
opisi, najčešće samo djelomični, javljaju tek puno kasnije (a za neke nikako). Zanimljivo je da je 
primjerice govor Zagreba prvi opisao Amerikanac Thomas Magner tek 1966. godine (Magner 1966). 
Danas je ipak o zagrebačkom govoru dostupno izvrsno djelo Zagrebački kaj (ZK 1998), a za kratak 
pregled govora Zagreba, Splita, Rijeke i Osijeka usp. i Kapović 2005. 

kod profesionalnih lingvista, iako je takav stav, kako smo više puta 
napomenuli, zapravo posve nelingvistički i neznanstven. 


Što se može na kraju zaključiti? Jezici se neprestano mijenjaju, jezična 
promjena je jedna od osnovnih karakteristika jezika; kao što se sve 
u vezi s ljudima mijenja — odjeća, frizure, obrasci ponašanja, način 
života itd., tako se i jezik mijenja (iako ne nužno na isti način kao 
drugi aspekti ljudskoga društva). Stoga prema jezičnoj promjeni, bilo 
da se ona dogodila u prošlosti ili da se događa danas, ne treba imati 
negativan odnos niti treba o njoj donositi vrijednosne sudove. Treba 
ih jednostavno prihvatiti kao sastavan i neizostavan dio jezika. 

Ireba Ii 
govoriti pravilno"? 


Jeziku je svejedno (D. S.) 


U medijima se gotovo periodično pojavljuju “skandali? vezani uz 
jezik — o najnovijim promjenama u pravopisu, o najnovijoj inkarnaciji 
prijedloga zakona o jeziku, o anglizmima koji i dalje napadaju bes- 
pomoćni hrvatski jezik... Takve su rasprave vrlo popularne, ali često 
i vrlo osjetljive. 


Pa ipak, ono što se najčešće čuje kada se govori o jeziku, pogotovo 
u svakodnevnim situacijama, ali i u medijima, neizbježna su pitanja 
poput: “Kako se to pravilno kaže?", “Što je ispravno hrvatski?" i tome 
slično. Kao što vjerojatno može potvrditi bilo koji jezikoslovac, pa 
makar se on zapravo bavio povijesnom fonologijom čadskih jezika ili 
srednjovjekovnim hrvatskoglagoljskim tekstovima, najčešće je pitanje 
koje se stručnjacima za bilo koje jezično područje upućuje upravo to 
famozno “što je pravilno?". 


I doista, upitajte se, tko bar jednom nije nekoga upitao kako se 
nešto pravilno kaže? Dakako, na pitanje treba odgovoriti, no zani- 
mljivo je da dosta ljudi ne voli odgovore kao “tako se kaže ovdje, a 
onako se kaže ondje? ili, ne daj bože, “ma i jedno i drugo je dobro". 

Jedini odgovor koji se zapravo traži na pitanje “što je pravilno?" jest 
ili “pravilno je A? ili “pravilno je B". Sve se drugo najčešće doživljava 
kao “muljanje*, izbjegavanje odgovora ili nekakvo relativiziranje svega 
pa tako i “pravilnosti? u jeziku, što je koncept za koji se drži da je 
evidentno da postoji i da mora postojati. 


Argument koji se javlja jest da nekoga reda i u jeziku mora biti. 
Pa valjda se mora znati što je pravilno, a što nije. (Kao da jezici nisu 
tisućama godina funkcionirali bez pravopisa, gramatika i lingvista.) 
Svakako, nađe se među laicima i onih nešto sumnjičavijih, onih koji će 
povikati “car je gol!" i koji će se zapitati “ma tko to zapravo određuje 
što je pravilno, a što je nepravilno i na osnovi čega se to određuje??. 
Ipak, premda se i to zna čuti, nekako to ne dolazi do izražaja jer se 
nelingvist rijetko može susresti s odgovorom na to pitanje. Zašto? Pa 
jasno je, od malena se u školi uči upravo što je “pravilno, a što je 
“nepravilno", učiteljice “ispravljaju? djecu i uče ih govoriti “ispravno? 
i “lijepo", a jezikoslovci u novinama, na televiziji i na radiju također 
poprilično često govore o tome kako bi se što moralo reći, što je u 
duhu hrvatskoga jezika... dakako uz obaveznu pouku da se jezik mora 
neprestano učiti i njegovati. 


Naravno, što se učenja i njegovanja jezika tiče, u tome u načelu nema 
ništa loše, samo da se istodobno ljudima ne govori da ne znaju svoj jezik, 
da su zaboravili ili ne znaju što pojedine riječi znače samo zato što ih 
upotrebljavaju u značenju koje te riječi imaju u svakodnevnom govoru, 
da govore “loše? i “nepravilno", da nagrđuju i iskrivljuju hrvatski jezik, 
da se nekoć bolje govorilo, a da danas više mladi ne znaju ni govoriti 
kako bog zapovijeda... Količina prodavanja magle u takvim izjavama 
je na prilično visokim razinama. Potrebna je poprilična drskost da 
biste nekoga išli uvjeravati da ne zna govoriti svoj jezik. Iako ga svi 
mi svaki dan normalno govorimo bez ikakvih problema i sasvim se 
lijepo razumijemo i sporazumijevamo na njemu bez obzira na sve te 
“nepravilnosti? i ostale opačine koje se u jeziku tobože mogu naći. 


Ovdje je potrebna jedna ograda. Naime, kako se i može pretpostaviti, 
ne slažu se svi standardojezični priručnici uvijek oko toga što pripada 
književnom jeziku ili ne, kao što se i jezični savjeti često mogu razlikovati 
i u stilu i u sadržaju. Stoga kada dajemo primjere besmislenih jezičnih 
savjeta, preporuka i propisa, što činimo u nastavku, valja voditi računa 

o tome da nije nipošto rečeno da bi se svi standardolozi i svi priručnici 
s time složili. I među ljudima koji se bave standardnim jezikom, pa 
čak i među onima koji se bave davanjem jezičnih savjeta u medijima, 
ima razumnijih i manje razumnih i ne može ih se sve trpati u isti koš 
premda, generalno gledajući, čak i ako su nešto racionalniji od drugih 
mogu imati neznanstven ili neprimjeren pristup jeziku. Osim toga, 
jezično je savjetodavno pretjerivanje u hrvatskom znalo ići do toliko 
nevjerojatnih granica da bi nerijetko i oni savjetodavci koji su inače 
grmjeli u medijima o neprimjerenoj upotrebi ovoga ili onoga izraza znali 
upozoravati na ekscese u progonjenju određenih riječi. Tako recimo 
jedna od poznatih medijskih jezičnih savjetodavki Nives Opačić*, iako 
inače zna itekako zastraniti u nepotrebni preskriptivizam'", s pravom 
ukazuje na nepotrebno zamjenjivanje riječi cjenik riječju koštovnik *, 
riječi molba sa zamolba, domaća zadaća s domaći uradak i sl. 


Kako rekosmo, o “pravilnosti? i “nepravilnosti? u jeziku se uopće 
ne može govoriti. Naročito se ne može govoriti u smislu da je “ne- 
pravilno" reći idem kod njega umjesto idem k njemu ili idem sa njim 
umjesto idem s njim. Nijedna od tih rečenica nije nepravilna. Može se 
reći da rečenice idem kod njega i idem sa njim ne pripadaju hrvatskom 
standardnom jeziku, ali se ne može reći da su nepravilne. Eventualno 
bi se o njima moglo govoriti kao o nepravilnima u okviru hrvatskoga 
standardnoga jezika, ali i tu bi zapravo normalno bilo samo spomenuti 
da idem kod njega ili idem sa njim ne pripadaju u standard i suzdržati 
se od etiketiranja pojedinih riječi i konstrukcija kao nepravilnih jer 
to stvara krivi dojam. Čim se govori o nepravilnosti, pa makar se 
zapravo mislilo samo na standard, iz toga je lako poopćiti takvo 
razmišljanje na jezik općenito, a upravo se to, svjesno i nesvjesno, 
namjerno i nenamjerno, nerijetko i događa. S druge strane, ono što 
bi u jeziku doista bilo nepravilno, tj. što njemu ne bi pripadalo su 
npr. rečenice poput **idem kod njemu ili **idem s njemu. Takvi su 
oblici nepravilni, tj. to su greške, iz jednostavnog razloga — zato što 
se u jeziku tako ne upotrebljavaju. Naravno, ako bi se jednoga dana 
počelo tako govoriti, onda bi i to postalo pravilno. Treba razlikovati 


56 U Novom listu od 12. 2. 2006. 

57 Preskriptivizam se, kao što sama riječ kaže, bavi (jezičnim) propisivanjem, za razliku od deskrip- 
tivizma koji se bavi jezičnim opisivanjem. 

58 Što je besmisleno čak i iz purističke perspektive jer je riječ cijena slavenska, dok je riječ koštati 
posuđenica u hrvatskom (iz mletačkoga talijanskoga). 

proizvoljnu standardološku normu, tj. proizvoljno biranje toga što će 
ući u standardni jezik i tako postati “pravilno*, od unutarnjih pravila 
jezika po kojima se zna da prijedlog s ide s instrumentalom (s 7jim) 
a ne s dativom (**s njemu). Jeziku je svejedno kako će se što u njemu 
izricati, jedino što je tu relevantno jest upotreba — nešto u jeziku ili 
postoji ili ne. A sve što postoji je i pravilno. 


Pojedini jezični dušebrižnici znaju pisati čitave članke ili davati čitave 
intervjue posvećene tome što je “nepravilno? a što “pravilno", a da 
pritom nijednom, ili samo neizravno i tek usput, spomenu da se to 
odnosi na standardni jezik. Dakako, ako jezične savjetodavce stisnete 
uza zid, priznat će oni da je tu zapravo riječ samo o standardnom jeziku, 
no to nije opća poruka koja se odašilje. Nije uopće neobično da se na 
kraju stječe dojam da se sav taj govor o “nepravilnosti? odnosi na jezik 
općenito a ne samo na standardni jezik ili da je zapravo standardni 
jezik jedina varijanta jezika o kojoj se uopće ima što raspravljati jer se u 
govornom jeziku ionako može reći bilo što. Zapravo, tim nekim slijedom 
ide i razmišljanje onih koji si uzimaju za pravo suditi o “pravilnosti? u 
jeziku — ako baš moraju, priznaju da se sve to tiče samo standardnoga 
jezika, ali često odmah uz to dodaju ogradu da govorni jezik ionako 
nije bitan jer ondje tobože pravila nema. To je, jasno, potpuno netočno 
jer svaki jezik, tj. svaka varijanta jezika, ima svoja pravila, kao što 
rekosmo, samo što su ona utvrđena jezičnom upotrebom, tj. time kako 
govornici upotrebljavaju svoj jezik, a ne time što je netko proizvoljno 
izmislio i odredio kao pravilo. Da navedemo još jedan primjer, to što 
se u govornom jeziku osim unatoč tome (unatoč + dativ) može reći i 
unatoč toga (unatoč + genitiv), za razliku od standarda gdje se dopušta 
samo unatoč tome (što je, povijesno gledajući, stariji oblik), ne znači 
da u govornom jeziku nema pravila. Ima pravila, samo što ono glasi 
da unatoč ide ili s dativom ili s genitivom, ali ne npr. s instrumentalom 
(**unatoč time) ili s akuzativom (**unatoč to). Svaki jezik ima pravila 
po kojima funkcionira — uostalom, da ona ne postoje, niti bi dijete 
ikad moglo usvojiti materinji jezik niti bi čovjek mogao naučiti strani 
jezik. Pravila postoje u svim varijantama jezika i stoga je pogrešno 
pravilima smatrati samo proizvoljne propise kojima se u standardnom 
jeziku preskribira ovaj ili onaj oblik kao jedini “ispravan". 

Posve je pak nesumnjivo da mnogi od “jezičnih arbitara? misle da 
bi neki savjeti i preporuke trebali vrijediti i općenito, a ne samo za 
književni jezik. Naime, to je u nekim slučajevima, po njima, jednostavno 
pitanje logike i zdravog razuma te nije bitno je li riječ o standardu ili 
o jeziku općenito. Primjerice, kaže li se da se ne može reći optimalnije 
i najoptimalnije jer latinski optimus već znači “najbolji", odnosi li se 
takav savjet samo na standardni jezik ili na jezik općenito? Ne bi bilo 
preuzetno tvrditi da bi se tu mnogi preskriptivisti i puristi, te stan- 
dardolozi općenito, složili da je netočno reći najoptimalniji ne samo 
u standardu, nego i inače u jeziku. To naime nije logično, to nema 
smisla. Dakako, ti isti jezikoslovci zaboravljaju da je jezik jezik, a ne 
logika, i da jezik ne mora nužno biti logičan. Također zaboravljaju da 
se ne može i ne smije — dapače, da je bezobrazno — ljudima govoriti i 
nametati kako bi trebali govoriti. Ako tko želi, izražajnosti ili efekta 
radi, reći najoptimalniji, zašto to ne bi rekao? Zašto bi mu tu cjepidlake 
prigovarale i to na temelju toga što ta riječ znači u latinskom? Zašto 
bi značenje te riječi u latinskom bilo bitnije od onoga kako se ta riječ 
danas upotrebljava? Osim toga, ta riječ u hrvatskom, bez obzira na 
svoje porijeklo, oblikom sasvim očito nije superlativ, a teoretiziranja o 
tome mogu li se od toga napraviti komparativ (optimalniji) i superlativ 
(najoptimalniji) na osnovi nekakve “logike? nemaju smisla“. Ti se oblici 
ili upotrebljavaju ili ne, a ako se upotrebljavaju — a upotrebljavaju se — 
svako razmišljanje o “logici? i “smislu? je tu posve suvišno. Uostalom, 
da se dotičan pridjev ne komparira, teško da bi se itko od jezičnih 
kadija uopće sjetio ići čisto teoretski o tome pisati. Samo pisanje o 
tome je dokaz da to u jeziku postoji. 


Govoreći o jeziku, prečesto se poteže za argumentom logike. Pritom 
ti koji se toga “argumenta? prihvaćaju zaboravljaju da se jezik, kako već 
rekosmo, ne mora pokoravati zakonima logike. Jezik je plod ljudskoga 
uma i katkad u njemu možemo naići i na pojave koje nisu logične, 


59 Zanimljivo, čini se da nitko nema primjedaba npr. na superlativ najsavršeniji iako također nije 
“logičan. 

60 Jošje sumanutije kada se, primjerice, tvrdi da se pridjev bitan ne smije komparirati jer se on tobože 
odnosi na bft, koja je valjda samo jedna. Naravno, oblici se bitniji i najbitniji potpuno normalno 
upotrebljavaju u jeziku i nema apsolutno nikakva razloga da to tako ne bude. Značenje pridjeva 
bitan je više-manje podudarno značenju pridjeva važan te se, kao i taj pridjev, stoga može i kom- 
parirati. Etimološko povezivanje toga pridjeva s riječju bft ne igra nikakvu ulogu u određivanju 
njegova značenja i toga može li se komparirati ili ne. Jasno, ovdje govorimo o općem jeziku, nije 
sporno da se pridjev bitan kao termin može upotrebljavati u drugom, preciznijem, značenju npr. 
u filozofskoj terminologiji. 

na ponavljanja koja se iz logičke perspektive čine bespotrebnima, na 
elemente koji ne bi nužno morali biti prisutni u jeziku i sl. No sve to 
čini ljudski jezik upravo ljudskim a ne strojnim jezikom. Svaki jezik 
ima svoja pravila, jezična pravila, i nema smisla tražiti od jezika da se 
pokorava logičkim umjesto jezičnim pravilima. Recimo jedan primjer 
prividne nelogičnosti u jeziku su rečenice kao Bojim se da ne dođe, gdje 
bi se zapravo po smislu očekivalo da će biti **Bojim se da dođe, ali u 
jeziku to jednostavno tako ne funkcionira. Upotrebom lažne logike se 
često opravdava posve sumanuto ispravljanje i samoispravljanje poput 
inzistiranja na tome da se govori pri telefonu umjesto na telefonu 
zato što tobože “ne stojimo na telefonskom aparatu?. Kao da to ima 
ikakve veze s tim. Prijedlog za ima i konkretno značenje (na krovu, 
na stolu, na podu...) ali i apstraktno značenje (na dijeti, na lijekovima, 
na tulumu...), što je prilično očito. Možemo tu navesti i još koji takav 
“nelogičan? primjer koji se, unatoč svojoj “nelogičnosti? ili “suvišnosti 
informacija", ipak upotrebljava: tako se često govori obadva iako već 
i samo oba ima to značenje (kao u poznatoj obadva, oba su pala), 
kao što se kaže i biti negdje sat vremena iako je tu to vremena posve 
redundantno. No jednostavno je tako. 


Katkada se rogobori i protiv “nepotrebne? zalihosnosti u jeziku“, 
pa recimo izaći van nije dobro jer već izaći znači “ići van", kao što ni 
vremensko razdoblje ne valja jer je svako razdoblje nužno i vremensko. 
No zalihost je u jeziku posve uobičajena na svim planovima. Tako 
je npr. zalihosno slaganje imenica, pridjeva i zamjenica ili imenica/ 
zamjenica s glagolima u rodu/broju/padežu i sl. Ako se već po riječi 
žena zna da je to nominativ jednine ženskog roda, zalihosno je da se 
to mora vidjeti i na svim riječima u jedna dobra žena, međutim teško 
da će se netko sjetiti ići to kritizirati kao nepotrebno. Stoga nije jasno 
zašto se toliko na redundantnosti inzistira u drugim područjima. 


Da navedemo primjer, jedna jezična savjetodavka (GH: 451) govoreći 
o oblicima kao najcentralniji piše o “oblicima koji odudaraju od naravne 
logičnosti? i “elementarnih značenjskih zakonitosti". Također objašnjava 
da samo jedna točka u prostoru može biti centralna “a nikakva druga 
ne može biti od nje centralnija ili središnjija?. Dodaje da “Nešto što je 
najcentralnije ili najsredišnjije postaje semantički praznom besmislicom? 


61 Redundancija/zalihost/zalihosnost u jeziku označava informacije koje se ponavljaju, koje se izra- 
žavaju na više mjesta ili koje se mogu iščitati iz više elemenata. 

i da “pridjeve centralan, središnji i gorući nije logično stupnjevati". 
No autorica je ovdje posve promašila poantu. Posve je svejedno je li 
što logično komparirati ili ne i što ona misli o “naravnoj logičnosti? 
i “elementarnim značenjskim zakonitostima“. Jedino što je bitno jest 
upotrebljavaju li se takvi oblici ili ne. Ako se upotrebljavaju, ti oblici 
očito postoje i sva trabunjanja o “naravnoj logičnosti" su posve izlišna. 
Osim toga, komparativ se centralnije, primjerice, posve smisleno i 
normalno upotrebljava u hrvatskom — npr. u rečenicama kao što je ova: 
“I kod slušnog oštećenja vrijedi pravilo: što je oštećenje centralnije, to 
su smetnje veće (...)? — kao što može bilo tko provjeriti jednostavnim 
pretraživanjem na internetu. 


Ni o kakvoj “pravilnosti? i “nepravilnosti? u jeziku nema smisla 
govoriti. Sve što se uobičajeno govori je i pravilno. Eventualno se 
nepravilnostima mogu nazivati prave jezične pogreške, kada posve 
slučajno izgovorite neku riječ ili frazu krivo, npr. kad se pogreškom 
umjesto pas i mačka kaže mas i pačka ili kad se čovjek zabuni pa mu 
izleti bio sam u kuće umjesto bio sam u kući. U takvim se slučajevima 
može govoriti o jezičnim pogreškama, no, jasno, i to su opet posve 
normalne pojave, a i, kada se to dogodi, i govorniku i slušatelju je 
jasno da je riječ o pogrešci, za razliku od situacije kad kažete npr. sa 
njom (umjesto standardnog s njom), što vrlo često ni najžešće jezične 
cjepidlake neće primijetiti. Prave se jezične pogreške mogu javljati i 
kad primjerice stranci govore neki jezik koji ne poznaju dovoljno dobro 
ili u prijevodu kada se nešto doslovno prevede iako nijedan izvorni 
govornik ne bi tako nešto rekao. Zamislimo recimo situaciju, da malo 
karikiramo, da neki prevoditelj prevede englesku frazu piece of cake 
(što znači “mačji kašalj") doslovno kao komad kolača. To je dakako 
pogreška jer se to tako u hrvatskom ne kaže. Međutim, kad bi se takva 
fraza ustalila, to bi prestala biti pogreška bez obzira na to što bi se 
puristi zacijelo jako ljutili na takvu frazu. Dakle, čim se nešto u jeziku 
ustali i čim to govori više ljudi, više nije riječ o pogrešci bez obzira na 
porijeklo takve pojave“. Jasno, teško je točno reći koliko ljudi treba 


62. Takav je slučaj npr. s upotrebom riječi ikad u primjerima kao najbolji ikad ili najveća glupost ikad 
(eng. best ever i the most stupid thing ever). Tu je riječ o doslovnom prijevodu fraze s engleskog. Kada 
su se takvi primjeri događali samo sporadično, kada bi tko doslovno nešto preveo s engleskog, to 
se onda moglo smatrati jezičnom greškom. Međutim, kada su se takvi izrazi počeli upotrebljavati 
u hrvatskom u svakodnevnom govoru, oni su time postali pravilni u hrvatskom, bez obzira što su 
nastali kao kalk prema engleskom. 

upotrebljavati neku novu riječ ili izraz da bi to prestala biti greška, no 
to se otprilike može usporediti s problemom ćelavljenja — koliko točno 
vlasi treba čovjek izgubiti da bi ga se smatralo ćelavim? 


Svi jezikoslovci načelno tvrde da poštuju dijalekte, govorni i razgovorni 
jezik. To nije neobično jer bi bilo znanstveno neprihvatljivo ustvrditi bilo 
što drugo. No u stvarnosti i nije baš tako. Govorni se jezik nesvjesno, 
neizravno ili prikriveno ipak drži manje vrijednim. Takvi se stavovi 
onda prenose i na čitavu javnost te se lingvistika doživljava kao znanost 
koja se bavi time “kako će se pravilno govoriti i pisati“, što je posve 
suprotno istini. Lingvistika se bavi opisom jezika, lingvistika opisuje, 
objašnjava i nastoji shvatiti jezik u svim njegovim manifestacijama i 
oblicima. Standardizacija se pak jezika, tj. u načelu nasumično pro- 
pisivanje toga što je “bolje? ili “lošije", što treba, a što ne treba ući u 
standardni jezik, zapravo uopće ne može smatrati dijelom lingvistike 
u pravom smislu. Dakako, to ne znači da se pojedini standardni jezici 
ne mogu opisivati, niti znači da su standardni jezici nepotrebni — to 
samo znači da se dotični proces standardizacije ne smije mistificirati, 
niti od njega treba stvarati veliku znanost jer se on, na kraju krajeva, 
često svodi samo na proizvoljno određivanje toga što je standardno 
a što ne. 


Danas je, na svu sreću, većina ljudi ipak osviještena do te mjere 
da se stvari tipa kaj ili šta ne smatraju “nepravilnima" u odnosu na 
“pravilno? što (iako se među nelingvistima može čuti i takvih mišlje- 
nja), ali će se s druge strane vjerojatno većina ljudi, ako su svjesni da 
postoje, složiti da su oblici kao orzginalan, delikvent ili sumlja umjesto 
originalan, delinkvent i sumnja nesumnjivo “nepravilni". To je, dakako, 
smiješno. Oblici su orginalan, delikvent i sumlja nestandardni, govorni 
oblici. Oni su također i oblici mlađi od oblika originalan, delinkvent i 
sumnja — u prvom je slučaju iz riječi ispalo -7-, u drugom -7-, dok se u 
trećem primjeru dogodilo razjednačavanje pa je -mnj- prešlo u -mlj-*. 


63 Razjednačavanje (disimilacija) je jezična promjena u kojem se jedan od dva fonetski ista ili slična 
glasa mijenja pa tako npr. riječ stiropor u dijalektu postaje stiropol (r-r > r-1), dok mnogo u dijalektu 
može postati vnogo ili mlogo (m-n > v-n ili m-l). Kao što vidimo, pri disimilaciji se mogu razjed- 
načavati i dva glasa koja su neposredno jedan do drugoga (mn- u mnogo) ali i bilo koja dva glasa u 
istoj riječi (r-r u stiropor), kao što se mogu razjednačavati isti (r-r u stiropor) ili samo bliski glasovi 
(m-nj- u sumnja - m, n, nj su nosni glasovi). Obrnuta se pojava zove ujednačavanje (asimilacija), 
npr. kada čizma postane čižma (č-z > č-ž). 

Međutim, ti oblici nikako nisu nepravilni oblici. Oni jednostavno ne 
pripadaju standardnomu jeziku, što ne znači da su zato manje vrijedni 
ili lošiji u nekom apsolutnom smislu. To jesu mlađi, sekundarni oblici, 
ali to također ne znači da su zato lošiji od starijih oblika. 


Gledamo li riječi na takav način, tj. ne prihvaćamo li takve sekun- 
darne promjene glasova kao nešto “pravilno? (a taj se argument često 
povlači), na jednoj su razini jednako kao danas orginalan ili sumlja 
nepravilne i riječi brat (što bi “pravilno" etimološki trebalo biti *bra- 
tar“*), čovjek (“pravilno? bi se očekivalo človjek“), nokat (“pravilno? 
bi bilo #0ga1“), sabor (“pravilno? bi bilo zbor), istovjetan (“pravilno? 
bi bilo zstovetan“") itd. U svim su se tim riječima dogodile “nepravilne? 
promjene pa ipak nitko danas ne bi za njih rekao da su “nepravilne? 
riječi. Osim toga, sekundarne promjene nisu nipošto ograničene samo 
na govorni jezik i dijalekte. Često u dijalektima nailazimo na starije 
oblike nego u standardu. Tako je primjerice dijalekatsko sliva starije od 
standardnoga šljiva, kao što je i dijalekatsko črn starije od standardnoga 
crn. Pa ipak, u tim se primjerima nitko ne bi usudio tvrditi da su likovi 
sliva i črn “pravilniji? od šljiva i crn. Tu se vidi da, premda se koncept 
izvornoga oblika često upotrebljava da bi se dokazalo zašto je nešto 
“pravilnije", to zapravo nije bitno. Nije važno što je jezično gledano 
starije, takvi su podaci ionako poznati samo malom broju stručnjaka, 
bitno je što je, iz ovog ili onog razloga, propisano kao standard. To 
što je propisano kao standard se onda, bilo to jezično starije ili mlađe, 
smatra normom, a sve ostalo su odstupanja od nje. 


Ono što je najžalosnije u vezi s “pravilnim? i “nepravilnim? je to 
da svi lingvisti, a ima ih, koji primjerice, da uzmemo klasičan primjer, 
inzistiraju na tome da je oblik sumlja “neispravan? i da je oblik sumnja 


64 Od praslavenskog *bratro. 
65. Od praslavenskog *čelovčke/čelovčke. 


66 Od praslavenskog *nogotb. Nokat - nokta nastaje od starijega nogat - nokta, gdje je nominativ 
dobio -k- analogijom prema kosim padežima u kojima je -k- nastalo obezvučenjem ispred -f-. Ta 
je riječ, očito, izvedena od osnovne riječi noga. 

67 Ovariječ zapravo etimološki nema jata, nego je on unesen sekundarno i to tek u najnovije vrijeme. 
U standardnom jeziku se do razmjerno nedavno još inzistiralo na varijanti istovetan. 


68 Takvi su primjeri, jasno, poznati i u drugim jezicima. Tako je standardni oblik za glagol “pitati? 
danas u engleskom ask, dok je nestandardni oblik ax, koji upotrebljavaju primjerice američki crnci, 
manje prestižan i stigmatiziran premda je taj oblik, s gledišta jezične povijesti, stariji od današnjeg 
standardnog oblika ask. 

jedini “ispravan“, zapravo pokazuju doista komično neznanje iz samih 
osnova lingvistike. Naime, predavanje o arbitrarnosti (nemotiviranosti) 
jezičnoga znaka“ je jedna od prvih tema na bilo kojem svjetskom 
studiju lingvistike ili kojega god jezika. Princip arbitrarnosti znači 
jednostavno sljedeće: veza između određenog pojma (označenika, npr. 
pojma “sumnja") i njegove zvučne slike (označitelja, npr. same riječi 
[sumnja]) je proizvoljna. Sam označitelj nema nikakve veze s onim 
što označuje, tako da je posve svejedno kako taj označitelj u jeziku 
glasi. Za pojam “sumnja? označitelj na hrvatskom glasi sumnja, na 
engleskom doubt, na japanskom gfgr, na svahiliju tasbwishi... Isto 
tako bi u svakom jeziku mogao glasiti i nekako drugačije. Tom istom 
logikom bi u hrvatskom mogao glasiti i sumlja i taj oblik bi u toj 
ulozi jednako funkcionirao kao i oblik sumnja, kao što i funkcionira 
kod mnogih govornika hrvatskog. To što se u hrvatskom standardu 
danas nalazi upravo oblik sumnja a ne sumlja, i što je oblik sumlja 
slučajno, povijesno gledajući, mlađi oblik, nema nikakva utjecaja na 
“vrijednost? ili “pravilnost? tih dviju riječi. Obje su te riječi i ispravne 
i jednako vrijedne. Jedina je razlika među njima to što samo jedna od 
njih pripada standardu“. 


Moglo bi se prigovoriti da značenje nije više toliko arbitrarno (nemo- 
tivirano) kod tvorbe riječi jer ondje riječ koja se tvori od neke druge 
obično ima veze s polazišnom riječi (ili riječima), npr. tvorenica vlasnik 
će očito imati neku značenjsku vezu s osnovnom riječi vlast. No riječ 
vlasnik bi teoretski, samo po svom tvorbenom značenju, isto kao i 
“čovjek koji ima vlasništvo? mogla značiti i “onaj koji vlada" (vladar), 
“onaj koji je na vlasti? ili sl. Konkretno leksičko značenje je opet proi- 
zvoljno/arbitrarno/izabrano. Isto kao što bi složenica brzojav teoretski 
mogla značiti i “poruka koja se brzo dostavi", “čovjek koji se uvijek 
brzo javlja" ili nešto deseto, no ne znači ništa od toga nego isključivo 


69 Usp. de Saussure 2000: 124-125. De Saussureov Tečaj opće lingvistike smatra se najbližim lingvi- 
stičkim ekvivalentom Biblije. 


70 Naravno, riječi mogu nositi različite konotacije. Tako će oblik sumlja mnogi obrazovani govornici 
odmah doživjeti kao znak neobrazovanosti onoga tko ga upotrebljava. No to je posljedica toga što je 
oblik sumnja standardan pa prema tome i prestižan, dok je oblik sumlja izrazito stigmatiziran. Ipak, 
tu je bitno zamijetiti da je to posljedica proizvoljna društvenog pripisivanja određenih konotacija 
pojedinim oblicima, a ne inherentna inferiornost oblika sumlja. Čisto jezično gledano, taj oblik ni 
po čemu nije manje vrijedan od oblika sumnja. 

“telegraf/telegram", što je arbitrarno izabrano leksičko značenje te 
složenice. Osim toga, valja napomenuti da ni izvedenice (poput vlasnik) 
i složenice (poput brzojav) nisu motivirane u odnosu na izvanjezični 
svijet (tj. na samo značenje riječi) nego su motivirane samo donekle 
u odnosu prema drugim jezičnim elementima (u ovom slučaju prema 
riječima vlast, brz i javiti te prema sufiksu -7ik), koji su pak posve 
nemotivirani (arbitrarni). Dakle, tu nipošto nije riječ o arbitrarnosti u 
smislu o kojem je bilo riječ na početku — o tome da se pojam/označenik 
kao “zid? u različitim jezicima označava proizvoljnim slijedom fonema. 
Riječ zidar je, gleda li se u odnosu na pojam koji označava, jednako 
arbitrarna kao i riječ zid jer se pojam “zidar" izražava u konačnici, u 
odnosu jezika i izvanjezičnog svijeta, proizvoljnim slijedom glasova, bez 
obzira na to što unutar jezika između riječi zid i zidar može postojati 
unutarnja (jezična) veza. No i ta je veza nasumična jer nema nikakva 
unutarnjeg razloga zašto bi se jezični označitelj za pojam/označenik 
“zidar? morao izvoditi baš iz označitelja za pojam “zid*, usp. npr. 
engleski mason ili bricklayer “zidar*, što nema nikakve jezične veze 
s riječju wall “zid?. Isto tako, umjesto zidar bi se u hrvatskom moglo 
teoretski upotrebljavati i zidač, zidnik, zidnjak ili npr. gradbenik, 
gradilac, kućodizac, zgradodizac, izgradnik i sl. 


U jeziku nema “ispravna? načina kako što reći. Konkretan oblik koji 
se u jeziku javlja ovisi o nasumičnom povijesnom razvoju, a konkretan 
oblik u standardnom jeziku još k tome ovisi o procesu standardizacije 
koji je također uvjetovan brojnim izvanjezičnim i historijskim okolno- 
stima pa i slučajnostima. Nije npr. nimalo nezamislivo da je u nešto 
drugačijim povijesnim okolnostima, ili u paralelnom svemiru, zađemo li 
malo u znanstvenu fantastiku, mogao nastati hrvatski standard u kojem 
bi primjerice oblici sliva i sumlja bili standardni“. Mnogi bi govornici 
toga standarda onda smatrali oblike šljiva i sumnja nepravilnima. 


Dobar su primjer za proizvoljnost standarda i bezumnost govorenja o 
pravilnosti oblici genitiva množine svih, njih i akuzativa množine sve, 
njih. Naime, kod tih se oblika izvorno akuzativ množine razlikovao 


71 Touopće nije tako nezamisliv scenarij. Dosta bi bilo da je recimo postojao neki vrlo ugledan filolog u 
19. stoljeću koji je u svojim djelima, npr. zato što se tako govori u njegovu rodnom govoru, propisao 
upravo takve oblike. 

od genitiva množine pa je prema svih, njih u genitivu stajalo sve, nje 
u akuzativu. Takav je sustav i danas zadržan u nekim dijalektima. 
Međutim, može doći do analogije pa se akuzativni oblik može zamijeniti 
genitivnim te tako i u akuzativu dobivamo oblike svih, njih, kako je 
u mnogim govorima. No u standardu je preuzeto polovično rješenje 
pa se od svi čuva stariji akuzativ sve (dok se svih za akuzativ smatra 
kolokvijalnim, tj. “nepravilnim?), dok se od 071; uzima ujednačeni genitiv/ 
akuzativ njih (iako u dijalektima još postoji starije nje u akuzativu). 
Unatoč takvu nasumičnu ujednačavanju mlađih oblika, zaslijepljeni 
će zastupnici standarda tvrditi da su samo oblici sve i njih “ispravni? 
u akuzativu iako je, poznajemo li situaciju u dijalektima i u povijesti 
jezika, posve jasno da je ovdje riječ o proizvoljnu biranju određenih 
oblika za standard, temeljeno na tome kako se ti oblici javljaju u 
nekim dijalektima, a ne temeljeno na nekoj unutarnjoj vrijednosti 
ili “pravilnosti? dotičnih oblika. Kao što je danas sticajem okolnosti 
u hrvatskom standardu akuzativ sve ali njih, isto bi tako, uz malo 
drugačije uvjete, akuzativ mogao biti i sve, nje i svih, njih. 


Standardni je jezik uvijek djelomično umjetan, nastao proizvoljnim 
izabiranjem, propisivanjem, a katkada i čistim izmišljanjem, kako 
ćemo vidjeti. Tu hrvatski, nasreću, nije najgori primjer — u drugim je 
jezicima, primjerice u engleskom, takvih proizvoljnih izmišljanja pravila, 
koja ne proistječu iz jezika kakav se doista govori nego iz sumanutih 
zamisli pojedinih profesionalnih izmišljača pravila, puno više nego u 
hrvatskom. Tako su npr. engleska pravila o nedopustivosti razdvajanja 
infinitiva? ili dvostrukoj negaciji" potpuno izmišljena tj. artificijelna. 


U nastavku ćemo iznijeti neke zanimljive primjere iz standardizacije 
hrvatskoga jezika i hrvatskog jezičnoga savjetodavstva kod kojih nije baš 


72 Usporedi iz serije Zvjezdane staze poznati citat to boldly go (where no one has gone before) “hrabro 
ići (kamo nitko prije nije otišao)". Po spomenutom pravilu je umetanje priloga boldly “hrabro? 
unutar infinitiva fo go “ići? neispravno, tj. infinitiv fo go ne bi se smio “razbijati? prilogom boldly. 
Prema tom pravilu, u engleskom bi ispravno bilo samo to go boldly a ne i to boldly go iako se oboje 
u eng. upotrebljava. 


73 Usporedi naslov pjesme The Rolling Stonesa: I can't get no satisfaction (“nikako da se zadovoljim*). 
U “ispravnom engleskom bi taj naslov glasio ] can't get any satisfaction ili I can get no satisfaction. 
Dvostruka je negacija u književnom engleskom bila obična do 18. stoljeća kada je artificijelno 
uklonjena po “logici* da dvije negacije kao u matematici daju pozitivnu tvrdnju. Za “nelogičnost* 
dvostruke negacije usp. npr. Cheshire 1998. 

lako shvatiti kojom se logikom ti propisi i savjeti vode, osim logikom 
izmišljanja i propisivanja pravila čisto reda radi. Ti će nam primjeri 
poslužiti kao dodatna ilustracija uzaludnosti koncepta “pravilnosti? 
u jeziku i proizvoljnosti u standardizaciji jezika. 


Kao preporuka ili neobavezno pravilo se obično navodi da se 
varijantni pridjevsko-zamjenički nastavci -og/oga upotrebljavaju tako 
da se prvo upotrijebi dugi pa onda kratki nastavak, npr. hrvatskoga 
standardnog jezika. U ovom nastavku je duži oblik nastavka starija 
varijanta. Oblik -og nastao je kraćenjem od starijega -oga. Danas 
u jeziku postoje oba nastavka iako u govornom jeziku prevladavaju 
obično kraći oblici“. U standardu se također javljaju oba nastavka, no 
nasumično ili kakvo drugačije spontano upotrebljavanje obaju nastavaka 
očito profesionalnim izmišljačima pravila nije baš bilo po volji pa je 
stoga posve proizvoljno stvorena preporuka da prvi primjer bude dug 
a drugi kratak. Premda je u ovom slučaju riječ samo o preporuci, i 
to nam također može poslužiti kao ilustracija toga o kakvom je tu 
mentalnom sklopu riječ. 


Poznat je, iako običnu čovjeku nezapamtljiv i neshvatljiv, i jezični 
savjet po kojem zahvaliti znači doista “zahvaliti, reći kome hvala", dok 
bi zahvaliti se tobože trebalo značiti samo “odbiti?. Ono što je sigurno 
jest to da je potonja, povratna, varijanta jezičnopovijesno gledana 
mlađa, načinjena najvjerojatnije prema njemačkom sich bedanken, što 
je također povratno, no također je sigurno i to da je dotična značenjska 
“razlika? kao stvorena za zbunjivanje poštena čovjeka. Velika većina 
govornika sasvim sigurno ne razlikuje po značenju zahvaliti i zahvaliti 
se, a vrlo je upitno ima li uopće govornika koji tu razliku imaju (a da 
je nisu kao umjetnu naučili). 


Imamo i riječi za koje Hrvati navodno ne znaju što znače — tu 
je npr. riječ značaj koja je prije imala značenje “karakter, a danas 
se uglavnom upotrebljava u značenju “značenje, važnost". Dakako, 
jezični pedanti još uvijek preferiraju ono prvo značenje, dok se drugo 
nerijetko odbacuje kao govorno, iako vjerojatno većina ljudi uopće ne 
bi znala za prvo značenje dotične riječi. Zatim je tu riječ probitačan, 


74 Duži su oblici uobičajeni u kratkim zamjenicama, kao u čega ili svega. Oblik tog se obično upo- 
trebljava ispred imenice, npr. tog djeteta, dok se oblik toga obično upotrebljava kao genitiv od 
samostalnoga to, npr. Zbog čega? Zbog toga. To, naravno, ne znači da se i toga i tog ne mogu javiti 
i u drugim funkcijama, no to je rjeđa pojava. 


50 Čiji je jezik? 


što izvorno znači samo “koristan, isplativ", te je, dakako, samo u tim 
značenjima “pravilna? u hrvatskom standardnom jeziku, dok je danas 
uobičajeno drugo značenje “prodoran, snalažljiv? prilično omraženo 
među standardolozima. Takve promjene i proširenja značenja su u 
jeziku posve uobičajene i inherentne samoj prirodi ljudskoga jezika 
pa ne samo da opiranje takvim pojavama nema smisla, nego svjedoči 
i o neshvaćanju osnovnih načina funkcioniranja jezika kod onih koji 
se time bave. 


Nije jasno čemu toliko odupiranje jezičnim promjenama i čemu tolika 
mržnja prema novim značenjima? Zašto jednostavno ne dodati novo 
značenje u rječnik? Nijedno novo značenje u jeziku nije s Marsa palo, 
to su sve normalne značenjske promjene kakve se stalno događaju. 
Ili, na koncu konca, ako u standardu i ostane samo staro značenje 
(iako je to zapravo neodrživo na duge staze), svejedno nema potrebe 
govoriti da ljudi ne znaju govoriti, da ne znaju što koja riječ znači i 
slične besmislice kakve se mogu čuti. 


Poseban su problem posuđenice. Neki su standardolozi na njih toliko 
osjetljivi da je čudno što ne dolazi do prijedloga da se primjerice riječ 
sedam izbaci iz hrvatskoga jezika jer je to bila semitska? posuđenica u 
praindoeuropskom jeziku. No s druge strane, isti su ti srtandardolozi često 
osjetljivi na to da te posuđenice, ako već uđu, ne daj bože, u hrvatski, 
bar “pravilno? u nj uđu. Tu je onda čuveni primjer riječi kazeta. lako 
svi govore kazeta, naš vrli standard uporno propisuje kaseta. Zašto? 
Zato što je to “pravilno?. Naime, njemački, talijanski i francuski 
tu imaju -ss-, što se izgovara [s]. Prema tome, odakle govornicima 
hrvatskog jezika pravo izgovarati tu nekakvo “nepravilno? -z- umjesto 
-s-? Razuman bi čovjek postavio pitanje — pa je li nam bitnije kako 
mi nešto izgovaramo ili kako izgovaraju Nijemci i Francuzi, pa makar 
naš izgovor bio i etimološki “nepravilan? (tj. etimološki neočekivan“)? 


75 U porodicu semitskih jezika pripadaju bliskoistočni mrtvi i živi jezici kao arapski, hebrejski, ara- 
mejski i akadski. 


76 Naime, prema stranom izgovoru [s], iu hrvatskom bi se očekivao glas [s]. Nema nikakvog razloga 
da i kod nas to [s] ne ostane, no iz ne posve jasnih razloga, u hrvatskom se tu ipak javlja glas [z]. 
Takve neočekivane pojave u povijesnoj lingvistici i etimologiji nisu neobične. Osim toga, sama 
etimologija je prilično nevažna za to kako se danas u hrvatskom ta riječ izgovara. Ako se danas 
kaže kazeta, a kaže se, za sve praktične potrebe je potpuno svejedno je li tu riječ o očekivanu ili 
neočekivanu glasovnom odrazu u toj posuđenici. 

Nije li jednostavnije u rječničku etimološku bilješku dodati opasku da 
smo nekako “izmislili? to -z- na mjestu očekivana -s- umjesto da se svi 
patimo i govorimo kaseta jer je to tobože “pravilno?? 


Problem za sebe su latinske i grčke riječi. Naime, kod njih se često 
zahtijeva da se poštuje izvorni izgovor, naglasak pa i padež iako je to 
hrvatskim govornicima često potpuno strano. Tako se jezični pedanti 
hvataju za glavu kod riječi posthuman jer to dolazi od latinskoga 
postumus te tu “ne bi trebalo" biti toga -h-, koje je unijeto analogi- 
jom prema riječi humus, dakle riječ je o svojevrsnoj učenoj pučkoj 
etimologiji. Stoga se, da bismo bili vjerni starim Rimljanima, nameće 
oblik postuman iako taj oblik sasvim sigurno nitko spontano tako ne 
izgovara, nego dapače zvuči kao oblik kojem nedostaje -h-. Pritom se 
zanemaruje činjenica da se i u drugim jezicima ta riječ “krivo? piše. 
Ona se, naime, s -h- piše i u engleskom (posthumous) i u francuskom 
(posthume) i u njemačkom (posthum, uz rjeđe postum) dok se bez 
-h- piše npr. u španjolskom (pćstumo) i talijanskom (postumo). Dakle, 
Englezima i Francuzima to neetimološko -h- ne smeta, ali ga mi, kao 
pravi novovjekovni Latini, moramo pošto-poto izbaciti. S tim da treba 
napomenuti da je u većini spomenutih jezika posve nebitno hoće li se 
to -h- ondje pisati jer se ionako neće izgovarati. U hrvatskom, nasuprot 
tome, nije nebitno hoće li se pisati ili ne jer to automatski povlači i 
razliku u izgovoru. Tu se postavlja pitanje — koga briga kako ta riječ 
glasi u latinskom? Da, posthuman s -h- nije etimološki “ispravno". 
I što onda? Takve su “nepravilnosti? normalan dio svakoga jezika, 
nema smisla mijenjati već ustaljene riječi samo zato što neki tobožnji 
“stručnjaci" za jezik to ne znaju. 


Cjepidlačenje i patologija u vezi s posuđenicama iz klasičnih jezika 
nažalost ne staje samo na nesretnim ubačenim h-ovima. Suludo ugledanje 
na izvorni izgovor ide do te mjere da se recimo ogorčeno prosvjeduje 
protiv “nepravilna? naglaska egzćdus (na drugom slogu)" jer riječ u 
latinskom i grčkom ima naglasak na prvom slogu pa bi tako “trebalo? 
biti i u hrvatskom. Pritom je, dakako, dotičnim goropadnicima posve 
nebitno što danas gotovo svi govornici hrvatskoga tu riječ izgovaraju 
upravo s naglaskom na drugom slogu — puno je naime bitnije kako su 
to Rimljani izgovarali prije dvije tisuće godina. Tvrdi se da riječ, kad 


77 Usporedi npr. GH: 478. 

je upotrebljavamo u izvornom obliku, mora čuvati i izvorni naglasak. 
Zašto bi morala čuvati izvorni naglasak? Zašto se ne bi govorilo kako 
se govori? 


Isto tako se prigovara sklanjanju kao Slušao sam Carminu Buranu ili 
To piše u Elementi Latini (ili Pacti Conventi)*. S obzirom na to da su 
oblici Carmina Burana, Elementa Latina i Pacta Conventa u latinskom 
imenice srednjega roda u množini, preskriptivisti tvrde da se onda i 
u hrvatskom moraju sklanjati kao imenice u množini srednjega roda, 
tj. kao bogata sela ili velika kola. Međutim, ipak preporučuju (ako se 
“preporukom" mogu zvati formulacije poput “moraju se sklanjati", 
“mora se reći i napisati", “isto se tako moraju ponašati? i slično kakve 
se u takvim “savjetima? javljaju) nesklanjanje dotičnih riječi, npr. u 
spomenutim Elementa Latina ili raspravljamo o Pacta Conventa. Zašto 
onda ne bi bilo i u Elementima Latinima i o Pactima Conventima? 
Naravno, jasno je što je posrijedi. To je nominativ srednjega roda i 
“ne može se? sklanjati kao jednina ženskoga roda, ali kako bi potpuno 
sklanjanje po množini srednjega roda zvučalo smiješno, onda se pro- 
pisuje nesklanjanje koje zvuči jednako tako smiješno. Isto se pravilo 
onda propisuje i u nešto češćem primjeru — u riječi skripta, koja se 
uobičajeno upotrebljava kao imenica ženskoga roda u jednini (ova 
skripta, ove skripte, ovoj skripti...), no jezične cjepidlake inzistiraju da 
se upotrebljava kao množina srednjega roda jer je tako u latinskom 
(ova skripta, ovih skripata/skripti, ovim skriptima...). Naravno, takva 
se deklinacija prema latinskom ne preporučuje u množini riječi do- 
kument jer se množinski oblik dokumenta upotrebljava u Srbiji. Taj 
nam primjer pokazuje da možda ipak latinski i nije najvažniji (ako su 
Rimljani u sprezi sa Srbima)“. Također, na izvornoj se množini ne 
inzistira ni u slučaju riječi opera*“ ili Biblija (bio sam u operima?, čitao 
sam u Biblijima?) iako su dotične riječi također u latinskom/grčkom 
u množini srednjega roda. Isto tako nam puristi preporučuju da se 


78 Usporedi npr. GH: 469. 


79 No zato se jedna hrvatska riječ, posao, kada se upotrebljava u množini u srednjem rodu (gledati 
svoja posla), što je zapravo ostatak staroga zbirnog oblika, smatra “nepravilnom pa se to pokušava 
zamijeniti oblikom kratke množine muškoga roda (gledati svoje posle), što je tobože “pravilnije*. 
Progoniti taj oblik je pak opet posve bizarno čak i iz perspektive “hrvatskosti“ pojedinih oblika — 
oblik posla u množini je arhaizam koji hrvatski baštini još iz indoeuropskoga prajezika, dakle riječ 
teško da može biti “naškija* i “hrvatskija nego što jest. 


80 Opera ulatinskom znači “radovi? i izvorno predstavlja množinu riječi opus, koja je također posuđena 
u hrvatski u drugom značenju. 

govori Raspravljamo o modus vivendi umjesto, kao što bi bilo obično, 
o modusu vivendi itd. jer takvi latinizmi da se ne mogu sklanjati (kako 
ne mogu? — modus vivendi, modusa vivendi, modusu vivendi...). T tu 
je opet, sasvim očito, riječ o cjepidlačenju i nametanju nakaradnih 
propisa bez pravog razloga. Slični bi se primjeri mogli nizati unedogled. 


Ono što se često zamjera zastupnicima, recimo to tako, slobodou- 
mnijega i kritičkoga, a zapravo jednostavno rečeno znanstvenoga, 
pristupa jeziku, o kakvom je riječ u ovoj knjizi, jest njihovo tobožnje 
odbacivanje svih pravila i dopuštanje prevelike slobode u jeziku, za 
što se tvrdi da vodi u kaos. Dakako, tu je riječ o istoj onoj strategiji 
koja se primjenjuje i u društveno-političkim okvirima kada se tko buni 
protiv manjka slobode ili represije. “Reda mora biti, “neka pravila 
se moraju znati*, “ne možemo dopustiti kaos"... No jasno je da je 
takva apologetika sve samo ne utemeljena. Doista nije jasno kako 
bi se kaosom moglo proglasiti nastojanje da se ljude ne maltretira 
invektivama da ne znaju svoj jezik, da se djecu ne uči neznanstvenim 
glupostima o “pravilnom? i “nepravilnom? od rane mladosti, da se u 
standardnom jeziku vodi računa o tome da riječi znače ono što doista 
znače u suvremenom jeziku, a ne ono što su značile prije sto godina, 
da je posve nepotrebno izmišljati posve proizvoljna standardojezična 
pravila neutemeljena u jezičnoj praksi...? Rezultat svega toga nipošto 
ne bi bio kaos nego racionalan odnos prema jeziku na dobrobit svih 
njegovih govornika. 


Na kraju treba reći još nešto. Ovdje smo se uglavnom bavili 
situacijom u hrvatskom jeziku te smo kritizirali domaće lingviste 
koji na neznanstven način promatraju jezik. No ne treba zapadati 
u malograđanski samoprezir pa misliti da je to nešto što je tipično 
samo za Hrvatsku*'. Ideologija standardnog jezika i neznanstven način 


81 — Upadanje u svojevrsni kulturno-lingvistički autorasizam tipično je primjerice za Kordić 2010, 
gdje se opravdano kritizira neznanstveni pristup mnogih domaćih kroatista, no to se uspoređuje s 
idealiziranom slikom stranih znanstvenika kod kojih tobože nema takvih zabluda, što je potpuno 
netočno. Tako se već na koricama govori o “izoliranosti domaće sredine od dosega znanosti u 
svijetu“. No tu je zapravo riječ o izoliranosti dijela domaćih znanstvenika od znanosti općenito, 
ili prije o neshvaćanju te znanosti, a takvo neshvaćanje postoji i kod dijela stranih znanstvenika, 
to nema nikakve posebne veze baš s domaćim znanstvenicima. Idealiziranje stranih znanstvenika 
je kod Kordićeve vidljivo i po tome što se gotovo cijela knjiga sastoji isključivo od citata uglavnom 
stranih znanstvenika, čak i za neke primjere gdje je doista malo čudno uzimati upravo strance kao 
mjerodavne. Treba biti ipak svjestan toga da inozemno ne znači nužno uvijek i bolje te da crne ovce 
i neznanstveni postupci nisu tipični samo za Balkan nego i za druge dijelove svijeta. 


54 Čiji je jezik? 


promatranja jezika koji se širi kroz obrazovanje je u jednakoj mjeri 
prisutan i u drugim zemljama, primjerice u anglofonim zemljama kao što 
su Velika Britanija ili Sjedinjene Američke Države. Da je to tako, lako 
se vidi i u pop-kulturi, recimo po referencama na jezik koje se mogu 
dobiti iz američkih filmova i serija**. Osim toga, strani sociolingvisti 
iz tih razloga kritiziraju takav pristup jeziku u svojim zemljama“. 


Kao zaključak, u jeziku ne postoji “pravilno? i “nepravilno". Sve što se 
govori je također i pravilno. Pojedini jezični oblici mogu u standardni 
jezik pripadati ili ne pripadati, no ako mu i ne pripadaju, to ne znači 
da su takvi oblici zato manje vrijedni ili “neispravni“. Iako je jezična 
standardizacija potrebna iz praktičnih razloga, ne treba smetnuti s 
uma da se standardnojezični izbor često vrši na posve proizvoljnoj 
osnovi te ga stoga ne treba fetišizirati, pretvarati u ono što nije i tako 
zamagliti njegov odnos s cjelinom jezika koje je on samo malen dio. 


82 U filmovima i serijama na engleskom se često o jeziku govori spominjući proper “pravi? ili correct 
“ispravni" engleski, govori se o jezičnim pogreškama i o tome da ljudi ne znaju govoriti engleski 
ako ne govore standardno ili se javljaju različiti oblici jezičnog “ispravljanja*, po čemu se vidi da 
stav o jeziku među općom populacijom, pa ni mnogim stručnjacima, ondje nije ništa napredniji 
nego što je primjerice u Hrvatskoj. 


83 — Danijetako, teško da bi bilo potrebe za radovima kao što su Milroy & Milroy 1999 ili Milroy 2007. 

Ireba li nam 
standardni jezik? 


Ako smo se odlučili za zelene kute u nekoj tvornici, ne 
znači da je plava boja sama po sebi pogrešna (A.S. 


Svi svjetski jezici imaju govornu varijantu jezika i dijalekte**, a samo 
neki od njih imaju i standardni jezik. Postojanje standardnoga jezika 
uvelike utječe na način na koji govornici razmišljaju o jeziku. Govornici 
jezika koji posjeduje standardnu varijantu jezika, kao što su govornici 
hrvatskoga, engleskoga ili japanskoga, za razliku od govornika koji 
govore jezikom koji nije standardiziran, kao što su govornici mnogih 
afričkih ili svih australskih jezika, žive unutar kulture standardnog 
jezika. U takvim su kulturama stavovi prema jeziku, primjerice stav 
o postojanju pravilnosti u jeziku ili o tome da su dijalekti nekako 
podređeni standardu, određeni jakim ideološkim pozicijama koje se 
uglavnom baziraju upravo na samom postojanju standardne varijante 
jezika. Sve to čini ideologiju standardnoga jezika (Milroy 2007). 
Govornici u tim okolnostima obično nisu svjesni da su njihovi stavovi 
prema jeziku uvjetovani rečenim ideološkim pozicijama, nego vjeruju 
da su njihovi stavovi prema jeziku zapravo zdravorazumski. To nije 
nešto tipično samo za ovaj slučaj jer je konačni cilj svake ideologije 


84. Osimako je riječ o jeziku kojim govori vrlo mala skupina ljudi. 

da postane nevidljiva, “neutralna? i da je se počne smatrati zdravora- 
zumskim razmišljanjem. 


No prvo treba reći nešto o samom nazivu standardni jezik. Danas 
se u hrvatskom uglavnom upotrebljava taj naziv, no u prošlosti se u 
istom značenju upotrebljavao i naziv književni jezik, kao što se tome 
odgovarajući nazivi i dalje upotrebljavaju u drugim jezicima, npr. u 
ruskom. Termin književni jezik je zamijenjen standardnim jezikom iz 
čiste mode pod utjecajem američke uporabe. No danas se ta zamjena 
post hoc “tumači? obično time što književni jezik tobože znači jezik 
književnosti, što je smiješan argument. Kao prvo, i danas se katkad 
umjesto standardni kaže književni jezik, a, osim toga, riječi imaju 
značenje koje im pridamo, pa tako i književni jezik može značiti sve 
ono što nam znači i standardni jezik, bez obzira na to što je izveden od 
riječi knjiga**. Pojednostavljeno rečeno, standardni jezik je jednostavno 
moderni naziv za književni jezik*“. Treba ipak istaći i jednu razliku. Naziv 
standardni jezik upotrebljava se uglavnom samo za moderne službene 
varijante jezika jer se pod njim podrazumijeva službena nadregionalna 
jezična varijanta koja je u upotrebi u svim slojevima društva. Stoga 
je o standardnom jeziku u pravom smislu te riječi nemoguće govoriti 
prije pojave obaveznog osnovnog školovanja i pojave modernih medija 
i uopće opće pismenosti*". Službene varijante jezika su i prije postojale, 
no one su uglavnom bile ograničene samo na više slojeve društva ili su 
bile ograničene upotrebe. Ne može se govoriti primjerice o starogrčkom 


85 = Jednako tako kao što je riječ ručnik izvedena od riječi ruka pa to ne znači da njime ne možemo 
brisati noge, glavu i leđa ili da, želimo li njime brisati te dijelove tijela, moramo nužno izmisliti nove 
riječi nožnik, glavnik i leđnik. To su opet osnove lingvistike - razlika između tvorbenoga značenja 
(značenja koje bi se očekivalo prema riječi iz koje je koja tvorenica izvedena) i leksičkoga značenja 
(značenja koje pojedina tvorenica zapravo ima, a koje se ne mora nužno poklapati s tvorbenim 
značenjem). Tako je tvorbeno značenje riječi ručnik otprilike “nešto što ima veze s rukom“. Teoretski 
bi to mogao biti “ručni sat“, “štap koji se nosi u ruci*, “narukvica? i nešto deseto, no u konkretnom 
slučaju znamo da je leksičko značenje te tvorenice upravo “komad tkanine za brisanje tijela. Usput 
budi rečeno, u tvorbi samog pridjeva književni nema ničega što bi taj pridjev obavezivalo da se 
odnosi isključivo na književnost, niti pojedini termin mora svojim tvorbenim značenjem nužno 
obuhvaćati cjelinu onoga što leksičko značenje obuhvaća - kao što npr. kažemo uzletište iako se s 
njega može i uzlijetati i na nj slijetati. 

86 Inače, ispravljanje poput “ne kaže se književni nego standardni jezik“ nepogrešiva je oznaka jezi- 
koslovnih mediokriteta. 

87 O teoriji standardnoga jezika vidi više u Brozović 1970. Upravo je Dalibor Brozović (1927-2009), 
veliki hrvatski lingvist, uveo termin standardni jezik u kroatistiku. O povezanosti standardnog 
jezika i konstituiranja nacije vidi Bourdieu 1992: 28. 

standardnom jeziku, dok se recimo o starogrčkom književnom jeziku 
itekako može govoriti. Tako se može govoriti i o stvaranju hrvatskoga 
književnoga jezika npr. u 18. stoljeću, ali se o standardnom jeziku, u 
modernom smislu te riječi, može govoriti tek negdje od 19-20. stoljeća, 
tj. u praksi se taj naziv samo tako upotrebljava. Jezik književnosti je 
bolje pak zvati upravo tako, jezik književnosti, umjesto da se izmišljaju 
nova značenja za pojam književni jezik. Naravno, nije uopće sporno da 
termin književni jezik može dobiti novo značenje “jezik književnosti", 
kao što bilo koja riječ može teoretski dobiti bilo koje značenje, no za sada 
se to tako još uglavnom ne upotrebljava. U ovoj knjizi upotrebljavamo 
nazive standardni jezik (standard) i književni jezik u istom značenju. 


Do sada smo govorili o tome da o jeziku, pa onda i o standardnom 
jeziku, treba razmišljati kritički, da treba razgolititi realne odnose koji 
u pozadini procesa standardizacije stoje umjesto da se oni mistificiraju, 
da u jeziku ne postoji kategorija pravilnosti i da su sve jezične varijante 
jednakovrijedne, uključujući tu sve govorene i pisane jezične varijante. 
Zagovornici će takvog pristupa jeziku nerijetko biti optuženi da su 
protiv standarda općenito. No kritičko i znanstveno preispitivanje 
standardnog jezika i neprihvaćanje standarda kao samodovoljne ne- 
upitne činjenice nipošto ne znači i neprihvaćanje standardnog jezika 
kao koncepta i realnosti. 

Posve je jasno da je u moderno ustrojenu društvu potreban neki 
oblik standardnoga, tj. službenoga, jezika. Ne zato što “i u jeziku 
treba biti reda? ili zato što “jedna nacija treba imati jedan i jedinstven 
jezik? ili iz sličnih ezoteričnih razloga, nego iz jednostavnih praktično- 
“funkcionalnih razloga — iz istih razloga iz kojih postoji i standardi- 
ziran sustav mjera, standardizirani prometni propisi i sl. Potreban je 
nekakav službeni oblik jezika kojim će se pisati službeni dokumenti i 
zakoni, kojim će se govoriti na javnoj televiziji, koji će općenito služiti 
kao koliko-toliko neutralno sredstvo sporazumijevanja i kao takvo se 
podučavati u školama. 


No, kako se iz rečenoga vidi, standard bi zapravo, unatoč svojoj 
proširenosti i važnosti, trebao biti pomoćno sredstvo komunikacije, 
jezična varijanta koja nastaje iz praktičnih potreba. Međutim, problem 
je u tome što se standard u pravilu, premda najčešće prikriveno i 
neizravno, promatra kao nešto više od toga. Na nj se onda ne gleda 

kao na jednu od jezičnih varijanata koja ima svoju specifičnu upotrebu, 
nego ga se zapravo između redaka smatra jezikom samim, tj. primarnom 
jezičnom varijantom koja služi kao norma u odnosu na sve ostale jezične 
varijante. Iz same njegove pozicije proizlazi i njegova privilegiranost 
te se, iako nijedan lingvist to neće priznati, implicitno smatra nadre- 
đenim drugim govornim varijantama — govornom jeziku, dijalektima, 
lokalnim govorima... To sve proizlazi iz već spomenute ideologije i 
kulture standardnog jezika koja nastaje samim postojanjem standarda. 


Kao što je rečeno, upravo samo postojanje standardnog jezika, 
premda je on nesumnjivo potreban iz praktičnih razloga, njegova 
kodifikacija i upotreba u širokom dijapazonu prilika i područja, dovodi 
do toga da ostale jezične varijante postanu podređenima u općoj per- 
cepciji. Standard kao službeni jezik postaje zapravo i jedini legitimni 
jezik prema kojem se sve ostalo prosuđuje. To je npr. očito i iz same 
jezične upotrebe. Govori se primjerice o nestandardnosti pojedinih 
oblika, o nestandardnim idiomima**, o substandardu itd., dok se za 
standard nikad neće reći da je npr. nedijalekt. Druge se jezične varijante 
dakle određuju u odnosu na standard a ne obrnuto. Naravno, nijedan 
lingvist neće otvoreno reći da je standardni jezik bolji od govornoga 
jezika ili od dijalekata jer bi to bilo jednostavno znanstveno potpuno 
neprihvatljivo. To možemo usporediti s time da npr. nijedan političar 
(bar na Zapadu) neće otvoreno i izravno reći da recimo ne voli Rome 
ili da misli da žene moraju ostati kući, kuhati i peglati. Unatoč tome što 
onih koji tako misle, i u slučaju lingvista i u slučaju političara, itekako 
ima. Unatoč tome što se iz znanstvenih razloga nikako ne može otvo- 
reno govoriti o primarnosti standarda, standard se uvijek postavlja na 
pijedestal i, barem nesvjesno i između redaka, smatra ga se vrjednijim 
od govornoga jezika koji se uvijek podcjenjuje, zapostavlja i smatra 
se zapravo suvišnim išta i govoriti o njemu. Jer govorni je jezik u toj 
popularnoj percepciji nerijetko “iskrivljen, “nepravilan", preplavljen 
raznoraznim tuđicama, “osiromašen? i “okljaštren". Istina je dakako 
posve drugačija. Govorni je jezik, nejedinstven i raznolik, pravi jezik. 
lako je u lingvističkim relacijama besmisleno govoriti o vrjednijim i 
manje vrijednim jezicima, kada bismo baš inzistirali na tome da neka 
varijanta bude vrjednija, to bi prije bio govorni jezik i dijalekti nego 


88 Idiom je opći naziv za sve jezične varijante, tj. naziv koji pokriva termine jezik, narječje, dijalekt, 
govor... 

standardni jezik koji je uvijek u velikoj mjeri artificijelan. Govorni je 
jezik živ spontani jezik. To je onaj jezik koji možemo nazvati svojim 
jezikom. Standardni jezik pak, naravno, ima svoju funkciju, ali svejedno 
ostaje pomoćno sredstvo komunikacije i takvim ga treba doživljavati. 
Ne treba ga mistificirati niti ga treba pretpostavljati drugim jezičnim 
razinama. Treba uvijek imati na umu da nema standardnoga jezika 
bez općega, organskoga jezika u pozadini, dok jezika bez standardnih 
inačica ima jako puno. 


Dio prezira prema govornom jeziku, pa i dijalektima, u najnovije 
se vrijeme u Hrvatskoj može možda objasniti i političkim promjenama 
i zaokretom nakon 1990. Unitaristička jezična politika tijekom dviju 
Jugoslavija se simbolički povezivala s rodonačelnikom klasične književne 
novoštokavštine, Vukom Karadžićem, a onda i s vukovskim načelom 
“piši kako govoriš“, iako to niti je izvorno Vukovo načelo, niti u njemu 
ima išta loše. Prekid službenog postojanja “srpskohrvatskog? jezika i 
ulazak na velika vrata nacionalističke ideologije u jezik doveo je do 
toga da se i na načelo ugledanja na narod i kako on govori, što je bila 
jedna od osnovnih ideja vukovaca, počelo gledati sumnjičavo pa se 
u nemalu broju izjava hrvatskih jezikoslovaca između redaka moglo 
pročitati da je zapravo nebitno kako “narod govori", kao da je standard 
nekako nezavisan od ljudi koji govore jezikom na osnovi kojeg je dotični 
standard načinjen**. No nije ni neobično da u mistifikatorskoj ideologiji 


89 USrbiji je situacija drugačija te ondje nema tolike razdvojenosti govornoga i književnoga jezika, dapače 
- u velikoj mjeri i dalje živi vukovsko načelo piši kako govoriš. Nije teško razumjeti odakle tako različite 
koncepcije književnih jezika u Hrvatskoj i Srbiji - Srbi na narodnom jeziku pišu praktički tek od 19. stoljeća 
kada su, nakon Vukove reforme, konačno prekinuli sa slavjanosrpskim, rusificiranim srpskim jezikom 
koji su upotrebljavali viši slojevi društva, dok je tradicija književnog narodnog jezika u Hrvatskoj mnogo 
duža (najstariji se praizvori hrvatskog književnog, ne još standardnoga, jezika, koliko god neizravni, po 
nekima mogu tražiti već od Kašićeve gramatike 1604). Stoga je logično da se u Srbiji naglašavao pravi 
čisti narodni govor (u opoziciji prema umjetnom slavjanosrpskom), dok je u Hrvatskoj na cijeni bila 
književna tradicija jer su izvori hrvatskoga književnoga jezika, a samim time i pisane tradicije koja može 
biti različita od govornog jezika, puno dublji nego srpski. Nasljeđe takva različita odnosa prema jeziku se 
zadržalo sve do danas, a u Hrvatskoj se to sve onda naknadno povezalo sa svjesnom protuvukovštinom 
novijega datuma. Takve razlike u tradiciji mogu objasniti neke hrvatsko-srpske standardološke razlike u 
kojima se u Hrvatskoj teži više etimološkim a u Srbiji fonetskim rješenjima: primjerice u pisanju futura 
(hrv. pisat će prema srp. pisaće), u upotrebi isključivo starije što prema srp. šta/što, u nekim fonološkim 
osobinama kao što je dosljedno čuvanje glasa h u hrvatskom (muha, kuhati) za razliku od srpskog (muva, 
kuvati) ili u čuvanju starijih suglasničkih skupova kao u hrv. ko prema srp. ko. To sve, jasno, unatoč 
tome što i u hrvatskom izgovara [pisaće], što se u govornom jeziku, kao i u standardnom srpskom, rabi 
šta u upitnom značenju a što u odnosnom (šta vidiš? prema ono što vidim), što se gubljenje glasa h javlja 
i u svim hrvatskim štokavskim govorima osim Dubrovnika te što se u govornom jeziku i u Hrvatskoj 
uobičajeno izgovara [ko] a ne [tko]. To je u skladu s činjenicom da pisanje u jezicima s duljom tradicijom 
pisanja puno više odskače od realnoga izgovora (npr. u engleskom) nego kod jezika s kratkom tradicijom. 

standarda jezik postane nešto što nema veze s običnim ljudima, nego, 
dapače, nešto gdje obični govornici jeziku postaju smetnja jer ga “krivo? 
govore. Po toj istoj logici, jasno, jezik nikako ne bi mogao opstati bez 
“autoritet4" koji će određivati što je “ispravno, što “neispravno", što 
dopušteno, a što nije. Moglo bi se reći da kroatisti zapravo rade upravo 
na tome da se govorni jezik i standard što više razdvoje, što je izravno 
povezano s često naglašavanim tvrdnjama da svi trebaju učiti standard 
što se dovodi do apsurda, a u konačnici i do smiješnih tvrdnji da izvorni 
govornici ne znaju govoriti svoj vlastiti jezik. To također dovodi i do 
toga da ljudi katkad griješe upravo zato što smatraju da standardno 
nikako ne može biti ono što se uobičajeno govori pa namjerno traže 
rješenja kojih nema ili su rjeđa u govornom jeziku*“. 


Već smo govorili o arbitrarnosti jezika i o tome da je proces standardi- 
zacije jezika u najvećoj mjeri potpuno proizvoljan, iako ovisi o nekim 
realnim povijesnim i društveno-političkim okolnostima i zadanostima. 
Standardizacija, kao i opstanak standardnoga jezika, ovisi o autoritetu, 
tj. o poslušnosti autoritetu*'. Izvor autoriteta nije uvijek isti, katkad je to 
jezik kojeg vrlo utjecajna pisca (npr. Danteov za talijanski ili Lutherov 
za njemački), katkad je to poznati i priznati jezični stručnjak (u proš- 
losti je to za srpski, ali i za hrvatski, bio Vuk) a katkad autoritet koje 
institucije (npr. Francuske akademije). No unatoč tome što se unutar 
kulture standardnog jezika pojedincima može činiti da normiranjem 
jezika upravlja božanska providnost, taj proces je zapravo puno prize- 
mniji i proizvoljniji. Pojednostavljeno govoreći, standardno je ono što 
piše u kojem od standardojezičnih priručnika — rječnika, gramatika, 
pravopisa, jezičnih savjetnika. Dakle, u praksi je zapravo dovoljno da 
nešto, što dosad nije bilo standardno, uđe u koji od standardojezičnih 
priručnika (koji se ne slažu uvijek u svemu) i to će, samim tim činom, 
postati dijelom standarda, tj. jednom od standardnih mogućnosti. 
Pogotovo je to danas prilično vidljivo, uz more privatnih izdavača i 
nepostojanje prave mogućnosti da se novi standardojezični priručnici 


90 Tako se u pisanom jeziku počinju sve više upotrebljavati riječi kao žitelji ili ponaosob, a slična je 
tome vjerojatno i pojava da se katkada, kada se želi zvučati standardno, primjerice rabe pitanja s 
da li, koja kroatisti inače smatraju srpskim utjecajem. Tako se prema govornom ideš? ili jel ideš? 
umjesto standardnoga ideš li?, što valjda zvuči preneobično, katkad, želeći govoriti standardno, 
upotrebljava da li ideš?, iako to u govornom jeziku nije baš često, vjerojatno upravo zato što zvuči 
neobično pa se onda samim time i povezuje sa standardom. 


91. Oautoritetui “legitimnosti? u jeziku vidi Bourdieu 1992: 40-45. 

uopće podvrgnu nekom vrhovnom “autoritetu? koji bi ovjerio moguća 
nova standardna rješenja. To se u Hrvatskoj jasno vidi na primjeru 
pravopisa. Recimo pisanje ne ću je bilo smatrano običnom pravopisnom 
greškom (kao primjerice i ze moj), no, nakon što je izišao pravopis u 
kojem se to dopustilo prvo kao fakultativno, a onda i kao jedino rješenje, 
samim tim činom izlaska pravopisa je to postalo standardom“. Tu se 
dosta dobro vidi u kolikoj je mjeri standardizacija jezika proizvoljna. 
Proizvoljnost je također poprilično očita u opskurnijim dijelovima 
standarda, primjerice u akcentuaciji, koja je u velikoj mjeri samo mrtvo 
slovo na papiru*, gdje se u jezičnim priručnicima mogu javljati prilično 
različita rješenja koja će sva biti standardna samim time što su ušla u 
ovaj ili onaj standardojezični priručnik. Autoritet se katkada pokušava 
izboriti na posve prozaične načine, primjerice tako da se različiti 
priručnici natječu za službeno priznanje ministarstva obrazovanja ili 
slično, a katkada se pitanje autoriteta u normiranju jezika pokušava 
riješiti na drugačije načine — primjerice kod nas osnivanjem Vijeća 
za normu hrvatskoga standardnog jezika* koje bi tobože dogovorno 
trebalo odlučivati o tome kakva bi rješenja trebalo standardizirati“. 


92 Jasno, to ne znači da će takav novi oblik automatski biti i prihvaćen u upotrebi. Većina javnosti je 
lik ne ću s punim pravom odbila jer za nj nema nikakvih argumenata, a pogotovo ne lingvističkih. 
Kao prvo, pisanje neću je danas posve uobičajeno. Kao drugo, argument tradicije tu ne znači baš 
puno jer se prije pisalo i ovako i onako (npr. i nevidim). Kao treće, lingvistički to nema smisla pisati 
odvojeno jer je tu posrijedi jedna riječ, u kojoj početno ne- nije ne kao u ne vidim, nego je riječ o 
nč- s dugim č koje je nastalo u davnoj jezičnoj prošlosti stapanjem -e iz negacije ne i o- iz (h)oću. 
Ako bismo pisali ne ću, onda bi, želimo li biti dosljedni (što standardolozi gotovo uvijek žele), trebalo 
pisati i ne mam (tu je također riječ o dugom č nastalu stezanjem, tj. u naknadu za izgubljeno -i-), a 
pogotovo bi trebalo pisati ne moj jer je tu doista riječ o običnoj negaciji ne (s kratkim e) iako se oblik 
moj sam za sebe više ne rabi (riječ je o odrazu staroga oblika mozi!, što je imperativ glagola moći). 
Sličnom kvazilingvističkom logikom bi se moglo zastupati i pisanje ni je umjesto nije (-i- tu nastaje 
od starijega jata, a jat od staroga stezanja vokala — dakle, slučaj isti kao u neću, osim što je stezanje u 
nije nešto starije). Primjer pisanja na me za koji neki zastupnici kažu da je isti kao kod ne ću nije isti 
unatoč istom naglasku (nd me i neću) - jezična povijest ovih primjera je posve različita (nema potrebe 
ulaziti u detalje, ali dovoljno je reći da dužina u na me ne potječe od stezanja). Primjeri poput na me 
doista jesu iznimni u više pogleda (u slovenskom se primjerice pišu skupa), ali to nam ne govori ništa 
o primjeru neću. No najbitnije je reći da se u kampanji da se piše odvojeno ne ću najmanje radi o 
nekakvim “lingvističkim? razlozima (koji ionako ne postoje). Tu je riječ ponajprije o nacionalističkim 
razlozima gdje se traži tobože hrvatskiji oblik pisanja toga glagola eda bi se tu razlikovali od Srba 
iako je, zanimljivo, upravo Vuk pisao odvojeno ne ću. Više o pisanju neću/ne ću vidi u Gluhak 2001. 


93 Najveći broj govornika, ako nisu štokavci, ne može gotovo nikako u potpunosti ovladati standardnom 
akcentuacijom, a i oni koji njome vladaju, vladaju sustavom općenito, u smislu da razlikuju četiri 
naglaska, ali ne i u tome da apsolutno svaku riječ naglašavaju onako kako piše u nekom rječniku 
ili gramatici (a tu postoji razmjerno velik broj varijanata). 


94 Zanimljivo je već u samom nazivu opaziti umjetno pravilo o pridjevskim navescima: prvo -oga, 
onda -og. 


95 Nasreću, to je tijelo prilično slabašno i nema prevelikog utjecaja. 

Čak i oni standardolozi koji ne misle svjesno da je standard 
primarna jezična varijanta, svejedno se prema njemu tako ponašaju, 
što je opet plod ideologije standardnog jezika na koju ni lingvisti, 
kako smo vidjeli, nisu imuni. Tako se, kada se govori o standardu 
i nestandardnim jezičnim varijantama, dopuštaju i jedne i druge, 
međutim najčešće se stječe dojam da bi u principu u većini slučajeva 
koji nisu druženje s prijateljima na kavi ili razgovor s ukućanima 
trebalo govoriti standardom. Neka dijalekata i govornoga jezika, to je 
bogatstvo jezika koje treba čuvati, ali ipak govorimo mi standardom. 
Kao što rekosmo, jasno je da će se službeni dokumenti, udžbenici ili 
stručna literatura pisati književnim jezikom ili da će informativne 
emisije koje se gledaju u čitavoj zemlji biti na standardu, jednako tako 
kako će se njime govornici služiti u najslužbenijim situacijama kao 
više-manje neutralnim sredstvom komunikacije. Standardni jezik jest 
potreban, no sa standardom ne treba pretjerivati i zahtijevati njegovu 
uporabu i ondje gdje za tim zapravo nema prave potrebe, kao što ga 
nema potrebe idealizirati i fetišizirati. Treba biti realan i biti svjestan 
jednostavne činjenice da je velikoj većini ljudi u najvećem broju situacija 
standard, osim pasivno — za čitanje novina, knjiga ili gledanje televi- 
zije, uglavnom nepotreban (i to unatoč tome što figurira kao jezična 
varijanta nadređena svima ostalima). Ljudi uglavnom provode većinu 
vremena u svom lokalnom zavičaju, gdje govore kako inače govore 
i gdje ih svi razumiju, govorili standardom ili ne. Svojim lokalnim 
govorom mogu govoriti na ulici, na tržnici, na poslu i više-manje u 
svim situacijama. U svakodnevnom životu većine ljudi je zapravo teško 
zamisliti situaciju u kojoj bi bilo apsolutno nužno govoriti standardom 
ili u kojoj bi došlo do ozbiljnih problema, nesuglasica ili nesporazuma 
ako se ne bi govorilo standardom. 


Često se navodi primjer toga da se bez standarda govornici razli- 
čitih dijalekata ne bi međusobno mogli sporazumijevati. Tu ima nešto 
istine — govornici različitih dijalekata će, ako se susretnu, doista prijeći 
na određenu varijantu standarda kako bi se lakše sporazumjeli. No 
ne treba ipak iz takvih primjera izvlačiti dalekosežne zaključke. Kao 
prvo, govornici velikog broja hrvatskih lokalnih govora bi se ipak 
mogli sporazumjeti i bez pomoći standarda. Jasno, kada bi govornici 
primjerice s Visa i iz Bednje (to su primjeri koji se često navode) 
inzistirali na najlokalnijim verzijama svojih govora, s tim bi vjerojatno 

bilo puno problema, no govornici u realnom svijetu, ako se žele spo- 
razumjeti, neće inzistirati na oblicima za koje se može pretpostaviti 
da ih onaj drugi neće razumjeti. Osim toga, postojao standard ili ne, 
govornici pojedinih lokalnih govora su u načelu uvijek svjesni toga 
da ne govore svi jednako kao oni i svjesni su lokalnih obilježja svoga 
govora s razumijevanjem kojih bi govornici iz drugih mjesta mogli 
imati problema. Stoga se lokalna obilježja posve lako daju ukloniti iz 
govora da bi se lakše sporazumjelo. Govornici to često rade tako da 
upotrebljavaju jezične osobine za koje iz iskustva znaju da su proširenije 
na širem području ili tako da se približavaju govoru susjednoga velikog 
ili većeg urbanog središta jer su gradski govori, zbog većeg miješanja 
i protoka stanovništva, uvijek razumljiviji na širem području. Stoga 
nije čudno da i danas govornici ruralnih dijalekata, kada žele govoriti 
standardom, ili misle da njime govore, zapravo nerijetko posežu za 
prilagođavanjem svoga govora govoru regionalnoga gradskoga centra. 
Nema nikakvog razloga pretpostaviti da je recimo početkom 19. sto- 
ljeća, kada nije postojao hrvatski standardni jezik*, neki Dalmatinac 
imao silnih problema u komunikaciji ako bi došao u Slavoniju ili da 
je Slavonac imao velikih problema u sporazumijevanju ako bi došao u 
Istru. To se može i dokazati time što su se primjerice narodne pjesme 
ili pjesme Andrije Kačića Miošića na štokavskom širile ne samo po 
štokavskom nego i po čakavskom i kajkavskom jezičnom području. 
Dakle, razumijevanje je postojalo i unatoč nepostojanju standardnoga 
jezika u današnjem smislu. Jasno, danas je tu situacija olakšana time 
što svi govornici mogu pribjeći standardu ako je potrebno, no to ne 
znači da treba preuveličavati ulogu standarda u takvim slučajevima. 


Još su jedan primjer lokalni mediji — televizije, radio-postaje i 
novine — u kojima je uvijek, bar u određenoj mjeri, prisutan standard 
iako nipošto nije samorazumljivo da se na zagrebačkoj ili splitskoj 
televiziji mora nužno upotrebljavati standard ili da se na radiju koji 
se emitira samo u Hrvatskom zagorju treba govoriti standardom a ne 
kajkavski. Istina, na lokalnim se televizijama u određenim situacijama 
katkad govori i lokalnim govorom, ali u načelu samo u emisijama 
zabavnoga karaktera. Dijalektom se u novinama znaju pisati samo 


96 Standardni jezik svakako nije mogao postojati prije 19. stoljeća (vidi gore). Postojala je ipak književna 
tradicija i književni jezik, no to nije bio jezik koji su učili svi slojevi društva i kojim bi se svi služili 
u međudijalekatskoj komunikaciji. 


L64 Čiji je jezik? 


pojedini članci ili se tek u nekim primjerima vidi lokalni kolorit“. To 
su neki od primjera u kojima se vidi da se standard danas upotrebljava 
i u okolnostima u kojima se ne bi nužno morao upotrebljavati. 


Još jedno područje gdje bi se mogla povećati upotreba dijalekata, 
a što sada nije slučaj, je recimo na lokalnim javnim natpisima, pu- 
tokazima, imenima ulica i sl. Nema recimo nikakva razloga da se u 
nekom selu u Istri ulice ne zovu na lokalnom govoru ili da natpisi u 
lokalnoj trgovini ne budu također na dijalektu**. Tu možemo istaći 
još jednu zanimljivost, danas se generalno prihvaća stav da imena 
mjesta moraju biti onakva kakva su u lokalnim govorima“ iako su se 
u prošlosti i imena standardizirala pa smo imali Spljet umjesto Splita, 
Dionice umjesto Delnica i sl. Neki od tih naziva su i ostali — tako se 


još i danas kaže Rijeka umjesto starog čakavskog lokalnog Reka", 


Formalno obrazovanje nesumnjivo igra bitnu ulogu u procesu učenja 
standardnog jezika". Međutim, nije samo po sebi razumljivo da se 
standard, i jezik općenito, mora u školama učiti lošim metodama koje 
su kod nas još uvijek uvriježene. Nažalost, još uvijek postoji previše 
nastavnika hrvatskoga, čast iznimkama, koji učenike standardu uče 
rečenicama poput “ne kaže se oću — ispravno se kaže hoću", a, što je 
još gore, još uvijek ima učitelja koji se djeci podsmjehuju zbog dijalekta, 
zabranjuju da se njime govori i usađuju djeci nakaradnu sliku o jeziku 
po kojoj je samo standard pravilan dok se sve ostalo eventualno može 
tolerirati. To je posve neprihvatljivo i sramotno ponašanje kojim učitelj, 


97. Tako recimo Slobodna Dalmacija za neke pojmove često upotrebljava dalmatinske a ne standardne 
riječi. 

98 Naravno, to djelomično već i jest tako pa ćemo primjerice na tržnicama u Zagrebu moći vidjeti 
natpise paradajz, a u Dalmaciji pomidori, pome i sl., no to uglavnom stoji za neslužbene natpise, 
dok se na onim službenijima uvijek upotrebljava standard. 


99 Iz toga se općeg pravila uvijek isključuju primjerice posve lokalne fonološke osobine pa se tako 
recimo kaže Bednja a ne Badnjo, Hvar a ne For, Kali a ne Kuale (na Ugljanu - doduše, postoji lik 
Kali i u lokalnom govoru) i sl. 


100 Sličnih primjera ima mnoštvo. Tako se Đurđevec u Podravini još uvijek službeno zove Đurđevac 
(zanimljivo je da su ondje i lokalne vlasti, očito dijalektološki neosviještene, odbile preimenovati 
mjesto u njegov pravi oblik), dok se Kaštila kod Splita još uvijek službeno zovu Kaštela. S druge 
strane, zanimljivo, imamo i obrnute primjera pa se tako Brdovac i Drinje kraj Zaprešića, gdje žive 
kajkavci ikavci (zapravo pokajkavljeni čakavci — riječ je o tzv. donjosutlanskom dijalektu), službeno 
zovu u pokajkavljenoj verziji Brdovec i Drenje. 


101 Za kritički stav prema odnosu školovanja i standardnog jezika vidi Bourdieu 1992: 28-30. 

kao osoba na položaju autoriteta, zatire osnovna djetetova prava i tjera 
ga da se srami načina na koji govori, svog materinjeg jezika te da se 
time srami i samog sebe'“. Takav stav kod nekih učitelja u velikoj mjeri 
proizlazi sa studija kroatistike na kojima se samo nominalno spominje 
jednakost standarda i dijalekata, dok se neizravno odašilje upravo 
suprotna poruka. Sve navedeno je izravna posljedica neznanstvenog 
i ignorantskog odnosa prema pitanju “pravilnosti? u jeziku i odnosa 
standarda i dijalekata. Tu se jako dobro vidi da problemi o kojima 
govorimo nisu striktno akademski i da ne služe samo za razbibrigu 
ljudi koji se profesionalno bave lingvistikom ili su samo zainteresirani 
za jezična pitanja, nego da se rezultati neukosti oko takvih problema 
nekima mogu itekako stvarno obiti o glavu. 


Dakako, postoje i neki pozitivni primjeri — škole i učitelji koji 
njeguju dijalekte i prema njima se pozitivno odnose iako se i tu često 
radi o svojevrsnom etnološko-muzejskom odnosu prema dijalektima. 
No uvažavanje dijalekata i lokalnih govora ne samo da je jedini 
pošten način podučavanja jezika, nego dapače i pomaže učenicima 
u usvajanju standarda. Naime, unatoč raširenim predrasudama, čak 
i među lingvistima, o tome da dijalekt otežava usvajanje standarda, 
metodička su istraživanja zapravo pokazala da kontrastivno učenje 
standarda i dijalekta, prilikom kojeg se izravno ukazuje na sličnosti i 
razlike između gramatičkog sustava u standardu i u kojem lokalnom 
govoru, ne samo da ne ometa, nego zapravo pomaže učenicima u 
usvajanju standarda'“. U Hrvatskoj, nasreću, ima i takvih pozitivnih 
primjera pa postoji više školskih gramatičkih opisa lokalnih govora 
koje se rabe u školske svrhe pri nastavi hrvatskog jezika. Njih treba 
podupirati i širiti. 

Podučavanje jezika treba vršiti u tolerantnom tonu. Na način da 
se učenike ne “ispravlja? i ne govori im se da “krivo" govore, nego 
da ih se uči na način da se kaže primjerice “dobro, kod nas se kaže 


102 Primjere, nažalost, nije teško naći. Ovom autoru se jedna učiteljica hrvatskog jednom prilikom žalila 
kako nikako ne može svoje učenike odučiti od “pjevanja“, pri čemu je mislila na specifični lokalni 
naglasak i intonaciju, o kojoj je govorila kao o nečem potpuno negativnom. Još je gori primjer priča 
jedne Riječanke koja je kao djevojčica u osnovnoj školi glas ć izgovarala na čakavski način — kao 
“meko* [€]. Taj glas je tako prestala izgovarati kada ju je jedan dan, prilikom lekcije o č i ć, pred 
svima ponizila učiteljica koja je rekla da se u književnom jeziku č i ć razlikuju, ali ne tako kako ga 
je dotična djevojčica izgovarala istakavši je tako kao negativan primjer pred cijelim razredom. 


103 Usp. Težak 1996. 

pomidor, a kako se to kaže standardno?", tj. na način koji će ukazivati 
na jednakovrijednost i lokalnih govora i standarda. Problem nije u 
upućivanju učenika na standard tokom nastave jezika, nego u načinu 
na koji se to čini, a koji je često neprimjeren i znanstveno neopravdan. 
Učenje standarda ne mora nužno za sobom povlačiti i ponižavanje 
svih ostalih jezičnih varijanata. Dakako, tolerantnost treba postojati 
ne samo za živopisne lokalne govore na kojima se mogu pisati lijepe 
pjesmice za Lidrano, i koje učitelji često čak i vole, nego i za gradske 
govore, o kojima i dalje postoje predrasude da su “miješani", “iskvareni? 
i slično te su nerijetko u puno težem položaju od seoskih govora što 
se tiče tolerancije, premda je urbanim govorima lakše utoliko što su 
obično bliži standardu od ruralnih govora. 


Jedna od osobina koju bi svaki standardni jezik trebao imati je neutral- 
nost. Standard bi, dakle, trebao biti neutralan u odnosu na dijalekte 
pojedinog jezika, na društveni status govornika i sl. Naravno, to je 
samo u teoriji tako, u praksi je to zapravo nemoguće. Tako je hrvatski 
standard načinjen na osnovi štokavskoga dijalekta pa je stoga logično 
da je bliži štokavcima nego čakavcima i kajkavcima. Standardolozi 
često ističu da svi moramo učiti standard, i štokavci kao i čakavci 
i kajkavci, što je donekle točno jer nijedan živi štokavski govor nije 
istovjetan standardnom jeziku, no činjenica je da je štokavcima u 
pravilu puno lakše naučiti standard nego čakavcima ili kajkavcima. 
Dakako, postoje razlike i među samim štokavcima, ovisno o tome koji 
štokavski govor govore — neki su štokavski govori bliži standardu od 
drugih. To da je standard bliži i lakši nekim govornicima je realnost 
od koje ne treba bježati paušalnim frazama o tome kako svi moramo 
učiti standard. Takva situacija je jednostavno plod povijesnih okolnosti 
izabiranja jednog dijalekatskog tipa za osnovicu standarda te zbog 
toga ipak u današnjici nisu svi govornici u istoj početnoj poziciji kada 
je riječ o učenju standarda. Jednostavan je primjer, recimo, upotreba 
budućega vremena — više-manje svi štokavci upiju, štono se kaže, “s 
majčinim mlijekom" razliku između futura I. (radit ću sutra) i futura 
II. (ako budeš sutra radio). S druge strane, kajkavci mogu imati dosta 
problema s usvajanjem te razlike jer nje u kajkavskom jednostavno 
nema. Naravno, tu Hrvatska nikako nije jedinstven primjer u svijetu 
— standardni francuski je puno lakše usvojiti obrazovanom Parižaninu 

nego neobrazovanom Francuzu iz južne Francuske, dok je standardni 
engleski puno lakše usvojiti nekom pripadniku viših društvenih klasa 
nego nekom pripadniku radničke klase. 


Česta je situacija u svijetu da se književni/standardni jezik zasniva na 
govoru glavnoga grada, tako je recimo u navedenom francuskom slučaju, 
a tako je i u mnogim drugim zemljama — npr. u Turskoj (standard je 
zasnovan na osnovi istanbulskoga govora jer je Istanbul stara turska 
prijestolnica), Kini (pekinški je govor osnova standarda), Japanu (govor 
Tokija je osnova standarda)... 


No nije uvijek tako, recimo standardni talijanski se ne zasniva na 
govoru Rima nego na toskanskom (firentinskom) dijalektu zbog utjecaja 
jezika velikih književnika Dantea, Petrarke i Boccaccia. Isto tako, ni 
hrvatski se ne zasniva na govoru Zagreba, ali ni na govoru nekog 
drugog posebnog mjesta. Zanimljivo je da se samo jedan od četiriju 
danas najvećih gradova u Hrvatskoj nalazi na štokavskom području 
— Osijek. Rijeka i Split su izvorno čakavski, a Zagreb kajkavski iako 
su danas svi ti govori izrazito štokavizirani, pri čemu je Split čak 1 
akcentuacijski danas štokavski grad (osim kod najstarijih govornika). 
No bez obzira na službeni standardni naglasak, s obzirom na to da je 
Zagreb glavni grad, zanimljivo je npr. da zagrebački naglasak danas 
u hrvatskom ima paralelni prestiž uz standardni naglasak pa se može 
primijetiti fenomen da neki novinari štokavci, koji rade na nacionalnim 
televizijskim postajama koje program emitiraju iz Zagreba, preuzimaju, 
bar u medijima (ali i inače)'““, neke karakteristike zagrebačkog naglaska 
smatrajući ga prestižnim (pa će recimo izgovarati riječ prigovaram 
s naglaskom na predzadnjem slogu kao što se izgovara u Zagrebu 


104 Vjerojatno su svi opazili da primjerice neki doseljenici zadržavaju svoj izraziti nezagrebački naglasak 
i nakon više desetljeća života u Zagrebu, dok se u govoru drugih doseljenika osjeća puno izrazitiji 
utjecaj novog mjesta stanovanja. Koliko će se osoba koja se preseli u mjesto u kojem se govori drugim 
dijalektom promijeniti svoj govor ovisi o čitavom nizu čimbenika. Na to utječu psihološke osobine 
pojedinca, njegove jezične navike i sposobnost jezične prilagodbe (neki se govornici jezično puno 
lakše prilagođavaju drugim dijalektima, dok neki s tim imaju velikih problema), odakle dolazi i 
kamo je došao, koliki je prestiž njegova materinjeg govora a koliko govora novog mjesta življenja, 
čime se govornik bavi, skim se druži (recimo ako se kreće u društvenoj mreži u kojoj su pretežno 
ljudi iz njegova starog kraja, veća je vjerojatnost da će zadržati svoj izvorni govor), kakav je njegov 
stav o svom izvornom govoru a kakav o govoru mjesta u koje se doselio i sl. Ovakve su teme vrlo 
plodno tlo za empirijska sociolingvistička istraživanja, no takvih istraživanja kod nas zasad praktički 
uopće nije bilo. 

umjesto s naglaskom na drugom slogu kao što se izgovara standardno), 
s obzirom na to da je riječ o govoru glavnoga grada. S druge strane, 
naravno, i pravi standardni naglasak zadržava prestiž te se govornici 
iz Zagreba, govoreći javno, također pokušavaju njemu prilagoditi. Ti 
govornici onda recimo svoj zagrebački izgovor riječi poput prigovaram 
s naglaskom na predzadnjem slogu mijenjaju u standardno mjesto 
naglaska na drugom slogu od početka riječi. 


No pojava nestandardnih jezičnih osobina na javnoj televiziji može 
izazvati nezadovoljstvo kod nekih ljudi. Tako nisu rijetki negativni 
komentari ljudi iz Slavonije ili Dalmacije na zagrebački govor, ili ono 
što oni percipiraju kao zagrebački govor, na televiziji'“. Takve se 
reakcije javljaju zato što se smatra, s pravom, da govor na nacionalnim 
televizijskim programima mora biti neutralan, dakle da se mora govoriti 


standardnim jezikom. 


Naravno, već smo rekli da apsolutna neutralnost ne postoji pa da 
tako ni hrvatski standardni jezik, povijesno i praktički gledano što 
se tiče recimo učenja jezika, nije neutralan. No unatoč tome što mu 
porijeklo nipošto nije neutralno, hrvatski standardni jezik već dugo 
vremena funkcionira kao standard te je samim time stekao određenu 
neutralnost. Tako recimo strogi standardni izgovor i naglasak može 
djelovati preslužben, uštogljen ili nešto tome slično, ali usprkos tim 
možebitnim prigovorima svejedno zvuči neutralno, službeno i kultivi- 
rano. Stoga se govor spikera s HRT-a primjerice doživljava kao koliko- 
toliko neutralan standard i ne povezuje ga se s lokalnim govorima, 
koliko god standardni naglasak bio štokavski i time nalik naglasku 
organskih štokavskih govora. Tako da se može tvrditi da je u tom 
pogledu standardni izgovor ipak neutralniji od lokalnoga izgovora, 
primjerice zagrebačkoga, koji se može javiti na nekom mediju. Tu se 
vidi zanimljiva pojava koja je posljedica standardizacije. Vjerojatno 
nitko za govor Miljenka Kokota ne bi rekao da je ruralan, nestan- 
dardan, neuglađen niti bi ga povezao s nekim organskim, lokalnim 
govorom. 5 druge strane, mnogi će govornici govor neke druge osobe 
koja ima jak ruralni štokavski naglasak okarakterizirati kao “seljački". 


105 Za takve reakcije u vezi sa sinkronizacijom crtanih filmova usp. Žanić 2009. 

Tu se vidi da se pri ocjeni standardnosti, uglađenosti ili neutralnosti 
pojedinog govora ne gleda nipošto samo na to hoće li naglasak u riječi 
kolač ili izlaziti biti na drugom slogu (kao u Zagrebu) ili na prvom 
slogu (kao u novoštokavskim govorima i u standardu), nego se gleda 
na ono što standardolozi zovu kultiviranošću govora, na odsutnost 
lokalnoga prizvuka, na neutralnost intonacije... S obzirom na takve 
negativne reakcije koje nestandardni govor u javnim medijima izaziva, 
u programima bi koji se emitiraju na nacionalnoj razini, pogotovo 
onima ozbiljnog karaktera, trebalo, koliko se to može, inzistirati 
na standardnom, koliko-toliko neutralnu, govoru. To se, naravno, 
nimalo ne kosi s idejom da bi se na lokalnim medijima moglo govoriti 
i lokalnim govorom/govorima. 


Prema neizrečenim pretpostavkama standardoloških priručnika, 
ovako bi trebala funkcionirati jezična praksa — govornik unutar obitelji, 
s prijateljima i u svom okružju govori mjesnim govorom, a ako je u školi, 
na televiziji ili u kakvoj drugoj službenoj prilici govori standardom. A 
standard je, dakako, onaj standard koji se uči u školi, i za koji nema 
sumnje kakav bi morao biti i kako zvuči. 


No sociolingvistička je situacija ipak nešto zamršenija od takvog 
razmišljanja. Postoji bitna razlika između standarda kakav je propisan 
u priručnicima i kakvim ga, jednostavnosti radi, zamišljaju jezikoslovci 
i onoga za što ljudi misle da je standardno, pogotovo govorimo li o 
izgovoru (pri čemu mislimo na fonologiju — izgovor glasova — i naglasak). 
Na razini morfologije, tj. gramatičkih oblika, primjerice, prosječnomu 
govorniku nije teško shvatiti da su oblici tipa ženam, ženah, ženami, 
ženan, ženaman i sl. dijalektalni, a da je oblik ženama standardan, 
isto kao što će znati zamijeniti, ako je potrebno, nemeren ili nemrem 
standardnim ze mogu, dok će na razini leksika bez problema umjesto 
šugoman ili peškir reći ručnik. No shvatiti standardni naglasni sustav 
prosječnom govorniku ipak nije tako lako ako je posrijedi neštokavac. 
Što se tiče fonologije i akcentuacije, govornici se često, kada pokušavaju 
govoriti standardom, ili misle da govore standardno, zapravo, kako 
je već spomenuto, povode za određenim obrascima govora obližnjih 
gradskih središta. Kako gradski govori uvijek imaju prestiž prema 
seoskim govorima, govornici seoskih lokalnih govora često uzimaju 
govor bliskoga većega grada kao jezični uzor, pogotovo na naglasnoj 
i glasovnoj razini. Pri tome dolazi do toga da se tako kao standardne 

jezične osobine nerijetko preuzimaju osobine koje ne samo da nisu 
bliže standardnom jeziku od onih iz njihova lokalnoga govora, nego 
su katkada čak i različitije od standarda. Tako, primjerice, u želji da 
govore standardnim jezikom, ili barem nekakvim neutralnim, općim 
govorom, čakavci iz Istre, s kvarnerskih otoka ili iz najsjevernijega 
Hrvatskoga primorja se zapravo, što se tiče akcentuacije i nekih fo- 
noloških detalja, uglćdaji na govor grada Rijeke (ili Pule), kajkavci iz 
Hrvatskoga zagorja se uglćdaji na govor Zagreba, Slavonci iz okolice 
Osijeka kao uzor uzimaju govor Osijeka (u Posavini recimo Slavonskoga 
Broda), a čakavci se s Brača prebacuju na splitski idiom. To je tako ne 
samo onda kada govornici jednoga od tih područja dođu u dotični 
grad prema kojem gospodarski, kulturno itd. gravitiraju, nego često i 
kada govornici iz tih područja odu u drugi dio Hrvatske. Oni će i tada 
govoriti blisko govoru njihova grada-središta, npr. čakavci će s Krka 
govoriti riječkim, a čakavci s Brača splitskim naglaskom čak i kada 
dođu u Zagreb. Kako je neke aspekte standarda, poput akcentuacije, 
gotovo pa nemoguće usvojiti u školi, govornici to kompenziraju tako 
da se uglćdaju na naglasak bliskoga gradskoga središta za koji pret- 
postavljaju da je bliži standardu od njihova izgovora. Preuzimanje je 
osobina dominantnoga središnjega grada, kako rekosmo, uglavnom 
ograničeno na prozodiju i fonologiju. Morfologija su i sintaksa tu manje 
bitne — morfologija je često ujednačena prema standardnom jeziku 
iako i tu ima nemali broj odstupanja“, a ako nije onda se ne može 
zamijeniti za standardne oblike'"“. Kao primjer fonološke prilagodbe 
gradu-središtu dobar je primjer ukidanje opreke č : ć kod govornika 
koji je inače imaju. U novoštokavskim govorima koji razlikuju č i ć, kao 
i u standardu, tzv. meko ć se izgovara kao sliveni glas [t$], pri čemu 
je [$] “meko $" kao kod Crnogoraca koji izgovaraju $ekira umjesto 


106 Usporedi primjerice zagrebačko ideju umjesto idu ili splitsko vidu umjesto vide u trećem licu 
množine prezenta; nastavak -/ u zagrebačkih konzervativnijih govornika (bil, govoril) u glagolskom 
pridjevu radnom, kao i posve uobičajeno -a u Splitu (bija, govorija) ili čakavski kondicional glagola 
biti — bin, biš, bimo, bite - umjesto standardnoga bih, bi, bismo, biste (ili općegovornoga bi u svim 
oblicima) u Rijeci. U Osijeku, koji se i izvorno nalazi na štokavskom području, nema bitnih mor- 
foloških odstupanja od standarda. S druge strane, u svim je gradovima danas recimo uglavnom 
ujednačeno standardno -ma u dativu/lokativu/instrumentalu množine (gradovima/ženama) unatoč 
nekim ostacima u starijim varijantama splitskoga govora poput gradoviman. 


107 Recimo splitsko nosija ili zagrebačko nosil nijedan govornik nekog ruralnog govora neće smatrati 
standardnima iako se govore u velikom gradu, dok će splitski ili zagrebački naglasak nerijetko 
poistovjetiti sa standardnijim ili prestižnijim izgovorom, vjerojatno zato što je prosječnu čovjeku 
morfologija puno pristupačnija i konkretnija od akcentuacije ili fonologije. 

sjekira. Za razliku od toga, u čakavskom također postoji opreka č i 
ć u većini govora, no glas ć se ondje izgovara nešto drugačije nego u 
štokavskom, tj. čakavski je u tom glasu zadržao arhaičniji izgovor. Ć se 
u čakavskom izgovara kao [€], tj. “umekšano? t (kao sliveni izgovor 
skupa tj), što onda stoji u opreci prema “tvrdom? č. Tu je zanimljivo 
to što će mnogi čakavski govornici iz okolice Splita ili okolice Rijeke 
ili Pule, kada pokušavaju govoriti standardom ukinuti tu opreku 
ugledajući se na govore dotičnih gradova u kojima te razlike nema, 
umjesto da i kada govore standardom zadrže opreku č i ć (pa makar 
se to ć izgovaralo nešto drugačije, tj. “mekše“, nego u štokavskom). 
Dakle, u svom lokalnom govoru razlikuju č i ć bez problema, no kada 
se trude govoriti standardno tu razliku gube. To izgleda potpuno 
paradoksalno s gledišta idealističke standardologije, no stvar je u tome 
da se govornici često, kada pokušavaju govoriti standardom, zapravo, 
kako rekosmo, uglćdaji na govor obližnjega gradskog središta, premda 
u nekim pojedinostima taj govor gradskog središta ne mora nužno biti 
bliži standardu. Kako se u Rijeci, Puli i Splitu č i ć ne razlikuju, nego 
ondje postoji samo jedno središnje č na njihovu mjestu (u Splitu je taj 
izgovor zapravo “mekši pa ga je možda bolje označavati s ć), onda 
govornici iz okolice tih gradova preuzimaju takav izgovor kada žele 
govoriti nelokalno te se tako zapravo udaljavaju od nekakvog idealnog 
standarda jer bi, s tog gledišta, bilo bolje da zadrže razliku tih glasova 
pa makar se ona ostvarivala ne posve standardnim izgovorom. Naravno, 
takvo jezično ponašanje nije tipično za sve govornike. Postoje čakavci 
iz okolice rečenih gradova koji će i u standardu zadržati svoj čakavski 
izgovor glasa ć'*. 


Kao što smo već vidjeli, nije svaki dio jezika jednako normiran, tj. 
jednako “normirljiv". Neke je jezične razine, kao leksičku ili morfo- 
lošku, puno lakše normirati nego prozodijsku (naglasnu) ili fonološku. 
Razlozi za to su jednostavni. Naučiti da su standardni oblici što, 
krastavac i idu a ne ča, kukumar i gredu nije pretjerano teško nakon 
višegodišnjeg školovanja i izloženosti medijima i standardnom jeziku. 


108 Zašto se ne ponašaju svi govornici isto? Odgovori mogu biti razni - možda je riječ o psihološkim 
razlozima, o stupnju obrazovanja, o razlici između pojedinih mjesta i sl., no na to se ne može 
odgovoriti napamet, nego samo nakon empirijskih istraživanja koja o tome (još) nisu provedena. 

Međutim, s naglasnim i glasovnim sustavom je nešto složenije. Tu je 
riječ o jezičnim razinama koje je najteže normirati i koje pojedinci u 
pravilu jako teško mijenjaju, osim ako sustavi njihovih organskih govora 
radikalno ne odstupaju od standardnoga sustava. Npr. praktički je 
nemoguće naučiti nekoga da izgovara v kao sonant a ne kao frikativ!" 
ako sami govornici zapravo ne čuju razliku između različitih fonetskih 
izgovora dotičnoga glasa. To u konačnici nije ni bitno, bez obzira na 
to što piše u standardnojezičnim priručnicima kakav bi točno izgovor 
glasa v trebao biti u standardu. Isto tako, govornici koji imaju u svojim 
organskim govorima obezvučenje suglasnika na kraju riječi"“ jako će 
teško početi dosljedno izgovarati grad umjesto grat i sl. Možemo to 
usporediti s teškoćama koje primjerice dešnjaci imaju žele li stvari 
koje inače rade desnom rukom obavljati lijevom rukom. Jasno, posve 
je različita situacija kod vrlo očitih razlika — ako netko u svom govoru 
izgovara glova ili grod umjesto glava i grad, takvu promjenu, kada se 
govori standardom, neće biti teško načiniti. 


S obzirom na tip jezika, područja koja je lakše ili teže normirati se 
razlikuju od jezika do jezika. Tako je u engleskom teško normirati 
standardni samoglasnički sustav, tj. govornicima ga je teško usvojiti, 
jer je on poprilično složen. Zato se danas u britanskom engleskom 
smatra korektnim da se uz upotrebu standardnih riječi i gramatičkih 
oblika upotrebljava dijalekatski izgovor iako se i tu prije inzistiralo 
na RP-u, tj. strogo književnom izgovoru. S druge strane, u hrvatskom 
takvih problema nema jer su vokalski sustavi u organskim govorima 
uglavnom prilično jednostavni, a, osim toga, standardni je vokalski 
sustav (4, e, i, o, u) također jednostavan za usvajanje. No zato u engle- 
skom naglasak nije neki normativni problem jer je engleski naglasak 
razmjerno jednostavan, dok su hrvatski naglasni sustavi vrlo složeni, a 
sam je standardni naglasni sustav, s tonskim naglaskom — tj. silaznim i 
uzlaznim naglascima, i naglašenim i nenaglašenim duljinama, prilično 


109  Sonanti su glasovi m, n, nj, 1,1, lj, ja frikativi s, z, š, ž, f,h (mnemotehnički: sažeh za šefa). U nekim 
je govorima v, kao i u standardnom jeziku, sonant (sonanti u standardu mnemotehnički: v jela mu- 
njena rulja), dok je u drugim govorima frikativ. Ako je v frikativ, može se u određenim položajima 
u riječi obezvučiti pa onda dolazi do izgovora kao ofca umjesto ovca i sl. 


110 Obezvučenje znači da krajnje b, d, g, v prelazi u p, t, k, fpa se umjesto grob, grad, bog, krov izgovora 
grop, grat, bok, krof. Takav je izgovor najuobičajeniji u kajkavskim govorima, no javlja se, puno 
rjeđe, i u čakavskom i u štokavskom. 

kompliciran te ga je praktički nemoguće usvojiti onima koji nisu izvorni 
štokavci'" ili profesionalni govornici. Hrvatski standardni naglasak je 
zapravo više ideal, nego što je sustav koji će svaki govornik hrvatskoga 
usvojiti. To nije ništa neobično s obzirom na složenost toga sustava, 
a ništa drugačije ne bi bilo ni da se za standardni naglasak izabere 
koji drugi hrvatski dijalekatski naglasni sustav jer su jednostavno 
postojeći dijalekatski naglasni sustavi preraznoliki i prekomplicirani. 
Tu hrvatski nije ništa posebno u svjetskim razmjerima, jednaku takvu 
standardnojezičnu i sociolingvističku situaciju s naglasnim sustavom 
imaju i jezici kao slovenski, litavski, latvijski, švedski, kineski, japanski, 
vijetnamski"? itd. U svim je tim jezicima, kao u hrvatskom, standar- 
dni naglasak zapravo samo ideal kojemu se govornici više ili manje 
približavaju, a nikad ga, zbog složenosti, izuzevši profesionalce ili one 
čiji je organski naglasak blizak standardnom, zapravo u potpunosti ne 
usvajaju. Tako je hrvatski standardni naglasak nosač (kratkouzlazni 
naglasak i zanaglasna duljina) ideal kojemu se govornici u službenim 
situacijama i po potrebi više ili manje približavaju pa će neki reći 
upravo nosač, neki će reći nosač bez duljine, drugi će reći zlosač s 
dinamičkim naglaskom", ali sa standardnim mjestom naglaska, dok će 
treći u potpunosti odstupati od standardnoga naglaska te će izgovarati 
nosač (s dijalekatskim ravnim ili blagosilaznim naglaskom koji se zove 
neoakut), nosač (s dugosilaznim naglaskom na drugom slogu) ili zosač 
(s dinamičkim naglaskom na drugom slogu). Zanimljivo je da čak ni 
kroatisti standardolozi, koji se inače pjene oko jezičnih “pravilnosti? i 
zahtijevaju strogo poštovanje i upotrebu standarda, ako nisu štokavci 
obično ne mogu govoriti sa standardnim naglaskom kakav je opisan 
u standardojezičnim priručnicima. 


Na kraju možemo reći sljedeće — standardni jezik je u modernim 
društvima itekako potreban, no on bi se trebao promatrati kao samo 
jedna od jezičnih varijanata, a ne kao jezik sam i kao jezična varijanta 


111 Naravno, iznimka su recimo čakavci u Dalmaciji koji žive blizu gradova u kojima se danas govori 
štokavski (Split, Šibenik, Zadar). 


112 Vidi Kapović 2007. 


113 Dinamički je naglasak onakav naglasak kakav imamo recimo u engleskom ili njemačkom, a u 
hrvatskom u urbanim govorima Zagreba, Rijeke ili Pule. Tu je razlikovno samo mjesto naglaska 
koje se ističe silinom izgovora. 

nadređena svima ostalima (nestandardnima). Tako bi trebalo biti ne 
samo na riječima, kao što je općenito danas, nego i u praksi. Od 
nestručnjaka se teško može očekivati da napuste svoj neznanstveni 
standardocentričan pogled na jezik ako to prvo ne učine i svi lingvisti. 

Kome pripada jezik? 


Poor Is the man whose grammar depends 
on the permission of another (A. S. & Madonna)" 


Standardni jezik je u modernom društvu potreban iz praktičnih razlo- 
ga. Kako standardni, kodificirani, oblik jezika nužno podrazumijeva 
određeno, više ili manje proizvoljno, biranje iz opće jezične “ponude*, 
jasno je da ne može sve što se govori biti i dijelom standardnog jezika. 
Posljedica toga je da se standardna varijanta jezika, budući da je raz- 
ličita od drugih varijanata jezika, mora učiti, što se uglavnom odvija 
preko formalnoga procesa obrazovanja i preko medija. No ta se vrlo 
samorazumljiva činjenica zlorabi na više načina. 


Implicitno se standardni jezik izjednačuje s jezikom kao takvim. 
To se nikada ne radi otvoreno, ali je vrlo lako iščitati da se iza općih 
izraza poput “hrvatski jezik? ili “jezik? krije upravo samo “hrvatski 
standardni jezik". Naglašava se da svi govornici moraju taj jezik učiti 
jer ga nitko ne zna sam od sebe te se na taj način naglašava njegova 
neutralnost i općost — ako ga baš svi moraju učiti, onda smo svi na 
istim početnim pozicijama i svi smo pred standardnim jezikom jednaki. 
Naravno da to nije posve točno, kako već vidjesmo, no takve se tvrdnje 
mogu otpisati na standardološki marketing. Iz naglašavanja potrebe 


O 


114 Jadan je onaj čija gramatika ovisi o tuđem dopuštenju. 

jezik, tj. jezik općenito, postoji nezavisno od svojih govornika i da se 
ne mora povoditi za svojim govornicima nego upravo obrnuto. 


U Hrvatskoj se to vrlo jasno očitovalo u nesigurnoj jezičnoj klimi 
1990-ih koja je bila posljedica velikih društveno-političkih promjena 
nakon 1990. godine. S raspadom Jugoslavije i bujanjem nacionalističkih 
ideja, takve su se ideje možda u velikoj mjeri odražavale i u jeziku i 
na njemu su ostavile velik trag. Kada su uspostavljene nove neovisne 
države, prema zamislima mnogih je trebalo uspostaviti i nove neovisne 
jezike na službenoj razini. To, dakako, nije značilo da treba izmisliti 
jezik od nule, nego da je službenu ideju o jedinstvenom hrvatskosrp- 
skom jeziku trebalo zamijeniti idejom zasebnoga hrvatskoga jezika. Uz 
taj projekt je stala i velika većina hrvatskih jezikoslovaca. Početkom 
1990-ih je novine preplavljivalo mnoštvo jezičnih savjeta", kritiziralo 
se bivšu jugoslavensku unitarističku jezičnu politiku, upozoravalo se 
na srbizme (stvarne ili ne) koji su ušli u hrvatski za vrijeme Jugoslavije, 
izlazili su razlikovni rječnici hrvatskoga i srpskoga''“, mnoge riječi su 
se oživljavale, stvarane su nove riječi, a neke se već postojeće riječi 
počelo forsirati. Tendencija je bila očita — nezgodno je da dva naroda 
u ratu i dva naroda koja više nisu u istoj državi govore preslično jedan 
drugome ili, nedajbože, istim jezikom. Stoga se posve svjesno javila 
tendencija da se hrvatski i srpski učine što različitijima. O tome je dosta 
pisano — slučaj je postao vrlo poznat i u međunarodnim lingvističkim 
krugovima“ — a to su nerijetko otvoreno priznavali i ljudi koji su se 
time bavili. Takva je situacija dovela do toga da su mnogi postali vrlo 
nesigurni u to kako govore i znaju li uopće govoriti svojim jezikom. 
Stoga su čak i neki inače konzervativni jezikoslovci počeli govoriti o 
negativnim posljedicama novoga jezičnoga straha koji se pojavio. Sve 
je to dodatno podgrijalo klimu u kojoj jezikom upravljaju zapravo 
neki nejasni i nevidljivi autoriteti'*, dok su sami govornici koji tim 
jezikom govore tu zapravo smetnja, uglavnom su prema tom jeziku 


115 Recimo, velik broj pisama čitatelja u Vjesniku je otpadao upravo na jezične rasprave. 
116 Najpoznatiji takav rječnik je onaj Brodnjakov (1991). 


117. Vidi npr. Trudgill 2000 za razmatranje problema u jednom sociolingvističkom priručniku ili 
Greenberg 2005, knjigu o “raspadu srpsko-hrvatskog? koja je izazvala brojne negativne reakcije u 
domaćim jezikoslovnim krugovima. 


118 Za temu jezika i autoriteta vidi Milroy & Milroy 1999. 

neodgovorni i valja ih pomno kontrolirati kako ne bi svojevoljno, iz 
nemara, taj jezik i upropastili. 


Postavlja se pitanje — čiji je hrvatski jezik? Mogu li uopće Hrvati i 
drugi stanovnici Hrvatske ne znati govoriti hrvatski? Pitanje se možda 
čini neprimjereno i smiješno a odgovor sam po sebi jasan, no na nj 
je neophodno odgovoriti s obzirom na to da tvrdnje da Hrvati ne 
razumiju hrvatski i sl. nije teško naći u medijima. Naravno, postoje 
ljudi koji se etnički izjašnjavaju kao Hrvati, primjerice u inozemstvu, 
ali ne znaju više govoriti hrvatski, kao što recimo mnogi Irci koji žive 
u Irskoj danas ne znaju ili vrlo slabo znaju govoriti irski". No to nije 
ono o čemu ovdje govorimo, niti je to slučaj u Hrvatskoj, gdje ljudi 1 
dalje govore istim jezikom, istina nešto izmijenjenim jer se jezici kroz 
vrijeme mijenjaju, kojim su govorili i prije sto, dvjesto, tristo godina i 
ne čini se da se taj jezik nalazi u nekoj velikoj opasnosti. Unatoč tome 
što se može čuti od samozvanih autoriteta, jezik je uvijek pripadao i 
uvijek će pripadati isključivo svojim govornicima. Ti govornici taj jezik 
polako mijenjaju, posuđuju strane riječi, stvaraju nove domaće riječi, 
mijenjaju značenja nekim riječima, počinju upotrebljavati nove jezične 
oblike i sl., ali jezik svejednako ostaje njihov. Koliko god se neke jezične 
promjene određenim ljudima ne sviđale i koliko god nekome ne bilo 
drago da se umjesto kamo govori gdje ili di ili da riječ značajan danas 
više nema isto značenje kao prije sto godina, nedvojbena je činjenica 
da jezik pripada svojim govornicima i da ga oni jednostavno, po 
samoj naravi stvari, ne mogu krivo govoriti. Svatko tko govori neki 
jezik drži se pravila toga jezika, koja se nalaze u ljudskom umu a ne u 
normativnim gramatikama, iako ih obično nije svjestan. Stoga svako 
zdvajanje o tome da zaboravljamo ili ne znamo svoj jezik treba odbaciti 
kao neznanstvenu besmislicu. Nema pravoga, jedinoga oblika u koji 
bi se hrvatski, ili bilo koji drugi jezik, morao ukalupiti da bi se mogao 
zvati hrvatskim jezikom. Kako god se taj jezik u ustima i umovima 
svojih govornika mijenjao, on će i dalje ostati taj isti jezik i neće zbog 
tih promjena, koje su u jeziku neizbježne, biti ništa manje dobar ili 
bolji od neke svoje starije varijante ili faze. 


119 Irski jezik ima vjerojatno manje od 20.000 izvornih govornika i još ga i danas, unatoč svim zakon- 
skim zaštitama, potiskuje engleski jezik. 

Jezik je vrlo bitan element u izgradnji nacionalnog identiteta. To se ne 
može zanemariti iako postoje brojni poznati primjeri u kojima se nacija 
može stvoriti i bez posebnoga jezika — primjerice već spomenuti Irci 
koji većinom ili ne govore ili slabo, kao drugi jezik, govore irski, pa 
nacije poput Amerikanaca, Australaca, Austrijanaca, južnoameričkih 
zemalja u kojima se govori španjolski (u Brazilu portugalski), brojnih 
bivših kolonija koje su zadržale europske jezike kao službene i sl. 
Upravo zbog povezanosti ideje nacionalnog jezika i nacije je i pitanje 
jezika tako zapaljivo, pogotovo u uvjetima u kakvima je Hrvatska bila 
početkom 1990-ih s nanovo probujalim nacionalizmom, novostečenom 
neovisnošću i u okolnostima rata i brojnih društvenih problema. 
Posljedica je važnosti jezika za ideju nacije i to da je svako diranje u 
jezik, pri čemu je jezik isto što i književni jezik, i diranje u samu naciju. 
Čim se dira u standard, dira se i u svetost i jedinstvo nacije. 

U Hrvatskoj je povezanost (standardnog) jezika i nacije prilično očita. 
Iako hrvatski nacionalizam upravo na području jezika ima bitnih pro- 
blema za razliku od primjerice mađarskog nacionalizma — dakako, zato 
što je mađarski očito posve različit od svih okolnih jezika, dok hrvatski 
nije u toj situaciji — to svejedno ne utječe pretjerano na činjenicu da se 
nacionalizam!“ uvelike manifestira u jeziku. Tako nastaje posve začudna 
situacija da je svatko tko se primjerice zalaže za upotrebu dijalekata 
ili se zalaže za tolerantnost prema govornom jeziku i standardni jezik 
koji će pratiti stvarni jezični uzus istodobno postaje i rušitelj hrvatske 
nacije, države, a slijedom iste logike i velikosrbin, Jugoslaven, četnik i 
što sve ne'“'. Naravno, takvi su smiješni stavovi posve kontradiktorni 
čak i iz same nacionalističke pozicije iz koje se nastupa. Naime, ako se 
govori o potrebi da se očuvaju dijalekti i da ih standard ne ugrožava, 
tu se isto govori o hrvatskim dijalektima. Ti su dijalekti u jednakoj 
mjeri, ako ne i više, hrvatski kao i standardni jezik. No jasno, teško 


120 Govoreći o nacionalizmu, treba napomenuti da se taj pojam ne može doživljavati jednostrano nega- 
tivno, kao što se to katkad čini. Postoji bitna razlika primjerice između nacionalizma Španjolaca i 
nacionalizma Baska ili Katalonaca u Španjolskoj, kao što postoji i bitna razlika između nacionalizma 
Turaka i Kurda u Turskoj. Nacionalizam manjine ili potlačenog naroda koji se bori za svoja prava 
i slobodu, što onda uključuje i borbu za jezična prava, nije isto što i nacionalizam dominantnog 
naroda i većine koji ugrožava prava manjina i slabijih zajednica. 

121 Ovdje nije riječ o izmišljenu primjeru. Autora ovih redaka su, zbog branjenja prava da se govori 
dijalektom, u ekstremnodesnim medijima prozivali za takve i slične stvari. 

je tu pozivati se na logiku jer je u takvim stavovima obično jako malo 
ima — dapače, potrebna je upravo njezina posvemašnja odsutnost da bi 
oni uopće mogli postojati. Osim što se na zastupanje dijalekata gleda 
kao na razbijanje nacionalnog jedinstva, koje se nužno mora očitovati 
i u jeziku, takvi su pogledi, jasno, povezani i s konzervativizmom kao 
takvim u pogledima koji se tiču i društva i jezika. Postojanje “reda? 
i važnost tradicije su bitne odlike konzervativnog pogleda na svijet. 
Stoga i ne čudi prisutnost istog takvog pogleda i na jezik — “red? se u 
jeziku, prema zastupnicima takvog gledanja na jezik, očituje u tome 
da se ističe važnost “uređene? varijante jezika, tj. standardnoga jezika 
koji onda funkcionira kao sredstvo unifikacije nacije, dok se važnost 
tradicije zagovara na način da se zastupa tradicionalan, neznanstven, 
pogled na jezik u kojem književni jezik ima nadređenu ulogu ostalim 
jezičnim varijantama. 


Ekstremistički način na koji se u jeziku pokušava nametnuti autoritet 
koji bi nam govorio što smijemo, a što ne smijemo, je donošenje zakona 
o jeziku, što je pitanje koje se perodički pojavljuje u hrvatskim medijima. 
S obzirom na to da tradicionalni, ne toliko radikalni, načini “brige o 
jeziku? ne funkcioniraju, na taj se način jezik pokušava “zaštititi? od 
“najezde anglizama“, “nepravilne upotrebe", “kvarenja? i sl. Česta su 
pozivanja pritom na francuski zakon o jeziku iako je to u svijetu zapravo 
iznimka a ne pravilo. Dapače, velik broj država u svijetu uopće nema 
zakonski propisan službeni jezik, a kamoli kakav zakon o jeziku kojime 
bi se propisivao verbalni delikt. U priči se o zakonu o jeziku često to 
pitanje pokušava zamaskirati u manje sporne aspekte — primjerice u 
to da bi se tim zakonom propisivalo da se ugovori moraju pisati na 
hrvatskom jeziku, tobože iz brige za jadne radnike!“ i sl. No iza toga 
se uvijek kriju vrlo sirovi purističko-nacionalističko-autoritarni impulsi 
koji za jezik i društvo u globalu mogu biti samo štetni. Stoga bilo kakve 
takve ideje o zakonskom reguliranju kojim će se propisivati što je u 


122  Toje bio jedan od argumenata i kod posljednjeg prijedloga zakona o jeziku na proljeće 2010. godine. 
Dakako, zastupnici tog zakona o jeziku koji se tobože, eto, samo brinu za radnička prava se nisu 
zapitali kako je moguće da gomile radnika u Hrvatskoj rade, a ne dobivaju plaću ili zašto se tu 
zakoni, koji već postoje, ne provode, kao i mnoštvo drugih zakona. To je i jedan od problema - sve 
da se nekakav zakon o jeziku i donese, teško da bi se uopće u praksi mogao provoditi. Naravno, s 
obzirom na to da su takve ideje o zakonu o jeziku smiješne i štetne, to je zapravo dobra stvar. 

jeziku dopušteno treba u startu odbiti i sasjeći u korijenu. Takvi su 
ekstremistički pokušaji suzbijanja slobode u jeziku, koliko god već od 
samog početka bili osuđeni na neuspjeh, utjelovljenje svih nazadnih 
ideja o društvu i jeziku. 


Kao zaključak se može reći: govornik je, kao i mušterija, uvijek u 
pravu. Govornik ne može ne znati svoj jezik — prije će biti da oni 
koji si dopuštaju takve stvari govoriti ne znaju o čemu govore i ne 
razumiju što to jezik zapravo jest i kako on doista funkcionira. Jezik 
pripada svojim govornicima, a ne samozvanim autoritetima koji žele 
njime upravljati, i on ostaje njihov koliko god se s vremenom mijenjao. 

Jezični purizam 


Jezični purizam ili jezično čistunstvo je težnja k uklanjanju stranih 
elemenata, ponajprije stranih riječi (svih ili samo nekih), iz književnog 
jezika da bi se na taj način povratila ili očuvala “izvornost? i “čistoća? 
jezika. U osnovi je te težnje zamisao da strani elementi, ne nužno svi, u 
jeziku predstavljaju smetnju, da ga nagrđuju i da ga ugrožavaju. Jezični 
purizam je zapravo brojenje krvnih zrnaca riječima'“. Purizmom se 
obično nazivaju ekstremni ili ekstremniji slučajevi zamjenjivanja stranih 
riječi jer se ne može, naravno, svako stvaranje nove riječi od domaćih 
jezičnih elemenata smatrati purizmom niti ima išta samo po sebi loše u 
tome da se stvaraju nove domaće riječi. Tako se recimo ne mora nužno 
smatrati purizmom činjenica da se u standardnom hrvatskom jeziku 
upotrebljavaju riječi rajčica i odvijač jer one nisu načinjene samo zato 
da bi se stvorila domaća zamjena za posuđenice'** pomidor/paradajz i 
kacavida/š(a)rafciger, nego i zato da bi se stvorio neregionalni neutralni 
izraz za pojmove koji se različito zovu u različitim dijelovima Hrvatske. 
Kako je teško proizvoljno izabrati između paradajza, pomidora, pome 
itd., stvaranje sasvim drugačijeg oblika tu katkada može biti bolje 
rješenje. 


123  Oštru kritiku purizma u jeziku iznosi i Kordić 2010: 9-68. 


124  Straneili posuđene riječi se u hrvatskom jezikoslovlju nazivaju posuđenice, tuđice a u starijoj termi- 
nologiji i barbarizmi (obično za riječi “ropski" načinjene prema stranom uzoru). Ove riječi se mogu 
terminološki razlikovati pa se onda katkada posuđenicama smatraju riječi već uvriježene u jeziku 
ili posuđene u ranijem razdoblju, dok se tuđicama smatraju kasnije i neustaljene (ili po mišljenju 
jezikoslovaca neustaljene) posuđene riječi. Ovdje nema potrebe da vršimo takvo razlikovanje, tim 
više što se u takvo razlikovanje često unosi i posve proizvoljno standardološko prosuđivanje o tome 
koje su riječi potrebne a koje ne. 

Purizam se često javlja u malim ili manjim književnim jezicima, kao što 
su hrvatski, slovenski ili finski, no može se javljati i kod većih naroda 
i jezika, npr. u turskom. U hrvatskom standardu su primjeri purizma 
npr. riječi kao zrakoplov (knjiški, uz obično avion)'**, zračna luka 
(formalno, uz obično aerodrom“), putovnica (i u običnoj upotrebi, uz 
danas samo kolokvijalno pasoš), računalo (uglavnom knjiški, uz obično 
kompjuter"), pisač (knjiški, uz obično printer) itd. Iako se hrvatskom 
standardu često predbacuje purizam, treba reći da je npr. slovenski 
standard još purističniji — navest ćemo samo neke primjere: letalo 
“avion", mamilo “droga", medmrežje “internet", zgoščenka “CD? itd. 
Za posljednja tri primjera u hrvatskom uopće nema domaće inačice, 
tj. nisu u upotrebi'*. Primjer vrlo žestokog purizma može se vidjeti 
npr. u turskom jeziku, gdje su puristička nastojanja, koja su počela sa 
stvaranjem moderne turske države!'“, još uvijek vrlo živa. Ondje su 
na glavnom udaru u prošlosti bili arabizmi i perzijanizmi, a u novije 
vrijeme i druge posuđenice, ponajviše anglizmi. Tako je recimo arabizam 
tayyare “avion? bio zamijenjen riječju ucak “zrakoplov? koja se danas 
normalno upotrebljava (od glagola umak “letjeti?). U Turskoj je purizam 
nerijetko išao do neslućenih granica — tako je u novije vrijeme uvedena 
vrlo čudno skovana novotvorenica tiim umjesto starije riječi brittin “sav, 
cio“, gdje vidimo da se nove riječi ne stvaraju isključivo za imenice 
(što je inače najčešći slučaj). Kod većih jezika se purizam nešto rjeđe 
javlja jer se obično ne osjećaju ugroženima, no i tu ima iznimaka. Tako 
u njemačkom, koji inače ima dosta posuđenica'*“, nailazimo na riječi 


125 Dodatan je problem to što se termin zrakoplov zakonski definira kao bilo koja letjelica koja se kreće 
u Zemljinoj atmosferi iako se dotična riječ u praksi upotrebljava samo kao formalna zamjena za 
riječ avion. 

126  Govorno se ova riječ izgovara i [ajrodrom]. 

127 Postoji i varijanta kompjutor, također knjiška, u kojoj je engleski sufiks -er zamijenjen latinskim 
sufiksom -o7 (pa je onda takav oblik tobože “prihvatljiviji*) iako u samoj riječi ostaje -j- iz engleskog 
izgovora i iako bi pravi latinski oblik dotične riječi glasio komputator (riječ computer je engleska 
izvedenica od riječi compute “računati“ koja je pak u engleski posuđena iz latinskog). 


128 Npr. za internet postoji prijevod svemreža, no to nitko ne upotrebljava, a CD [ce-de] je preveden 
kao zbitica (Bulcsu L4szl6), no to je više kuriozitet nego ozbiljan prijedlog. U službenoj upotrebi, 
jasno, postoji i kompaktni disk, no to također nije prava domaća zamjena. 


129 Treba napomenuti da je tu izrazitu ulogu igrao i sam Mustafa Kemal Atatiirk koji se i sam povre- 
meno zabavljao izmišljanjem “pravih? turskih riječi. 
130 U Njemačkoj je jedno vrijeme u doba nacističke vlasti na snazi bio jezični purizam iako nacistima 


nije bilo do njega pretjerano stalo, za razliku od NDH, gdje je purizam imao bitnu ideološku ulogu 
sve do njezine propasti. 

Fahrrad “bicik1", Fehrnseben “televizija", Hubschrauber “helikopter?, što 
su inače riječi za koje drugi jezici imaju posuđene riječi'*'. Poseban je 
tu pak primjer francuski jezik u kojem se pokušava i zakonski zaštititi 
francuski pred najezdom engleskoga, što je specifično za Francusku, 
njezinu normativističku politiku i negodovanje što je francuski izgubio 
velik dio svog starog svjetskog prestiža i utjecaja zbog engleskoga 
koji je danas neosporna svjetska lingua franca'"". Tako engleski danas 
nitko ne doživljava kao puristički jezik, zanimljivo je da je i u povijesti 
engleskog, npr. u 18. stoljeću, bilo purističkih tendencija. 


Hrvatska ima prilično dugu purističku tradiciju — od 19. stoljeća, iako 
bi ju neki bili skloni pomaći još ranije no tu je riječ o predstandardološ- 
kim pojavama. Kako je srpski standard izrazito nepurističan (iako ne 
posve — usp. u srpskom računar “računalo", štampač “pisač (printer)*, 
reditelj “redatelj (režiser)?), u sklopu zajedničke srpskohrvatske jezične 
politike katkad su se preferirali zajednički međunarodni izrazi kao 
muzika ili apoteka prema samo hrvatskim oblicima glazba ili ljekarna"? 
Za vrijeme fašističke NDH, u skladu s ekstremno nacionalističkom 
politikom i ubijanjem nehrvata, ista se takva politika provodila i u 
jeziku pa je fotografija primjerice postajala svjetlopis, telefon je postajao 
brzoglas'"“*, a radio je zamijenjen krugovalom. Takva politika za NDH 
je sasvim sigurno utjecala na nepovjerljivost prema purizmu za vrijeme 
Jugoslavije. Pa ipak su i za vrijeme Jugoslavije u hrvatskom opstale 


mnoge prevedenice kojih u Srbiji nije bilo, a u 1990-ima onda dolazi 


131 Usp. iu ruskom, također inače ne baš purističkom jeziku, samolčt “zrakoplov? i vertolčt “helikopter*. 
Zanimljivo je da je u 1990-ima bilo pokušaja da se u hrvatskom usvoji rusizam vrtolet umjesto riječi 
helikopter pa se ta riječ promovirala npr. u časopisu Hrvatski vojnik, no nije se ustalila. Interesantno 
je da tu zapravo imamo ne hrvatsku riječ nego zapravo pohrvaćeni rusizam, no to zagovarateljima 
te riječi očito nije smetalo jer riječ zvuči hrvatski tj. slavenski iako je, strogo gledajući, i vrtolet 
posuđenica, jednako kao i helikopter, premda je u hrvatskom posve prozirne tvorbe. 

132 Termin lingua franca se rabi za idiom koji služi kao opće sredstvo sporazumijevanja tj. međusobne 


komunikacije. Recimo, u srednjem je vijeku lingua franca u Europi bio latinski, u istočnoj Africi je 
to svahili, u bivšem SSSR-u je to ruski itd. 


133 Naravno, to preferiranje treba shvatiti uvjetno. Ljekarne su se i u Jugoslaviji mogle zvati ljekarne, 
i zvale su se (iako su ljudi govorili apoteka). 


134 Na ovom se primjeru dobro vidi kako se riječi zapravo nasumično ustaljuju u jeziku. Danas je 
u hrvatskom normalno reći brzojav umjesto telegraf, dok se brzoglas umjesto telefon nikad nije 
ustalilo. Tu valja napomenuti da je riječ brzoglas izmislio Dragutin Parčić (1832-1902) davno prije 
NDH, što apologeti purizma često ističu. Naravno, ako se smatra da je koja riječ kompromitirana 
kao endehaizam, zapravo i nije bitno kada je točno nastala. 


L84 Čiji je jezik? 


do novog jačanja purizma!'*, opet povezano s rastom nacionalizma 
u društvu i politici. Neke nanovo oživljene riječi ili novotvorenice, 
ponajviše one koje su u službenoj upotrebi kao termini, kao što su 
putovnica (umjesto pasoš), časnik (umjesto oficir), vojarna (umjesto 
kasarna), zaživljuju'*“, no dolazi i do reakcije govornika na pretjerivanja 
pa se tako javljaju šale o vunenim travopasima (ovcama), šaljive kolo- 
kacije kao u svezi glede (radi izrugivanja “novohrvatskim? podobnim 
izrazima sveza umjesto veza i glede umjesto što se tiče) i sl. Katkad se 
kao primjer za sva ta pretjerivanja uzima riječ zrakomlat “helikopter? 
iako se ta riječ nikad ozbiljno nije pokušavala uvesti u jezik“. Danas 
su srbizmi polako nestali s purističkog radara i pozornost se usmjerila 
uglavnom na anglizme!*. 


Ovdje treba, kao što već istaknusmo, dati jednu ogradu. U samom 
smišljanju novih riječi nema ništa samo po sebi problematično. Ako je 
kome zabavno smišljati hrvatske prevedenice za nove strane riječi koje 
dolaze ili pojmove koji se javljaju — po volji mu. Ako pak takve riječi 
nastanu spontano, tome se tek onda nema što zamjeriti. Problem je 
samo kada se takve prevedenice žele u jeziku nasilno uvesti ili kada 
se takvo nasilno nametanje pokušava objašnjavati tobože znanstvenim 
argumentima te se općenito vodi haranga protiv stranih riječi, pro- 
glašava ih se opasnima za jezik, maltretira se izvorne govornike da su 
nemarni prema svom vlastitom jeziku i sl. Ne stoji, doduše, da je to što 
netko ne voli posuđenice samo osobni stav pojedinca u kojem nema 
ničeg spornog. Tu je problem to što su takvi stavovi o jeziku, osim što 
su neznanstveni, najčešće povezani sa sličnim društveno-političkim 
stavovima, što ipak jest problematično. Logiku podjele na hrvatsko 
i nehrvatsko nije nimalo teško prenijeti iz jezika u druga područja. 


135 — Novovjeki puristi, naravno, odbijaju povezivanje jezičnog purizma i NDH, no nije nikakva tajna da 
je veza s NDH, pogotovo u ranim 1990-ima, itekako bilo. Što se jezika tiče, dovoljno je napomenuti 
da je kao naziv za novac uzeta riječ kuna, kako se zvala i endehazijska valuta. 


136 Naravno, mnoge ostaju samo na razini opskurnih prijedloga, npr. mamutnjak za džambo džet, 
kopnica za sidu tj. AIDS ili uspornik za ležećeg policajca/hupser. 

137 Zanimljiva je recimo riječ dalekovidnica koja nije nikad ozbiljno zaživjela u značenju riječi televi- 
zija, ali se upotrebljavala u novinama, i katkad se još upotrebljava, u pomalo podrugljivu smislu, 
pogotovo za državnu televiziju, a katkada se upotrebljavala i kao čisto stilski obojena zamjena za 
riječ televizija. 

138 Govoreći o prodoru anglizama u hrvatski, ovako zdvaja Nives Opačić: “Apsurd je da nakon tolikih 
stoljeća konačno imamo vlastitu državu, u kojoj gubimo vlastiti jezik." (Opačić 2007: 27). Tu se jasno 
može vidjeti poveznica između ideje o posuđenicama koje ugrožavaju jezik i ideje o samostalnosti 
nacionalne države. 

U svakom slučaju, nitko nema pravo takav svoj neznanstveni stav 
nasilno nametati drugima. Ako se riječi ostave “slobodnom tržištu??? 
pa onda tu neka hrvatska prevedenica pobijedi, tome se nema zapravo 
što zamjeriti'““. Jedna od prevedenica koje su se spontano ustalile je 
npr. riječ tipkovnica koja je danas gotovo potpuno potisnula nekoć 


običnu riječ tastatura. 


Sljedeće pitanje koje se postavlja jest — odakle jezični purizam? Zašto i 
kako do njega dolazi i kako nastaje? Odgovori mogu biti razni, ovisno 
o pojedinom jeziku i pojedinim povijesno-društvenim okolnostima, no 
svakako ga se uvijek može objasniti kao jezični korespondent nekim 
društveno-političkim stavovima i tendencijama kao što su konzer- 
vativnost, nacionalizam, konzervativni kulturni antiimperijalizam, 
ksenofobija... Nacionalizam'“' i ksenofobija vrlo lako nalaze svoj odraz 
i u jeziku te stoga nije čudno da su ekstremni desničari vrlo često i, 
bar nominalno, ekstremni jezični puristi, bar u onim zemljama gdje je 
to moguće i gdje za to postoje neki preduvjeti. Stoga je purizam lako 
okarakterizirati kao nacionalizam u jeziku. Osim toga, danas purizam 
može biti i u funkciji svojevrsnog kulturnog (ali opet nacionalističkog) 
antiimperijalizma, gdje se na taj način jezik pokušava braniti od velikih 
jezika koji ga ugrožavaju, pri čemu se tu danas misli gotovo uvijek na 
engleski. Na popularnost purizma utječe i to što se osjeća nepravednost, 
stvarna ili ne toliko stvarna, zbog nasilna načina na koji tuđice ulaze 
u jezik pod pritiskom neravnopravna položaja različitih naroda u 
kontaktu. Tako je do velikog odbacivanja srbizama u 1990-ima došlo 
ne samo zbog općenitog bujanja nacionalizma i protusrpskih osjećaja 
u društvu, nego i zbog osjećaja velikog broja kroatista da se hrvatski 
jezik u Jugoslaviji nalazio u neravnopravnu položaju i pod pritiskom 
srpskoga jezika. Nije uopće sporno da treba osuditi nasilno utjecanje 
jednog jezika na drugi, da ne govorimo o ekstremnim slučajevima kao 


139 Slobodno tržište u jeziku, za razliku od slobodnog tržišta u ekonomiji, nema pogubnih posljedica 
po društvo. 


140 Naravno, puristi se tu mogu služiti raznim trikovima i oružjima, primjerice tako da probaju forsirati 
neke riječi u medijima, školama i sl., ali, s druge strane, i tuđice imaju svoje prednosti jer se često 
javljaju primjerice u reklamama, jer slične oblike vidimo u stranim jezicima i sl. 


141 Za uvod u nacionalizam vidi npr. Anderson 1990 ili Hobsbawm 1993. 

što su zabrane upotrebe kojega jezika'“*, no isto tako treba osuditi i 


nasilno nametanje purizma u jeziku njegovim vlastitim govornicima '#. 


Je li hrvatski puristički jezik? Može li neki jezik uopće biti purističan? 
Kada govorimo o purizmu, tu ponajprije govorimo o književnim 
jezicima iako purističke tendencije mogu imati i šire ciljeve, što je bilo 
pogotovo vidljivo u Hrvatskoj u 1990-ima kada progon srbizama i 
navodnih srbizama nije bio ograničen samo na standardni jezik nego 
i na jezik općenito. U svakom slučaju, iako standardološka tradicija 
određenog jezika može biti puristička, jasno je da puristični nisu sami 
jezici, nego oni stručnjaci koji takvu jezičnu politiku provode“. 


No što se može lingvistički i znanstveno reći o posuđenicama? To 
je bitno raspraviti s obzirom na to da puristi često tvrde da one na 
neki način smetaju jeziku u koji ulaze i da ga ugrožavaju. Kao što se svi 
jezici mijenjaju, jednako tako svi jezici posuđuju riječi (i druge elemente) 
iz jezika s kojima su u kontaktu. Taj se kontakt može ostvarivati na 
razne načine — u zajedničkom životu u istoj zemlji, preko trgovine, 
između susjednih zemalja, danas i preko modernih medija i sl. — no 
to je nešto što je u ljudskim jezicima oduvijek bilo prisutno. Katkada 
je taj kontakt ravnopravan, tj. riječ je o kontaktu govornika dvaju 
ili više jezika koji su društveno-političko-ekonomski ravnopravni, 
no nerijetko su govornici jednoga od jezika u boljem, nadmoćnijem 
položaju i jedan od jezika više utječe na drugi. Potpuno je jasno da 


142 Recimo, baskijski je bio zabranjen u Španjolskoj za vrijeme Francove diktature, pod velikim su 
pritiskom i zabranjivani u povijesti bili primjerice i manjinski jezici u Francuskoj, kao bretonski, a 
takve su situacije bile gotovo pa redovna pojava u kolonijama, npr. u Kanadi s indijanskim jezicima 
u školama i sl. 


143 Takve primjere nije teško naći. Za praksu lektoriranja na HRT-u usp. npr. Štrkalj 2003. U jezičnoj 
službi HRT-a se može naići na najbesmislenije primjere jezičnog purizma, koji je toliko sumanut 
da je pitanje može li se to uopće smatrati čak i purizmom. Tako se recimo preporučuje upotreba 
riječi njihaljka umjesto ljuljačka, dok se riječ ljuljačka treba upotrebljavati umjesto riječi klackalica. 
Ne treba posebno ni napominjati da je takva preporuka van svake pameti. 

144 Upravo suprotno tvrdi Katičić (1992: 56) - “da je jezik već po samoj svojoj naravi purističan“ — iako 
to što on tu smatra purizmom zapravo nema nikakve veze s purizmom o kojem mi govorimo: “Ljezik] 
Zahtijeva, naime, da se govoreći njime služimo izražajnim sredstvima koja mu pripadaju i koja su 
u njemu sadržana, a ne kakvim drugima. Jezik je sam po sebi zadavanje i po tome ograničenje i 
omeđivanje govornih mogućnosti (...)? Tu se, dakle, govori o unutarnjim pravilima jezika i o tome 
da je jezik nužno ograničen izborom određenih elemenata između onih koji bi teoretski bili mogući. 
No to se, iako točno, ne može nazvati purizmom, niti takvo što može služiti kao apologetika za 
jezični purizam o kojem mi ovdje govorimo. 

neravnopravnost i nejednakost različitih društvenih skupina ne može 
biti razlog za zadovoljstvo, no to treba rješavati ondje gdje problemi i 
nastaju, u društvu, a ne prebacivati simbolički tu borbu u jezik. 


Lingvistički gledano, u jezičnom posuđivanju nema ništa neobično, 
niti je u njemu išta sporno. Kao ni jezična promjena, ni taj se proces ne 
može gledati u kategorijama dobroga ili lošega. Kao što su u prošlosti 
u hrvatski ulazile posuđenice iz turskog, njemačkog i talijanskog, 
danas u njega ulaze posuđenice iz engleskoga, a sutra možda iz nekog 


desetog jezika“. 


Često se čuje da velik broj posuđenica ugrožava jezik u koji te 
posuđenice ulaze. To, međutim, nije točno. Jezik je ugrožen samo 
ako mu se broj govornika smanjuje i ako njegovi govornici prestaju 
govoriti tim jezikom i počinju govoriti neki drugi jezik. Broj posu- 
đenica pritom tu ne igra bitnu ulogu. Postoje brojni jezici koji imaju 
jako puno posuđenica iz drugih jezika pa zato nisu nestali niti su se 
pretjerano bitno promijenili gramatički gledano. Navest ćemo primjere 
kod kojih se govori o 50% ili čak više posuđenica. Tako engleski ima 
jako puno posuđenica iz francuskog, velški i albanski iz latinskog, a 
japanski, korejski i vijetnamski iz kineskog, no unatoč tome ti su jezici 
i dalje tu i nisu nestali. Isto tako, iako se kod nas jako puno govori 
o navali anglizama, hrvatski tu nije nikakva iznimka u svijetu. To se 
događa i u gotovo svim modernim, neizoliranim, jezicima. Dapače, 
utjecaj engleskoga se može puno više opaziti primjerice u njemačkom 
ili japanskom nego u hrvatskom. 


Kakav je dakle lingvistički stav o posuđenicama? To su riječi kao i 
svake druge, samo što etimologijom potječu izvorno iz nekog drugog 
jezika. Posuđenice mogu biti jako stare, kao što je recimo riječ jarbol 
u hrvatskom (iz romanskog), ili mogu biti posve mlade, kao što je 
npr. riječ laptop iz engleskog. Tuđice nam uvijek mogu jako puno reći 
o povijesti određenog jezika i često su neprocjenjive u proučavanju 
povijesnih jezičnih promjena. U vokabularu se pojedinog jezika očituje 
povijest društvenih kontakata njegovih govornika u prošlosti. Tako nam 


145 Jasno, i riječi iz hrvatskoga ulaze u druge jezike. Tako je slovenski u doba standardizacije posudio 
dosta riječi iz hrvatskoga, npr. nogomet (usp. srpski fudbal), košarka, a u mađarskom nalazimo 
mnoštvo slavenskih riječi, npr. galamb “golub*, munka “rad" (povezano s našim muka), asztal “stol? 
(posuđeno u dijalekte natrag iz mađarskog kao astal), bardt “prijatelj? (povezano s našim brat) itd. 

riječ čamac ukazuje na stare dodire s Turcima, riječ barka na dodire s 
Mlečanima, riječ bluza na kontakt s njemačkim jezikom, a riječ cipela 
na kontakt s Mađarima... Svaka je posuđenica svjedočanstvo nekog 
jezičnog kontakta u povijesti. Danas neke ljude jako ljute najnoviji 
anglizmi kao što su fensi “otmjen*, parti “zabava", dejt “spoj? ili rendom 
“nasumičan"'““, no više uopće ne osjećaju da su riječi poput jastuk, 
bubreg, čarapa ili bunar turcizmi u hrvatskom jeziku. Jednog dana će 
tako možda biti i s rečenim anglizmima. 


Često se govori o hrvatskim i nehrvatskim riječima. Nehrvatskim se 
onda smatraju one riječi koje porijeklom nisu hrvatske, nego posuđene 
iz kojeg drugog jezika. I to se može tako nazivati. No također treba 
znati da su hrvatske, iz druge perspektive, i sve one riječi koje se u 
hrvatskom upotrebljavaju, bez obzira na to jesu li u njemu oduvijek 
ili su u nj došle jučer. 


Jedna je od zamjeraka koje se obično upućuju posuđenicama, bar 
nekima od njih, da su nepotrebne. U redu, priznat će neki, možda 
nam riječi poput internet ili stereo doista trebaju jer označavaju nešto 
novo u izvanjezičnoj stvarnosti. Možda bi se čak mogle opravdati i 
riječi poput kul (cool) koje je teško prevesti na hrvatski, no što će 
nam riječi poput stejdž, ivent (event) ili selebriti kad već imamo riječi 
pozornica (i germanizam bina), događajldogađanje i zvijezda/slavni? 
Tu se, dakle, postavlja pitanje korisnosti pojedinih posuđenica, pri 
čemu se neke posuđenice smatra korisnima ako označavaju primjerice 
kakvu novu pojavnost u izvanjezičnom svijetu, dok se druge smatraju 
bespotrebnima — ako se počnu upotrebljavati u značenju za koje 
već u hrvatskom imamo riječ. Međutim, tu je riječ o posve krivom 
promatranju onoga što je posrijedi. Nasuprot onome što misle puristi 
i standardolozi, kod jezičnoga posuđivanja se ne može govoriti o kori- 
snim i nekorisnim posuđenicama. Jezično posuđivanje se jednostavno 
događa — posuđuju se oni elementi koje govornici, svjesno ili puno 
češće nesvjesno, odluče posuditi. Pritom se tu ne vodi računa o tome 
postoji li za što već neki izraz u jeziku u koji se posuđuje ili ne'*'. Kao 


146 Navodim primjere iz urbanog zagrebačkog govora mladih. 


147 Osim toga, pravi sinonimi u jeziku, kako se često ističe, zapravo i ne postoje. Riječ može imati, 
semantički gledano, potpuno isto značenje, no različitu konotaciju, može se različito upotrebljavati 

i jezična promjena, i jezično je posuđivanje također zapravo na neki 
način samo pitanje mode'**. Uostalom, da se u prošlosti gledalo tako 
kao što danas neki gledaju na jezično posuđivanje, ne bismo danas 
imali i krevet nego bismo imali samo postelju, ne bismo imali cipelu 
nego bismo imali samo postolu ili crevlju, ne bismo imali čamac i 
barku nego samo čun, lađu i brod, ne bismo imali boju (iz turskog), 
farbu (iz njemačkog) i pituru (iz talijanskog) nego samo cvijet i mast 
(koje su prije značile “boja?'*) itd. 


Naravno, kod jezičnog purizma postoji mnogo nedosljednosti i para- 
doksalnih postupaka i stavova. Često recimo nisu baš jasni kriteriji 
koji razlikuju “dobre? i “loše? strane riječi. Tako se neke prevedenice 
tvore od stranih osnova, ali tu ta strana osnova ne smeta jer je valjda 
neki purist procijenio da je ta riječ posuđena dovoljno davno pa je eto 
i to sad hrvatska riječ. Tako npr. riječ tipkovnica ipak nije potpuno 
hrvatska po rigidno purističkim mjerilima jer je osnova riječ tipka(ti) 
posuđena iz njemačkog, kao što je i u riječi računalo osnovna riječ 
račun, što je romanska posuđenica. Slično tome, neologizam limunika 
(umjesto “grejpfrut?) koji nikad nije zaživio stvoren je od osnovne 
riječi limun koja vrlo očito nije izvorno hrvatska i sl. Sva sreća je da se 
purizam zasad drži koliko-toliko određenih vremenskih granica inače 
bi se moglo očekivati da se počnu progoniti i riječi poput brijeg, što 
je pragermanska posuđenica u praslavenski, ili već spomenute riječi 
sedam, posuđene u praindoeuropski iz prasemitskog. Naravno, to je 
svođenje na apsurd, ali pomaže da se uvidi da je svako određivanje toga 
što su “dobre? i “dopuštene? posuđenice, a što “loše? i “neprihvatljive? 
proizvoljno. 


Vjerojatno su najkomičniji primjeri tobožnjeg purizma oni u kojima 
se šire upravo srbizmi, kao što je slučaj s riječi ponaosob koja se širi 
nauštrb riječi poput posebno. Iako izgleda posve besmisleno da su 
se u toku izrazite klime protiv srbizama u 1990-ima mogli širiti baš 


u nekim detaljima i sl. Npr. anglizam fensi koji smo naveli ne može se nikako potpuno zamijeniti 
hrvatskom riječju otmjen. 


148 Toga su zapravo i puristi svjesni pa se stoga posuđenice često otpisuje kao prolaznu i površnu modu, 
snobizam i sl. To često i jest tako, no to ne znači da je to nešto neobično u jeziku ili nešto što bi u 
njemu trebalo samo po sebi biti nedobrodošlo. 


149 Usporedi i danas izraz premazan svim mastima, gdje se vidi staro značenje riječi mast. 

srbizmi, to ipak nije tako teško razumjeti. Riječ je o nakaradnoj logici, 
koju smo već spominjali, da je ono što je neobično i što se ne koristi 
zacijelo hrvatskije od onoga što svi govore. Kako obični govornici 
najčešće nisu upućeni u etimologije pojedinih riječi, oni, slijedeći 
“logiku? koju im natura dominantni diskurs, svjesno ili nesvjesno 
“hrvatskijima? smatraju i upotrebljavaju upravo one riječi koje po 
samim tim kriterijima, koliko god ti sami kriteriji bili sporni, upravo 
nisu (izvorno) hrvatske. 


Zanimljivo je da su mnoge novotvorenice iz 19. stoljeća, od kojih 
je mnoge u hrvatski uveo leksikograf Bogoslav Šulek, zapravo posu- 
đenice iz češkog, tj. bohemizmi. Primjer takvih riječi su npr. časopis, 
kisik, naklada, ljekarna, vlak... Bohemizmi, iako posuđenice kao i sve 
druge, ipak, valjda zato što su slavenske, nisu puristima nikad previše 
smetali. Slično je i s rusizmima, kojih je u 19. stoljeću također dosta 
ušlo u hrvatski preko rječnika, kao što su priroda, dvorac, ikra, opasan, 
brak... Takvi rusizmi također puristima uglavnom ne smetaju (iako 
se primjerice umjesto opasnost zna predlagati pogibelj), za razliku od 
rusizama koji su u hrvatski ušli preko srpskoga pa su zato nepoćudni, 
kao primjerice dozvola ili učestvovati. Riječ dozvola je ipak dobila 
dozvolu ostati u hrvatskom jer se previše ustalila iako je u 1990-ima 
bilo prijedloga da vozačka dozvola postane vozačka dopusnica i sl. 


Osim samih leksičkih posuđenica, utjecaj stranog jezika, danas 
uglavnom engleskog, može se vidjeti i u doslovnim prijevodima sa stranog 
jezika, tzv. kalkovima. Tako se recimo u zadnje vrijeme udomaćuje izraz 
na dnevnoj bazi “svakodnevno? prema eng. on a daily basis. Postoje 
i sintaktički kalkovi kad jezik primatelj preuzima sintaktičke obrasce 
jezika davatelja, npr. kao kod omražena primjera Zagreb film festival 
umjesto Zagrebački filmski festival, gdje se preuzima engleska struktura 
da nepromijenjene imenice mogu modificirati druge imenice'"*“. 


Purističko-standardološka cenzura ne funkcionira i ne bi trebala 
funkcionirati ni u slučajevima fraza u kojima se često javljaju riječi 
koje inače nisu standardne ili se inače mogu zamijeniti “hrvatskijim? 
riječima, npr. fraza prošo voz (iako se u Hrvatskoj inače kaže vlak), 
kolko para tolko muzike (a ne **koliko novaca toliko glazbe) ili psovati 


150 Vidi više primjera npr. u Starčević 2006. 

sve po spisku (a ne **po popisu iako se riječ spisak inače izbjegava 
kao srbizam). 


Postoje i neke posebne vrste purizma. Tako su vukovci, jezikoslovci 
sljedbenici jezičnih ideja Vuka Karadžića prakticirali štokavski puri- 
zam i purizam narodnog jezika, pri čemu su nastojali odbacivati sve 
neštokavske (dakle i kajkavske i čakavske) kao i nenarodne elemente, 
tj. riječi koje se nisu javljale u govoru običnog naroda. Često se recimo 
navodi primjer najpoznatijeg hrvatskog vukovca i velikog hrvatskog 
jezikoslovca Tome Maretića koji je primjerice zagovarao oblik apateka 
(umjesto apoteka i, naravno, umjesto knjiškog bohemizma ljekarna) 
jer da tako narod izgovara. Kao što smo već spomenuli, čini se da je 
taj vukovski purizam jedan od razloga zašto suvremena kroatistika 
gaji, barem između redaka, svojevrstan prijezir prema narodnom, 
govornom, jeziku. Osim toga, zanimljive su i tvrdnje da se i suprotan 
stav, odbijanje svakog purizma, tj. nekritično primanje svih posuđenica 
također može nazvati purističkim, samo sa suprotnim predznakom'*'. 


Jezično posuđivanje je sastavni dio povijesti svakoga jezika i ne treba 
ga osuđivati premda se može događati u vrlo neravnopravnim uvjetima 
između dvaju jezika tj. njihovih govornika. Riječi i drugi elementi su 
se oduvijek posuđivali između jezika i govornici se pri tome ne vode 
kriterijima “korisnosti? koje tobože u obzir uzimaju, i jeziku izvana 
nameću, puristi. Stoga je problematično ako se purizam pokušava 
nametnuti svim govornicima nekog jezika i ako se promovira kroz 
medije i obrazovanje, tim više ako ga se pokušava pravdati njegovom 
tobožnjom znanstvenošću. 


151 Katičić (1992: 58) tvrdi da su “alergija prema kovanicama? i “uvođenje čistoga narodnog jezika u 
pismenu porabu? (tj. vukovština) također primjeri jezičnog čistunstva iako je teško vidjeti logiku u 
tome da je inzistiranje na stvarnom jeziku kakav se doista govori (uz moguća pretjerivanja) purizam 
u nekom negativnom smislu te riječi. 

Smiju li lingvisti 
utjecati na jezik i kako? 


Predmet kojim se bave znanstvenici lingvisti je jezik. Kako rekosmo, 
lingvisti proučavaju jezik u svim njegovim pojavnostima i najrazliči- 
tijim metodama, pri čemu bi tendencija trebala biti k deskripciji, dok 
preskripciju ne možemo smatrati znanstvenom. Međutim, kada se 
govori o tome kako se lingvisti zapravo bave opisom jezika, postavlja 
se pitanje smiju li se lingvisti uopće miješati u svoj objekt istraživanja, 
smiju li na nj utjecati i, ako smiju, kako? Pitanje se može i proširiti — 
smiju li znanstvenici utjecati na ono čime se znanstveno bave premda, 
naravno, to itekako ovisi o tome čime se i kako bave. Jasno, na jednoj 
razini se gotovo svako bavljenje znanošću također može smatrati, bar 
ograničeno, i utjecanjem i na objekt svog proučavanja i na društvo. 
Znanstveni radovi bi, po samoj naravi znanosti, trebali biti dostupni 
svima, u interesu razvoja znanosti, a ne samo znanstvenoj javnosti!?*, 


152 Naravno, ono što bi trebalo biti nije uvijek tako. Trebalo bi biti i tako da nitko u svijetu ne umire od 
gladi pa opet znamo da, nažalost, nije tako. Isto tako, znanost i znanstvena istraživanja, nažalost, 
ipak nisu dostupna svima iako nam moderna tehnologija (internet) daje mogućnosti da rezultati, 
bar oni pismeni, svih znanstvenih otkrića budu trenutno dostupni velikom broju ljudi i znanst- 
venika na svijetu. Hrvatska je tu jedan od svijetlih primjera jer se na internetskom portalu Hrčak 
(http://hrcak.srce.hr/) nudi besplatan i otvoren pristup gotovo svim recentnijim znanstvenim 
radovima iz znanstvenih i stručnih časopisa koji se izdaju u Hrvatskoj. Logika je jednostavna — u 
samoj je naravi znanosti da ona što bolje i što brže napreduje, a da bi se to omogućilo, znanstvena 
dostignuća bi trebala biti dostupna svim znanstvenicima. Osim toga, znanost se u najvećoj mjeri 
financira javnim, društvenim sredstvima pa je onda i red da njezini rezultati budu dostupni i 
općoj, a ne samo znanstvenoj, javnosti. Dakle, ako se neki građanin želi informirati o najnovijim 
dostignućima biokemije ili povijesti umjetnosti ili bilo čega drugoga, ti podaci mu moraju biti 
javno i besplatno dostupni, s obzirom na to da ih i on dijelom, svojim porezima, financira. Kako 

što onda otvara mogućnost i utjecaja znanstvenih dostignuća na društvo 
i na objekte svog proučavanja ili bar društveni odnos prema njima. 
Tako govornici nekog jezika mogu čitati primjerice znanstvene radove 
o stavovima u društvu prema jeziku, nogometni navijači mogu čitati 
sociološke radove o sebi, umjetnici znanstvene radove o svojim radovima, 
političari politološke analize o svojim postupcima i sl., što u konačnici, 
od slučaja do slučaja, može na njih i utjecati!*3. Dakako, znanstveno 
bavljenje gravitacijom ili evolucijom ne može utjecati u pravom smislu 
te riječi na gravitaciju ili evoluciju, kao što ni znanstveno bavljenje 
Mona Lisom ne može utjecati na tu sliku u doslovnom smislu!**. No 
ovdje zapravo ne govorimo o takvu neposrednu djelovanju kakvo je 
uvijek moguće, nego o svjesnu javnom djelovanju kojim se pokušava 
utjecati na neke pojave u društvu. Dakle, govorimo o lingvističkom 
ekvivalentu ekonomista koji u javnosti govori o nekom od aspekata 
ekonomije s namjerom da na nju utječe ili sociologa koji govori o 
nekom od aspekata društva. Smiju li se lingvisti na taj način miješati 
u jezik ili samo trebaju opažati sa strane jezične fenomene i proučavati 
jezik? Treba li takav lingvistički intervencionizam odobravati ili ne? 


Odgovor je jednostavan — ovisi o kakvom je intervencionizmu riječ. 
Dosad smo već vidjeli da lingvisti doista djeluju javno i da mogu utjecati 
i na jezik i na društvenu percepciju o jeziku. No primjeri o kojima 


rekosmo, u Hrvatskoj je to zadovoljavajuće riješeno, međutim drugdje u svijetu baš i nije. Svim 
znanstvenicima je poznato da je, unatoč internetu, i danas teško doći do nekih radova jer se i dalje 
preskupo naplaćuju (nasreću, tu su zato piratski načini kako doći do radova i internetske stranice 
poput http://library.nu). Tako se u SAD-u, unatoč tome što se sveučilišta i znanost financiraju u 
velikoj mjeri javnim sredstvima, do rezultata iste te znanosti može doći tek uz prilično skupo 
plaćanje, što otežava ne samo razvoj znanosti i uspostavlja neravnopravnost znanstvenika ovisno 
o tome gdje rade, nego su ti rezultati, u krajnjoj liniji, kako rekosmo, nedostupni javnosti (vidi 
Greenberg & Emmett 2010). I u ovom slučaju vidimo da je logika profita posve nekompatibilna sa 
slobodom i napretkom znanosti. 


153 Poznati su primjeri kada su određena znanstvena djela jako utjecala na političare i sl, a onda i 
na društvo. Knjige doista mogu mijenjati svijet (pozitivno ili negativno) - dovoljno se sjetiti npr. 
Marxova Kapitala i njegova utjecaja na lijevu politiku u posljednjih stoljeće i po ili Hayekova 
Puta u ropstvo i njegova utjecaja na razvoj neoliberalizma u zadnjih četrdesetak godina. Naravno, 
takav utjecaj nije ograničen samo na znanstvena djela (usporedi npr. i utjecaj Biblije ili Kurana na 
ideologiju, društvo a onda i povijest). 

154 Naravno, i tuje itekako moguć neposredan utjecaj - stvaranje područja umjetne ili nulte gravitacije, 
genetski inženjering i čovjekov utjecaj na evoluciju preko svjesnog uzgoja životinja, mijenjanje 
društvene percepcije prema umjetničkom djelu kao što je Mona Lisa i sl. Također, posve je jasno 
da otkrića iz prirodnih znanosti itekako mogu utjecati na čovjekov svakodnevni život i stavove 
prema svijetu. 

smo dosad govorili su svi bili negativni — pokazali smo kako lingvisti 
mogu pridonijeti neznanstvenoj društvenoj percepciji o jeziku i kako, 
na taj način, zapravo štete društvenoj zajednici svojim neznanstvenim 
pogledima na pitanja jezičnog standarda i “pravilnosti? u jeziku, 
utjecajem nacionalističke ideologije u jeziku i sl. Što bi se onda moglo 
smatrati pozitivnim utjecanjem na jezik i na odnos društva prema jeziku? 
Tu možemo navesti sljedeće primjere u kojima bi se lingvisti mogli 
i trebali javno angažirati — promicanje jezične tolerancije i pozitivna 
odnosa prema jezičnoj raznolikosti, govornom jeziku, dijalektima, 
suprotstavljanje jezičnoj diskriminaciji i upotrebi jezika kao jednog 
od sredstava u cementiranju društvene nejednakosti... 


Što bi to bila jezična tolerancija? Jezik se, kao bitno sredstvo izražavanja 
identiteta, koristi i za identifikaciju i autoidentifikaciju govornika. Tako 
nam jezik pojedinca može često reći mnogo o njegovoj regionalnoj, 
klasnoj i društvenoj pripadnosti, o njegovu obrazovanju, katkada o 
nekim njegovim stavovima i sl. Zbog toga često dolazi do jezične 
diskriminacije ili netolerancije pa se neke govornike može smatrati 
neobrazovanima ili nekultiviranima govore li u dijalektu, može ih 
se stereotipizirati prema regionalnom porijeklu... Iako u Hrvatskoj 
nije posve takva situacija, zbog različita povijesnog iskustva i načina 
standardizacije jezika!**, u nekim drugim zemljama jezik može biti 
prilično ozbiljna zapreka društvenoj mobilnosti, tj. jedno od sredstava 
koje omogućava reprodukciju društvene nejednakosti, stratifikacije 
i statusa quo. To se vidi u izrazito klasno diferenciranim zemljama 
kao što su Velika Britanija ili Sjedinjene Američke Države, gdje jezik 
često služi kao prepreka određenim, siromašnijim, slojevima društva 
da bi u društvu napredovali. Kako kaže William Labov (1982, moj 
prijevod): “Lingvisti daju potporu upotrebi standardnoga dijalekta 
rabi li se on kao sredstvo šire komunikacije za opću populaciju, no 
protive se njegovoj uporabi kada se on upotrebljava kao prepreka pri 
društvenoj mobilnosti". Na lingvistima bi dakle bila vrlo važna zadaća 
da svojim znanstvenim uvidima, primjerice dokazivanjem da nema a 
priori boljih i lošijih jezika, riječi ili oblika i da je svaki takav izbor 


155 U Hrvatskoj za standardni jezik nije izabran ni govor viših slojeva društva ni govor najvećega 
grada, kao u nekim drugim zemljama, a, osim toga, Hrvatska je od 1945. do 1990. živjela u načelno 
egalitarnom realsocijalističkom uređenju. 

proizvoljan (govorimo li o biranju određenih idioma za standard ili o 
izboru određenih elemenata unutar standarda), promiču snošljivost u 
društvu i nediskriminaciju različitih idioma, bilo da oni u sebi nose 
znakove društvene, klasne, regionalne ili koje druge pripadnosti. Tu bi 
svakako spadalo i protivljenje neprihvatljivu odnosu prema govornom 
jeziku i dijalektima u školama, o čemu smo već govorili, kao i kršenje 
jezičnih prava manjina, npr. kršenje jezičnih prava Kurda u Turskoj 
ili Bretonaca u Francuskoj i sl. U takvim slučajevima ne samo da bi 
lingvisti mogli intervenirati, već bi to bila njihova dužnost. Općenito bi 
lingvisti u javnosti trebali, dakle, promicati znanstveni pogled na jezik 
kako bi se u što većoj mjeri smanjila mogućnost zloupotrebe jezika i 
kršenja jezičnih prava određenih društvenih skupina. 


U zadnje vrijeme se dosta prašine, unutar lingvistike (vidi npr. Crystal 
2000 ili Hagčge 2005), ali i izvan nje, diže oko izumiranja jezika. Od 
oko 6000 jezika koji se danas na svijetu govore, pretpostavlja se da ih 
je u trenutnoj opasnosti od izumiranja oko 15—30%, dok bi za sto ili 
više godina moglo izumrijeti i do 80% današnjih jezika!** — uobičajena 
brojka koja se daje jest da svaka dva tjedna izumre jedan jezik. To, 
naravno, znači nestanak današnje jezične raznolikosti, ali ne i nestanak 
jezične raznolikosti općenito jer se jezici neprestano mijenjaju i stalno 
nastaju novi jezici i dijalekti. Za lingviste je, jasno, to velik gubitak 
jer gubitak svakog jezika i dijalekta može značiti gubitak dragocjenih 
jezičnih, pa i izvanjezičnih, podataka!*". Poznati su slučajevi gdje se 
neka jezična obilježja javljaju samo u određenim jezicima svijeta, npr. 
klikovi!** se kao posebni fonemi pojavljuju praktički samo u kojsanskim 
jezicima koji se govore uglavnom na samom jugu Afrike!*. Lako se 
može zamisliti situacija u kojoj su, u nešto drugačijim povijesnim 
okolnostima, Kojsanci bili potpuno istrijebljeni te da su i njihovi jezici, 


156 Krauss 2007. 


157 Poznati su npr. primjeri iz amazonskih jezika kada s gubitkom jezika dolazi i do opasnosti da 
će se izgubiti lokalno poznavanje ljekovitih biljaka i sl., što onda može predstavljati gubitak i za 
medicinska istraživanja. 


»:.« 


158 Glasovi koji se izgovaraju na različite načine (postoji više vrsta klikova), “coktanjem? i “kliktanjem", 
recimo kao kada izgovaramo hrvatsko ts ts ts kao znak neodobravanja ili kada jezikom oponašamo 
zvuk konjskih kopita. 


159 — Kojsanci su starosjedioci južne i istočne Afrike koji su potisnuti kasnijim doseljavanjem Bantuad iz 
zapadnog dijela središnje Afrike u istočnu i južnu Afriku i, manjim dijelom, seobom afrazijskih 
naroda (kao Somalaca) u istočnu Afriku. 

uključujući i klikove, u potpunosti nestali, ne ostavivši traga ni u dru- 
gim, nekojsanskim!“, jezicima. To bi bila velika šteta za lingvistiku jer 
lingvisti u takvu slučaju ne bi uopće bili svjesni da u ljudskim jezicima 
mogu postojati takvi fonemi. Prilično je sigurno da bi svi tvrdili da 
je takvo što nemoguće. Stoga je razumljivo da je lingvistima iznimno 
stalo do toga da se izumiranje jezika ili spriječi, ako je to moguće, ili 
da se ti jezici prije toga bar razmjerno dobro opišu. 


No, s druge strane, dok je lako utvrditi da je gubitak svakog jezika za 
lingvistiku neprocjenjiv gubitak, situacija je nešto kompliciranija ako se 
govori o samim govornicima koji prestaju govoriti pojedinim jezikom. 
Trenutak u kojem se može pretpostaviti da će doći do izumiranja jezika 
je onaj kada roditelji prestanu učiti svoju djecu svom materinskom 
jeziku. Kada djeca prestanu govoriti određeni jezik te njime govore 
još samo starije generacije, to u načelu znači da će taj jezik izumrijeti 
kada umru i posljednji njegovi govornici. Postavlja se pitanje — što tu 
lingvisti mogu učiniti i što bi trebali učiniti? 


To je pitanje prilično sporno. Iako će mnogi lingvisti zastupati stav da 
ugrožene jezike pošto-poto treba spasiti, ima i suprotnih mišljenja!s!. 
Nedvojbeno je da bi, prije nego izumru, sve ugrožene jezike, ako je 
to moguće, trebalo što bolje opisati!**. No pitanje spašavanja jezika je 
puno kompliciranije, kao što već rekosmo. Govornike koji imaju svoje 
razloge da prestanu govoriti određenim jezikom teško možemo prisiliti 
da ga ipak očuvaju. Ako govornici nekog jezika vide određenu korist 
u tome da im djeca govore drugi jezik kao materinji, nije baš jasno 
kako bi si ijedan lingvist mogao uzeti u zadatak da im objasni da to 
možda i nije najbolja moguća odluka. Osim toga, vrlo je upitno koliko 


160 Iz kojsanskih su jezika klikovi prodrli i u neke nekojsanske jezike, npr. u zulu ili xhosu, što su 
bantuski jezici koji se govore u Južnoj Africi — oni su, među ostalim, i dva od jedanaest službenih 
južnoafričkih jezika, a srodni su npr. sa svahilijem koji se govori u istočnoj Africi. Inače je xhosa 
materinji jezik Nelsona Mandele, a glas koji se piše kao <xh> označava jedan od klikova u tom 
jeziku. 

161 Vidi npr. raspravu u Matasović 2005: 230-232. 


162 Iako, kao što kaže Matasović (2005: 235), govoreći o troškovima potrebnima da bi se opisao neki 
izumirući jezik (100.000 dolara prema nekim procjenama), treba voditi računa i o tome da se: “radi 
o investiciji koja bi bila dovoljna i za druge humanitarne projekte, za koje bi netko mogao pomisliti 
da su važniji od pisanja gramatike.? 

argumenti kao tradicija, očuvanje identiteta ili jezične raznolikosti!, 
koje lingvisti (ili tko drugi) mogu navesti u korist očuvanja pojedinog 
izumirućeg jezika pod svaku cijenu, doista mogu biti bitni u slučajevima 
kada govornici sami odlučuju, bez izravnih političkih prisila ili represije, 
iz čisto praktičnih razloga napustiti svoj materinji jezik. 


Dakako, ako govornici žele očuvati svoj jezik, tu bi im lingvisti u tome, 
koliko god mogu, trebali pomoći — primjerice tako da im pomognu 
napisati gramatike, rječnike, udžbenike, napraviti pismo za jezik kojim 
se prije toga nije pisalo i sl. Tu ipak treba napomenuti da je pitanje 
koliko udžbenici i gramatike tu mogu doista pomoći — ako se jezik ne 
prenosi s roditelja na djecu, učenje iz udžbenika ili u školi neće biti od 
prevelike pomoći. Naravno, isključujemo iz toga ekstremne slučajeve 
kada se djeci pod prijetnjom kazne priječi govoriti materinjim jezikom 
u školi i sl. Ako je koji jezik ili dijalekt ugrožen iz političkih razloga, 
npr. zato što nije u službenoj upotrebi ili se njegova upotreba brani 
i kažnjava i sl., tu bi jezikoslovci svakako morali intervenirati ako 
je to moguće i pokušati utjecati na to da se takva praksa promijeni. 
Dapače, moglo bi se reći da je takva vrsta pomoći upravo i dužnost 
lingvista prema zajednici čiji jezik istražuje. No, jasno, sve ovisi o 
samim govornicima. Ako govornici odluče da sa svojom djecom više 
neće govoriti jezik koji su naučili od svojih roditelja, to je isključivo 
njihova odluka i lingvisti se nemaju u to što petljati. A kada jezik već 
jednom izumre, bilo kakvo oživljavanje je zapravo besmisleno i nužno 


u većini slučajeva ostaje pukom razbibrigom zanesenjaka!**. 


163 Jezična je raznolikost predivna stvar, no svijet ne postoji radi lingvista niti bi se govornici u svojim 
odlukama trebali ravnati željama lingvista. Isto se može ustvrditi i za narodne običaje, predaju i sl. 


164 Takvi su primjeri recimo pokušaja oživljavanja izumrlih keltskih jezika manskoga na otoku Manu i 
korničkoga na Cornwallu u Velikoj Britaniji. Jedini primjer kada je jezik uspješno oživljen te danas 
funkcionira kao živi jezik je ivrit, tj. novohebrejski, službeni jezik države Izrael. Međutim, to je 
poseban slučaj - Židovima je nakon stvaranja Izraela 1947. trebao zajednički jezik jer su govorili 
raznim jezicima (jidišom, sefardskim, ruskim...) pa su, s obzirom na svoju vjersku tradiciju, posegli 
za osuvremenjenim starohebrejskim jezikom koji se u njihovim europskim ustima nešto izmijenio 
u odnosu na svoj izvorni oblik. O oživljavanju ivrita vidi više u Hagčge 2005: 213-268. Ono što je 
najzanimljivije u čitavoj toj priči jest da je starohebrejski izumro sam od sebe još u staroj Judeji te 
se za vrijeme Rimskoga Carstva ondje već govorio jedan drugi semitski jezik - aramejski. Dodatan 
začin priči je i to da današnji moderni Izraelci, koji su se “vratili? u Izrael, prema jednoj teoriji, 
zapravo nemaju izravne veze s antičkim Židovima, nego su zapravo potomci uglavnom Europljana 
(i drugih nebliskoistočnih naroda) koji su s vremenom primili židovsku vjeru (židovstvo je prije, 
kao poslije kršćanstvo, bila prozelitska vjera — tj. nije bila ograničena samo na one koji već jesu 
Židovi nego su se pokušavali pridobiti i novi narodi za tu vjeru), dok su potomci antičkih Židova 


Smiju li lingvisti utjecati na jezik i kako? 99 


Već smo govorili o odnosu standarda i dijalekata, no u ovom kontekstu 
se treba ponovo osvrnuti na to. U nekim se zemljama može primijetiti 
tendencija prema većoj toleranciji dijalekata u javnom životu. To se 
recimo dogodilo u Velikoj Britaniji, gdje je, kako već spomenusmo, 
tradicionalni RP (received pronunciation “prihvaćeni izgovor"), izgovor 
obrazovanih viših društvenih slojeva, izgubio na svojoj dominantnosti 
te se ondje danas i u formalnim prilikama, primjerice kod voditelja na 
televiziji, može javljati regionalni izgovor (tj. lokalni “naglasak?!%). 
Naravno, za očuvanje dijalekata vrijedi isto što i za očuvanje jezika 
— ako sami govornici dijalekt ne žele očuvati, on se neće očuvati. 
Lingvisti ne mogu nikoga natjerati da uči svoju djecu svom dija- 
lektu ako dotični govornik to ne želi. No, s druge strane, lingvisti 
mogu odigrati ključnu ulogu u promicanju tolerancije i suzbijanju 
diskriminacije prema dijalektima i govornicima koji se njima služe, 
što onda može itekako pridonijeti i samom opstanku tih dijalekata. 
Promicanje znanstvene ideje o tome da su svi idiomi, i standardni i 
nestandardni, jednako vrijedni može itekako pomoći govornicima da 
prestanu doživljavati svoje materinje idiome kao inferiorne književnom 
jeziku i da ih se prestanu sramiti. Jezična je diskriminacija jednako 
nepravedna i nepoželjna kao i bilo koja druga diskriminacija — rodna, 
etnička, društvena, seksualna... — te se protiv nje treba boriti. Kao što 
se nijedan čovjek ne bi trebao sramiti svoje boje kože ili porijekla, ne 
bi se trebao sramiti ni svojega materinjeg jezika. Isto tako, to što tko 


upravo današnji Palestinci, koji su u međuvremenu prešli na islam, i nad kojima današnji Židovi 
vrše genocid. Više o tome vidi u knjizi izraelskoga povjesničara Šloma Zanda (Sand 2009). 


165 Riječ naglasak ili akcent (eng. accent) se katkad upotrebljava u pomalo kolokvijalnom smislu kao 
“izgovor*, pogotovo kao “regionalno određen, lokalni, izgovor“. Tako ima naglasak (eng. to speak with 
an accent “govoriti s naglaskom") znači “ne govoriti neutralno, govoriti s regionalnim obilježjem? 
(ili, eventualno, govoriti sa stranim naglaskom). Naravno, nepotrebno je i spominjati da, u pravom 
smislu riječi, nema neutralnog izgovora. Iako mnogi govornici često za sebe misle da govore bez 
naglaska ili neutralno, to naravno gotovo nikada nije točno. Govorniku vrlo često najneutralnije 
zvuči njegov vlastiti govor (vidi npr. Esling 1998) - jasno, ako govori prestižnim idiomom koji se 
ne razlikuje previše od standarda. Tako će npr. mnogi Zagrepčani, ako ne upotrebljavaju riječi 
poput kaj i neke druge tipične zagrebačke osobine, ustvrditi da govore neutralno ili bez naglaska 
(za razliku od recimo Splićana) iako uvijek govore s izrazitim zagrebačkim dinamičkim naglaskom 
isl. To, naravno, ima veze i s prestižem zagrebačkoga govora u Hrvatskoj. S druge strane, mnogi će 
štokavci iz Slavonije, ponajprije oni koji govore jekavski, smatrati da oni govore gotovo pa standardom 
(uz možda nešto malo “zavlačenja*) zato što im je organski govor relativno blizak standardnom 
štokavskom. No to što tko govori štokavski opet ne znači da govori “neutralno? jer se i štokavski, 
jasno, može govoriti s vrlo izrazitim lokalnim koloritom. 

govori dijalektom ne bi smjelo upućivati na to da je dotičan govornik 
nužno neobrazovan ili “ruralan? i sl. 


Klasičan je primjer pozitivnoga društvenoga pomaka do kojega je 
došlo, među ostalim, i djelovanjem lingvista svjedočenje Williama 
Labova, najvećega sociolingvista današnjice, i još nekoliko lingvista 
na suđenju u Ann Arboru (Michigan) u SAD-u!“ Tužbu je na sudu 
1979. pokrenulo nekoliko roditelja crne djece koja su u svojim ško- 
lama bila stavljena u razrede za retardirane zato što im čitanje nije 
baš dobro išlo!*7. Labov je, zajedno s ostalim lingvistima, svjedočio 
da crna djeca imaju problema u čitanju ne zato što su zaostala nego 
zbog jezične barijere. Naime, crnci u SAD-u govore tzv. afroamerički 
govorni engleski (eng. African American Vernacular Englisb odnosno 
AAVE), koji se po mnogim odlikama poprilično razlikuje od standar- 
dnoga engleskoga odnosno općega američkoga engleskoga (General 
American). To je shvatio i sud i presudio u korist tužitelja te je naredio 
da se učitelji pouče karakteristikama AAVE-a kako bi lakše mogli 
poučavati crnu djecu standardnom engleskom!#. Na tom se primjeru 
jasno vidi pozicija suvremene lingvistike prema odnosu standarda i 
nestandardnih govora!*. 


Takvi se primjeri lingvističkog intervencionizma često nazivaju socio- 
lingvističkim aktivizmom!?. Primjeri sociolingvističkog aktivizma nisu 


166 Usp. Labov 1982. 
167 Takvi slučajevi nisu neobični. U Hrvatskoj ih je bilo u vezi s romskom djecom. 


168 No takva presuda nije prošla bez suprotnih mišljenja. Čak su se i neki crnci javili da je inzistiranje 
na AAVE-u zapravo samo način na koji se crnce i dalje čini izoliranima i ne d4 im se napredovati. 
Kasnije je, neovisno o tom događaju, isto tako reagirao i poznati američki crni komičar Bill Cosby. 
Jasno je da je takvo argumentiranje pogrešno - diskriminira li se koga zbog jezika, to se ne treba 
rješavati tako da taj koji je diskriminiran počne u potpunosti govoriti drugim jezikom, nego tako 
da se njegov prvi jezik više ne diskriminira. Pri tome, jasno, treba voditi računa i o tome da je tu 
jezik samo jedno od sredstava kojim se provodi društvena diskriminacija i segregacija te se na taj 
problem ne može gledati izdvojeno od općih društveno-političko-ekonomskih problema. Učenje 
standardnog američkog engleskog u školama nije sporno, ali sporni su stavovi po kojima se određene 
govornike diskriminira samo zato što im je materinji jezik drugačiji i traži se od njih da ga napuste 
ne samo u javnoj nego i u osobnoj komunikaciji. 


169 Za progresivnu teorijsku kritiku svojevrsne “kanonizacije “jezika' podčinjenih klasa? koja se može 
pripisati Labovljevoj paradigmi u sociolingvistici usp. Bourdieu 1992: 34. 


170 Usp. npr. Kapović 2006 za taj naziv. 

rijetki. Tako npr. Trudgill (1995), jedan od najpoznatijih sociolingvista 
na svijetu, u svojem istupu protiv hegemonije standarda nad dijalektima 
u Engleskoj, namijenjenu široj publici, ističe, kao što smo dosad već 
govorili, da su svi dijalekti jednako kompleksni, izražajni i gramatični 
te da govoriti dijalektom ne znači “govoriti nepravilno“. Zadatak je 
lingvista promicati pozitivne ideje o jeziku i dijalektima kako govornici 
ne bi dobivali dojam da je njihov materinski govor jezično inferioran i 
da bi se osigurao prijenos nestandardnih varijanata na sljedeći naraštaj. 
Trudgill, osim toga, pobija stereotipe o tome da su dijalekti staromodni, 
nesofisticirani i da sprječavaju gospodarski napredak tako što navodi da 
su tri najbogatije europske zemlje — Norveška, Švicarska i Luksemburg 
— jako dijalekatski raščlanjene i da dobro čuvaju dijalekte. Norveška 
se i inače često ističe kao primjer pozitivna odnosa prema dijalektima 
jer ondje nije rijetkost da i najobrazovaniji govornici upotrebljavaju 
dijalekt ili bar dijalekatski izgovor i u javnom govoru. Trudgill također 
smatra da je dužnost sociolingvista pomoći ugroženim jezicima i 
dijalektima da prežive i misli da se dijalekti mogu sačuvati (za razliku 
od drugih stručnjaka i nestručnjaka koji nestanak dijalekata smatraju 
neizbježnom posljedicom ubrzano modernizirajućega svijeta) i da se 


pogrešne popularne predodžbe o tim stvarima mogu promijeniti!7!. 


Naravno, takvo izravno “petljanje" jezikoslovaca u jezik može se odvijati 
ina drugim razinama. Iznijet ćemo ovdje jedan takav zanimljiv slučaj. 
1987. godine su već više puta spominjanog sociolingvista Labova pozvali 
svjedočiti u slučaju suđenja u vezi s prijetnjama bombaškim napadima 
jednoj aviokompaniji na losandželeskom aerodromu. Osumnjičenik je 
bio bivši nezadovoljni radnik dotične kompanije za kojeg se pretpostav- 
ljalo da je iz osvete prijetio kompaniji bombama. Dokaz za to je bila 
snimka tih telefonskih poziva jer je glas na pozivima zvučao kao glas 
dotičnoga bivšeg zaposlenika. Labov je bio istraživao njujorški govor 
pa ga je obrana osumnjičenika pozvala kao svjedoka jer su mislili da 
bi im on mogao pomoći u vezi s razlikovanjem različitih njujorških 
naglasaka. No Labov je, čim je čuo snimku, znao da je čovjek sigurno 
nedužan. Stvar je bila u tome da čovjek koji je prijetio preko telefona 
uopće nije bio iz New Yorka (za razliku od osumnjičenika) nego iz 


171 Danavedemo i jedan domaći primjer, Kalogjera (1997), u članku o dilemi u sociolingvistici između 
deskriptivizma i društvenog aktivizma, također dolazi do zaključka da je aktivizam svakako potreban. 

Bostona. Problem je bio samo u tome kako to objasniti sucu sa za- 
padne američke obale koji uopće nije mogao razlikovati njujorški od 
bostonskoga naglaska. Labov je u to svjedočenje unio sve svoje iskustvo 
dugogodišnjeg bavljenja jezikom kako bi dokazao da je osumnjičenik 
nedužan. Na kraju je sudac osumnjičenika, koji je dotad u zatvoru 
proveo 15 mjeseci, oslobodio isključivo na osnovi lingvističkih dokaza, 
za koje je zaključio da su objektivni i uvjerljivi!?. 


Na kraju možemo zaključiti da se lingvisti nipošto ne bi trebali 
ustručavati od izravnog miješanja u jezik, kada za to ima potrebe. 
Kao i u brojnim drugim primjerima, bitna je namjera i što se želi 
postići, a ne samo pitanje djelovanja ili nedjelovanja. Neke primjere 
lingvističkog javnog djelovanja, kao primjerice promicanje agresivnog 
purizma ili ideologije standardnog jezika, treba smatrati negativnima i 
boriti se protiv njih, dok druge, kojima se promiče jezična tolerancija, 
ravnopravnost i pozitivne ideje u društvu, treba ohrabrivati i poticati. 
U slučajevima kada se jasno vidi da jezik služi kao sredstvo kojim se 
promiču negativne društvene tendencije, kada se ugrožavaju prava 
njegovih govornika ili kada je jezik jedno od oruđa kojim se utvrđuje 
nepravda i nejednakost u društvenim odnosima, pravi lingvist nikako 
ne bi smio ostati “neutralan?. 


172 Ovajje slučaj prepričan u Labov 2002. Inače, kako je već bilo spomenuto, postoji i posebna disciplina 
forenzike, forenzička lingvistika, koja se bavi upravo ovakvim problemima, no u Hrvatskoj još nije 
razvijena, možda i zato što se za njom još nije ukazala prava potreba. 

Jezik, lingvistika 
i ideologija 


Kao što je poznato, ideologiju je jako teško precizno definirati, ponaj- 
prije zato što se dotični pojam koristi u mnogobrojnim značenjima!?. 
Jedna od definicija, koja se čini razmjerno obuhvatna, jest'* da su 
ideologije: “setovi ideja koje ljudi postavljaju, kojima objašnjavaju 
i opravdavaju ciljeve i metode organizirane društvene akcije, tj. 
političke akcije, nevezano uz to jesu li ciljevi takve akcije očuvanje, 
popravljanje, rušenje ili ponovna izgradnja kojeg društvenog poretka. 
Naravno, u kontekstu jezika pitanje društvenog poretka u cjelini ne 
dolazi toliko izravno do izražaja premda nije sporno da se ideologije 
koje u konačnici, naravno, imaju opće društvene ciljeve i reperkusije 
odražavaju i u jeziku. Ovdje, dakako, nećemo moći ulaziti u opsežne 
teorijske rasprave o jeziku i ideologiji, niti možemo dati sustavan 
prikaz složenoga odnosa jezika i ideologije, već ćemo se zadržati na 
tek nekim općim napomenama i primjerima koje dosad još nismo 
spominjali, a koji su ključni i za razumijevanje jezika, lingvistike i 
njihove uloge u društvu. 

U postmoderno doba je često proglašavan kraj ideologije, no za- 


pravo upravo nijekanje ideologije jasno ukazuje na prisutnost iste. Ne 
može se biti iznad ideologije niti od nje nužno treba bježati — riječima 


173 Usp. npr. Eagleton 1991: 1-32. 
174 Seliger 1976: 11 (moj prijevod). 

američkog povjesničara Howarda Zinna: “ne može se biti neutralan 


u vlaku koji se kreće?'?, 


Unatoč tome što svaka znanost načelno pretendira biti neutralnom, 
strogo znanstvenom i neovisnom, nije uopće sporno da ideologije 
često igraju vrlo veliku ulogu u znanosti i znanstvenim istraživanjima. 
Za lingvistiku smo već vidjeli neke takve primjere (recimo utjecaj 
nacionalizma u jeziku), a to je tipično i za druge znanosti — pogotovo 
za društveno-humanističke iako ne isključivo samo za njih. 


Utjecaj je ideologije možda najlakše vidjeti u znanosti o ekonomiji. 
Ekonomija može biti deskriptivna, tzv. pozitivna ekonomija, ali se, jasno, 
bavi i time kako bi ekonomija trebala funkcionirati, tzv. normativna 
ekonomija. Posve je očito da će se konkretni ekonomski potezi, savjeti 
ili analize uvelike razlikovati s obzirom na to kakva je ideologija 
pojedinog ekonomista — je li pojedini ekonomist za ovakvu ili onakvu 
ekonomsku politiku općenito, podupire li u načelu gospodarske elite ili 
radničku klasu, je li mu bitnija npr. puna zaposlenost ili visoke profitne 
stope kapitalista i sl. Posve je također očito da recimo i u sociologiji 
utjecaj ideologija ima vrlo bitnu ulogu — pristup proučavanju društva, 
pojednostavljeno govoreći, može biti kritički, tako da se kritizira status 
quo ili može biti apologetski, tako da se status quo opravdava, premda 
se potonji pristup često pokušava maskirati u tobožnju “neutralnost? 
ili čistu “deskripciju?. 

Isto tako, utjecaj ideologije je vrlo očit i u povijesnoj znanosti. 
Prikaz povijesti uvelike ovisi o ideološkoj pripadnosti povjesničara 
i njegovim političkim nazorima. To se ne ogleda samo u relativno 
recentnoj povijesti, kao što je kod nas primjer odnosa povjesničara 
prema partizanima i ustašama u Drugom svjetskom ratu. To vrijedi 
i za događaje iz dublje prošlosti. Recimo, prilično je lako pogoditi 
kakav će biti opći stav pojedinog povjesničara o Francuskoj revoluciji 
prema njegovom političkom stavu — analiza i stav prema revoluciji će 
se npr. uvelike razlikovati kod desničarskih i kod ljevičarskih povje- 
sničara'“, Slično je i u proučavanju ljudske prapovijesti, odnosno u 


175 Jasno, ne treba zalaziti ni u drugu krajnost pa tvrditi da je baš sve ideologija jer je to također posve 
neproduktivno (Eagleton 1991: 7-9). 

176 — Netreba biti naivan pa misliti da se povijest iskrivljuje izravnim laganjem ili prešućivanjem (iako ni 
to nije rijetkost). To se može raditi ina puno perfidnije načine - tako da se podaci doista spomenu, 
ali unutar mnoštva podataka i ne pridajući tome veliku pozornost - kako napominje primjerice 

antropologiji, gdje se recimo pristup ranim ljudskim zajednicama zna 
uvelike razlikovati s obzirom na političke stavove pojedinih istraživača 
— od teza o demokratičnosti i egalitarnosti primitivnih zajednica do 
naglašavanja brutalnosti, sebičnosti i agresivnosti kao “prirodnih? 
karakteristika ljudskih bića'". 


Povezanost ideologije i znanosti može se naći i kod prirodnih 
znanosti. Iz povijesti je lako naći primjere — od različitih rasističkih 
teorija koje su dokazivane “biološki" i “genetski", ustrajavanja crkve 
na geocentričnom sustavu pa do kreacionizma umjesto evolucije i sl. 
— ali ima ih i danas. Tako se recimo darvinizam u biologiji i teorije o 
“sebičnom genu" katkad koriste kao opravdanje za socijalni darvinizam, 
kompetitivnost i nejednakost u društvu itd. 


Znanost sama za sebe ne mora značiti puno — u nekim je slučajevima 
potrebno zauzeti stav. Npr. ekonomist može biti velik stručnjak, ali 
svejedno provoditi ili podupirati politiku koja koristi samo malom 
segmentu društva, isto kao što to što je netko genijalan vojskovođa 
ili vrlo vješt političar nimalo ne jamči da će njegovo djelovanje biti 
pozitivno. Ovaj ili onaj ekonomist može biti manje ili više stručan, ali 
od toga su puno bitnije namjere i ciljevi. Utoliko su smiješna i pozivanja 
na “stručnost? u ekonomiji. Sama stručnost, dakle, često nije dovoljna. 
Isto tako, ako je netko dobar lingvist u nekom području, to ne znači da 
će u javnom djelovanju što se tiče jezika nužno imati pozitivan utjecaj, 
npr. postoji mnogo kroatista koji su vrhunski stručnjaci npr. u povijesti 


Zinn (1995: 7-8) govoreći o tome kako je jedan mainstream povjesničar minorizirao genocidne 
posljedice politike koju je provodio Kristofor Kolumbo i njegovi nasljednici u Americi. 


177 Vidinpr. Harman 2008: 3-9. Teorije o čovjeku kao prirodno agresivnom i sebičnom su od 1960-ih 
i 1970-ih osobito popularne u sociobiologiji i evolucijskoj psihologiji. Jedan od vodećih sociobio- 
loga, Richard Dawkins (vidi npr. Dawkins 1997), poriče bilo kakvu vezu svojih znanstvenih ideja 
sa socijaldarvinističkim interpretacijama i tvrdi da su sociobiološke ideje znanstveno utemeljene i 
objektivne, no previđa činjenicu da je svaka teorija koja se tiče ljudske prirode kroz povijest težila 
tome da utječe na socijalne politike (Leyva 2009: 365), kao i na to da se čak i u takvim prirodnjačkim 
istraživanjima itekako može naći utjecaj ideologije na pojedine istraživače i discipline. Poznata je npr. 
izjava drugog vodećeg sociobiologa, Edwarda O. Wilsona, koji je, govoreći o mravima, izjavio “Karl 
Marx je bio u pravu, socijalizam funkcionira - no pogriješio je vrstu*. Time se, dakako, implicira 
da su ljudi kao vrsta (!) nesposobni za djelovanje i organiziranje društva na osnovi solidarnosti i 
međusobnog pomaganja (za razliku od mravi koji, prema Wilsonu, žive u “socijalizmu*) umjesto 
na osnovi agresije i kompetitivnosti. Takva je tvrdnja, osim što je znanstveno poprilično upitna, 
očito i ideološki vrlo uvjetovana, što nam ukazuje na to da je sociobiologija vrlo daleko od navodne 
neutralnosti. 

jezika, dijalektologiji, fonologiji ili sl., no njihovo se “aktivističko? 
djelovanje, odnosno ideologija (nacionalizam i konzervativizam) koju su 
unosili u jezična pitanja, unatoč tome može smatrati samo negativnom. 


Dosad smo već govorili o nekim negativnim primjerima miješanja 
ideologije u jezik. Govorili smo o ideologiji standardnog jezika koja 
podrazumijeva prisutnost glavne, “ispravne? verzije jezika i postojanje 
neznanstvenog koncepta “pravilnosti? u jeziku te jeziku određuje umjetne 
autoritete pokušavajući ga tako odvojiti od onih kojima doista pripada 
— svojih govornika. Također je bilo riječi i o jezičnom purizmu, kao o 
jezičnom odrazu nacionalizma i ksenofobije. Ukratko su spomenuti i 
primjeri kada se u jeziku odražavaju odnosi moći u društvu kada jezik 
služi kao jedno od sredstava u očuvanju tih odnosa, tj. cementiranju 
statusa quo'* — tu je klasičan primjer Velika Britanija, izrazito klasno 
stratificirana zemlja, u kojoj se najviši slojevi, osim svim drugim ka- 
rakteristikama, od nižih slojeva razlikuju i jezikom jer govore RP-om, 
službenom varijantom britanskoga engleskoga, koja se podučava i koristi u 
skupim privatnim srednjim školama'? i elitnim sveučilištima“. U takvim 
društvima jezik može biti velika prepreka društvenom napredovanju, 
koliko je ono uopće moguće u uvjetima liberalne demokracije". Kako 
rekosmo, u takvim situacijama lingvisti ne bi smjeli ostati neutralni — 
njihova je dužnost reagirati i boriti se za progresivne ideje. 


U jeziku se preslikavaju događanja iz društva i politike, kao i velike 
ideološke promjene. To se može ilustrirati primjerom iz španjolskog 
građanskog rata 1938, koji navodi George Orwell", opisujući kako 


178 Vidi npr. Bourdieu 1992 ili Fairclough 2001. 


179 Npr. Etonu koji je pohađalo 18 bivših britanskih premijera. Danas RP u toj ulozi doduše sve više 
zamjenjuje tzv. Estuary English, u koji su ušle neke osobine govornog engleskog nižih društvenih 
slojeva. 


180 Podaci pokazuju da recimo na više od 20 koledža Oxforda i Cambridgea u 2009. nije bilo npr. ni- 
jednog crnca ili da na Cambridgeu među 1500 akademskih i laboratorijskih radnika nema također 
nijednog crnca. Na Oxfordu je 89% studenata iz više i srednje klase, a na Cambridgeu je 87,6% 
studenata iz triju najviših socioekonomskih grupa (Guardian, 6.12.2010). 


181 Poznat je primjer Margaret Thatcher koja se poprilično namučila da bi savladala RP te kao takva 
bila dostojna predstavnica svoje konzervativne stranke. Obrnuto od nje, Tony Blair se okrenuo 
od RP-a prema “modernijem* Estuary English-u, kako bi se tako simbolički više približio svojim 
glasačima koje je trebao predstavljati. 


182 George Orwell 1984, Kataloniji u čast, August Cesarec, Zagreb, str. 7 (prevela Dunja Vražić-Stejskal). 

izgleda Barcelona pod vlašću radničke klase: “Konobari i nadglednici 
u robnim kućama gledali bi vas u lice i postupali s vama kao sa sebi 
ravnima. Servilni i čak ceremonijalni oblici govora privremeno su nestali. 
Nitko nije govorio Sefior ili Don, pa ni Usted; svi su se međusobno 
nazivali “Druže? i “Ti? te govorili Salud umjesto Buenos dfas."' 
Na Orwellovu se primjeru vidi kako se promjena u društvu odmah 
reflektirala i u jeziku. Klasna stratificiranost na gospodu i “ostale? je 
uklonjena, uklonjeno je i distancirano obraćanje s poštovanjem (kakvo 
se rabilo u obraćanju višim slojevima društva), a umjesto toga je uvedeno 
solidarno “tikanje? sa svima!“ i obraćanje svima imenicom drug. Čak 
je i običan pozdrav buenos dias “dobar dan" zamijenjen pozdravom 
zdravo. Ovo dakako podsjeća na praktički iste komunikacijske obrasce i 
u socijalističkoj Jugoslaviji - upotreba komunističke riječi drug umjesto 
buržoaskoga gospodin", koje je signaliziralo zastarjele hijerarhizirane 
društvene obrasce, pozdrav zdravo i sl. Takva se simbolika u jeziku 
može primijetiti i drugdje. Recimo, upotreba isključivo oblika zamjenice 
“ti? u švedskom (šved. du) se često objašnjava dugotrajnom vlašću 
socijaldemokracije u toj zemlji, kao i egalitarnom društvenom klimom 
u Švedskoj!*“. 


Velika društveno-političko-ideološka promjena koja se u Hrvatskoj 
dogodila 1990-91, prelazak iz realsocijalističkog jednopartijskog 
društvenog uređenja u kapitalističku liberalnu demokraciju, u velikoj 


183 Španj. sefior i don znače “gospodin“, Usted je “Vi? iz poštovanja, salud “zdravo" a buenos dias “dobar 
dan". 


184 Zanimljivo je da se i danas u europskom španjolskom zamjenica Usted “Vi? (što povijesno gledano 
nastaje od Vuestra Merced “vaša milost? te je doista feudalnog porijekla) rabi razmjerno rijetko, 
primjerice samo za puno starije osobe ili u jako formalnim situacijama (u što npr. ne ulaze odnosi 
učenik/student : učitelj/profesor u školama i na fakultetima). Iako, dakle, španjolski, kao i hrvatski, 
ima zamjenicu “Vi* iz poštovanja, u praksi se ondje to “Vi* upotrebljava puno puno rjeđe nego u 
hrvatskom. 


185 Zanimljiv je također primjer iz Tanzanije. Kako je prvi tanzanijski premijer Julius Nyerere (1922- 
-1999) službeno zastupao svojevrsnu afričku verziju socijalizma zvanu ujamaa, od toga je do danas 
u svahiliju, službenom jeziku Tanzanije, ostao trag u tome što se pored riječi bwana “gospodin? 
ondje još upotrebljava i riječ ndugu “drug? (riječ izvorno znači “brat? ili “sestra"), kojom se izražava 
politička solidarnost. 

186 Naravno, tu je i protuprimjer eng. you koje se danas upotrebljava i za “ti? i za “vi* (u engleskom ne 
postoji “Vi* iz poštovanja) iako je Velika Britanija izrazito neegalitarno društvo. No, u engleskom 
je situacija nešto drugačija — ondje je stari oblik za “vi* (tj. you) prevladao i umjesto staroga oblika 
za “ti" (eng. thou - ovaj se oblik još upotrebljava kada se namjerno želi govoriti arhaično). Dakle, 
u engleskom se, pojednostavimo li, govori samo “vi*, dok se u švedskom govori samo “ti*. 

se mjeri odrazila i na jezik. S promjenom nominalne ideologije iz 
komunizma na liberalizam/kapitalizam (zajedno s nacionalizmom)“, 
do promjene je došlo i u jeziku. O promjenama smo, koje su došle s 
nacionalizmom, a koje su se odrazile u jeziku kao purizam, već govorili 
pa ćemo sada dati primjere do kojih je došlo prelaskom na kapitalizam/ 


liberalizam kao društveno-političko uređenje. 


Kako su radnici odnosno radnička klasa bili temeljno uporište 
komunističke ideologije, jasno je da je s nestankom te ideologije iz 
javne sfere, i s dolaskom izrazito antikomunističkih nazora, došlo i 
do toga da je i sama riječ radnik postala nepodobna, koliko god to 
nevjerojatno izgledalo. Tako se ta riječ pokušavala, kad god je to bilo 
moguće, izbjeći ili se pokušavala zamijeniti riječju djelatnik, unatoč 
tome što je dotična nekako uvijek imala više konotaciju nemanualnog 
rada'*, za razliku od riječi radnik koja je, iako se upotrebljavala i može 
se upotrijebiti za sve ljude koji rade za plaću, imala ipak prototipno 
značenja manualnog, fizičkog radnika'*. Neko se vrijeme čak i radno 
vrijeme pokušavalo zamijeniti djelatnim vremenom, no to je danas 
posve nestalo. Zadnjih godina se riječ radnik sve više vraća u upotrebu, 
što možda ima veze i s promjenom političke klime te možda čak i s 
povećanim brojem radničkih prosvjeda te s ponovnim javljanjem, iako 
na mala vrata, artikulacije politike iz perspektive radnika. Danas je 
to opet normalna riječ iako recimo preveliko pozivanje na radnike i 
dalje može zvučati ideološki “sumnjivo? u javnom diskursu. 


Jasno, ako je sumnjivom bila postala riječ radnik, to se isto dogodilo 
i s frazom radnička klasa (iako ona u obliku working class, primjerice, 
premda ne u marksističkom značenju, posve uobičajeno funkcionira 
npr. u engleskom). Fraza radnička klasa, pojam iz gledišta radništva, 
prebačen je ideološki u tržište rada, pojam iz perspektive kapitala, a 
radnici su zamijenjeni i ljudskim kapitalom (postoje također i ljudski 
resursi). Riječ klasa je općenito postala zazorna, kao i njezine izvedenice 
kao klasni ili fraza klasna borba. 


187 Pod liberalizmom ovdje mislimo na ekonomsko-politički ustroj (na liberalni kapitalizam i parlamen- 
tarno-predstavničku liberalnu demokraciju), što nikako ne govori protiv činjenice da je istodobno 
došlo i do eksplozije nacionalističke ideologije koja često ide ruku pod ruku s kapitalizmom. 

188 No upotrebljavala se i upotrebljava se i umjesto riječi radnik općenito, ne samo za nefizičke poslove. 


189 Ovoje pitanje, dakako, osim što je jezično, također i ideološko-političko i zakonsko pitanje. Stoga se 
značenje dotične riječi može različito tumačiti s obzirom na to iz koje je perspektive promatramo. 

Komunističko službeno oslovljavanje riječju drug/drugarica preko 
noći je zamijenjeno starim oslovljavanjem gospodin/gospođa/gospođica 
(a u školi s učitelj(ica)). Uz to, riječi drug i drugarica počele su se i 
općenito izbjegavati. Slično tome, riječ partija je u svakodnevnom 
životu zamijenjena u potpunosti riječju stranka, a riječ partija je dobila 
pomalo pogrdno značenje. U Srbiji se npr. riječ partija i danas normalno 
upotrebljava u najopćenitijem značenju riječi “stranka? (usporedno uz 
riječ stranka). 


Posebno je zanimljiv bio primjer pozdrava zdravo, koji se, ne bez 
razloga (vidi gore i primjer iz Katalonije)“, promatrao i kao komunistički 
pozdrav (zdravo, druželdrugarice je bio uobičajen službeni pozdrav 
u socijalističkoj Jugoslaviji) iako je, naravno, sam pozdrav stariji od 
komunističke ideologije, što se npr. vidi i po glagolu pozdraviti. S 
obzirom na takvu ideološku nepoćudnost, taj je pozdrav u 1990-ima 
znatno izgubio na učestalosti. Tu je zanimljivo da su i puristički, posve 
protujugoslavenski, jezikoslovci često upozoravali da taj pozdrav ne 
treba progoniti jer da je riječ o “starom hrvatskom pozdravu“, što 
se dokazivalo prisutnošću toga pozdrava u molitvi Zdravo, Marijo. 
Jasno, tu nije bila riječ ni o kakvoj kritici nacionalističko-purističkoga 
diskursa u jeziku niti o mijenjanju općenitih pogleda na jezik, nego 
samo o sitnim “ispravcima? unutar dominantnog diskursa — pokušavalo 
se obraniti samo jednu riječ, dajući tako pritom legitimitet cijelom 
diskursu kao takvom. 


No zanimljivo je da nepoćudne nisu bile samo riječi iz bivše ideologije 
— takve su, na neki način, bile i neke riječi iz novoprimljene ideologije. 
Tako se nastojalo izbjegavati pojmove kapitalizam i kapitalist, a ta se 
tendencija još i danas može primijetiti iako se u javnosti sve više govori 
upravo o kapitalizmu a nešto manje i o kapitalistima. Takva tendencija, 
nastojanje da se hegemonijska ideologija ne identificira i eksplicitno 
jezično, nije tipična samo za hrvatski — to se javlja i u drugim jezicima 
i zemljama pa se onda recimo umjesto o kapitalizmu ili kapitalističkom 
načinu proizvodnje govori o ekonomiji, kao da je to jedini povijesni ili 
jedini mogući način proizvodnje. To je, jasno, jedan od simboličkih 
načina provođenja ideologizacije kroz jezik. U hrvatskom se riječ 


190 Iako to nije potvrđeno empirijskim istraživanjem, nije preuzetno pretpostaviti, na osnovi anegdo- 
talnih dokaza, da i danas u hrvatskom pozdrav zdravo, bar u nekim dijelovima zemlje i u nekim 
krugovima, više upotrebljavaju ljudi skloniji) lijevim političkim stavovima (no, naravno, ne i 
isključivo oni). 

kapitalizam često zamjenjivala i zamjenjuje frazom tržišna ekonomija. 
JEnj Jenjuj 
Umjesto riječi kapitalist se pak upotrebljavaju “neutralnije? riječi poput 
oduzetnik ili poslodavac, a u narodu je popularna i riječ tajkun (izrazito 
je pop J ] 
negativne konotacije)'*'. 


Zanimljive su se, ideološki uvjetovane, promjene mogle vidjeti i kao 
posljedica naglog povratka Hrvata crkvi 1990. pa se, recimo, umjesto 
staroga prije nove ere počelo upotrebljavati prije Krista, a u pravopisu 
se počinje inzistirati da se imenica bog piše velikim slovom. Tako se 
primjerice u Anićevu rječniku (i u enciklopedijskom rječniku, ERJj, 
na osnovi njega načinjenu'*), posve neshvatljivo, rječnička natuknica 
Bog piše velikim slovom jer se valjda podrazumijeva da je svaki bog 
kršćanski bog, Jahve, iako se rječnička natuknica bog, kao i riječ bog/ 
boginja u jeziku općenito, može odnositi ne samo na Jahvea, nego i na 
Svetovida, Peruna, Zeusa, Višnu, Amaterasu i sl. te bi se stoga i morala 
pisati malim slovom kada je riječ o općenitoj imenici, tj. natuknici u 
rječniku'**. Malo se slovo u ERj javlja pak u množini bogovi, a zani- 
mljivo je da se bog piše velikim slovom čak i u općejezičnim frazama, 
koje teško da se nužno odnose izravno i samo na Jahvea, kao što su 
čovječe božji ili za ime božje. 


Kada govorimo o ideologiji u jeziku, poseban je pak slučaj upotreba 
ideološkog novogovora'“* kojem danas možemo svjedočiti, a koji nije 
samo stvar jezika, nego i ideologije i politike općenito. Jezik je vrlo 
korisno sredstvo ideološkog upakiravanja, zamagljivanja stvarnosti i 
bar simboličkoga ublažavanja činjenica. Primjere je lako naći. Tako se 
fleksibilizacija (u najnovije vrijeme i fleksigurnost)'"" koristi kao ideo- 


191 Riječ tajkun, posuđena u ranim 1990-ima iz engleskoga tycoon (izvorno je posrijedi kineska posu- 
đenica u japanskom), upotrebljava se u značenju “krupni kapitalist" (pogotovo onaj čije se bogatstvo 
smatra sumnjivo stečenim), tj. za ono za što Rusi upotrebljavaju riječ oligarh. 


192. U Aniću osnovna riječ Bog piše samo velikim slovom, a u ERj piše Bog (bog). 


193 Slično kako i opća imenica grad može biti pisana velikim slovom, Grad (npr. u značenju “Dubrov- 
nik*), što ne znači da ćemo je zato u rječničkoj natuknici pisati velikim slovom. 


194 Usp. Bourdieu & Wacquant 2001. 


195 Pojam fleksigurnost (eng. flexicurity), koji promovira Europska Unija, u izvornom značenju se koristi 
za danski model reguliranja radničkih prava po kojima radnici mogu lako dobiti otkaz, ali se država 
zauzvrat obavezuje osigurati im zadovoljavajuće naknade za nezaposlenost i naći posao (unatoč 
drugim negativnostima koje proistječu iz takvog modela), no u Hrvatskoj je ta riječ jednostavno 
zamijenila pojam fleksibilnost i znači “lakše otpuštanje radnik4* bez ikakva govora o povećanju 
naknada za nezaposlene i sl. 

loška zamjena za “lakše otpuštanje radnik4" i “smanjivanje radničkih 
prava", racionalizacija poslovanja znači “otpuštanje viška radnika? ili 
“smanjivanje radničkih plaća i prava“, stvaranje poduzetničke klime 
znači “pogodovanje u korist kapitalu; smanjivanje radničkih i socijalnih 
prava; ukidanje ekoloških i drugih propisa itd.", socijalni dijalog već 
samim nazivom promiče tobožnji dijalog između vlade, kapitalista 1 
radnika (koji su pak socijalni partneri čime se kao slika priziva njihovo 
navodno partnerstvo i nekakav prijateljski odnos) te služi kao potpuni 
ideološki antonim pojmu klasna borba. 


Kako smo vidjeli, u ovoj smo knjizi dosad izrazito kritizirali neke 
ideološke pojave kao što su nacionalizam u jeziku u vidu jezičnog 
purizma ili ideologija standardnog jezika i koncept “pravilnosti? itd. 
te smo umjesto toga zastupali znanstvene stavove (primjerice u vezi s 
jezičnim promjenama), inzistirali smo na tome da se lingvistika mora 
baviti opisom a ne propisom, da jezik pripada svim svojim govornicima 
a ne samo proizvoljno nametnutim autoritetima i sl. Tu bi se moglo 
prigovoriti da je i naša kritika također ideološki uvjetovana. U neku 
ruku bi to, iako je doista riječ jednostavno o inzistiranju na znanosti 
(i eventualno na inzistiranju na principu slobode u jeziku), i moglo 
biti točno — bar utoliko što se podrazumijeva da je znanstvenost 
kao princip bitnija od primjerice “nacije*, “tradicije", “reda? i sl. 
No iako je takva kritika svakako prenategnuta, nema dvojbe da je 
naš stav da se lingvisti moraju boriti protiv diskriminacije jezikom, 
protiv diskriminacije govornika određenih idioma, protiv jezika kao 
sredstva za učvršćivanje statusa quo i društvenih nejednakosti, za 
jezičnu toleranciju i pozitivan odnos prema jezičnoj raznolikosti i sl. 
ideološki itekako uvjetovan. No od toga ne treba bježati — tu upravo 
jest potrebno zauzeti (ideološki) stav i biti kritičan. Ideologija nije 
upitna sama po sebi kao koncept — upitno je kakva ta ideologija jest 
i za što se zalaže. Ako su njezini ciljevi plemeniti i progresivni, treba 
je poduprijeti, a ne glumiti “neutralnost", što je u konačnici samo 
šifra za pasivnost i davanje legitimiteta nepravednom statusu quo. 
Isto se može reći i za postmodernističko relativiziranje o tome što je 
zapravo progresivno a što reakcionarno, za što se treba boriti a za što 
ne, koji su ciljevi pozitivni a koji ne. Drugim riječima, naravno da se 
može reći da je primjerice reakcija američkih sociolingvista na jezičnu 

diskriminaciju crnaca (što je samo odraz društvene diskriminacije) u 
SAD-u ideološki uvjetovana, no to je svejedno nešto što se moralo 
napraviti i što je pomoglo, makar malo, američkim crncima. Kao što 
rekosmo — u nekim je slučajevima ne samo potrebno, nego i nužno, 
zauzeti stav i biti kritičan. 

Pravopisi i lektori... 


U ovom ćemo se poglavlju pozabaviti dvama pitanjima vezanima uz 
jezik — jedno je problem pravopisa, koji se nerijetko uzima kao jezični 
problem par excellence u javnom diskursu, dok je drugo pitanje lektora, 
koji danas u Hrvatskoj, što se tiče jezika, imaju prilično bitnu ulogu u 
više-manje svim medijima. U analizi ovih problema zadržat ćemo se 
na načelnoj razini i nećemo ulaziti u trenutne pravopisne začkoljice 
i baviti ocjenjivanjem toga što je “bolje, a slično ćemo postupiti i u 
napomenama o lektorima. 


Kao što smo već napominjali, velik dio javnih rasprava o jeziku koje 
se u Hrvatskoj vode ustvari i nisu rasprave o jeziku nego rasprave o 
pravopisu. Tako se od pitanja poput već spominjana neću/ne ću i toga 
treba li pisati zadaci ili zadatci rade velike i potpuno nepotrebne raspre. 


Na početku se postavlja pitanje — je li pravopis uopće toliko 
bitan? Činjenica je da svaki pisani jezik ima pravopis. Naravno, jezik 
bi mogao funkcionirati tako da primjerice riječ poput riječ možemo 
napisati na više načina — npr. riječ, rieč, rčč, ryč, riech, rijec itd.!** — no 
jednostavnije je da postoji jasan dogovor kako se što piše. No pravopis 
je, kako je očito, stvar dogovora" te je utoliko i razmjerno proizvoljan 
te od pravopisnih pravila ne treba praviti velike sudbonosne probleme. 


196 Može se razlikovati grafija (slovopis) od pravopisa, dakle to pišemo li npr. glas [č] kao <č>, <c>, 
<ch> ili nekako drugačije, od pravopisa u strogom smislu, tj. kako pojedine znakove kombinira- 
mo, tj. pišemo li npr. zadatci ili zadaci, riječ ili rieč i sl., no za potrebe ilustracije to ovdje možemo 
zanemariti te sve zvati pravopisom. 


197 Dogovor, jasno, treba shvatiti uvjetno. Riječ je zapravo o propisu a ne o dogovoru. 

Stoga oko takvih trivijalnih pitanja ne bi trebalo biti toliko nesuglasica 
koliko ih ima. 


Postavlja se pitanje — ako je pravopis doista sporedno i ne baš 
prebitno pitanje, čemu onda toliko rasprava oko njega? Tri su osnovna 
odgovora. Kao prvi, i možda najmanje bitan, možemo istaći jednostavnu 
pedanteriju — neki jezikoslovci, a onda i drugi ljudi, vole raditi od 
muhe slona pa pretjeruju oko pravopisnih zavrzlama, što se pretvara 
u velike sporove koji to doista ne bi trebali biti. Takvo što i nije toliko 
problematično. Od pretjerane opsjednutosti pravopisom teško da će 
tko ozbiljno nastradati ili da će biti prevelike štete, osim možda po 
javni ugled lingvista koje će javnost percipirati kao ljude koji se bave 
samo pravopisnim trivijalijama. Naravno, loše može biti eventualno 
to što se tako u javnosti daje pretjerana pozornost nevažnim pitanjima 
ili se ona preuveličavaju te se tako javnost zbunjuje. 


No druga dva razloga su nešto ozbiljnija. Jedan od vrlo bitnih razloga 
zašto postoji više pravopisa, zašto postoji više autora pravopisa, zašto 
postoji toliko puno izdanja pravopisa i zašto se u nekim pravopisima 
stalno unose nova i nova pravila i propisi je vrlo prozaičan — novac. 
Pravopisi su, bar u Hrvatskoj, kao jedan od osnovnih standardojezičnih 
priručnika, zajedno s određenom lektorskom histerijom koja u nas 
postoji, poprilično prodavano i popularno štivo. To pokazuju silna 
izdanja različitih pravopisa, kao i činjenica da su se neki pravopisni 
priručnici vrlo uspješno prodavali čak i na kioscima. Stoga se vrlo 
realno i argumentirano može tvrditi da su bar neke od razlika među 
pojedinim pravopisima i bar neka od novih i promijenjenih pravila 
koja se unose u nova izdanja pravopisa nastala iz vrlo konkretnih i 
prizemnih razloga — da bi se napisao novi pravopis ili da bi izašlo 
novo izdanje, potrebno je da u njemu bude i nešto novo. Naravno, 
izlišno je uopće i spominjati da takvo što i nije od pretjerane koristi za 
standardni jezik i njegove korisnike, nego samo za džepove pravopisaca 
i, još više, izdavača. 


Treći razlog zašto oko pravopisa ima toliko rasprava i sporova je 
pitanje ideologije. Naime, pravopis je, kao i jezični purizam, zapravo 
jedno od područja u kojima se na simbolički način izražavaju neki 
društveni stavovi. Tako se od pitanja hoće li se pisati greška ili grješka 

(govori se uglavnom samo to prvo'*), neću ili ne ću stvara simbol 


za to jesmo li pravi Hrvati ili ne, ispravljaju se “povijesne nepravde? 
poput navodnih srpskih utjecaja na hrvatski pravopis i sl. Dakle, 
kao i u slučaju jezičnog purizma'*, tu se nacionalizam izražava kroz 
medij jezika, to jest, u ovom slučaju, kroz pravopis. Neki jezikoslovci 
katkad čak i otvoreno priznaju, kao i u slučaju purizma, da se neke 
promjene u pravopis unose samo zato da bi se hrvatski standard i 
time razlikovao od srpskoga. Nepotrebno je i posebno napominjati 
da se takva pitanja ne bi trebala dovoditi u vezu s pravopisom i da su 
u konačnici samo štetna. 


Naravno, upotrebom određenih pravopisnih rješenja mogu se 
signalizirati, iako puno rjeđe, i drugačiji stavovi. Kao što pisanje poput 
grješka uglavnom upućuje na to da je autor vjerni član neokroatističke 
partije i “pravi Hrvat", tako recimo pisanje poput Evropa, premda nije 
toliko često“, obično izražava nesklonost novim hrvatskim pravopisnim 
rješenjima i ljevičarstvo (ili “ljevičarstvo“). O tome bi trebalo provesti 


198 Većina organskih jekavskih govora ima tzv. pravilo o “pokrivenom 7*, kao i standardni jezik. To 
znači da umjesto -je- iza skupa nekog suglasnika i r ide -e-, npr. brijeg — bregovi (a ne brjegovi) ili 
vrijedan - vredniji (a ne vrjedniji). Do takvih alternacija dolazi jer u jeziku često alternira tzv. “dugi 
jat? (ije) i “kratki jat? (je), do čega dolazi iz povijesnih razloga - stari glas *č, jat, koji je u praslaven- 
skom izvorno bio uvijek dug, u nekim je položajima pokraćen a u nekima ne (vidi Kapović 2003 
za vrlo specifične i komplicirane uvjete kraćenja starih dugih praslavenskih vokala u hrvatskom). 
Od organskih govora se odraz -Crje- javlja u načelu samo u Dubrovniku (ondje čak i u riječima 
poput vrjeća, čega nema ni u jednom hrvatskom pravopisu), zato što je ondje, za razliku od drugih 
jekavskih govora, kratki jat iza pokrivenog r dao je a ne e. No treba također reći da izgovor kao 
brjegovi ili vrjedniji (ili npr. crjepovi, strjelica i sl. umjesto crepovi, strelica) nije izmišljen. Mnogi 
govornici hrvatskoga doista tako govore, tj. ubacuju -j- i ondje gdje se očekuje kratki odraz jata 
analogijom po oblicima s <ije> (koje se obično izgovara kao obično dugo [je]). To je pogotovo često 
kod primjerice ikavaca koji u dijalektu izgovaraju brig - brigovi (f - dugo i, / - kratko i), što onda 
automatski prenose u standard kao brjčg (pisano <brijeg>) - brjčgovi (analogijom prema recimo 
svjet <svijet> - svjčtovi prema dijalekatskom svit - svitovi), ujednačujući tako inače izniman odnos 
brijeg - bregovi. Isto tako se analogijom prema izgovoru vrjedan (pisano <vrijedan>) ili strjela 
(pisano <strijela>) -j- unosi i u oblike kao vrjedniji, strjelica. No u drugim se primjerima, poput 
(po)greška ili vremena, to -j- nikada ne unosi pa nitko ne izgovara (po)grješka i vrjemena (iznimka 
je, naravno, Dubrovnik gdje još u ostacima postoji oblik brjemena, a prije je to bio jedini oblik). 
Pisanje poput brjegovi ili vrjedniji, koje se javlja u hrvatskim pravopisima u 1990-ima, dakle, može 
se opravdati i jezičnom upotrebom za razliku od primjerice pisanja poput (po)grješka ili oprjeka, 
gdje je riječ o jednostavnom izmišljanju u pravopisu koje nema uporišta u jezičnoj stvarnosti. 

199 Katkad se novokovanice mogu promicati i kroz pravopis (iako im tamo zapravo nije mjesto jer 
pravopis za to ne služi) pa se tako to dvoje i izravno spaja. Tako se recimo riječ mamutnjak za 
džambo džet (eng. jumbo jet) prvi put pojavila upravo u pravopisu. 

200 Prije 1990. se pisalo samo <Evropa> da bi to nakon toga bilo promijenjeno u <Europa>, što je tobože 
“hrvatskije*. No, bez obzira na razloge, pisanje <Europa> (pa čak i izgovor — iako u štokavskim 
govorima u kojima se v izgovara kao sonant zapravo tu ni nema prave razlike u izgovoru, kako god 
se pisalo) se danas uglavnom uvriježilo. 

empirijsko istraživanje, no nema sumnje da bi pisanje poput grješka (ili, 
da uzmemo drugi primjer, ze ću) bilo npr. natprosječno zastupljeno 
u ekstremnodesnim, a pisanje Evropa u ekstremnolijevim medijima, 
dok bi obrnuti slučajevi bili nepostojeći?“. Slično tome, pisanje riječi 
poput bog ili crkva malim slovom u svim slučajevima može recimo 
upućivati na ateizam autora (i obrnuto — inzistiranje na pisanju riječi 
Bog velikim slovom može upućivati na autora-vjernika). 


Teza koja se često provlači u javnosti, upravo zbog postojanja velikog 
broja različitih pravopisa i izdanja““, jest da je hrvatski pravopis u 
velikom neredu, da se više ne zna kako se što treba pisati i da stoga 
nije ni čudno da su ljudi nepismeni. No takva ocjena u najvećoj mjeri, 
iako može možda u detaljima biti točna, nije prikladna. Različite verzije 
pravopisa se razlikuju tek u nekim sitnicama — kako pisati neću, kako 
se piše -tci u množini imenica poput zadatak, piše li se -je- ili -e- u 
nekim primjerima s pokrivenim r (kao cr(i)epovi, gr(j)eška) i još nekoliko 
sitnih razlika. Sve najvažnije je u svim pravopisima isto — npr. propisi 
oko pisanja ije i je, pisanje č i ć, pisanje velikoga i maloga slova i sl. 
S obzirom na to da se većina grešaka u pisanju uglavnom svodi na te 
probleme, ocjene o tome da su različiti pravopisi krivi za “nepismenost? 
ne izgledaju pretjerano točne. Kao prvo, nije sasvim jasno koliko je to 
često isticano nedovoljno poznavanje pravopisa hrvatska posebnost, tj. 
koliko se ono javlja kod drugih pisanih jezika. O tome se uvijek govori 
samo na anegdotalnoj razini, dok pravih istraživanja nema. 


201 Naravno, to nipošto ne znači da tu postoji stopostotna korelacija. Osim toga, korelacija bi se mogla 
ustvrditi samo kod izrazito obilježenih rješenja (kao što su grješka, ne ću ili Evropa), a ne i kod 
onih koja danas prevladavaju (kao što su greška, neću ili Europa), bez obzira na postanak pojedinog 
rješenja, tj. je li riječ o starom (prije 1990) ili novom (nakon 1990) rješenju. 


202  Trisu osnovne grupacije hrvatskih pravopisaca tj. izdanja: Babić-Finka-Moguš (u novije vrijeme je 
preminuloga Božidara Finku zamijenila Sanda Ham), Anić-Silić i tzv. “Matičin" pravopis (autori 
Mićanović-Marković-Badurina). Babić-Finka(Ham)-Moguš slovi kao “desni* pravopis, s najviše 
novih rješenja (kojih nije bilo prije 1990), dok su Anić-Silić i Matičin pravopis (pravopis Matice 
hrvatske) nešto “umjereniji", tj. imaju manje novotarija. No valja napomenuti da ne treba nužno 
sve novosti u pravopisu uvedene nakon 1990. a priori odbacivati. Kao što je već rečeno, pisanje 
poput crjepovi ili strjelica ima npr. podlogu u izgovornoj realnosti (za razliku od pisanja poput 
grješka ili oprjeka), a slično je i s pisanjem poput dodatci uz dodaci — u govoru se tu javlja i izgovor s 
“dvostrukim c* (dakle [dodacci], što se onda može pisati kao <dodatci>) i izgovor s jednim c (dakle 
[dodaci]). Naravno, neka su rješenja, poput pisanja ne ću u BFM-pravopisima (prvo kao varijante 
uz neću a poslije kao jedine opcije) potpuno nepotrebna i suvišna (o pisanju neću/ne ću smo već 
govorili, vidi gore). 

Što se tiče različitih pravopisa, treba reći i to da u principu nema 
ništa posebno loše u tome što se primjerice može pisati i zadaci i zadatci, 
tim više što oba načina pisanja imaju uporište u realnom izgovoru. 
Isto tako, ako se u izgovoru primjerice javlja i vredniji i vrjedniji, nema 
razloga zašto bi se nužno inzistiralo na baš jednom od ovih oblika. 
Tu je problematično što mnogi jezikoslovci misle da je ključna odlika 
dosljednost, tj. da, ako se piše vrjedniji, nužno treba pisati i grješka ili, 
ako se piše petci, da treba pisati i podatci. No budući da ni sam jezik 
nije savršeno dosljedan, ne treba nužno ni toliko inzistirati da zapis 
jezika bude dosljedan prema “logici? koju je u svojoj glavi zamislio 


neki pravopisac??. 


Što se tiče problema s hrvatskim pravopisom, katkad se može čuti da 
nam je pravopis pretežak i da je zato s njim toliko problema. To u neku 
ruku jest istina jer bi pravopis mogao biti i mnogo lakši, no hrvatski 
tu nije nešto poseban u odnosu na druge jezike. Činjenica jest da je 
mnogim hrvatskim govornicima, koji u svojim organskim govorima 
ne razlikuju č i ć, a takvih je dosta, to teško naučiti pisati te trebaju 
više-manje napamet učiti kako koju riječ napisati. Drugi je problem 
pisanje ije i je, što također pričinjava problem mnogim govornicima“. 
Naravno, kada bi se dotične razlike u pravopisu ukinule, što samo po 
sebi ne bi bilo teško, i kada bi se pisalo npr. samo je i č (dakle rjeka 
kao i rječica i mladič kao i čovjek)“, pravopis bi bio puno lakši. Jasno, 
problemi bi onda bili drugačiji - morala bi se mijenjati službena imena 


203 Npr. nije uopće neobično da će kod riječi koje se rjeđe javljaju u množini, kao što je pe(t)ci, četvr(t)ci 
(množina od petak, četvrtak), izgovor [cc] (tj. ono što se piše <tc>) biti češći nego kod riječi poput 
sveci ili zada(t)ci koje se često javljaju u množini. Izgovor, dakle, nije nužno isti u svim primjerima, 
a, osim toga, u mnogim primjerima se katkad izgovara ovako, katkad onako. Stoga inzistiranje na 
pravopisnoj dosljednosti, tim više što se tu pravopisi međusobno ne slažu, ne izgleda pretjerano 
smisleno. 


204 Ono što se piše kao <ije>, po tradiciji još od Vuka Karadžića, danas se u većini hrvatskih govora 
izgovara kao obično dugo [j€] (samo u nekim lokalnim govorima postoji diftonški izgovor — npr. 
fakultativno u Dubrovniku i u nekim bosanskim govorima, dok je troglasni izgovor [i-j-e] posve 
rijedak iako se javlja npr. na Pelješcu), čija je jedina posebnost to što se to j ne mora stopiti s pret- 
hodnim / in pa se može izgovarati /l-jep/, što se smatra standardnim izgovorom, uz /Ičp/, što se 
smatra kolokvijalnim izgovorom. Za razlikovanje je pisanja ije i je potrebno, dakle, razlikovati 
duljinu. Tu je problem to što: a) neki govornici (npr. oni rođeni u Zagrebu ili Rijeci) uopće nemaju 
razlikovne duljine, b) neki štokavci (kao npr. u Osijeku) imaju ograničene zanaglasne duljine, c) 
pisanje ije/je se ne poklapa baš uvijek s duljinama u organskim govorima (iako uglavnom da), d) 
mnogi govornici koji bi, s obzirom na vlastiti organski govor, mogli znati pisati ije/je to ne znaju 
jer ih nisu tome na zadovoljavajuć način podučili u školi. Više vidi u Kapović 2007. 


205 Takvu je pravopisnu reformu zastupao npr. preminuli fonetičar Ivo Škarić (vidi opet Kapović 2007). 

(poput imena grada Rijeke, sva prezimena na -ić i sl.)*“* i morale bi se 


mijenjati navike i tradicija u pisanju, za što se može pretpostaviti da 
ne bi baš glatko išlo i da bi naišlo na dosta otpora. U svakom slučaju, 
takva se pravopisna reforma ne čini pretjerano realnom u sadašnjem 
trenutku. Osim toga, treba ipak naglasiti da, uza sve teškoće, ipak dio 
govornika razlikuje č i ć, te to nije nekakva umjetna razlika, nego jed- 
nostavno pitanje različitih fonoloških sustava pojedinih dijalekata, te da 
pisanje ije i je, koliko god bilo čudno iz perspektive današnjeg izgovora 
gdje se na mjestu obaju sljedova obično izgovara je, samo s razlikom 
po dužini (ako je govornici uopće imaju), opet ima realnu podlogu u 
izgovoru dužine (iako se ona inače ne bilježi u običnom pravopisu, npr. 
u grad — grddovi). Dakle, iako ovi problemi zadaju teškoće mnogim 
hrvatskim govornicima, ne može se reći da nemaju nikakve podloge 
u realnom jeziku. S druge strane, kao što ćemo vidjeti, u pravopisima 
mnogih drugih jezika često nailazimo na pravopisne razlike bez ikakve 
utemeljenosti u realnom jeziku koje baš svi govornici dotičnih jezika 
moraju učiti napamet. Utoliko je utemeljen čest prigovor govornicima 
hrvatskog kojima je teško naučiti pravopis svog jezika, dok, s druge 
strane, mogu naučiti pisati engleski koji je nemjerljivo kompliciraniji 
i teži. Naravno, to što su pravopisi teški (ili teži) u drugim jezicima 
nije samo po sebi nikakvo opravdanje za hrvatski pravopis, ali ipak je 
korisno vidjeti takve primjere. 


U prikazu pisanja drugih književnih jezika nećemo ići u prevelike 
detalje. Primjeri kakve ćemo navesti mogu se naći više-manje u gotovo 
svakom jeziku. Također, nećemo govoriti o pravopisima jezika poput 
engleskog, francuskog, danskog ili irskog koji imaju notorno složene 
etimološke pravopise u kojima se iz napisane riječi tek donekle nazire 
kako bi se riječ mogla izgovoriti. Tako se u engleskom glas [i:] različito 
piše recimo u riječima »meat “meso" i meet “susresti", u riječi daughter 
“kći? se -gh- iz sredine uopće ne izgovara ([do:to(r)]), a u riječi knife “nož? 
se ne izgovara k- s početka ([na1f]). To možemo donekle prispodobiti 


206 Nou prezimenima se često čuva stariji pravopis, tako se kod nas primjerice u prezimenu Kalogjera 
još vidi pisanje đ kao gj, a slično je u mađarskom, gdje se u prezimenima (kao Sarkozy), obično kod 
bivših plemića, vidi staro pisanje glasa i pomoću ipsilona. 


o) 

hrvatskim pisanjem četiri ili tko, ali čestim izgovorom četri i ko". 


Do takva etimološkog i od izgovora udaljena pisanja dolazi najčešće 
u jezicima s dugom pisanom tradicijom (tu je recimo suvremeni irski 
zapravo iznimka) - riječi se i dalje pišu kao što su se nekoć pisale, ali se 
izgovaraju na novi način. Izgovor se s vremenom promijenio ali pisanje 
ne. Tako se u rečenim engleskim primjerima ee i ea nekoć različito 
izgovaralo (a i danas se različito izgovara u nekim eng. govorima), 
kao što se -gh- u daughter prije doista izgovaralo (i još se izgovara u 
nekim eng. govorima“), jednako kao i početno k- u knife. U pisanju 
se, dakle, može vidjeti trag negdašnjeg izgovora. Može se zamisliti da 
će slično biti i u hrvatskom za nekoliko stotina godina ako se izgovor 
promijeni, a pravopis ostane konzervativan — npr. može se izgovarati 
uvijek i samo gleat, a i dalje pisati gledati, može se izgovarati samo 
neam, a i dalje pisati samo nemam 1 sl. 


Dajući primjere iz drugih jezika, orijentirat ćemo se na pisanje onih 
standardnih jezika čiji pravopis, kao hrvatski, ipak relativno vjerno 
i nedvosmisleno odražava izgovor dotičnih jezika. Pokazat ćemo da 
u gotovo svakom pravopisu postoje neke pojedinosti koje uzrokuju 
probleme u pisanju izvornim govornicima, te da u tom pogledu hrvatski 
sa svojim č/ć i tje/je nije nimalo poseban. 


U mnogim se romanskim jezicima (npr. španjolskom i francuskom 
ali ne i talijanskom) piše etimološko bh prema latinskom iako se ne 
izgovara već gotovo dva tisućljeća, npr. španj. hora [ora], bombre [ombre] 
prema lat. hora “sat", homo “čovjek? Španjolski pravopis, koji inače 
nije na glasu kao pretjerano težak, zadaje dosta problema govornicima 
španjolskoga. Tako recimo u njemu postoje posebni znakovi za b i v, 
premda se oni u izgovoru uopće ne razlikuju, npr. barćn “barun? i 


207 Naravno, u strogom standardu bi trebalo izgovarati te riječi kao što se i pišu (iako se to često, čak i 
u najslužbenijim situacijama, zanemaruje), a, osim toga, treba biti svjestan i toga da se stariji oblici 
čuvaju iu mnogim organskim govorima, npr. tk- u staroštokavskim slavonskim govorima, a izgovor 
četiri, čak s naglašenim središnjim slogom, u mnogim čakavskim govorima. Dakle, ne stoji tvrdnja 
da bi stariji izgovor bio čisto knjiški i artificijelan (usp. i pisanje i izgovor ko u srpskom standardu). 


208 Usp. i njemački Tochter “kći, gdje se na tom mjestu izgovara glas [x] (tj. velarno /1). 


209 Određene probleme s pisanjem h imaju i neki neromanski jezici, npr. baskijski, turski i estonski u 
kojima mnogi ili većina govornika dotičan glas ne izgovaraju iako se u standardnom jeziku dosljedno 
bilježi. Glas h se često gubi i u govornom britanskom engleskom pa se javljaju primjeri hiperkorek- 
cije, tj. umetanje h i gdje mu etimološki nije mjesto kada se pokušava govoriti standardno. Slično 
jeishrv. govorima u kojima se također često gubi h, no to nije pretjeran standardološki problem. 
U njemačkom se pak znak h često ne izgovara (npr. u gehen “ići? ili u zehn “deset*). 

var6ćn “muško" se izgovaraju potpuno jednako“. Također, glasovi y 


i 1 (izvorno [j] i [1]"") su se prije razlikovali u španjolskom, no danas 
ih gotovo svi govornici španjolskog izgovaraju jednako (točan izgovor 
ovisi o dijalektu i položaju u riječi — [j], [d], [ž], [š] itd., no oba se glasa 
uglavnom izgovaraju isto). Stoga nema razlike između call6 “zašutio? i 
cayć “pao, pollo “pile? i poyo “kamena klupa? ili olla “lonac? i hoya 
“rupa? (h se tu ne izgovara, naravno). Glas [x] (velarno, “tvrdo? h) se 
u španjolskom ispred e i / može pisati na dva načina — i kao j i kao 
2", usp. jefe “šef" [xefe] ali general “general? [xeneral]. Slično tome, 
glas [b] (kao eng. <th>) može se ispred e i 7 pisati i kao c i kao 2“, 
usp. cine “kino" i zigzag “cik-cak? (oboje s početnim [b]). Dodatan 
je problem u američkom španjolskom, gdje se na mjestu [b] izgovara 
[s], tako da ondje u pravopisu imamo situaciju da se glas [s] ispred 
e ii može pisati na tri načina — kao c, z i s, npr. cebolla “kapula", 
zapato “cipela? i selva “prašuma“, gdje se u američkom španjolskom 
sve tri riječi izgovaraju s početnim [s]. Osim toga, problem u pisanju 
govornicima španjolskog uzrokuje i obavezno pisanje naglaska u nekim 
slučajevima, koje, iako nikako nije nenaučljivo, govornicima pričinja 
teškoće. Dok su neki od ovih slučajeva, primjerice isti izgovor ce/ze 
i se u južnoj i srednjoj Americi (npr. isto se izgovaraju cima “vrh? 

sima “ponor", oboje [sima], ili casar “oženiti? i cazar “loviti", oboje 
[kasar]), problem sličan našem č/ć (neki španjolski govori ne razlikuju 
b/s, slično kao što neki hrvatski govori ne razlikuju č/ć), u većini je 
slučajeva (npr. kod razlikovanja b/v u pisanju) riječ o slučajevima u 
kojima nijedan govornik španjolskog nema takvu razliku u govoru. 


Slično našem č/ć je mađarsko pisanje ly i j. Nekoć su se ta dva znaka 
razlikovala i u izgovoru (kao [1] i [j], što i danas postoji u dijalektima), 
no danas se uglavnom izgovara samo [j] te se riječi kao hely “mjesto? i 
hćj “kora? izgovaraju s [j] u oba slučaja. Od slavenskih jezika, primjer 
vrlo sličan našem č/ć vidimo u gornjolužičkom (gornjolužičkosrpskom), 
gdje se u pravopisu čuva stara razlika između č i ć (pišu se isto kao 


210 Razlog je tome etimološki pravopis, no često ni znanje etimologije nije od pomoći, usp. španjolski 
movil “pokretan? i abogado “odvjetnik" prema lat. mobilis i advocatus iako bi se, etimološki gleda- 
no, očekivalo pisanje **mćbil i **avogado. Konkretan izgovor b/v ovisi o glasovnoj okolini u riječi/ 
[rečenici. 

211 [1] označava hrvatsko lj kao u riječi ljubav. 

212 Ipak, u većini slučajeva prevladava pisanje gi-, ge-. 


213 No pisanje sa zi-, ze- je prilično rijetko, treba reći. 

u hrvatskom iako je njihovo ć različita porijekla) iako se u izgovoru 
više ne razlikuju te se primjerice česać “češati? i ćesać “tesati? danas 
jednako izgovaraju. 


Što se tiče slavenskih jezika, primjera je više. Ovdje ćemo se osvrnuti 
još samo na poljski i slovenski. U poljskom se danas glas [ž] može 
pisati na dva načina — kao ž (npr. u žona “žena?) i kao rz (npr. u rzeka 
“rijeka?)“'“*. Slično tome, [u] se u poljskom može pisati i kao “ (npr. 
u szum “šum") ali i kao 6 (npr. u »ndj “moj?). Slovenski je pravopis 
pak u velikoj mjeri umjetan, tj. artificijelno arhaiziran. Mnogi samo- 
glasnici koji se po pravopisu pišu zapravo se u govornom slovenskom 
ne izgovaraju. Osim toga, ima i nekih drugih primjera etimološkog 
pisanja bez uporišta u izgovoru, npr. što se tiče početnoga u- (kao u 


udariti) i v- (kao u vdati se), gdje je izgovor uvijek isti“. 


Kada se govori o pravopisu, treba spomenuti i svojevrsne “pravopisne 
pretorijance" — lektore"“. Lektori su neobično zanimanje — u Hrvatskoj 
nezaobilazno i svima poznato, a vjerojatno bi se svi složili i da je prijeko 
potrebno. No drugdje u svijetu, kako nije teško saznati, često nema 
zanimanja koje bi potpuno odgovaralo našim lektorima, a na mnoge 
jezike je teško tu riječ uopće i prevesti. Drugdje postoje zanimanja poput 
redaktora, ljudi koji čitaju napisane tekstove te ih popravljaju i uređuju, 
no njihov zadatak nije samo strogojezično popravljanje ili ispravljanje 
pravopisno-gramatičkih grešaka, nego poboljšavanje teksta općenito. 


Trebaju li nam uopće lektori? Idealistički gledano, lektori ne bi trebali 
postojati — pismenost u smislu da svatko zna napisati tekst na standardu 
bez većih pravopisno-gramatičkih grešaka“ ne bi trebala biti doseg 
samo profesionalnih lektora već praktički svakog s bar osnovnoškolskim 


214 Poljsko <rz> se izvorno izgovaralo kao [rž|, kao što se <i> još i danas izgovara u češkom, ali je taj 
glas u međuvremenu prešao u obično [ž] iako se pravopisna razlika očuvala. 

215 Više primjera vidi u Kapović 2007. 

216  Problemu lektora i lekture iz različitih gledišta posvećen je zbornik Jezik na križu/Križ na jeziku. 
Lektori i jezična kultura (2005). Naravno, ovdje govorimo samo o lektorima u značenju “osoba koja 
čita i jezično-stilski ispravlja i dotjeruje rukopise", a ne o lektorima u značenju “nastavnik jezika 
praktičar na visokim učilištima? ili o drugim značenjima te riječi. 


217 Grešaka u vrlo ograničenu smislu odstupanja od norme. 

obrazovanjem. Također, na prvi pogled nije jasno zašto bi lektori 
uopće trebali biti potrebni novinarima, prevodiocima, književnicima 
ili znanstvenicima koji se, na ovaj ili onaj način, profesionalno služe 
jezikom. Tim više što su nam dan-danas na raspolaganju i moderni 
računalni pravopisi (spelling-checkeri) koji uvelike sve olakšavaju. No, 
unatoč svemu tome, svima nam je iz realnog svijeta poznato da ni 
novinari ni prevodioci ni sveučilišni profesori nerijetko nisu baš na ti 
s pravopisom te da im tekstovi, u sadašnjoj jezičnoj klimi, zahtijevaju 
lekturu. Teško je paušalno o tome donositi zaključke“*, no čini se da 
bi razlog mogao biti jednostavno to što prosječni korisnici pojedinog 
standardnog jezika rijetko u potpunosti svladaju pravopis do u tančine 
jer im to jednostavno nije potrebno. Čini se vrlo razumno pretpostaviti 
da govornici nekog jezika svladaju osnove pravopisa, no najkompliciranije 
dijelove pravopisa, kao što su rje/je u hrvatskom ili pisanje naglaska u 
španjolskom, jednostavno nikad do kraja ne usvoje, nego tu ili griješe 
jer ih nije briga ili se služe priručnicima ili ovise o lektorima i sl. A 
pogotovo s obzirom na modernu tehnologiju koja nam je danas na 
raspolaganju, teško je govornike kriviti za takvu komociju“"*. 


S općeg (povijesno)lingvističkog gledišta, pitanje je koliko je lektorsko 
ujednačavanje svih tekstova koji se objavljuju uistinu korisno. Kao što 
su neki već primjećivali, ako svi tekstovi prolaze kroz lektorske škare, 
objavljeni tekstovi koji tako ostaju zabilježeni za povijest su zapravo 
umjetno ujednačeni i ne odgovaraju stvarnoj jezičnoj slici. Gledajući 


218 Za početak bi trebalo provesti empirijsko istraživanje koliki je doista stupanj nepoznavanja službe- 
nog pravopisa među ljudima u različitim jezicima te u kojem je to odnosu s metodom poučavanja 
standardnog jezika, koliko ovisi o tipu pravopisa i sl. 

219 Utjecaj moderne tehnologije na pisanje je vidljiv i u drugim jezicima, npr. u kineskom i japanskom 
koji u svojim pismima koriste ideograme — posebne znakove koji označavaju čitave riječi a ne 
pojedine glasove. S pojavom modernih kompjutera i mobitela, znakovi za riječi se na kineskom i 
japanskom sve češće pišu uglavnom na strojevima tako da se npr. riječ napiše na latinici i onda se 
izabere ideogram koji tu treba doći (postoje i druge metode koje se ne služe latiničkim pismom). 
Npr. Kinezi napišu u mobitel dianhua a Japanci denwa i zatim im se pojavi znak za riječ “telefon? 
koji onda odaberu (kineski 'EHif, japanski #5). Takav sustav pisanja je doveo do toga da sve brojniji 
Kinezi i Japanci dosta znakova, pogotovo onih složenijih, danas raspoznaju isključivo pasivno (tj. 
znaju ih pročitati ali ne i napisati) jer im aktivno znanje svih znakova, u smislu da znaju ručno 
napisati svaki od znakova, jednostavno više nije potrebno. U japanskom je tih znakova nešto ma- 
nje od 2000 (Japanci se osim ideogramima služe i dvama slogovnim pismima), a u kineskom broj 
nije ograničen iako su kineski znakovi jednostavniji od japanskih - Japanci naime upotrebljavaju 
također kineske ideograme no oni ih, za razliku od Kineza, nisu pojednostavili (usp. gore znakove 


za riječ “telefon*). 

iz druge krajnosti, to što nešto u tekstu neće biti pravopisno ili gra- 
matički posve ujednačeno sa strogim standardom zapravo i nije neki 
prevelik problem — teško da netko neće razumjeti riječ rječnik ako je 
napisana kao riječnik ili riječ ćevapi ako je napisana kao čevapi. Nije 
teško zamisliti društvo u kojem bi postojala neka vrsta standardnog 
jezika iz praktičnih razloga, kao i standardni pravopis, ali u kojem se 
sitnim odstupanjima od njega ne bi poklanjala prevelika pozornost 
— kao što većina to ni danas ne čini, uz iznimku velikog broja ljudi 
koji se profesionalno bave jezikom. Naravno, ni spomenuto lektorsko 
ujednačavanje (ako se u njemu puristički ne pretjeruje kao što se 
uobičajeno pretjeruje) ne znači da će sve “nesavršenosti? u pisanju 
ostati neposvjedočene. Unatoč lektorskim intervencijama, dosta se 
toga ipak provuče kroz njihove škare, a, osim toga, tu su i danas vrlo 
opsežni nelektorirani tekstovi koji se javljaju na internetu i koji će nam 
u budućnosti svjedočiti o današnjem realnu pisanom jeziku (iako s 
posebitostima tipičnim za internetsku komunikaciju). 


No, kada su već tu, u situaciji u kakvoj jesmo, koji bi zapravo trebao 
biti posao lektora? Na to pitanje je jednostavno odgovoriti. Lektori 
bi trebali paziti da tekst, ako je pisan standardom", bude napisan u 
skladu s propisanim pravopisno-gramatičkim rješenjima, pri čemu bi 
naglasak trebao biti na pravopisu, a ne na gramatičkim “greškama? 
koje su zapravo oblici govornoga jezika kao primjerice usprkos toga 
umjesto usprkos tome ili vratiju umjesto vrata i sl.?"' Osim toga, izvan 
strogojezične razine, trebali bi paziti na koherentnost i razumljivost 
teksta iako se iz prakse pokazuje da to nije nešto na što lektori obra- 
ćaju dovoljno pozornosti. Upravo suprotno, automatizirane lektorske 


220 Ako tekst nije pisan standardom, postupanje lektora ovisi od slučaja do slučaja, tj. ovisno o tome o 
kakvom je idiomu i stilu pisanja riječ. Recimo, uzmimo da je riječ o lekturi teksta koji je pisan na 
splitskom govoru (ili je djelomično tako pisan). Tu će lektor imati npr. zadaću ispraviti tipfelere, 
ujednačiti pisanje (npr. da se piše dosljedno bija, vidija, nosija ili bia, vidia, nosia iako tu nije riječ 
o standardnim oblicima) i paziti da su riječi iz standardnoga jezika napisane u skladu s pravopisom 
(npr. riječi smiješan, nježan, vjerojatno i sl. - iako tu autor može sam odlučiti pisati drugačije pa 
recimo namjerno pisati smješan). Često se pravila standardnoga pisanja poštuju i kada se ne piše 
standardom, pa se tako glasovi/slova či ć često u tekstovima razlikuju i kada se pišu na idiomima 
gdje te razlike nema (npr. u splitskom ili zagrebačkom govoru) - u tom slučaju lektor mora i o tome 
voditi računa iako opet sam autor može odlučiti namjerno pisati hoču (za zagrebački) ili ćovik (za 
splitski) ne poštujući standardne pravopisne norme. No u svakom slučaju, u takvim tekstovima 
koji nisu pisani standardom lektor nema što ispravljati leksički, morfološki, sintaktički ili stilski. 


221 Naravno, ispravljanje ovisi i o tipu teksta. Recimo, u administrativnom funkcionalnom stilu će 
odstupanja od standarda logički biti manje poželjna nego u književnoumjetničkom stilu i sl. 

intervencije često upravo dovode do nerazumijevanja i nesporazuma". 
Lektori bi, također, trebali biti bitni kod prevedenih tekstova u kojima, 
zbog same naravi posla, često dolazi do doslovnih prijevoda s jezika s 
kojeg se prevodi. Lektor bi trebao paziti da se takvi doslovni prijevodi 
uklone i da prevedeni tekst zvuči kao bilo koji izvorni tekst jezika 
na koji se prevodi. To je i osnovno pravilo prevođenja — ne smije se 
prevoditi doslovno, prevode se rečenice a ne zasebne riječi i prevedeni 
tekst ne smije zvučati kao prijevod, tj. iz njega se ne smije vidjeti da je 
riječ o prijevodu*“*. No mnogi lektori na to često uopće ne obraćaju 
pretjeranu pozornost jer su im na pameti druge stvari. 


Nažalost, prava funkcija lektora je često poprilično negativna te oni 
nerijetko služe, uz časne iznimke, kao provoditelji jezične cenzure i 
“neokroatistička pješadija“. Umjesto da se bave uklanjanjem osnovnih 
pravopisnih grešaka i loših prijevoda, lektori često svojom glavnom 
zadaćom smatraju nasilno provođenje purističkih rješenja u svim 
tekstovima koje lektoriraju. Vode se načelom “uvijek je bolja domaća 
riječ nego strana? te se često lekture svode na to da se avioni zamijene 
zrakoplovima, aerodromi zračnim lukama a mašine strojevima. Ni 
brojne domaće riječi, koje se, iz ovih ili onih (najčešće posve nesuvislih 
i proizvoljnih) razloga**“, nađu na piku, nisu pošteđene. Tako se mada 


222 Jedan od ekstremnijih takvih primjera je bio u jednom članku o hokeju u dnevnom tisku u kojem 
je prerevni lektor riječ pak (u smislu hokejaška pločica pomoću koje se hokej igra), očito ne raz- 
mišljajući o smislu rečenice i kontekstu, odvojio od ostatka rečenice zarezima misleći da je riječ o 
vezniku pak. 


223 To se odnosi na sve razine jezika, uključujući i sintaksu, koje se lektori, vrlo često opsjednuti jezičnim 
purizmom i leksičkim zamjenama (zamjenjivanjem jedne riječi drugom), veoma rijetko dotiču pa 
se onda događa da se engleske rečenice poput It is me that you need doslovno prevode kao “ja sam 
taj kojeg trebaš", gdje se u hrvatski prenosi engleski način isticanja riječi (u ovom slučaju zamjenice 
“ja*) putem odnosne rečenice. To bi se u hrvatskom obično reklo ili rečeničnom intonacijom (Mene 
trebaš s naglašenim mene, što se u pismu ne vidi osim ako se ne istakne grafički) ili rjeđe nekom 
česticom poput baš, upravo (Baš/upravo mene trebaš). Naravno, engleska se konstrukcija može 
posuditi u hrvatski, rekosmo već da u tome nema samo po sebi ništa loše, no takve se rečenice u 
hrvatskom još uvijek javljaju samo kod doslovnih prijevoda - nije vjerojatno da bi tko tako rekao 
spontano govoreći hrvatski. Stoga dobar lektor (i prevodilac) mora izbjegavati takve doslovne 
prijevode. Jasno, takvo je ponašanje donekle dvosjekli mač želi li se izbjeći purističko ponašanje 
jer se posuđivanje jezičnih elemenata događa i preko (doslovnih) prijevoda, no kao načelo se ipak 
može uzeti da se u prijevodima upotrebljava ono što se spontano upotrebljava u jeziku na koji se 
prevodi. Ako se jednog dana izražavanje emfaze poput “ja sam taj kojeg trebaš? doista uvriježi u 
hrvatskom u toj mjeri da se počne govoriti i spontano (a ne samo u nepažljivim prijevodima), onda, 
jasno, neće biti argumenata, osim onih konzervativno-purističkih, da se tako i ne prevodi. 

224. Obično je riječ o srbizmima (ili “srbizmima“), “prekolokvijalnim riječima? ili, najčešće i najjedno- 
stavnije, o “nepravilnim? oblicima općenito. Katkada je posve zapanjujuće i teško dokučivo kako 
se u lektorskim krugovima uopće dolazi do toga koje su riječi poželjne a koje ne. Katkada je to 

zamjenjuje s premda, ponovo se uvijek mijenja u ponovno, izbjegava se 
tzv. dakanje (vidim ga kako pliva umjesto vidim ga da pliva), svaki auto 
i bus se mijenjaju u automobil i autobus*“* i sl. Takva jezična politika 
je nešto što uopće ne bi trebao biti lektorski posao, no dosta lektora 
prema tome ima upravo militantan stav i teško im je objasniti da njihov 
posao nije proizvoljno prekrajanje autorskih tekstova prema svom 
ukusu i svojim kvaziznanstvenim jezičnim načelima“. Iz tog razloga 
velik broj lektora, koliko god u nekim sferama možda bili i korisni, 
zapravo djeluje kao druga polovica medalje, uz puristički nastrojene 
jezikoslovce, u službi jezičnog nacionalizma. 


Što na kraju zaključiti? Pravopis je, kako istakosmo, proizvoljan i dogo- 
voran propis te ne treba pretjerivati u vezi s pravopisnim problemima 
niti miješati u njih politiku. Pokazali smo također da hrvatski pravopis 
ima nekih problematičnih momenata, ali da to u kontekstu drugih 
standardnih jezika u svijetu i nije pretjerano neobično ni iznimno. Jezik 
je uvijek razmjerno teško precizno i dosljedno zapisivati te nije čudno da 
ne postoji idealan pravopis ni korisnici koji će se njime “idealno? služiti. 
Osim toga, govorni jezik se uvijek brže mijenja nego što se mijenja pisani 
jezik i pravopis te tu također često dolazi do različitih neusklađenosti. 
Također smo se dotakli i lektorskog zanimanja zaključivši da lektorski 
posao ne bi trebao biti nasilno provođenje jezičnog čistunstva nego 
briga o tome, govoreći u okviru današnje standardojezične klime, da 
tekstovi budu koherentni i pravopisno-gramatički korektni iz perspektive 
standardnoga jezika. 


posljedica vrlo eksplicitnih jezičnih savjeta koji se mogu naći u priručnicima (kakav je primjerice 
monstruozni, i opsegom i sadržajem, Hrvatski jezični savjetnik (HJS) iz 1999), a katkad su to nesluž- 
beni zaključci lektorskog “kolektivnog nesvjesnog“. Tu bi, što se tiče takve jezične psihopatologije, 
bilo dosta zanimljivo napraviti kakvo empirijsko istraživanje. 

225 Čaki ako je riječ o, primjerice, dijalogu u knjizi, gdje se ne očekuje da će se upotrebljavati vrlo 
formalni oblici kao što je automobil. To je samo posljedica vrlo mehaničkog shvaćanja lekture, dok 
bi to zapravo trebao biti puno pipkaviji, osjetljiviji i katkad kreativniji posao. 

226 Jasno, osim u najprozaičnijim stvarima, kao što su osnovna pravopisna pitanja, u načelu bi autorova/ 
prevoditeljeva riječ, a ne lektorova, trebala biti zadnja (iako i tu, u određenim slučajevima, može biti 
iznimaka). Naravno, treba izbjegavati generalizacije - katkad autor/prevodilac mogu biti razumnija 
strana, a katkad to može biti i lektor. lako smo ovdje oštro kritizirali lektore, to ne znači da su zato 
npr. svi prevodioci nepogrješivi sveci. Razina (osviještena) poznavanja jezika na koji se prevodi bi 
kod prevodilaca trebala biti puno veća nego što je to najčešće slučaj. 

Jedan ili četiri jezika? 
Kraljevstvo za vojsku i mornaricu... 


Jedno od najeksplozivnijih pitanja na našim prostorima je pitanje jesu 
li hrvatski i srpski jedan jezik ili ne. To je pitanje o kojem je praktički 
nemoguće razgovarati trezveno i bez emocija, a odgovori se protežu od 
ekstrema do ekstrema — s jedne strane onih koji tvrde da hrvatski nema 
nikakve veze sa srpskim, što očito teško da se može shvatiti ozbiljno, do 
drugih koji tvrde da je to nepobitno jedan jezik. Lingvistički, znanstveni 
odgovor, unatoč tome što se i domaći, a pogotovo strani stručnjaci, u 
tim raspravama vrlo često pozivaju na struku i znanost, ipak je nešto 
kompliciraniji od jednostavnog odgovora da ili ne, a povezan je i s nekim 
osnovnim pitanjima koja se javljaju u lingvistici pa je stoga ovaj slučaj 
korisno i detaljno razmotriti. Odgovor na pitanje iz naslova zapravo je 
i dai ne, ovisno o tome što se gleda, kako se gleda i o čemu se govori. 


Do raspada Jugoslavije je službeno postojao hrvatskosrpski jezik — u 
srpskoj verziji i inozemstvu poznat kao srpskohrvatski (uz domaće 
varijante kao hrvatski ili srpski, srpski ili hrvatski itd.). Nakon političkih 
promjena početkom 1990-ih, službeno je hrvatski ostao sam za se, 
nešto kasnije se i u Srbiji počelo govoriti o srpskom, u Bosni se javio 
bosanski (ili bošnjački““), a još kasnije crnogorski u Crnoj Gori. I tako 


227 Naziv bosanski preferiraju sami Bošnjaci (prije poznati kao Muslimani) naglašavajući tako da se radi 
o jeziku svih Bosanaca a ne samo o jeziku Bošnjaka, dok drugi, ponajprije Hrvati i Srbi, inzistiraju 
na nazivu bošnjački kako bi se istaklo da je riječ o nazivu za jezik Bošnjaka a ne svih Bosanaca 
(naime, držeći se etničkog ključa, Hrvati u BiH govore hrvatski a Srbi srpski iako je jasno da je to 
prilično apsurdno govorimo li o govornom jeziku). 

se od nekadašnjeg jednog jezika, što se tiče službene upotrebe, došlo 
do sadašnja četiri. Unitarističke jezične ideje imaju dugu tradiciju na 
našem području i, koliko god to danas nekima bilo mrsko priznati i 
kako god se to danas prikazivalo, povijest nije izgledala tako da su se 
Hrvati neprestano odupirali stvaranju jedinstvenoga jezika, a da su 
samo Srbi na tom inzistirali. Sve do polovice 20. stoljeća je hrvatska 
strana itekako sudjelovala u radu na unifikaciji jezika i praktički 
bespogovorno je, kao i srpska strana, zastupala ideju o jednom jeziku, 
kao što su mnogi u politici zastupali ilirsku pa onda južnoslavensku/ 
jugoslavensku ideju. Dovoljno je tu spomenuti da je u Hrvatskoj pri- 
hvaćena Vukova ijekavica, koju ni sami Srbi nisu prihvatili“*, ili da su 
najpoznatiji vukovci (Tomo Maretić, Stjepan Ivšić...) bili upravo Hrvati". 
Najpoznatiji organizirani primjeri pokušaja jezičnog ujedinjavanja su 
Književni dogovor u Beču 18507", pa onda tzv. Skerlićeva anketa iz 
1912, tj. prijedlog srpskog književnog kritičara i povjesničara Jovana 
Skerlića da Hrvati preuzmu ekavicu a Srbi zauzvrat uzmu latinicu?! i 
na kraju Novosadski dogovor 1954.22 233 


Nakon 1990. je napisano more tekstova o nasilnu provođenju 
unitarističke jezične politike, o tome kako je hrvatski jezik tu uvijek 


228 Srbi su ostali pri ekavici, kako se govori u Beogradu i u većem dijelu Srbije, iako se ijekavska va- 
rijanta standardnog srpskog upotrebljava u Bosni i Hercegovini i u jugozapadnoj Srbiji, gdje Srbi 
govore ijekavski. Osim toga, ijekavski govori i većina Srba u Hrvatskoj (uz iznimku Srba u okolici 
Imotskog koji su preuzeli ikavski govor svojih susjeda Hrvata), a ijekavska je, naravno, i Crna Gora, 
kao i tamošnji standardni jezik. 


229 Naravno, te činjenice hrvatska strana ni danas ne skriva, ali unatoč tome se pokušava stvoriti slika 
o tome da se čitavo vrijeme radilo o nametanju jezičnog jedinstva Hrvatima što oni nikako nisu 
htjeli, a nedvojbeno velikim hrvatskim lingvistima, kao što je Ivšić, oprašta se što je bio vukovac, 
slično kako se velikim književnicima, kao što je Krleža, oprašta što je bio komunist i sl. 


230 Riječ je o neslužbenu sporazumu o ujedinjavanju književnih jezika Hrvata, Srba (ali i Slovenaca!) 
koji su, među ostalima, s hrvatske strane potpisali Ivan Kukuljević Sakcinski, Dimitrije Demeter 
i Ivan Mažuranić a sa srpske Vuk Stefanović Karadžić i Đuro Daničić. Za taj dogovor domaći, 
antiunitaristički nastrojeni, kroatisti danas često tvrde da je kasnije bio namjerno preuveličavan, 
dok u stvarnosti nije imao pravog odjeka. 


231 Nakraju se pokazalo da su Srbi i bez toga počeli sve više upotrebljavati latinicu te ju danas upotre- 
bljavaju bar u onolikoj mjeri koliko upotrebljavaju i ćirilicu. 

232 Novosadski dogovor je postao notoran u domaćoj kroatistici nakon 1990. kao primjer nasilna jezičnog 
unitarizma sa srpske strane. No vrlo uvjerljivu kritiku takva stava pruža Kordić 2010: 301-321. 


233 Često se zaboravlja ili jednostavno nije poznato u široj javnosti da je situacija u Jugoslaviji ipak bila 
nešto kompleksnija, nego što se to nakon 1990. prikazivalo. Tako se za vrijeme Drugog svjetskog 
rata i u godinama neposredno nakon rata još upotrebljavao naziv hrvatski jezik, a jugoslavenski je 
ustav iz 1946, među ostalim, bio pisan i na hrvatskom i na srpskom jeziku (naravno, i poslije su 
službeni dokumenti pisani na objema varijantama). Naziv hrvatskosrpski (tj. srpskohrvatski) ulazi 
u službenu upotrebu tek u 1950-im godinama. 

slabije prolazio i sl.“* iako takve tvrdnje ponajprije treba gledati u svjetlu 
promijenjenih političkih okolnosti u 1990-ima i promjeni ideološkog 
rakursa u jeziku. No unatoč svim unitarističkim nastojanjima s obiju 
strana“ i zajedničkom službenom imenu jezika, jezik nikad nije bio 
potpuno jedinstven. Razlike su postojale od samog formiranja moder- 
nih književnih jezika u 19. stoljeću i nikada nisu nestale, kako god se 
te razlike nazivalo i tumačilo — jednim policentričnim standardnim 
jezikom s više standardojezičnih varijanata (kao prije 1990)“ ili kao 
više standardnih jezika (kao nakon 1990) - koliko god te razlike bile 
znatne ili ne. Zanimljivo je da je u prvoj Jugoslaviji službeno postojao 
čak i srpsko-hrvatsko-slovenački (tj. -slovenski) jezik, što podsjeća na 
ilirske ideje iz 19. stoljeća. 


Situacija je danas takva da na mjestu nekadašnjeg službenopostojećeg 
srpskohrvatskog imamo četiri standardna jezika. U Hrvatskoj se 
govori isključivo o hrvatskom jeziku i inzistira se na razlici između 
hrvatskoga i srpskoga na standardnoj razini“. I stručna i opća javnost 
su tu poprilično ujedinjene. Unatoč oštroj opoziciji ideji o tome da su 
hrvatski i srpski jedan jezik, ekstremne zamisli poput onih da treba 
titlati srpske filmove ili prevoditi srpske knjige obično nailaze na otvoren 


234 Kao jedan takav primjer se navodi činjenica da je službeni jezik vojske bio srpski (tj. tada istočna/ 
srpska varijanta srpskohrvatskog). To je, među ostalim, bila posljedica činjenice da je Srbija bila 
najveća republika u Jugoslaviji i da je Beograd bio glavni grad, što je srpskoj varijanti davalo pre- 
stiž i primat u nekim slučajevima. Iz istog su razloga Slovenci i Makedonci učili srpsku varijantu 
a ne hrvatsku (to im je bilo lakše i utoliko što su slovenski i makedonski također ekavski, Kordić 
2010: 299, 305). Na sličan način je i tadašnji srpskohrvatski općenito bio prestižniji od slovenskog 
i makedonskog (npr. u Sloveniji su svi u školama učili srpskohrvatski, dok se u Hrvatskoj nije učio 
slovenski) te tu ne treba zapravo tražiti nekakvu velikosrpsku urotu. 

235 Nakon 1990. je bilo zanimljivo vidjeti kako se preko noći mijenjaju stajališta te oni koji su još do- 
nedavno pisali o hrvatskosrpskom sada pišu samo o hrvatskom. Neki su, osim toga, bili prisiljeni 
braniti se od optužaba da su bili jezični unitaristi - npr. Stjepan Babić (“Unitarističkoga grijeha nema 
na meni*, Večernji list, 9. III. 1997). Ipak, to ne treba pretjerano čuditi. Isto se dogodilo i u drugim 
znanostima - ekonomisti su svi od marksista preko noći postali neoliberali, politolozi i sociolozi 
su također marksizam zamijenili liberalizmom itd. Kao što je u Jugoslaviji bilo nemoguće ne biti 
za srpskohrvatski, nakon raspada Jugoslavije je praktički nemoguće ne biti za zasebnost hrvatskog 
i srpskog. Tu je jasno vidljiv utjecaj ideologije na znanost pri čemu se ne treba uopće zavaravati da 
je utjecaj ideologije danas manji nego što je bio u bivšem režimu - iako je predznak drugačiji i iako 
se prinuda odvija na drugačiji način, sam hegemonijski diskurs je jednako jak ako ne i jači. 

236 Od domaćih kroatista, tu tezu i danas zastupa, i stoga izaziva velike raspre u javnosti, Snježana 
Kordić (vidi Kordić 2010: 69-168). Njezin je slučaj ipak poseban jer je ona godinama radila u Nje- 
mačkoj, gdje je takav stav bilo lakše zastupati nego u samoj Hrvatskoj. Ideju o hrvatskosrpskom je 
kod nas zastupao i 2007. preminuli lingvist Dubravko Škiljan (koji nije bio kroatist). 


237 Mnogi kroatisti čak i otvoreno priznaju da razlike između hrvatskog i srpskog treba i povećavati. 

podsmjeh"*. Naziv srpskohrvatski ili hrvatskosrpski se općenito smatra 
politički nekorektnim, anakroničnim i u samoj ga Hrvatskoj praktički 
nitko ne zastupa, bar ne otvoreno. 


U Srbiji se danas također govori i o zasebnom srpskom jeziku i neki 
srpski jezikoslovci na to pitanje gledaju čak i više nacionalistički nego 
u Hrvatskoj, no ondje je ideja srpskohrvatskoga još uvijek živa, nije ni 
otprilike toliko sporna kao u Hrvatskoj i mnogi lingvisti upotrebljavaju i 
dalje taj naziv“. To je posljedica više razloga — Srbija je veća zemlja i Srbi 
su brojniji narod od Hrvata pa se ne osjećaju ugroženima pred njima*“"; 
u Hrvatskoj se jezični unitarizam u jugoslavensko doba doživljava kao 
razdoblje pritiska srpskoga na hrvatski, dok u Srbiji nema i nije bilo 
osjećaja prijetnje od hrvatskog jezika*“'; među Srbima je doživljaj rata 
iz 1990-ih s Hrvatskom drugačiji nego u Hrvatskoj jer je Srbija u tom 


ratu bila agresor i rat se nije odvijao na njezinu teritoriju i sl. 


U Bosni i Hercegovini je situacija danas potpuno bizarna**“. Bošnjaci 


inzistiraju na bosanskom jeziku. Ondje je standardizacija otišla već 
prilično daleko te postoji više standardojezičnih priručnika svih vrsta. 
Samostalnost prema hrvatskom i srpskom standardu pokušava se postići 
jakom preferencijom prema turcizmima i nekim specifičnostima kao što 


238 Treba ipak voditi računa o tome da u jezicima koji imaju više standardnih varijanata, kao što su en- 
gleski ili španjolski, također često dolazi do prilagodbe jezika u izdanjima u posebnim državama pa se 
npr. britansko izdanje može prilagoditi za američko tržište i sl. Jedan takav primjer možemo vidjeti u 
prvoj knjizi o Harryju Potteru (Harry Potter i kamen mudraca), gdje je ono što je kod nas prevedeno 
kao mudrac u britanskoj verziji glasilo philosopher da bi u američkom izdanju bilo zamijenjeno s njima, 
da je britanski engleski nerazumljiv govornicima američkog engleskog ili da je riječ o dvama jezicima, 
nego jednostavno o vođenju računa o tome kakav će naslov i kakav jezik bolje proći na tržištu u poje- 
dinoj zemlji. O prvom pokušaju titlanja na hrvatski srpskog filma Rane 1999, koji je neslavno završio, 
i o drugim takvim i sličnim primjerima u svijetu, npr. o titlanju i sinkroniziranju filmova radi boljeg 
razumijevanja ili razumijevanja uopće unutar globalnog anglofonog područja, vidi Žanić 2007: 18-49. 

239 Treba napomenuti i da koncepcija srpskohrvatskog jezika u Srbiji ostaje prisutnom čak i pod nazivom 
stpski jezik. Tako se primjerice u najnoviji srpski etimološki rječnik (EPC)), koji se samo iz političko- 
prozaičnih razloga morao tako nazvati (unatoč drugačijoj stvarnoj ideji rječnika i željama samih autora), 
uvrštavaju i podaci iz svih hrvatskih, bosanskih i crnogorskih štokavskih govora. 


240 Posljedica toga je i odnos nekih lingvista i laika u Srbiji prema hrvatskom koji se bitno razlikuje od 
hrvatskih pogleda na srpski. Dok se na hrvatski iz hrvatske perspektive često gleda kao na jezik-žrtvu 
u bivšoj Jugoslaviji, a na srpski kao na jezik-agresor, koji se danas uglavnom pokušava ignorirati, u Srbiji 
se javlja npr. i stav da i Hrvati (i Bosanci i Crnogorci) zapravo govore srpski i da srpski nekako tu ima 
primat, tj. da su ostali “ukrali" jezik od njih. Takav je stav, bar u općoj javnosti, u Hrvatskoj puno rjeđi, 
a u struci se nešto slično vidi u tvrdnjama poput one da je Vuk u svom rječniku prepisao starije hrvatske 
rječnike i sl. 

241 Zanimljivo je da se to izgleda počinje mijenjati u najnovije vrijeme kako u Srbiju, iz ekonomskih razloga, 
sve više prodiru hrvatski prijevodi crtanih filmova i sl., što neki u Srbiji doživljavaju kao prijetnju. 


242 Zadetaljan povijesni prikaz sociolingvističke situacije u Bosni i Hercegovini vidi Žanić 2007: 49-92. 

je kahva** (prema hrvatskom kava i srpskom kafa). S druge strane, Hrvati 
u BiH službeno upotrebljavaju hrvatski, pri čemu onda radi ugledanja 
na hrvatski standard odustaju od svog nekadašnjeg bosanskog uzusa 
u kojem je bilo više “istočnih? rješenja, dok Srbi, jasno, po toj logici 
upotrebljavaju srpski. Tu je, jasno, uvijek riječ o upotrebi u pisanoj formi 
jer bar u gradskom govornom jeziku u BiH nema ama baš nikakva smisla 
govoriti o bosanskom, hrvatskom i srpskom. U srpskom dijelu Bosne je 
čak u 1990-ima bilo nastojanja da se uvede i ekavica, no to nije zaživjelo 
jer su Srbi u Bosni isključivo ijekavci. Naravno, razlikovanje je ovih triju 
varijanata u stvarnosti moguće eventualno samo u pisanim tekstovima, 
a čak i ondje se to vrlo teško ostvaruje. U govornom jeziku Bosne i 
Hercegovine, govorimo li o općem govornom jeziku ili substandardu, 
teško da se može govoriti o trima jezicima***. U Crnoj Gori postoje 
organizirani napori u standardizaciji posebnog crnogorskog standarda, 
no ondje je problem to što dio Crnogoraca to ne prihvaća i svoj jezik i 
dalje nazivaju srpskim iako je crnogorski jezik danas priznat kao služben 
zakonski i ustavno. Slučaj crnogorskoga je utoliko izniman što su ondje, 
za razliku od triju drugih štokavskih standarda, u pravopis i standardnu 
fonologiju uneseni tipični crnogorski glasovi/znakovi $ (u riječima kao 
Šekira “sjekira") i £ (u riječima kao ženica “zjenica?)**“. Ipak, dvojbeno 
je koliko će ovakva rješenja doista i ući u pisani uzus. 


243 Neka su druga rješenja, kao hlopta za loptu i hudovica za udovicu, premda doista postoje u nekim govo- 
rima bosanskih Muslimana, nerijetko predmet javnog ismijavanja. 


244. S druge strane, neosporno je da određene jezične razlike postoje među organskim govorima u Bosni i 
Hercegovini a ovisno o vjeri tj. etniji govornika. Tako se govori Hrvata i Bošnjaka razlikuju od govora 
Srba po tome što su Srbi gotovo isključivo govornici istočnohercegovačkoga dijalekta (dakle ijekavci 
novije akcentuacije), dok Hrvati i Bošnjaci govore i novoštokavskim ikavskim zapadnim dijalektom te 
staroštokavskim istočnobosanskim dijalektom (govor Hrvat4 u bosanskoj Posavini oko Orašja pripada 
u slavonski dijalekt, čime se tamošnji Hrvati razlikuju od lokalnih Srba i Muslimana te stoga dosta 
drže do toga). Tu valja istaći i da se organski govori Muslimana mogu razlikovati od govora Hrvat4 po 
nekim karakteristikama (recimo po ukidanju opreke či ć, po tipičnosti i čuvanju glasa h i sl.). Jasno, sve 
rečeno vrijedi uglavnom za tradicionalne ruralne govore, u modernim urbanim središtima praktički 
nema nikakvih razlika između govora Hrvata, Srba i Bošnjaka. 


245 Za crnogorske su govore, a sada i za novi crnogorski standard, tipični i oblici poput đevojka, nijesam i 
slično (iako se nijesam u Crnoj Gori u književnom jeziku rabilo i prije dok je na snazi službeno bio srpsko- 
hrvatski). Jasno, takvi se oblici, kao i glasovi $i mogu naći i u necrnogorskim štokavskim govorima (npr. 
oblik, koji se javlja npr. i u Dubrovniku ili Neumu), no svejedno daju specifičan izgled novoformiranom 
crnogorskom standardu. Zanimljivo je da su Crnogorci ipak za književni jezik uzeli, kao i u drugim trima 
standardnim štokavštinama, novoštokavsku akcentuaciju, s mlađim, pomaknutim naglaskom, iako velik dio 
crnogorskih govora, uključujući i govor glavnoga grada Podgorice, ima stariju, staroštokavsku akcentua- 
ciju snepomaknutim naglaskom (npr. staroštokavski crnogorski devojka, ženica prema novoštokavskom 
djevojka, ženica). Da je i to uzeto u standardni crnogorski, onda bi se takav standard po još jednoj bitnoj 
karakteristici dosta razlikovao od hrvatskog, srpskog i bošnjačkog standardnog jezika. 

Situacija je, dakle, takva da službeno imamo četiri standardna 
idioma — standardni hrvatski, standardni srpski, standardni bošnjački 
(bosanski) i standardni crnogorski, koje velik broj njihovih govorni- 
ka*** smatra posebnim jezicima. S druge strane, do 1990. se službeno 
smatralo da se u Hrvatskoj, Bosni i Hercegovini, Srbiji i Crnoj Gori 
govori jednim jezikom, hrvatskosrpskim ili srpskohrvatskim, koji 
se pisao dvama pismima i koji je bio policentričan, tj. imao je više 
varijanata — ponajprije hrvatsku (ili eufemistički zapadnu) i srpsku 
(eufemistički istočnu) uz “miješanu? bosansku varijantu“. Unatoč 
jezičnim posebitostima koje postoje u različitim jezicima/varijantama, 
nesporno je da se svi govornici od Istre na zapadu pa do Beograda na 
istoku i Bara na jugu i dalje vrlo dobro i bez problema razumiju, bar 
kada pokušavaju govoriti standardnim jezikom“*. No, kako rekosmo, 
unatoč mišljenju koje možda imaju neki neupućeni stranci, nikad nije 
postojao jedinstveni srpskohrvatski, tj. nikad se nije moglo pisati tako 
da se odjednom piše i hrvatski i srpski, slično tome kako se ne može 
pisati ili govoriti odjednom i britanski i američki engleski. Najbliže 
tako nečem je bila bosanskohercegovačka jezična praksa u kojoj su 
se miješala obilježja i hrvatskog i srpskog uzusa, uz neke lokalne 
posebnosti, no ni to nije bila standardna varijanta za koju bi hrvatska 
strana rekla da je hrvatska, a srpska da je srpska?*. 


246 Takva je situacija, ako ništa drugo, u Hrvatskoj. 
247. Postojale su i neke osobine tipične za crnogorsku varijantu, npr. nijesam. 


248 Naravno, kada se govori da postoji potpuno međusobno razumijevanje, to ne znači da tu nema izni- 
maka i posebnih slučajeva. Npr. mlađi govornici iz Hrvatske teško da će primjerice znati što znače 
srpske riječi bioskop “kino? ili šargarepa “mrkva. Isto tako, neki govornici, pogotovo mlađi, iz Srbije 
neće razumjeti pojedine tipično hrvatske riječi kao što je tvornica (prema srpskom fabrika — ovaj 
primjer s nesporazumom je autor ove knjige osobno doživio u Srbiji kada je govornik iz Srbije u čudu 
prekinuo govornicu iz Hrvatske da je upita što to tvornica znači) ili neće znati koja je razlika između 
riječi ukus i okus (u Srbiji postoji samo ukus - no tako je, recimo, izvorno i u Osijeku). Također, go- 
vornici srpskoga redovno ne znaju hrvatske nazive za mjesece (siječanj, veljača...), često čak ni kada 
su filološki obrazovani (naravno, u kolokvijalnim gradskim govorima se i u Hrvatskoj obično govori 
prvi mjesec, drugi mjesec..., ali ljudi znaju nazive mjeseci preko obrazovanja, pisanog jezika i sl., dok 
se narodni nazivi doista rabe u nekim dijalektima — npr. u Istri, Dalmatinskoj zagori ili Posavini — 
premda katkad s nekim razlikama prema standardnom sustavu), a mogu im biti nepoznate ili nejasne 
i neke druge tipično hrvatske riječi kao što su veleposlanstvo, kolodvor (u Srbiji se to kaže stanica) i sl. 
Jasno, teško da takve stvari pretjerano utječu na opće sporazumijevanje među Hrvatima i Srbima. 


249 Bitno je naglasiti da je ovdje riječ o standardnim varijantama koje su uvijek uvjetovane političko- 
povijesnim (da ne kažemo proizvoljnim okolnostima). Tako je recimo, čisto jezično gledano, bilo 
kojem štokavcu iz Hrvatske bliži bilo koji štokavac iz Srbije nego recimo neki kajkavac iz Hrvatske. 
Međutim, ako je riječ o standardnom jeziku, štokavcu iz Hrvatske će biti bliži standardni jezik 
kojim piše kajkavac iz Hrvatske, nego standard kojim piše štokavac iz Srbije. 


Jedan ili četiri jezika? 133 | 


Kako rekosmo, u bivšim jugoslavenskim zemljama iz političkih 
razloga nema puno onih, pogotovo ne među stručnjacima, koji bi i 
dalje zastupali ideju o jednom srpskohrvatskom jeziku. S druge strane, 
u inozemstvu je takvih lingvista još uvijek velik broj. Iako se u Hr- 
vatskoj nerijetko smatra da je to plod neke bjelosvjetske urote protiv 
Hrvatske, navika i tradicija su vjerojatno najvažniji razlozi za to što se 
u inozemstvu još uvijek često govori o srpskohrvatskom. Osim toga, 
nije teško shvatiti da strancima lokalni etničko-identitetski sporovi nisu 
jednako bitni kao ljudima koji na ovim prostorima žive te jednostavno 
odbijaju prihvatiti četiri vrlo slična standardna jezika na mjestu gdje 
se prije tvrdilo da je bio samo jedan jezik. Stoga se tvrdnje da je riječ 
o dva, tri ili četiri a ne o jednom jeziku često jednostavno otpišu kao 
lokalni nacionalizam za koji nelokalci nisu pretjerano zainteresirani. I 
doista, koliko god se to nekome s ovih prostora ne sviđalo, to se može 
shvatiti. Slično kao što nekom hrvatskom lingvistu pitanje identitetskih 
sporova što se tiče klasifikacije određenih afričkih jezika neće biti 
toliko bitno, isto tako strancima ni naši jezični sporovi ne izgledaju 
prebitni. Nije recimo teško zamisliti da bi netko iz Hrvatske kada bi se 
spomenuli ruski i bjeloruski odmahnuo rukom i rekao da je sve to isto 
ili vrlo slično. Donekle slično je i to što recimo nama nije pretjerano 
bitno zove li se jedna od azijskih zemalja Burma ili Mijanmar pa ćemo 
je i dalje zvati Burma iako to nekom tko je odande može smetati. No 
isto tako nije teško razumjeti ni one kojima smeta što stranci njihov 
jezik ne nazivaju onako kako ga oni nazivaju. 


Pitanje koje se odmah treba postaviti u vezi s određivanjem je li riječ o 
jednom ili više jezika jest - kako se lingvistički određuje što je to jezik? 
No odgovor na to pitanje nije baš tako jednostavan. Najpreciznije bi 
bilo reći da je kriterija više, ali da na to nema jednoznačnih i čarobnih 
odgovora, tj. da je katkad vrlo teško reći što je jezik, a što nije. Jasna 
je stvar da je nekad odgovor na to vrlo jednostavan. Recimo baskijski i 
kastiljski (španjolski) u Španjolskoj su očito toliko različiti da tu nema 
nikakve sumnje da je riječ o različitim jezicima. Isto tako, nema dvojbe 
ni da su hrvatski i mađarski različiti jezici ili da recimo istrorumunjski, 
koji se govori u Istri, nije dijalekt hrvatskog. No u mnogim drugim 
slučajevima je situacija puno teža. 

Obično se tu kao osnovni navode sljedeći kriteriji — strukturalni 
kriterij, kriterij međusobne razumljivosti, genetski kriterij i identifika- 
cijski kriterij“. Strukturalni kriterij jednostavno označava promatranje 
jezične strukture da bi se utvrdilo čine li dva ili više idioma jedan ili 
više jezika. Pretpostavka je da razlike moraju biti značajne da bi se 
ustvrdilo da je negdje riječ o dva a ne o jednom jeziku. I opet, katkad 
je to jednostavno, no katkad nije. Postavlja se pitanje — kada je razlika 
dovoljno da bi se reklo da je riječ o dvama a ne o jednom jeziku? Na 
to pitanje se, dakako, teško može egzaktno odgovoriti. Možemo to 
usporediti s problemom kao što je koliko točno stolica u sobi mora 
biti da bismo rekli da ih je puno“ Tako za hrvatski i albanski nije 
teško ustvrditi da je riječ o različitim jezicima, no već kad gledamo 
hrvatski i slovenski ili npr. norveški i švedski, tu je već više problema. 
Svakako je razlika i tu dosta, no recimo, pogledamo li malo šire, postoje 
npr. i hrvatski dijalekti koji se, bar na prvi pogled, od standardnog 
hrvatskog razlikuju možda čak u istoj mjeri koliko se i standardni 
hrvatski razlikuje od standardnog slovenskog““. Isto tako, hrvatski 
i srpski standard, ili recimo urbani govori Osijeka i Novog Sada su 
puno sličniji jedni drugima, nego što su slični nekim hrvatskim ili 
srpskim govorima (npr. lošinjskom čakavskom ili nekom torlačkom 
govoru"). Pogledamo li na slučaj hrvatskog i srpskog, što nam je ovdje 
najzanimljivije, što se strukturalnog kriterija tiče tu možemo reći da 
razlike postoje no da one nisu prevelike ako govorimo o standardnom 
jeziku. Fonološki sustav je više-manje isti, morfološki također — iako 
neke razlike postoje — imenice, glagoli, pridjevi itd. imaju više-manje 
iste oblike, a ni u sintaksi razlike nisu pretjerano velike. Što se struk- 
turalnog kriterija, dakle, tiče, tu su razlike doista dovoljno male da se 
može opravdano zaključiti da je riječ o jednom jeziku. Tko god želi 
pošto-poto dokazati da su hrvatski i srpski različiti jezici, ne bi smio 
inzistirati na ovom kriteriju. 


250 Vidi za to npr. i Matasović 2001: 15-18. 


251 Jasno, postoje i pokušaji da se i to odredi, no oni su uvijek proizvoljni. Tako se u Kordić (2010: 98) 
spominju postotci identičnosti od 50% i 81%. Naravno, takvo je proizvoljno određivanje granice 
posve dopušteno želi li se što točno terminološki odrediti, no i dalje stoji činjenica da je u takvim 
slučajevima potrebno proizvoljno odrediti granicu. 


252 Tim više što su neki govori u zapadnom Gorskom kotaru (oko Delnica), koji se u kroatistici obično 
smatraju kajkavskim, zapravo, genetski gledano, slovenski govori. 


253  Torlački govori se govore na jugu Srbije i jezično su izrazito bliski bugarskom/makedonskom. 

Drugi je kriterij međusobne razumljivosti. Ovaj se kriterij opet čini 
samorazumljiv, no nije baš tako. Dok je primjerice jasno da između 
hrvatskog i mađarskog nema razumijevanja, nisu svi slučajevi tako 
jednostavni. Potpuno je jasno da između standardnog hrvatskog i 
standardnog srpskog (naravno, i bošnjačkog/bosanskog i crnogorskog) 
postoji gotovo potpuna razumljivost. Tu ne treba ništa posebno do- 
kazivati, svi bez ikakvih problema čitamo srpske tekstove, gledamo 
srpske filmove i slušamo srpsku glazbu te nijednom Hrvatu u Srbiji 
ili obrnuto neće pasti na pamet govoriti primjerice engleski da bi se 
sporazumio. Dakle, što se tiče kriterija razumljivosti treba opet zaključiti 
da su po njemu hrvatski i srpski isti jezik. Međutim, ni taj kriterij nije 
baš toliko neupitan jer su međusobno razumljivi i mnogi jezici za koje 
će rijetko tko reći da nije riječ o različitim jezicima. Tako je recimo 
slovenski, koji se od hrvatskog strukturalno sasvim dovoljno razlikuje, 
ipak velikom broju govornika hrvatskoga prilično razumljiv pa su posve 
obični slučajevi da Hrvat i Slovenac razgovaraju tako da Hrvat govori 
hrvatski a Slovenac slovenski““*. Također, iako govornici hrvatskog ne 
komuniciraju tako često s Makedoncima i Bugarima, većina će govornika 
brzo uvidjeti da se s njima dade, unatoč problemima, komunicirati tako 
da jedni govore hrvatski a drugi makedonski ili bugarski"*“. Takvih 
primjera je lako naći i drugdje — recimo Norvežanin i Šveđanin bez 
problema mogu razgovarati norveško-švedski međusobno, isto tako i 
Makedonac i Bugarin, Slovak i Čeh, Ukrajinac i Rus u Ukrajini i sl. 
lako jezici mogu biti dovoljno različiti da obično nitko i ne pomišlja 
da bi to mogao biti isti jezik, oni istodobno mogu biti dovoljno slični 
da bi se na njima moglo bez problema komunicirati. S druge strane, 


254 Situaciju tu ipak kompliciraju neki dodatni elementi. Tako recimo međusobna razumljivost dosta 
ovisi o regiji i izloženosti drugom jeziku. Recimo Zagrepčani će općenito u puno većoj mjeri tvrditi 
da dobro razumiju slovenski nego Splićani. Tome je razlog dakako zemljopisna blizina Zagreba 
Sloveniji, kao i vjerojatno zagrebačka kajkavska dijalekatna podloga koja je bliža slovenskom od 
hrvatskog standarda. Osim toga, treba reći i to da je međusobna komunikacija olakšana time što svi 
stariji Slovenci govore, ili bar izvrsno razumiju, “srpskohrvatski* (koji su prije učili u školi, vojsci, iz 
medija i sl.), dok mlađi Slovenci obično bar pasivno dobro razumiju hrvatski jer je u Sloveniji dosta 
prisutna recimo hrvatska glazba (obrnuto nije slučaj) kao i neki drugi aspekti hrvatske kulture (npr. 
stripovi). Ipak, katkada se čuje i da mlađi Slovenci i Hrvati međusobno govore engleski premda je 
to zasad prilično rijetko i vrlo ograničeno. Može se pretpostaviti da će se u budućnosti međusobno 
razumijevanje između Hrvata i Slovenaca smanjivati. 


255 Dakako, i ovdje će to u praksi ovisiti o pojedinom govorniku i njegovoj spremnosti da se potrudi. 
U kontaktu s Makedoncima pomaže jasno i to što svi stariji Makedonci dobro govore srpski, a i 
mlađi ga, ako ništa drugo, bar pasivno jako dobro razumiju, ako ga ne govore, zbog velikog utjecaja 
srpske kulture na makedonsku (glazba, novine...), što je slično odnosu Hrvatske i Slovenije. 

govornik standardnog hrvatskog bi teško mogao komunicirati s go- 
vornicima nekog od lokalnih govora koji se smatraju hrvatskima, kada 
se ti govornici ne bi i sami prebacili na književni hrvatski. Tu, dakle, 
vidimo da kriterij međusobne razumljivosti, usprkos svojoj očitosti, 
nije baš uvijek sasvim pouzdan jer strukturalna različitost, pogotovo 
uz povoljne kulturno-povijesne okolnosti (npr. izloženost drugom 
jeziku), ne ukazuje nužno i na to da nema međusobne razumljivosti 
između dvaju jezika. 


Treći je kriterij genetski. Kažemo da su dva idioma dio istoga jezika 
ako su povijesno gledajući nastali iz istoga izvora, tj. ako su genetski 
bliskosrodni. Što se tiče genetskoga kriterija, štokavski je tu svakako 
jedan jezik pa bi onda po tome i standardni jezici nastali na osnovi 
štokavskoga bili jedan jezik. To nitko ne niječe. No i genetski kriterij 
može biti dosta kompliciran jer je rijetko jasno gdje jedan dijalekt 
prestaje, a drugi počinje, genetske veze je katkada teško uspostaviti 
ili precizirati i sl., kako ćemo vidjeti u nastavku teksta kada budemo 
govorili o problemima dijalekatskog kontinuuma. 


Posljednji je kriterij koji se često rabi, premda teško da se može 
smatrati znanstvenim, onaj identifikacijski — dakle, što sami govornici 
misle o svojim jezicima. Tu dolazimo do kriterija po kojem bi hrvatski 
i srpski danas nedvojbeno bili različiti jezici. Danas bi vjerojatno 
velika većina govornika u Hrvatskoj rekla da govori hrvatski i da je 
to različit jezik od srpskog pa bi se, uzima li se taj kriterij u obzir, 
moglo zaključiti da je riječ o različitim jezicima. Naravno, postavlja 
se pitanje bi li odgovor na takvo pitanje bio isti recimo 1985. godine 
kao i danas? Jasno je da takvi problemi nisu ograničeni samo na naš 
predio svijeta. I drugdje je prilično problematično kako se postaviti 
prema stavovima govornika o svom jeziku. Nisu rijetki primjeri da 
se u dvama susjednim selima govori gotovo potpuno isto, ali da se 
govornici kunu da govore posve različitim jezicima““. Sličan se fenomen 
može vidjeti i u dijalektologiji, gdje se govornici iz jednog sela mogu 


256 Tako recimo u Keniji postoji devet sela u kojima se govori vrlo slično, no govornici tvrde da govore 
različitim jezicima i ne žele upotrebljavati varijante kojima govore oni drugi iako nisu sve varijante 
standardizirane. Da bi se izbjegli problemi što se tiče imenovanja dotičnog jezika, neutralno je 
nazvan mijikenda, tj. “govor devet sela". Naravno, jako je teško očekivati da će se u takvim sluča- 
jevima širom svijeta rabiti uvijek isti kriteriji, tako da nije rijetko da se u nekom slučaju neka dva 
idioma smatraju istim jezikom, dok se drugdje dva jednako slična/različita idioma mogu svrstati 
pod različite jezike. To je i jedan od razloga zašto je nemoguće precizno odgovoriti na pitanje koliko 
jezika ima na svijetu, nego se obično daje približna brojka od oko 6000 jezika. 


Jedan ili četiri jezika? 137 | 


kleti da govore sasvim različito od govornika iz susjednog sela iako 
su im govori zapravo prilično slični, a ono što je uvijek zanimljivo je 
da će gotovo svaki govornik uvijek reći za onoga iz susjednog sela da 
zateže ili zavlači. Subjektivni dojmovi govornika tako znaju često biti 
u neskladu sa stvarnošću. 


Na kraju nam ostaje još jedan kriterij koji se također vrlo često rabi 
iako je sasvim očito posve proizvoljan i ovisi o nejezičnim faktorima. 
To je kriterij standardizacije. Svakome tko zna išta o lingvistici prilično 
je očito da se primjerice podjela na jezike u suvremenoj Europi vrši 
više-manje vrlo prozaičnom metodom — podjelom na standardne 
jezike. Dakle, posebnim se jezicima smatraju oni jezici koji imaju svoje 
standardne varijante i, uz to, po prilici i državu i službeni status. Ovaj 
je kriterij u samoj praksi toliko presudan da se često u šali napominje 
da je jezik zapravo samo dijalekt s vojskom i mornaricom. No unatoč 
šaljivosti rečene dosjetke, u stvarnosti je to doista prilično točna definicija 
jezika. Tako je talijanski jezik jezik upravo po tome što je standardiziran 
i što je službeni jezik Italije. Pritom se često zanemaruje činjenica, a 
laicima je ona često posve nepoznata, da je na granici Francuske i Italije 
praktički nemoguće reći gdje recimo počinje pijemontski“", a gdje 
prestaje provansalski?“ ili da je govornicima standardnog talijanskog 
primjerice sicilijanski ili napuljski idiom praktički potpuno nerazumljiv 
te da u Italiji zapravo postoji više posebnih romanskih jezika koji se 
samo tradicijski, sociolingvistički i politički mogu smatrati dijalektima 
talijanskoga. Iako laicima pa čak i nekim stručnjacima podjela na jezike 
izgleda vrlo znanstvena i egzaktna, ona to zapravo nije i lingvistika 
tu vrlo teško odgovara na pitanje što je jezik, a što nije, ne zato što bi 
lingvistika kao znanost bila neegzaktna ili nedovoljno razvijena, nego 
zato što je sama narav predmeta izučavanja takva da nije prikladna za 
elegantno svrstavanje u kućice čemu ljudi često teže. 


lako se i u običnom govoru i u lingvistici često radi s pojmom jezik, 
valja biti svjestan da je jezik iznimno teško strogo znanstveno definirati 
i da dosta jezika koje obično zovemo jezicima nisu definirani strogo 
lingvistički, nego da su tu ulogu igrali i mnogi izvanjezični čimbenici kao 


257 Poseban romanski jezik na sjeveru Italije, koji se, prema tvrdnjama mnogih romanista, samo 
sociolingvistički može smatrati talijanskim dijalektom. 


258  Provansalski je, kako se to obično smatra, poseban romanski jezik koji se govori na jugu Francuske. 


138 Čiji je jezik? 


što su standardizacija, postojanje države i nacije“*, političko-društveni 
i etnički argumenti, povijesni razlozi i okolnosti i sl. Strogo lingvistički 
gledano, realni jezici postoje samo na vrlo niskim razinama — kada 
govorimo o jeziku pojedine male zajednice, npr. sela i grada. Govorimo 
li o jezičnim jedinicama više razine, tu se uvijek barata s određenim 
generalizacijama, uopćavanjima i pojednostavljivanjima, a kriteriji 
često nisu samo lingvistički. To se jasno vidi na primjeru dijalekatskih 
kontinuuma, tj. povezanih jezičnih područja gdje se susjedni dijalekti 
lagano pretapaju jedni u druge bez oštrih jezičnih granica i rezova. 
Pogledamo li europske jezike, vidjet ćemo da je među srodnim jezicima 
teško reći gdje počinje jedan jezik, a završava drugi, odstranimo li iz 
igre državne granice što očito nije lingvistički kriterij. Obilježje je dija- 
lekatskog kontinuuma to da se primjerice ruralni germanski govornici 
iz istočne Austrije ne mogu razumjeti s ruralnim govornicima dijalekta 
iz Belgije, no da između njih postoji lanac međusobno razumljivih 
dijalekata koji teče kroz rečene zemlje. Tako je nemoguće reći gdje 
točno završava ruski a gdje počinje bjeloruski — naime dijalekti na 
granici su prijelazni i imaju i neke “ruske? i neke “bjeloruske? osobine 
te je nemoguće uprijeti prstom i reći da ovdje jedni počinju, a drugi 
završavaju. Slično je primjerice i s turkijskim jezicima*“. Također, 
nemoguće je reći gdje je točno granica makedonskih i bugarskih 
ili čeških i slovačkih dijalekata što se tiče slavenskih jezika, dok se 
recimo kod germanskih jezika ne može odrediti granica niskonjemač- 
koga (sjevernonjemačkih dijalekata) i nizozemskoga ili norveškoga i 
švedskoga. Kada se govori o dijalekatskim kontinuumima, misli se 
ponajprije na tradicionalne, ruralne govore. To je bitno napomenuti 
zato što se u mnogim gradovima, pogotovo u nekim zemljama, danas 
upotrebljavaju idiomi koji su bliski standardu te, gledamo li (veće) 
gradove, dijalekatski kontinuum može u potpunosti nestati. Tako se 
u susjednim gradovima na nizozemsko-njemačkoj granici može rabiti 
standardu blizak idiom te je onda tako nizozemsko-niskonjemački 
dijalekatski kontinuum prekinut iako kod ruralnih govora još uvijek 


259 O odnosu jezika i nacije vidi npr. Škiljan 2002. 


260 U turkijsku porodicu jezika pripadaju, među ostalim, sljedeći jezici: turski (u Turskoj), azerski (u 
Azerbejdžanu), uzbečki (u Uzbekistanu), kirgiski (u Kirgistanu), kazaški (u Kazahstanu), turkmenski 
(u Turkmenistanu) itd. No tadžički (u Tadžikistanu) je zato indoeuropski iranski jezik koji čini 
dijalekatski kontinuum s darijem (u Afganistanu) i perzijskim tj. farsijem (u Iranu). 

postoji. No takav je prekid uvijek sekundaran i do njega dolazi zbog 
izvanjezičnih faktora. 


Kada imamo skupinu srodnih jezika koji se govore na zemljopisno 
povezanu području, gotovo uvijek ondje postoji i dijalekatski kontinuum, 
tj. srodni jezici postupno prelaze iz jednog jezika u drugi. Dijalekti 
srodnih jezika su gotovo uvijek slični jedni drugima na granici iako 
se formalno, a zapravo proizvoljno, smatraju dijalektima različitih 
jezika. Takva se situacija može narušiti samo sekundarnim prekidom 
starih veza — primjerice dijalekatni kontinuum između južnih i sje- 
vernih Slavena su razbili Mađari i Rumunji“, između Poljaka i Čeh4 
Nijemci (koji su nakon Drugog svjetskog rata odande protjerani), 
dok su doseljeni novoštokavci nakon turskih prodora razbili stari 
dijalekatski kontinuum između staroštokavskog slavonskog dijalekta 
i kajkavskoga u zapadnoj Slavoniji. Jednako tako, kajkavski je puno 
bliži slovenskim dijalektima od štokavskoga, a najzapadniji kajkavski 
govori su bliži slovenskim od onih istočnijih, kao što su i sjeverni 
čakavski govori puno bliži slovenskima, tj. s njima imaju puno više 
sličnih osobina, nego južni čakavski govori koji su pak povezani bliže 
sa zapadnim štokavskim govorima. Isto tako, torlački govori na jugu 
Srbije su puno bliži bugarskim govorima od ostalih srpskih govora. 
Državne granice tu često mogu odigrati ulogu u stvaranju novih 
razlika ako odsjeku nekadašnje susjede, no često su one zapravo samo 
arbitrarne granice koje ne utječu previše na sam jezik. Kao što se iz 
rečenoga vidi, određivanje jezika je uvijek u velikoj mjeri proizvoljno, 
povezano s jezičnom standardizacijom, stvaranjem nacija kao i drugim 
etničko-simboličko-identitetskim pitanjima i povijesno-društvenim 
okolnostima. Dakle, pri podjeli jezika se u obzir uglavnom ne uzimaju 
samo lingvistički kriteriji. Čak se i kod proučavanja i razvrstavanja 
jezika poput onih na Papui Novoj Gvineji javljaju raznovrsni i ne uvijek 
ujednačeni lingvistički kriteriji, a uzima se u obzir i identitetski kriterij 
kao i druge društveno-političke okolnosti. 


Što se tiče kriterija standardizacije, tu nema jednoznačnog odgovora 
na pitanje jesu li hrvatski i srpski isti jezik. Nedvojbeno je da hrvatski 


261 Ovo pak ovisi o različitim teorijama o “pradomovini* Rumunj4. Naravno da se zapravo romanski 
na Balkanu govorio prije slavenskoga. 

standard nije istovjetan srpskome, no postavlja se pitanje koliko je 
razlika potrebno da bi se reklo da su dva standarda isti jezik ili nisu. 
Posve je jasno da je na to nemoguće egzaktno odgovoriti, kao što već 
napomenusmo.““ 


Ovdje je korisno pogledati druge primjere iz svijeta. Naime, unatoč 
tome što bi se moglo pomisliti i što se često smatra, problem hrvatskoga 
i srpskoga nije uopće unikatan u svjetskim razmjerima. Vrlo slične 
primjere odnosu hrvatskoga i srpskoga standarda nalazimo i drugdje u 
svijetu, a vidjet ćemo i da se ti odnosi različito interpretiraju, kao što se 
i odnos hrvatskog i srpskog različito interpretirao prije 1990. i danas. 
Poznat primjer koji se uvijek navodi je primjer urdskoga u Pakistanu i 
hindskoga u Indiji. Riječ je o jeziku koji ima istu organsku osnovu, no 
različitu standardizaciju unatoč potpunoj jezičnoj razumljivosti. Katkad 
se, kao zajedničko ime, rabi naziv hindustanski. Slučaj je nevjerojatno 
sličan našem. Govornici urdskoga su muslimani a govornici hindskoga 
hindusi, slično kao što su Hrvati tradicionalno katolici a Srbi pravo- 
slavci**. Također, povezano s vjerom, urdski se piše arapskim pismom 
a hindski devanagarijem, jednim od indijskih pisama, slično tome kako 
se hrvatski piše latinicom a srpski izvorno ćirilicom (iako danas sve 
više i latinicom). Također, s obzirom na različitu kulturu, povijesnu 
tradiciju i religiju u urdskom u sloju kulturnog i civilizacijskog leksika 
nalazimo velik utjecaj arapskoga jezika, tj. mnoštvo arabizama, dok 
u hindskom tu ulogu ima sanskrt te se ondje učene riječi preuzimaju 
iz sanskrta, klasičnoga jezika stare Indije. To je donekle slično ulozi 
latinskoga u povijesti hrvatskoga prema ulozi grčkoga u povijesti srp- 
skoga — primjerice, imena i riječi Babilon, Kreta, Cipar, demokracija u 
hrvatski dolaze pretežno preko latinskoga i s latinskim izgovorom, dok 
oblici Vavilon, Krit, Kipar, demokratija u srpski ulaze pretežno preko 
grčkoga izgovora. Tome je sličan i primjer indonezijskoga, službenoga 
jezika Indonezije, i malajskoga, službenoga jezika Malezije, čija pozicija i 


međusoban odnos također jako nalikuju odnosu hrvatskoga i srpskoga“. 


262 Treba reći i to da su mnoge razlike posve predvidljive, npr. hrvatsko ije/je prema srpskom e (mlije- 
ko: mleko) i slično. 

263 Religija je, uostalom, i bila glavni razlog pri stvaranju triju nacija — hrvatske, srpske i bošnjačke, s 
tim da je stvaranje ove posljednje najrecentnija pojava. 

264 Zanimljivo je da malajski i indonezijski standardolozi, kao i nizozemski i flamanski (flamanski je 
varijanta nizozemskoga koja se govori u Belgiji), surađuju na zajedničkoj jezičnoj kodifikaciji. To 
je nešto što je na našim područjima u ovoj situaciji teško zamisliti. 

Gotovo je ista situacija s različitim varijantama njemačkog, engleskog, 
španjolskog, portugalskog i francuskog — razlike između hrvatskog i 
srpskog standarda vrlo su slične i upravo neodoljivo podsjećaju na razlike 
između primjerice britanskog, američkog i australskog engleskog, na 
razlike između njemačkog, austrijskog i švicarskog njemačkog?“ ili na 
razliku španjolskoga u Španjolskoj i različitih varijanata španjolskog u 
Južnoj Americi. Isti takav slučaj vidimo i kod europskog i brazilskog 
portugalskog te kod europskog i kanadskog (kvebečkog) francuskog. 
Od neindoeuropskih jezika, možemo navesti primjer arapskoga koji se 
također navodi kao jedan jezik iako ima više standardnih varijanata““. 
Kao i kod hrvatskog i srpskog, razlike su tu najočitije u leksiku, ali 
postoje i na drugim razinama. Dapače, s obzirom na složenije (pogotovo 
samoglasničke) sustave koje većina od ovih jezika ima u odnosu na 
hrvatski/srpski, razlike u izgovoru su tu uglavnom veće nego između 
hrvatskog i srpskog. Primjerice, iako nitko ne govori o posebnom 
američkom jeziku (premda recimo u računalnim aplikacijama nerijetko 
možemo birati između britanskog i američkog engleskog), razlika je 
u izgovoru između američkog i britanskog engleskog bitno veća nego 
između hrvatskog i srpskog. Što se tiče fonologije, razlika između 
hrvatskog i srpskog je uglavnom samo u odrazu jata, tj. u primjerima 
poput rijeka/reka*"". Uz to se javljaju i razlike kod glasa h, koji se u 
hrvatskom standardu (ali ne i u dijalektima) dosljedno čuva, za razliku 
od srpskog, usp. srpski muva, suv prema hrvatskom muha, suh (ali u 
govorima također često muva, suv). Osim takvih primjera, glasovni 
je sustav hrvatskog i srpskog većinom isti, bar što se tiče strogoga 
standarda kakav se bilježi u priručnicima“**. Tu je zgodno spomenuti 
da se kao argument da su hrvatski i srpski isti jezik često spominje to 
da su im brojevi i osobne zamjenice iste. Zanimljivo, mnoge južnoa- 


265 Naravno, govorni švicarski i austrijski njemački su puno različitiji od standardnog njemačkog, 
nego što su to standardne varijante njemačkog koje se rabe u Švicarskoj i Austriji. 


266 Suvremene arapske standardne varijante su razmjerno bliske, no za govorne arapske dijalekte se 
nerijetko tvrdi da su danas već zapravo različiti jezici, a često su međusobno i nerazumljivi. 


267 Naravno, postoji i ijekavska verzija srpskog standarda koja se upotrebljava u nekim dijelovima 
Srbije i u BiH no ondje se to <ije> obično izgovara drugačije (kao i-j-e) nego u Hrvatskoj (gdje se 
obično izgovara kao je). 

268 Na razini uzusa se primjerice mogu zabilježiti razlike u tome što se u srpskom standardu pod 
utjecajem beogradskog izgovora glasovi e i o ostvaruju vrlo otvoreno (tj. približavaju se glasu a u 
izgovoru) ili npr. to što se u Srbiji č i ć redovno razlikuju (pri čem je ć dosta meko), za razliku od 
hrvatskoga gdje velik broj govornika (iako nipošto ne svi) ne razlikuje či ć te ta dva glasa ostvaruje 
jednako čak i kada govori standardno. 

meričke španjolske varijante, čak i u formalnom stilu, imaju razlike 
prema europskom španjolskom i kod osobnih zamjenica pa se recimo 
prema europskom tu “ti? kaže vos, dok se prema vosotros “vi? kaže 
ustedes, iako nitko zato nije predložio da je riječ o različitim jezicima. 
Ovdje dakle vidimo obrnut slučaj od urdskog/hindskog, indonezijskog / 
malajskog i hrvatskog/srpskog — razlike između različitih standardnih 
varijanata su male, ali nitko ne inzistira na tome da su to različiti 
jezici, niti se o dotičnim varijantama govori kao o različitim jezicima, 
a, osim toga, za ime jezika se upotrebljava samo jedan naziv — obično 
prema zemlji gdje se dotični jezik izvorno govorio. 


U čemu je dakle razlika? Pa zapravo je i nema. Riječ je o tome da 
u svijetu postoji više slučajeva u kojima egzistiraju razmjerno slični 
standardi/standardne varijante. Ovisno o političkim, povijesno-druš- 
tvenim, kulturnim, etničkim, identitetskim i simboličkim razlozima i 
okolnostima, u nekim se slučajevima obično govori o različitim jezicima 
(urdski/hindski, indonezijski/malajski), dok se u drugim govori o jednom 
jeziku s više varijanata, tj. o policentričnom standardnom jeziku (kao 
u slučaju varijanata engleskog, njemačkog, španjolskog, portugalskog 
i francuskog). Slično tome, danas domaći stručnjaci hrvatski i srpski 
smatraju različitim jezicima (kao hindski i urdski), dok smo ih prije 1990. 
smatrali istim jezikom (kao različite varijante engleskog). Kad kažemo 
“obično se govori", misli se na to kako se ti jezici obično spominju 
u literaturi, npr. u pregledu jezika svijeta ili u jezičnim udžbenicima 
i sl. Uzus je jednostavno takav da se, bez obzira na to što su jezični 
odnosi u tim različitim primjerima vrlo slični, u nekim primjerima 
obično upotrebljavaju zasebni nazivi (npr. indonezijski i malajski), dok 
se u drugima govori o samo jednom jeziku (npr. engleski). Što se tiče 
hrvatskog/srpskog, razlika prema ostalim slučajevima je samo u tome 
što je u našem primjeru došlo do promjene u određenom trenutku 
te nisu svi voljni tu promjenu i prihvatiti pa ostaju pri starom načinu 
imenovanja jezika iako je prilično očito da izbor imena i upotrebe 
jednog ili više naziva nije utemeljen samo na jezičnim ili lingvističkim 
nego i na izvanjezičnim razlozima. To ne čudi s obzirom na to da se 
općenito kod jezične klasifikacije u starom svijetu itekako vodi računa 
o kriteriju standardizacije. Jedan razlog zašto se u jednom setu primjera 
govori o različitim jezicima, a u drugom o varijantama istoga jezika 
ima veze s poviješću dotičnih zemalja i jezika, kao i određenim drugim 

okolnostima. Kod varijanata europskih jezika se uglavnom radi, osim 
kod njemačkog, o varijantama koje su proizašle iz kolonizacije, dok 
u slučaju urdskog/hindskog, indonezijskog/malajskog, kao i u našem 
slučaju, to nije posrijedi. Osim toga, različita je i upotreba naziva u 
različitim slučajevima. Kako je u većini ovih primjera riječ o posljedicama 
kolonizacije, dok je u primjeru njemačkog jasno da je upravo Njemačka 
najveća i najutjecajnija zemlja u kojoj se dotični jezik govori, tu nikad 
nije bilo pretjerano sporno da se jezik imenuje prema imenu zemlje iz 
koje izvorno potječe. U našem je balkanskom slučaju, kao i u primjeru 
Indije/Pakistana, situacija bila drugačija — nije bilo kolonizacije niti 
se moglo reći da je nekim govornicima taj jezik izvorno pripadao“*. 
Na našim se prostorima jezik od početka nazivao brojnim različitim, 
narodnim i nenarodnim, nazivima — hrvatski, srpski, ilirski, slovenski, 
slovinski, slavonski, bosanski, dalmatinski... — pri čemu nijedan od 
naziva nije bitno pretezao niti je bilo najutjecajnije državne tvorevine 
koja bi mogla nametnuti jedno ime čitavom jezičnom području. 


Ovdje vrijedi spomenuti još tri primjera koji se obično navode da bi 
dodatno rasvijetlili izvanjezične okolnosti u stvaranju standardnih jezika 
i, posljedično tome, u jezičnoj klasifikaciji. Danas nitko od laika neće 
posumnjati u to da standardni nizozemski i njemački nisu različiti jezici. 
Međutim, lingvistički gledano situacija je nešto kompliciranija. Naime, 
ono što obično zovemo njemačkim jezikom sastoji se zapravo od dviju 
dijalekatskih skupina — gornjonjemačkog (ili visokonjemačkog) na jugu 
i donjonjemačkog (ili niskonjemačkog) na sjeveru. Da se govornici tih 
dijalekata ne smatraju i jedni i drugi etničkim Nijemcima, i da se danas 
i na sjeveru ne upotrebljava isti oblik njemačkog standarda, načinjen 
na osnovi gornjonjemačkoga, tu bi se slobodno moglo govoriti o 
dvama germanskim jezicima. Ono što je još zanimljivije je da između 
donjonjemačkih i nizozemskih dijalekata nema zapravo nikakve granice, 
tj. čisto lingvistički govoreći nizozemski dijalekti su zapravo samo dio 
donjonjemačkih dijalekata. Stvar je povijesno-društvenih okolnosti 
što je Nizozemska bila neovisna zemlja te se ondje na osnovi lokalnih 


269 Donekle je različito u primjeru Indonezije koja je planski uzela jedan od malajskih dijalekata za 
službeni jezik iako na samom području Indonezije i nije bilo previše izvornih govornika tog jezika 
premda je jezik služio kao lingua franca na tom području. 

dijalekata razvio poseban standardni jezik. Naravno, kada se govori o 
tom jezičnom području, osim u uskospecijaliziranim radovima, uvijek 
se govori o njemačkom i nizozemskom. 


Drugi je primjer danskoga i norveškoga. U Norveškoj postoje dva 
standardna i službena jezika — jedan se zove bokmdl (“književni jezik") 
dok se drugi zove nynorsk (“novonorveški"). U slučaju prvoga je riječ 
zapravo o danskom jeziku s norveškim izgovorom (koji je Norveškoj 
nametnut dok je bila pod danskom vlašću), dok je kod drugoga riječ o 
“pravom* norveškom, načinjenu planski u 19. stoljeću na osnovi ruralnih 
norveških govora. Obično se i primjer bokmdla i danskoga spominje 
kao paralela za hrvatski i srpski, no postoje bitne razlike u povijesti 
nastanka takvog odnosa. Osim toga, razlika je i u tome što je današnji 
norveški izgovor poprilično različit od suvremenog danskog izgovora 
(koji je dosta inovativan) i bliži je recimo švedskom izgovoru iako je 
sama osnovica jezika doista danska. Danas u Norveškoj prevladava 
bokmdl, koji se, zanimljivo, gotovo uvijek naziva samo norveški iako 
se time ne govori ništa o tome da je to zapravo danski jezik, niti da 
postoji i zynorsk koji je također norveški". Tome je sličan i primjer 
flamanskoga, germanskoga jezika koji se govori u Belgiji, koji bi se 
mogao nazvati belgijskom varijantom nizozemskog. Zanimljivo je da 
se i u tom primjeru često govori o flamanskom i nizozemskom iako 
Flamancima ne smeta ako se kaže da je flamanski isto što i nizozemski, 
a i u Belgiji se jezik službeno naziva nizozemski. 


Na temelju iznesenih primjera vidimo kako je tu u principu riječ o 
inerciji i tradiciji smatranja određenih idioma varijantama istoga jezika 
ili različitim standardnim jezicima unatoč velikim sličnostima koje se 
uvijek priznaju i koje nitko ne niječe. S obzirom na sve navedene pri- 
mjere, teško je shvatiti, osim ako to objasnimo jednostavnom navikom 
i inercijom, zašto nekim stranim lingvistima baš toliko smeta da se 
upotrebljavaju i posebni nazivi hrvatski i srpski, kad se to već čini tako 
u tolikim drugim slučajevima i kad se ne čini da nekom posebno smeta 
što se praktički nikad ili vrlo rijetko“ ne govori o dansko-norveškom 
ili indonezijsko-malajskom. Naravno, to što se upotrebljavaju nazivi 


270 Kordić (2010: 129-130) citira neke primjere gdje se govori o dansko-norveškom, no, iako takvih 
primjera ima, činjenica je da prevladava naziv norveški i da se oko toga nitko previše ne uzbuđuje. 


271 Pogotovo ne računamo li znanstvene radove koji se bave baš policentričnim standardnim jezicima 
pa tu nužno teže biti preciznima. 

norveški ili indonezijski nipošto ne znači da se ne zna kakav je njihov 
odnos prema danskom ili malajskom ili da se tvrdi da je njihov odnos 
isti kao primjerice odnos norveškog i njemačkog. Nije nimalo sporno 
da malo više znanstvenosti u nazivlju ne bi škodilo, no uzevši u obzir 
već navedenu činjenicu da su pitanja postojanja nacionalne države i 
standarda itekako bitna kod imenovanja i promatranja jezika (iako 
ne u svim slučajevima), kao i to da je lingvistički dosta teško odrediti 
što je to točno jezik, nije pretjerano čudno da se ovdje javlja toliko 
nedosljednosti i proizvoljnosti. 


Ovdje pak dolazimo do još jednog pitanja. Kako to da su hrvatski i 
srpski standard toliko slični? Odgovor je jednostavan. I hrvatski i srpski 
standard su nastali, kao i bošnjački i crnogorski, na osnovi štokavskoga 
narječja, i to ne samo na osnovi štokavskoga nego i na osnovi istoga 
štokavskog dijalekta*“* — istočnohercegovačkoga*" — iako su u kasnijoj 
nadgradnji tu ulazile i osobine drugih štokavskih dijalekata. 


Kod nas je za osnovicu književnog jezika u 19. stoljeću uzet štokavski 
iz više razloga — čakavski književni jezik se već neko vrijeme tada nije 
bio upotrebljavao i čakavci su već tada pisali samo štokavski (i talijanski), 
kajkavski je književni jezik upotrebljavan na puno manjem području koje 
je bilo pod utjecajem štokavskoga““, a štokavski je, osim toga, iza sebe 
imao prestiž Dubrovnika i utjecajnu dubrovačku književnost. Također, 
tu je bio i još jedan argument koji se danas u Hrvatskoj voli zaboraviti 
— štokavski je bio jezik ne samo Hrvata nego i drugih južnoslavenskih 
naroda, a nosioci jugoslavenske, tj. prije toga ilirske, ideje u 19. stoljeću 
su bili, među ostalima, upravo Hrvati, kako već spomenusmo. Iz toga 
razloga je također štokavski bio bolji izbor za književni jezik iako je 
prilično sigurno da bi štokavski i bez toga što su i Srbi, Bosanci i Cr- 
nogorci bili štokavci, i bez obzira na utjecaj Vuka Karadžića, svejedno 


272 U kroatistici se terminološki razlikuju nazivi narječje (kajkavsko, čakavsko, štokavsko) od dijalekata 
(podskupine triju narječja) te nižih jedinica kao što su poddijalekti i lokalni govori. 

273 Istočnohercegovački dijalekt ima nesretno ime jer se ne govori samo u istočnoj Hercegovini (odakle, 
među ostalim, izvorno potječe pa se seobama naknadno proširio), nego primjerice iu Dubrovniku i 
općenito južno od Neretve, u Lici, Baniji i Kordunu te u Slavoniji (uz starosjedilački staroštokavski 
slavonski dijalekt). 


274. Recimo, manji je dio opusa Tituša Brezovačkoga (1757-1805), poznata kajkavskoga pisca, bio pisan 
na štokavskom, što već početkom 19. stoljeća ukazuje na daljnji smjer standardizacije jezika. 

vjerojatno prevladao kao opći književni jezik. Ipak, postoji bitna razlika 
s obzirom na neke druge slučaje standardizacije. U našem je slučaju 
za književni jezik uzet dijalekt, istočnohercegovački?", koji su dijelili i 
Srbi i Hrvati, dok je u drugim slučajevima uziman dijalekt koji bi bio 
što različitiji od onoga koji su susjedi uzeli za svoj standard — tako su 
Slovaci za osnovu slovačkoga standarda uzeli srednjoslovački dijalekt, 
a ne primjerice zapadnoslovački koji je sličniji češkom, dok su Make- 
donci standard načinili na osnovi zapadnog narječja, a ne istočnog 
koje je bliže bugarskom. To je, jasno, bila stvar politike. U tadašnjoj 
Hrvatskoj je prevladavala struja koja je htjela zajednički jezik za sve 
južne Slavene (naknadno se moralo odustati od Bugara i Slovenaca), 
dok su u Slovačkoj i Makedoniji, u drugačijim okolnostima, prevladali 
separatistički razlozi. 


Što je zapravo problematično sa samim nazivom srpskohrvatski?"“ Kao 
prvo, problematično je to što ga, iz političko-povijesno-identitetskih 
razloga, narodi koji ga govore ne žele prihvatiti, za razliku od npr. 
Austrijanaca ili Argentinaca koji nemaju ništa protiv da svoj jezik 
zovu njemački odnosno španjolski premda se isto tako zovu i službeni 
jezici Njemačke i Španjolske. Kod Hrvat4 i Srba je to posljedica rata 
i traumatičnih događaja iz 1990-ih te širenja nacionalističkih ideja 
nakon raspada Jugoslavije. No u samom je nazivu možda veći problem 
zapravo to što dotičnim jezikom/jezicima ne govore samo Hrvati i Srbi. 
Naime, kako svi znamo, jezikom koji se do 1990. službeno nazivao 
srpskohrvatski govore i Bošnjaci (poznati kao Muslimani do 1990) i 
Crnogorci. Iako je lako razumjeti da nije baš bilo vjerojatno da će ime 


275  Istočnohercegovačke osobine standarda su recimo odraz jata kao ije/je (iako se u standardu ije 
danas samo piše, a izgovara se najčešće kao jednostavno dugo jč, a ne kao i-j-e kako je to bilo kod 
Vuka od kojega je takvo pisanje preuzeto), št u primjerima kao štap (a ne šć), noviji oblici padeža 
u množini (ljudima, ženama) i sl. No tu valja napomenuti da se sve rečene osobine javljaju i u 
drugim štokavskim dijalektima te da je nadgradnja hrvatskoga standarda zapravo općeštokavska 
s ponekim neštokavskim elementima (recimo riječi huškati, priuštiti, propuh, pospan su kajkavizmi 
u standardu, dok je recimo riječ spužva čakavizam). Smiješno je da još i danas postoji otpor prema 
unošenju neštokavizama/regionalizama u književni jezik čak i onda kada su oni potrebni, npr. u 
standardojezičnim rječnicima se dalmatinski romanizmi iz pomorske terminologije redovno ozna- 
čavaju oznakom “regionalno" iako za njih ne postoji nikakva odgovarajuća zamjena u štokavskom 
ili u standardu. 


276  Toje varijanta koja praktički jedina postoji u inozemstvu. Varijanta hrvatskosrpski je bila u upotrebi 
uglavnom samo u Hrvatskoj. 

za jezik biti srpskohrvatskobosanskocrnogorski, problematično je to 
što se od Bošnjaka i Crnogoraca zapravo zahtijeva da i dalje svoj jezik, 
makar samo u znanosti, nazivaju srpskohrvatskim premda je taj jezik 
jednako njihov kao što je i jezik Srba i Hrvata i premda ga oni govore 
jednako dugo kao i Srbi i Hrvati i nisu ga od njih preuzeli. Zanimljivo 
je da se ljudi koji se zalažu za srpskohrvatski obično pozivaju na 
antinacionalističke razloge, no istodobno propagiraju iznimno etnički 
neneutralan naziv kao što je srpskohrvatski. Tu je zapravo također 
posrijedi na neki način nacionalistička interpretacija, međutim ne 
separatistička, kao što je na drugoj strani, nego unitaristička. 


Kao paralela za naziv srpskohrvatski spominju se nazivi kao indo- 
europski“, no to nije za usporedbu jer tu nije riječ o jednom jeziku 
nego o jezičnoj porodici i o strogo znanstvenom terminu koji teško 
da će ikoga uvrijediti“*. Uostalom, Europa je ime kontinenta, a Indija 
ime ne samo države nego i azijskog potkontinenta pa to nikako nije 
usporedivo sa srpskohrvatskim. Pravi kontraargument nije ni činjenica 
da Austrijanci i Švicarci svoj jezik zovu njemački, a Australci i Ameri- 
kanci engleski itd. Kao prvo, kao što je već rečeno, u svim je takvim 
slučajevima riječ o bivšim kolonijama, osim kod primjera njemačkog?*, 
a, osim toga, situacija je utoliko različita što Austrijancima npr. ne 
smeta zvati svoj jezik njemačkim, dok je teško zamisliti da bi Hrvati, 
Srbi, Crnogorci i Bošnjaci pristali svi svoj jezik zvati npr. hrvatski. 
Ako se inzistira na nenacionalističkim imenima, onda pritom možda 
nije zgodno istodobno prihvaćati etnička imena pri kojima se u obzir 
uzimaju samo neki od naroda koji govore nekim jezikom, dok se 
drugi u potpunosti izostavljaju. Nije sporno da je ime srpskohrvatski 
u prošlosti očito bilo prihvatljivo svima, no situacija se promijenila. 
Stoga bi bolje rješenje bilo potpuno etnički neutralno ime — štokavski. 
Upotreba tog naziva ne bi uopće bila čudna u svjetskim razmjerima. 
Slično kao što se u općem jeziku govori o španjolskom, ali se, kada se 


277. Npr. Dalibor Brozović u Brozović & Ivić 1988: 4 (dakako, tu je riječ o Brozovićevim stavovima prije 
1990). 


278 Osim toga, srpski i hrvatski u srpskohrvatski nisu izabrani kao krajnji članovi, kao što kaže Brozović, 
nego kao dominantni članovi. 


279 Kordić (2010: 146) navodi još i primjer francuskoga u Belgiji i Švicarskoj. Međutim, razlika kod tih 
slučajeva i kod slučaja njemačkoga je što tu, kako rekosmo, za razliku od bivše Jugoslavije, postoji 
jedna zemlja (Njemačka, Francuska) koja je daleko najveća i najutjecajnija (ili je, kod primjera bivših 
kolonija, jednostavno izvorna zemlja u kojoj se taj jezik govorio), što u slučaju bivše Jugoslavije ne 
postoji. 

govori strogo znanstveno naglašava je li primjerice riječ o kastiljskom 
ili aragonskom", isto tako bi se moglo općenito govoriti o hrvatskom 
(i srpskom itd.), ali bi se u znanstvenom diskursu govorilo o recimo 
štokavskom i čakavskom". 


Upravo da bi se izbjegli problemi koji se javljaju s nazivom srpsko- 
hrvatski, a čini se da je tu uvelike problem upravo naziv koji se više 
ne smatra politički korektnim, a ne zapravo koncept jednoga jezika na 
genetsko-dijalektološkoj razini ili bliskost standardiziranog štokavskog, 
što nitko pa ni najveći zastupnici hrvatskoga kao zasebnoga jezika ne 
niječu“. Tako se čini da je naziv bosanski/hrvatski/srpski (tj. Bosnian/ 
Serbian/Croatian), koji se u novije vrijeme često rabi umjesto naziva 
srpskohrvatski (tj. Serbo-Croatian) u literaturi na engleskom jeziku, 
mnogima puno prihvatljiviji kao zajedničko ime za sve standardne 
jezike načinjene na osnovi novoštokavskoga. No također se čini i to 
da se rasprava oko imena jezika zapravo svodi na osobne preferencije 
— domaći bi jezikoslovci svakako htjeli izbjeći naziv srpskohrvatski te 
pristaju na praktički koju god drugu varijantu, dok bi mnogi strani 
znanstvenici pošto-poto htjeli zadržati stari naziv. Zapjenjenost postoji 
na obje strane — s jedne strane domaćih jezikoslovaca pod očitim 
utjecajem nacionalizma, koji ne shvaćaju da će nerijetko vrlo očito 
pristranim dokazivanjem teško ikoga i u što uvjeriti, a s druge strane 
stranih jezikoslovaca koji uživaju u svojoj tobožnjoj objektivnosti i 
pomalo neokolonijalnoj civilizacijskoj nadmoći nad divljim Balkancima, 
kojoj se također ima štošta prigovoriti. 


Na kraju se valja zapitati čemu uopće polemika oko toga jesu li hrvatski 
i srpski jedan ili dva jezika? Kao prvo, kako već ustvrdismo, ako se 


280 Naravno, treba reći da romanisti aragonski smatraju posebnim jezikom, što znači da ga termin 
španjolski ne može zapravo nikako pokriti, te da se pridjev castellano na samom španjolskom 
često upotrebljava za ime jeziku i u općem jeziku (dok se u stranim jezicima, npr. hrvatskom ili 
engleskom, obično govori o španjolskom). Aragonski se govori u sjevernoj Španjolskoj na granici 
s Katalonijom i jezik je nekadašnjeg kraljevstva Arag6n. 


281 Kordić (2010:130-131) tvrdi da je naziv standardni novoštokavski neprihvatljiv jer je neproziran za 
strance. S obzirom na to da je riječ o znanstvenom nazivu, potpuno je nebitno je li naziv proziran 
ili ne, ai nije baš jasno zašto bi se znanost rukovodila za time što je prozirno ili neprozirno stran- 
cima. Osim toga, naziv štokavski teško da je nepoznat među slavistima. Naglašavati da je riječ o 
novoštokavskom pak jest nebitno jer staroštokavski ionako nije standardiziran. 


282 Naravno, ovamo ne računamo luđake poput onih koji tvrde da hrvatski nije slavenski jezik i slične 
nesuvislosti. 

govori o štokavskom narječju, nedvojbeno je da je to jedan jezik na 
dijalektološko-genetskoj razini. To, naravno, nikada nije nijekao nitko 
ni s kroatističke strane jer se, kad bi se govorilo o razlikama hrvatskog 
i srpskog, uvijek govorilo o razlikama standardnih jezika. Na razini 
dijalekata se doista nitko ne bi usudio govoriti da štokavski nije jedan 
jezik“. Premda bi mnogi zacijelo htjeli da nije tako, teško da ikakvi 
ideološki razlozi tu mogu ikoga iole suvisla toliko zaslijepiti da bi 
tako nešto tvrdio. Što se standardizacijskih razloga tiče, rekosmo da 
se jezici najčešće upravo po tom kriteriju dijele, osim u najstručnijim 
dijalektološko-genetskim analizama, te se stoga može razumjeti i one 
koji zastupaju tezu da se takva podjela onda primijeni i na hrvatski i 
srpski. Što se tiče procjene oko toga koliko je razlika među standardima 
potrebno da bi se govorilo o dvama jezicima, to je stvar proizvoljnosti 
i dogovora, kako već rekosmo. Govori li se o više standardojezičnih 
varijanata ili o više standardnih jezika, razlika je samo u terminu, u 
stvarnosti to ništa bitno ne mijenja. 


No postoji još jedan problem kod naziva srpskohrvatski. Naime, on se 
upotrebljava kao zajednički ne samo za sve štokavske standardne jezike 
(hrvatski, srpski, bošnjački, crnogorski), nego i za sve dijalekte koji 
se govore na području Hrvatske, Srbije, Bosne i Hercegovine i Crne 
Gore. Dakle, dijalektološki gledano, to ne obuhvaća samo štokavski 
nego i kajkavski i čakavski u Hrvatskoj te torlački u Srbiji. Upravo je 
tu problem s tvrdnjom da je samo naziv srpskohrvatski znanstven. 
Osim što je kao etnički on nepogodan za strogo znanstveni naziv, na 
dijalektološkoj je razini sporan i zato što podrazumijeva, barem impli- 
citno, da sva narječja od istarske čakavštine na zapadu do torlačkoga u 
južnoj Srbiji doista čine jednu cjelinu koja se jasno izdvaja od slovenskih 
dijalekata na sjeverozapadu te bugarskih/makedonskih dijalekata na 
jugoistoku. To je, naravno, potpuno netočno. Kajkavski je npr. puno 
bliži slovenskom nego torlačkom, a torlački je puno bliži bugarskom 
nego npr. čakavskom. Osim toga, nema nikakva razloga vjerovati da 


283  Tutreba ipak dodati da kao povijesna kategorija postoji razlika između zapadnoštokavskog i istoč- 
noštokavskog koja je u velikoj mjeri zatrta poslijeturskim seobama u kojima su štokavski dijalekti još 
naknadno više ujednačeni. No, naravno, i razlika između zapadnoštokavskoga (bližega čakavskom 
i kajkavskom) i istočnoštokavskoga zapravo nije razlika po etničko-vjerskim granicama iako Hrvati 
žive pretežno na zapadu a Srbi na istoku. 

su sva ta narječja nastala iz zajedničkog prajezika. Zapravo, čini se da 
i južnoslavenski treba smatrati samo zemljopisno definiranim dijelom 
slavenskoga jezičnoga područja jer je nemoguće izdvojiti zajedničke 
isključivo južnoslavenske osobine zbog kojih bi trebalo rekonstruirati 
prajužnoslavenski jezik**. Najispravnijom se pretpostavkom čini to 
da su se južnoslavenski dijalekti razvili izravno iz praslavenskoga bez 
posebnih zajedničkih međufaza i da se u toj situaciji, kao i obično, 
razvio dijalekatski kontinuum, o čemu je već bilo riječi, u kojem se iz 
bugarskih i makedonskih dijalekata polako preko torlačkoga u južnoj 
Srbiji prelazi u štokavski, pri čemu onda zapadni štokavski dijalekti, 
koji imaju više osobina koje dijele s čakavskim i kajkavskim?“ od 
istočnoštokavskog, prelaze u čakavski i kajkavski, dok kajkavski i 
čakavski zatim prelaze u slovenske dijalekte. Kajkavski, pritom, dijeli 
brojne zajedničke osobine sa slovenskim, iako ga od njega razlikuju 
neke tipične kajkavske osobine (ponajviše u akcentuaciji ali i drugdje), 
a sjevernočakavski dijalekt također ima (npr. u akcentuaciji i leksiku) 
više osobina koje ga povezuju sa slovenskim kojih u srednjočakavskom i 
južnočakavskom nema. No južnočakavski zato ima zajedničke izoglose“*“ 
koje ga povezuju sa susjednim zapadnim štokavskim govorima. 


Sve u svemu, na čitavom južnoslavenskom području je riječ o 
dijalekatskom kontinuumu, od bugarskih dijalekata na jugozapadu do 
slovenskih na sjeverozapadu, pri čemu se oštre granice vide samo kod 
slučajeva kada je došlo do naknadnih seoba stanovništva, a s njima 
i mijenjanja starog položaja dijalekata. Tako se npr. u zapadnoj Istri 
govore doseljenički dijalekti — na sjeverozapadu južnočakavski (!), a 
na jugozapadu tzv. jugozapadni istarski. Osim toga, u središnjoj Istri 
te na sjeveroistoku Istre, na samoj slovenskoj granici, govori se i sred- 
njočakavski (koji se izvorno govori u srednjoj Dalmaciji i na sjever do 


284 Vidi Kapović 2008a: 93-94 i pogotovo Matasović 2008: 60-62. 


285  Zapadnoštokavske su izoglose, koje zapadnoštokavski povezuju s čakavskim i kajkavskim, a koje se ne 
javljaju u istočnoštokavskom, npr. glas j uz đ u riječima kao meja (prema đ u međa), čuvanje općesla- 
venskog neoakuta u naglasnom sustavu (u riječima kao kralj), glasovni skup šć umjesto št u riječima kao 
šćap, ognjišće, prelazak staroga nosnoga *e u a u nekim položajima (npr. zaj-ati “uzeti", od istog korijena 
kao i uz-eti) itd. Naravno, ništa od dotičnih zapadnoštokavskih osobina se ne nalazi u standardnom 
hrvatskom, no one jasno pokazuju narav dijalekatskog kontinuuma na našim prostorima. Vidi npr. Lisac 
2003 za više detalja o zapadnoštokavskim osobinama. 


286  Izoglosa je jezična crta koja povezuje ili razdvaja dva ili više idioma. Npr. štokavski i većina čakavskih 
govora dijele izoglosu da praslavensko *o u njima daje glas u. 

otoka Krka). Ti doseljenički čakavski dijalekti, naravno, ne pokazuju 
posebne izoglose koje bi ih povezivale sa slovenskim, za razliku od 
autohtonog sjevernočakavskog dijalekta, koji se, uz autohtoni buzetski 
dijalekt, također govori u Istri, i kod kojih se vide zajedničke osobine 
sa slovenskim, zbog njihova izvornog jezičnog položaja“*“, za razliku 
od južnijih čakavskih govora“**. Jednako tako najzapadniji govori 
staroštokavskog slavonskog dijalekta u Posavini i Podravini pokazuju 
neke zajedničke izoglose s kajkavskim kojih dalje na istoku slavonskog 
dijalekta nema** iako je ondje stare prijelazne kajkavsko-štokavske 
govore potisnuo doseljenički novoštokavski istočnohercegovački 
govor. Na jugu Hrvatske je, primjerice u Poljicima iza Omiša ili na 
Pelješcu, uopće teško reći gdje prestaje štokavski, a počinje čakavski, 
tj. nasilno trpanje pojedinih govora u jednu ili drugu skupinu nema 


nikakva smisla??. 


Iz svega toga jasno proizlazi da je posebno izdvajanje čakavskoga, 
kajkavskoga, štokavskoga i torlačkoga kao iste cjeline (koja se prije 
nazivala “hrvatskosrpski dijalekti") također zasnovano na etničko- 
nacionalno-kulturno-sociolingvističkim kriterijima, tj. na tome što se 
ti dijalekti govore baš u Hrvatskoj, Srbiji, BiH i Crnoj Gori (tj. njima 
govore Hrvati i Srbi itd.) a ne na strogo znanstvenim razmatranjima. 
Za cijelo to dijalekatsko područje je Dalibor Brozović predložio 
neutralan naziv srednjojužnoslavenski dijasistem. Taj naziv je doista 
prihvatljiviji, kao etnički neutralan, od naziva srpskohrvatski, no 
opet podrazumijeva da se sva ta narječja mogu izdvojiti kao posebno 


287 Slično tome, slovenski primorski govori imaju neke osobine koje ih vežu s čakavskim, a razlikuju od 
ostalih slovenskih dijalekata, npr. čuvaju razliku či ć (pri čemu se ć izgovara kao u čakavskom). 


288  Čakavsko narječje, dakle, ima tri osnovna dijalekta - južnočakavski (južnodalmatinski otoci - Korčula, 
Brač, Hvar, Vis, okolica Splita i preseljenički govori u sjeverozapadnoj Istri), srednjočakavski (otoci od 
Dugog Otoka na sjever do Krka uz neka područja u unutrašnjosti, kao što su Brinje ili Duga Resa) i 
sjevernočakavski (jugooistočna i središnja Istra, Cres, okolica Rijeke). Uz njih se još mogu posebno u 
nekim podjelama izdvajati jugozapadni istarski - preseljenički miješani ili prijelazni štokavsko-čakavski 
dijalekt, buzetski (u okolici Buzeta u središnjoj sjevernoj Istri) i lastovski (na Lastovu - taj je govor kao 
bivši dio Dubrovačke Republike bio pod velikim utjecajem dubrovačkog štokavskog pa recimo imaju 
štokavsko prenošenje naglaska na prethodni slog i jekavski odraz jata). 


289 Vidi npr. Kapović 2008b. 

290 Nema zapravo osobina koje bi bile isključivo čakavske, tj. da se ne javljaju u zapadnoštokavskom. Tako 
da onda jedini kriterij za određivanje je li što čakavski ili štokavski ostaje pojavljivanje riječi ča, no to 
je također zapravo samo arhaizam (što nastaje od staroga *če-to a ča od staroga *č» bez pridodanog *to, 
usp. hrv. što i što to). 

povezana cjelina, što čisto genetsko-dijalektološki ne stoji“'. Naravno, 
tu treba napomenuti da je i samo svrstavanje na štokavski, čakavski i 
kajkavski također veliko poopćavanje, kao i uvijek kada govorimo o 
velikim jezičnim područjima, jer i među dijalektima koji se npr. nazi- 
vaju čakavskim postoje dosta velike i stare međusobne razlike (recimo 
između južnočakavskog i sjevernočakavskog)““, kao što su i pojedini 
kajkavski dijalekti međusobno dosta različiti. Za tu zajedničku cjelinu 
koja se prije nazivala srpskohrvatskim u dijalektološkom smislu, dakle, 
može postojati zajednički naziv, međutim i taj naziv treba smatrati 
više zemljopisno-sociolingvističkim nego genetsko-dijalektološkim ??. 


I uopće je pitanje o hrvatskom i srpskom zapravo prilično irelevantno, 
tj. ako ne baš irelevantno, nije vrijedno tolikih silnih rasprava. Narod 
ionako jezik naziva kako ga naziva“* i teško da će jezik početi zvati 
znanstvenim nazivom čak i kad on ne bi inače bio sporan, niti bi imalo 
smisla tražiti od običnog čovjeka da se vodi za takvim kriterijima. 
Također, u najvećem broju situacija, osim u vrlo specifičnoj lingvističkoj 
literaturi, govori se na razini standardnih jezika. Dakle, na toj razini 
se, kao što se govori o španjolskom (a ne o kastiljskom) ili o talijan- 
skom (a ne o toskanskom) i kao što se ne vodi računa o tome da se na 
području Španjolske i Italije zapravo govori više posebnih romanskih 
jezika, može govoriti i o hrvatskom. Stoga su raspre oko toga je li 
kod standardnih oblika štokavskoga riječ o jednom policentričnom 
standardu ili o više vrlo bliskih standardnih jezika zapravo za praktične 


291 Zanimljivo je da među stranim stručnjacima pak nema neke prevelike znanstvenosti kad se govori o 
kajkavskom i čakavskom jer se oni često smatraju narječjima hrvatskog jezika (ili srpskohrvatskog, kod 
onih koji rabe taj termin) iako se tu također primjenjuju sociolingvističko-identitetsko-etnički a ne strogo 
lingvistički kriteriji. Kordić (2010: 75), citirajući strane autore, napominje da je zbog južnoslavenskog 
dijalekatskog kontinuuma naziv srednjojužnoslavenski loš, no, zanimljivo, ne primjećuje da isto to vrijedi 
za naziv srpskohrvatski ako se ne upotrebljava samo za standardne jezike. S druge strane npr., kašupski 
jezik, poseban slavenski jezik koji se govori na sjeveru Poljske, praktički svi slavisti smatraju zasebnim 
slavenskim jezikom iako ga sami Poljaci smatraju poljskim narječjem. Tu se opet pokazuje svojevrsna 
nedosljednost u lingvistici što se tiče imenovanja i klasificiranja pojedinih idioma. 

292 Sasvim je sigurno da se ne može rekonstruirati npr. pračakavski. 


293 Interesantno je da se primjerice knjiga Kordić 2010 uglavnom bavi dokazivanjem postojanja jednog 
(standardnoga) srpskohrvatskog jezika, no čakavskom i kajkavskom ne pridaje previše pozornosti 
iako bi se u svjetlu toga pristupa moglo očekivati malo opširnije dokazivanje da su čakavski i kaj- 
kavski zasebni slavenski jezici. 


294 U tom svjetlu se može citirati i poznata Krležina izjava: “Hrvatski i srpski su jedan te isti jezik, 
koji Hrvati nazivaju hrvatski, a Srbi srpski." Treba reći da to da nitko od laika ne traži da koriste 
dvodijelnu oznaku priznaju i zastupnici srpskohrvatskoga (vidi npr. Kordić 2010: 133-134). 

potrebe posve besmislene. Treba također napomenuti da je, premda 
je u Jugoslaviji bio u službenoj upotrebi, sim naziv srpskohrvatski 
(odnosno hrvatskosrpski i sve ostale varijante) artificijelan i nenarodnog 
porijekla", a, kako je dug i pomalo nezgrapan, teško da je u narodu 
zapravo i mogao zaživjeti. Osim toga, pogrešna je percepcija da se u 
Jugoslaviji nije moglo govoriti i o hrvatskom jeziku posebno. I prije 
1990. su izlazile knjige koje su imale u naslovu samo pridjev hrvatski, 


pogotovo ako je uz to išao dodatak književni?*. 


Među kroatistima je osobito popularno kukanje oko toga da zli stranci 
ne žele priznati hrvatski kao samostalan jezik, nego i dalje govore o 
srpskohrvatskom, a hrvatski se uči na istim katedrama kao i srpski i 
sl. Što se tiče ovoga posljednjega, tu zapravo prigovori nisu smisleni. 
Dok se o nazivu samih jezika na takvim katedrama može raspravljati, 
nema nikakva smisla tražiti da se hrvatski jezik nužno mora proučavati 
i podučavati na odvojenim katedrama od srpskog, bošnjačkog i crno- 
gorskog. Koliko god se može inzistirati na razlikama između različitih 
standardnih jezika utemeljenih na štokavštini, to unatoč tome ostaju 
vrlo bliski književni jezici, koji, osim toga, čine dijalektološki i genetski 
blisko povezanu cjelinu. Nije nimalo sporno da mogu postojati i posebni 
odsjeci ili katedre za kroatistiku, tim više što se tu ne proučava samo 
jezik nego i književnost i kultura, ali ne treba tvrdoglavo biti protiv 
toga da hrvatski igdje bude i u kakvoj vezi sa srpskim. Jednako kao 
što se kod nas na istom odsjeku podučavaju makedonski, bugarski i 


295  Smislio ga je uostalom njemački indoeuropeist Jakob Grimm (jedan od poznate braće Grimm). 


296 Usp. npr. Fonološki razvoj hrvatskog jezika Milana Moguša (MH, Zagreb) iz 1971. ili djelo Stjepana 
Babića Tvorba riječi u hrvatskom književnom jeziku: nacrt za gramatiku (JAZU - Globus, Zagreb) 
čije je prvo izdanje izišlo 1986. Zanimljivo je primijetiti da se Babićeva knjiga isto tako zove i u 
izdanju iz 1991. godine, no da u izdanju iz 2002. pridjevi dobivaju naveske pa se djelo zove Tvorba 
riječi u hrvatskome književnome jeziku (HAZU - Globus, Zagreb). Mnogi kroatisti inače forsiraju 
naveske -e i -u kod pridjeva (hrvatskom/hrvatskome/hrvatskomu) jer su oni valjda hrvatskiji i bla- 
gozvučniji od kratkih oblika, pri čemu se pokušava provoditi umjetno razlikovanje dativa poput 
hrvatskomu i lokativa hrvatskome. Povijesno gledano, nastavak -mu se javljao samo u dativu a 
nastavak -m u lokativu, no ta se razlika kasnije u mnogim hrvatskim govorima izgubila, pogotovo 
u štokavskom, dok je navezak -e inovacija tipična za hrvatski. Jasno, dodatan razlog za forsiranje 
navezaka je i to što su oni u srpskom književnom jeziku razmjerno rijetki, kao uostalom i u kolo- 
kvijalnom urbanom hrvatskom (tu ne računamo naveske kod zamjenica gdje su oni češći, au nekim 
situacijama i prevladavaju). I u tom se primjeru vidi kako srpski književni jezik pretendira biti što 
bliži govornom jeziku, dok je praksa u Hrvatskoj uglavnom obrnuta - teži se umjetnoj arhaizaciji 
jezika i razlikovanju književnoga od govornoga jezika (a, naravno, i razlici prema srpskom). 

slovenski, ili kao što ne bi bilo smisla da u Hrvatskoj postoje posve 
posebni odsjeci za hindi i urdu ili indonezijski i malajski, logično je da 
će na mnogim svjetskim sveučilištima i čitav hrvatski/srpski/bosanski/ 
[crnogorski kompleks često biti smješten zajedno. To, naravno, ne znači 
da se domaći znanstvenici i država ne trebaju truditi u promicanju 
upravo hrvatskog standardnog jezika, književnosti i kulture. 


Što se tiče toga zašto strani lingvisti često još uvijek govore o 
srpskohrvatskom, odgovore najčešće ne treba tražiti ni u kakvim 
teorijama urote — razlozi su uglavnom puno prozaičniji. 


Prvi je razlog inertnost, tj. navika, kako već spomenusmo. Činje- 
nica je da se ono što je naučeno u razdoblju znanstvenoga formiranja 
poslije teško mijenja. Iako to zapravo zvuči paradoksalno, nerijetko 
znanstvenicima (bar u humanističkim znanostima) ono što su učili 
za vrijeme studija nesvjesno tijekom cijele karijere ostaje prisutno 
u svijesti kao najbolje i najjednostavnije rješenje, pogotovo kada su 
posrijedi fenomeni oko kojih i inače postoji dosta sporova i gdje je 
teško doći do jasna rješenja. Dakle, ako su na fakultetu učili da su 
južnoslavenski jezici slovenski, srpskohrvatski, makedonski i bugarski, 
mnogima je, pogotovu neslavistima, jednostavno najlakše ostati pri toj 
staroj podjeli. Slavistima je pak, koji su godinama govorili i pisali o 
srpskohrvatskom jeziku, također najbezbolnije rješenje ostati na tom 
nazivu. Tu je jednostavno riječ o posve običnu ljudskom ponašanju te 
nema smisla takav stav, koliko god on bio opravdan ili neopravdan, 
osuđivati. 


Drugi je razlog želja za znanstvenosti. Mnogi stručnjaci jednostavno 
i dalje smatraju da je srpskohrvatski jedan jezik te stoga pri tome i ostaju 
ne želeći se miješati u “lokalne sukobe? i nacionalističke prepirke na 
ovim prostorima. O vrlo upitnoj znanstvenosti termina srpskohrvatski 
ili srednjojužnoslavenski, tj. dijalekatskog jezičnog prostora koji ti 
termini označavaju, već smo govorili. 


Treći bi mogući razlog bio praktičnost. Lakše je i praktičnije 
govoriti o jednom jeziku, nego o dvama, trima ili četirima, pogotovu 
metodički. Osim toga, prilikom citiranja starijih izvora, koji zaista nose 
naziv srpskohrvatski, najlakše je ostaviti upravo taj naziv i u takvim 
je slučajevima to teško bilo kome zamjerati. 

Kao četvrti razlog bi se mogla navesti tendencioznost. Neki stručnjaci 
iz raznoraznih političkih ili osobnih razloga mogu inzistirati baš na 
nazivu srpskohrvatski. Međutim, iako se u Hrvatskoj često upravo o 
tome govori, barem implicitno, sva je prilika da su takvi slučajevi vrlo 
rijetki, svakako najrjeđi od svih dosad navedenih mogućnosti. Ne treba 
baš u svemu gledati bjelosvjetsku zavjeru protiv Hrvatske i Hrvata. 


Čini se da se oni jezikoslovci kojima je najviše stalo do toga da se 
hrvatski pošto-poto razluči na svim razinama i u svim situacijama od 
srpskoga zapravo služe krivom taktikom. Izravno napadanje prakse da 
se govori o srpskohrvatskom, osim što je nepraktično, a često se vrši i s 
lošim argumentima, također je i posve kontraproduktivno. Nema nikakve 
koristi napadati inozemne stručnjake koji govore o srpskohrvatskom 
niti se ikome može zabraniti da taj naziv upotrebljava. Tu valja imati 
na umu da se, nerijetko prilično opravdano, na domaće znanstvenike 
u takvim slučajevima uvijek gleda s dozom opreza zato što oni tu u 
načelu nastupaju s emocijama te ih se ne smatra dovoljno objektivnima. 
Osim toga, kako već spomenusmo, kako zamjeriti nekome što pod 
nazivom srpskohrvatski citira podatke iz kojega starijega rječnika ili 
gramatike koji se doista tako zovu? Ono što zaista promovira naziv 
hrvatski jezik su djela poput knjige Čakavian Prosody — the Accentual 
Patterns of the Čakavian Dialects of Croatian (“Čakavska prozodija 
— naglasni obrasci hrvatskih čakavskih govora?) Amerikanca Keitha 
Langstona (Slavica, Bloomington 2006) ili Historische Grammatik 
des Kroatischen (“Povijesna gramatika hrvatskog jezika") Austrijanca 
Georga Holzera (Peter Lang, Frankfurt 2007)“. Ako je domaćim 
kroatistima stalo do toga da i stranci upotrebljavaju naziv hrvatski, 
jedino je razumno rješenje pisati, ne samo na hrvatskom nego i na 
stranim jezicima, priručnike (gramatike, rječnike, monografije, član- 
ke...) koji će govoriti o hrvatskom jeziku. To, dakako, nije lako (kako 
primjerice napisati novi Akademijin rječnik koji je izlazio gotovo 100 
godina i ima 23 sveska?), ali to je jedini način da se to postigne, s 
obzirom na to da kukanje i plakanje malo pomažu. U čemu je naime 


297 Riječje o djelima koja su napisali inozemni stručnjaci (premda dobro poznati i priznati iu Hrvatskoj), 
što im odmah daje veću težinu što se tiče objektivnosti. Valja napomenuti da u slučaju ovih knjiga 
doista ima smisla da se upotrebljava baš naziv hrvatski. Langstonova knjiga govori o čakavskom, 
a tu je besmisleno reći da je čakavski srpskohrvatski dijalekt kada čakavskim govore isključivo 
Hrvati. Holzerova je knjiga pak povijesna gramatika koja je zasnovana na hrvatskoj jezičnoj građi 
te se stoga i zove povijesnom gramatikom hrvatskoga. 

stvar? Malo tko će se usuditi, citirajući nešto iz knjige koja ima samo 
hrvatski u naslovu, citirati to kao srpskohrvatski. Ne samo zato što je 
to na neki način krivotvorenje podataka, nego i zato što malo tko od 
stranih stručnjaka može biti siguran da je primjerice neka sintaktička 
začkoljica, objavljena u kakvu opisu hrvatskoga jezika, doista tipična i za 
srpski jezik. Stoga je u takvim slučajevima najlakše i najsigurnije uvijek 
citirati jezik po tome kako je on nazvan u naslovu samog rada. Dakle, 
našim kroatistima koji se bune protiv upotrebe naziva srpskohrvatski 
u svijetu možemo preporučiti da se, umjesto besmislenim prozivanjem 
stranih stručnjaka i teorijama o svjetskim urotama protiv Hrvatske, 
više bave opisivanjem i analiziranjem raznih aspekata hrvatskoga jezika. 


Nema ništa loše u tome da se hrvatski naziva hrvatskim za sve praktične 
potrebe, ako tako žele njegovi govornici — to nije jedini takav slučaj u 
svijetu. Hoće li se hrvatski standard smatrati posebnim standardnim 
jezikom ili samo jednom od varijanata policentrične standardne 
štokavštine je više pitanje proizvoljnog odabira na razini lingvističke 
terminologije i političko-simboličkog odabira na općoj razini. Realnost 
je takva kakva jest i upotreba različitih termina teško je može pretjerano 
promijeniti, tim više što ni oni najzagriženiji zastupnici više jezika neće 
inzistirati na različitosti jezika izvan razine standarda (i nejezičnih po- 
dručja kao što su kultura, tradicija i književnost). Naziv srpskohrvatski 
se na našim prostorima više ne smatra politički korektnim nazivom 
te bi stoga tu sretnije rješenje mogla biti upotreba neetničkoga naziva 
standardna štokavština tj. standardne štokavštine, kada se govori o svim 
standardnim štokavskim idiomima odjednom. U širem smislu, kada 
govorimo o dijalektima, postoji i naziv srednjojužnoslavenski, no tu 
valja voditi računa da je i taj naziv ponajviše zemljopisno-nacionalno- 
sociolingvistička odrednica. Rasprava jesu li hrvatski i srpski jedan 
ili dva jezika ne može u konačnici ništa bitno promijeniti, govornici 
su ionako potpuno svjesni da se međusobno dobro razumiju i nitko 
ozbiljan neće pomisliti da je razlika hrvatskog i srpskog, ako se već 
o njoj govori a čak i ako se o njima govori kao o različitim jezicima, 
isto što i razlika između hrvatskog i mađarskog. Osim toga, svakako 
bi bilo dobro da se sve političke tenzije oko ovakvih pitanja smire i 
da se jezičnim pitanjima može pristupati znanstveno, tolerantno i bez 
pretjeranih emocija. 

Zaključak 


U knjizi smo se dotakli mnogih tema. Iako se kome neki od iznesenih 
argumenata, stavova i zaključaka mogu činiti revolucionarnima i novima, 
to u načelu nije tako. Riječ je uglavnom o osnovama lingvistike, o onome 
što bi trebalo biti dobro poznato svima koji se jezikom profesionalno 
bave, iako, iz raznoraznih razloga, tomu često nije tako. To, naravno, 
ne znači da u knjizi nema ničega novog ili osobnog autorova dopri- 
nosa. Takvih je dijelova također dosta, no i oni slijede glavnu “liniju? 
knjige, a to je realan i znanstven odnos prema jeziku i lingvistici, kao 
i kritika mistifikatorsko-opskurantističko-neznanstvenih pogleda na 
jezik s kojim se većina ljudi obično susreće. 


Ovdje ćemo iznijeti neke od najbitnijih zaključaka i tema o kojima 
se u knjizi govori. Kako je ustvrđeno, lingvistika se bavi opisom a ne 
propisom — ona jezik opisuje u svim njegovima aspektima, umjesto 
da propisuje kakav bi jezik trebao biti. Druga je bitna tema o kojoj 
se govori problem jezične promjene, koji je u velikoj mjeri povezan s 
nekim drugim problemima (kao što su pravilnost u jeziku, purizam ili 
standardizacija). Jezična promjena je jedna od osnovnih karakteristika 
jezika koja se ne može zaustaviti. U njoj nema ništa samo po sebi loše 
— jezici se, dakle, ne kvare, nego se mijenjaju, a noviji jezični oblici 
nisu nimalo lošiji od starijih. U jeziku ne postoje inherentno “pravilni? 
i “nepravilni" oblici u smislu u kojem bi oblik talac bio “pravilan? a 
oblik taoc “nepravilan". Sve što se u jeziku upotrebljava je ujedno i 
pravilno. Ono što se za drugi oblik eventualno može reći jest da je 

taj oblik nestandardan, da je povijesno gledajući mlađi i da je nastao 
analogijom umjesto starijega oblika talac (pod utjecajem kosih oblika 
taoca, taocu... gdje je glas I na kraju sloga prešao u 0). No, unatoč tome, 
taj oblik sam po sebi nije ništa manje vrijedan ili “pravilan? od starijega 
oblika talac. S tim je povezano pitanje standardnog jezika — standardni 
nam je jezik u modernom društvu nedvojbeno potreban za uporabu 
u službenim prilikama, no službeno je korištenje jedno, a nepotrebno 
uzdizanje i veličanje standarda drugo. Standard treba smatrati samo 
jednom od različitih jezičnih varijanata koja je jednakovrijedna kao 
i sve druge — kao govorni jezik općenito, dijalekti, idiomi pojedinih 
društvenih grupa i sl. Općenito, iako se često implicitno podrazumijeva 
obrnuto kada se primjerice govori o govornicima koji ne vode računa 
o svom jeziku ili ga više ne znaju govoriti, jezik ne pripada nikakvim 
nametnutim autoritetima (bilo da je riječ o fakultetima, akademijama 
ili individualnim lingvistima-preskriptivistima) nego samo svojim 
govornicima. Govorili smo i o utjecanju na jezik. Tu smo pozornost 
posvetili fenomenu jezičnog purizma koji se može smatrati u potpunosti 
negativnim. Riječi se uobičajeno posuđuju iz jezika u jezik, to je sasma 
normalan jezični proces i od njega ne treba zazirati. Jezično čistunstvo 
je samo preslikavanje društvene ksenofobije i nacionalizma na jezik 
te se jezični purizam ne može smatrati ničim drugim doli brojenjem 
krvnih zrnaca riječima. S druge strane, lingvisti se ne bi smjeli suzdr- 
žavati od progresivna utjecanja na društvo, primjerice pri sprječavanju 
jezične diskriminacije, promicanju jezične tolerancije ili upozoravanju 
na slučajeve u kojima se jezik upotrebljava kao jedno od sredstava u 
očuvanju društvene nejednakosti. Pokazana je i međuovisnost jezika/ 
lingvistike i ideologije. Kao ni drugi dijelovi društva i druge znanosti, 
ni jezik i lingvistika se ne mogu odvojiti od ideologije. Ideologiju ne 
treba pošto-poto izbjegavati — pitanje je samo je li riječ o progresivnoj 
ili nazadnjačkoj ideologiji. U poglavlju o pravopisu smo se dotakli nekih 
osnovnih pitanja o hrvatskom pravopisu koja smo pokušali staviti 
u kontekst sličnih problema u drugim jezicima, kritizirajući pritom 
neke uobičajene kritike “nepismenosti? koje se zasnivaju na jeftinu 
moralizatorstvu i zgražanju nad time kako apsolutno svi govornici 
hrvatskoga ne znaju sve do jedne pravopisne začkoljice. Čini se da 
to nije nikakva posebitost Hrvatske niti je treba a priori osuđivati jer 
nema naznaka da je u drugim jezicima situacija drugačija ili da se takva 

situacija mora nužno smatrati tako katastrofalnom. Što se tiče lektor4, 
tu smo ustvrdili da bi se oni, umjesto da služe kao purističko-cenzorska 
neokroatistička pješadija, trebali baviti neagresivnim usklađivanjem 
tekstova s glavnim pravilima standardnoga jezika te općim uređivanjem 
tekstova na kojima rade, primjerice uklanjanjem doslovnih prijevoda 
u prevedenim tekstovima. Na kraju smo se dotakli i jedne specifične 
teme — problema jezičnoga jedinstva srpskoga i hrvatskoga. Tu smo 
temu pokušali obraditi objektivno i bez emocija, ne samo zato što 
je ona svim čitateljima bliska i česta u javnosti, nego i zato što se na 
njezinu primjeru mogu dobro obraditi neka važna pitanja, kao što su 
identitet, nacionalizam ili jezična standardizacija. 


Cilj je ove knjige bio pokazati čitateljima jednu drugu lingvistiku. Pravu 
lingvistiku koja se bavi živim jezikom kakvim se stvarno govori i koji 
funkcionira po svojim unutarnjim jezičnim zakonima a ne po izvana 
nametnutim zakonima samozvanih autoriteta. Lingvistiku koja bi se 
morala učiti već na uvodnim lingvističkim predavanjima, ali se ne 
uči. Ili se uči preapstraktno, bez povezivanja s uobičajenim stavovima 
o jeziku i jezičnim problemima, te se prebrzo zaboravlja. Namjena je 
knjige višestruka. Knjiga je namijenjena nelingvistima i utoliko služi 
kao svojevrstan branič lingvistike u pokušaju da se lingvisti obrane 
od česte pogrešne percepcije o njima kao o ljudima koji se bave samo 
politikantskim pravopisnim začkoljicama i propisivanjem “ispravna? 
načina pisanja i govorenja. Osim toga, autor se nada da će se potencijalni 
čitatelji-nestručnjaci tako uspjeti osloboditi neznanstvenih predrasuda 
o jeziku koje su nedvojbeno stekli nažalost i kroz proces formalnog 
obrazovanja. Knjiga je također namijenjena i mladima koji nadolaze 
— lingvistima u formiranju i onima koji će se jezikoslovljem tek početi 
baviti. Ova je knjiga napisana među ostalim i zato što bi autor volio da 
je u primarnom razdoblju svog lingvističkog formiranja u 1990-ima 
imao priliku pročitati koje ovakvo djelo umjesto beskrajnih i besplodnih 
rasprava o srbizmima, anglizmima i “pravilnosti?. Možemo se samo 
nadati da će novije generacije u još većoj mjeri moći izbjeći zablude 
mnogih iz starije generacije i da će konačno napustiti sve neznanstvene 
percepcije jezika. Knjiga je također posvećena i mojoj generaciji mlađih 
lingvista, onima koji su se lingvistikom tek počeli ili se počinju profe- 
sionalno baviti. Mnogi od njih vrlo dobro razumiju teme o kojima se 

govori u ovoj knjizi i znaju što jezik stvarno jest i kako funkcionira. 
Autor se nada da će i njima ova knjiga biti zanimljiva i da će u njoj naći 
korisnih podataka i razmišljanja. S druge strane, nije baš izgledno da 
će ova knjiga “obratiti? one koje kritizira. Poučen iskustvom, autor baš 
i ne vjeruje u preodgoj onih koji su u svojim glavama već sve uredno 
posložili u ladice, pa makar potpuno neznanstveno i iracionalno, i 
koji kroz jezik imaju potrebu izražavati neke svoje druge izvanjezične, 
uglavnom potpuno reakcionarne i neznanstvene, stavove. Ipak, ne treba 
očajavati. Iako je prelako pasti u neopravdan optimizam, nade treba 
polagati u smjenu generacija. Autor se nada da će, bar u lingvističkim 
krugovima, u doglednoj budućnosti bavljenje jezičnom “pravilnosti? 
ili apologija jezičnog purizma biti smatrani jednako znanstvenima kao 
i teza da su se jezici pomiješali nakon rušenja kule babilonske. 


A ako pak na pitanje iz naslova treba još jednom odgovoriti, 
odgovor je sljedeći — jezik je naš. On pripada samo i isključivo svojim 
govornicima i oni su u njemu jedini relevantan autoritet. Sve ostalo je 
prodavanje magle na koje ne treba ni pod kakvim uvjetima pristajati. 


Bibliografija 161 


Bibliografija 


Aitchison, Jean 2001, Language Change. Progress or Decay?, Cambridge Uni- 
versity Press, Cambridge 


Anderson, Benedict 1990, Nacija: zamišljena zajednica: razmatranja o porijeklu 
i širenju nacionalizma, Školska knjiga, Zagreb 


Anić, Vladimir 1998, Rječnik hrvatskoga jezika, Novi liber, Zagreb 


ARj = Rječnik hrvatskoga ili srpskoga jezika, sv. 1-97 [dijelovi I-XXIII], JAZU, 
Zagreb 1881-1976 


Bourdieu, Pierre & Wacquant, Loic 2001, “Nova planetarna vulgata“, Diskrepan- 
cija 11/3: 45-48 [http://www.diskrepancija.org/casopis/3br/bourdieu.pdf] 


Bourdieu, Pierre 1992, Što znači govoriti: ekonomija jezičnih razmjera, Napri- 
jed, Zagreb 


Brodnjak, Vladimir 1991, Razlikovni rječnik srpskog i hrvatskog jezika, Školske 
novine, Zagreb 


Brozović, Dalibor & Ivić, Pavle 1988, Jezik, srpskohrvatski/hrvatskosrpski, hrvatski 
ili srpski, Jugoslavenski leksikografski zavod “Miroslav Krleža“, Zagreb 


Brozović, Dalibor 1970, Standardni jezik, Matica hrvatska, Zagreb 


Chambers, J.K. 1998, “TV Makes People Sound the Same", u: Bauer, Laurie & 
Trudgill, Peter (ur.), Language Myths, Penguin Books: 123-131 


Cheshire, Jenny 1998, “Double Negatives are Illogical", u: Bauer, Laurie & 
Trudgill, Peter (ur.), Language Myths, Penguin Books: 113-122 


Crystal, David 2000, Language Death, Cambridge University Press, Cambridge 


162 Čiji je jezik? 


Dawkins, Richard 1997, Sebični gen, Izvori, Zagreb 


de Saussure, Ferdinand 2000, Tečaj opće lingvistike, ArTresor naklada/Institut 
za hrvatski jezik i jezikoslovlje, Zagreb 


Eagleton, Terry 1991, Ideology. An Introduction, Verso, London-New York 


EPCJ = EmumozowKu peunuk cpnekoz jesuka, CB. 1 (A-AIII) 2003, Cs. 
2 (BA-B/I) 2006, CB. 3 (BE-BJ) 2008, Cpncka akageMuja HayKa u 
yMeTHOCTH, beorpaz 


ERj = Hrvatski enciklopedijski rječnik, Novi liber, Zagreb 2002 


Esling, John H. 1998, “Everyone Has an Accent Except Me“, u: Bauer, Laurie 
& Trudgill, Peter (ur.), Language Myths, Penguin Books: 169-175 


Fairclough, Norman 2001“, Language and Power, Longman, London 


GH = Govorimo hrvatski. Jezični savjeti, Mihovil Dulčić (ur.), Hrvatski radio 
— Naklada Naprijed, Zagreb 1997 


Gluhak, Alemko 2001, “Opet o neću i ne ću. Mala povijest dijela hrvatskoga 
pravopisanja u posljednjih stoljeće i pol", Kolo XI/1: 51-84 


Greenberg, Marc L. & Emmett, Ada 2010, “Akademski komunikacijski problem: 
nužnost slobodnog pristupa - transatlantska perspektiva“, Slobodni 
Filozofski [http://www.slobodnifilozofski.com/2011/01/marc-l-greenberg- 
i-ada-emmett-akademski.html] 


Greenberg, Robert 2005, Jezik i identitet na Balkanu: Raspad srpsko-hrvatskoga, 
Srednja Europa, Zagreb 


Hagčge, Claude 2005, Zaustaviti izumiranje jezika, Disput, Zagreb 
Harman, Chris 2008, A People's History of the World, Verso, London-New York 


Hekman, Jelena (ur.) 2005, Jezik na križu/Križ na jeziku. Lektori i jezična kul- 
tura, Matica hrvatska, Zagreb 


HJS = Hrvatski jezični savjetnik, više autora, Hudeček, Lana; Mihaljević, Mi- 
lica; Vukojević, Luka (ur.), IHJ] - Školske novine - Pergamena, Zagreb 


Hobsbawm, Eric J. 1993, Nacije i nacionalizmi, Novi liber, Zagreb 


Kalogjera, Damir 1997, “Descriptivists or social activists: a dilemma in socio- 
linguistics“, Studia Romanica et Anglica Zagrabiensia, vol. XLII: 211-224 


Kapović, Mate 2003, “Razvoj starih dugih samoglasa u hrvatskom i ostalim 
slavenskim jezicima“, Filologija 41: 51-82 


Bibliografija 163 


Kapović, Mate 2005, “Jezični utjecaj velikih gradova“, Rasprave Instituta za 
hrvatski jezik i jezikoslovlje 30: 97-105 


Kapović, Mate 2006, “Dijalekti, standard i sociolingvistički aktivizam, u: 
Jagoda Granić (ur.), Jezik i mediji - jedan jezik : više svjetova, HDPL, 
Zagreb-Split: 375-383. 

Kapović, Mate 2007, “Hrvatski standard - evolucija ili revolucija? Problem 
hrvatskoga pravopisa i pravogovora“, Jezikoslovlje 8.1: 61-76 


Kapović, Mate 2008a, Uvod u indoeuropsku lingvistiku, Matica hrvatska, Zagreb 


Kapović, Mate 2008b, “O naglasku u staroštokavskom slavonskom dijalektu, 
Croatica et Slavica Iadertina IV: 115-147 


Katičić, Radoslav 1992?, Novi jezikoslovni ogledi, Školska knjiga, Zagreb 
Kordić, Snježana 2010, Jezik i nacionalizam, Durieux, Zagreb 


Krauss, Michael E. 2007, “Keynote-Mass Language Extinction and Documen- 
tation: The Race Against Time", u: Miyaoka, Osahito; Sakiyama, Osamu 
& Krauss, Michael E. (ur.), The Vanishing Languages of the Pacific Rim, 
Oxford University Press, Oxford: 3-24 


Labov, William 1972, Sociolinguistic Patterns, University of Pennsylvania 
Press, Philadelphia 


Labov, William 1982, “Objectivity and commitment in linguistic science. The 
case of Black English trial in Ann Arbor", Language in Society 11: 165-202 


Labov, William 1994, Principles of Linguistic Change. Volume 1: Internal Factors, 
Blackwell, Oxford UK - Cambridge USA 


Labov, William 2002, “How I got into linguistics, and what I got out of it? 
[http://www.ling.upenn.edu/-wlabov/Howlgot.html] 


Labov, William 2009, “A Life of Learning: Six People I Have Learned From? 
[http://www.acls.org/publications/audio/labov/complete.aspx?id=4462] 


Labov, William; Ash, Sharon & Boberg, Charles 2006, The Atlas of North American 
English. Phonetics, Phonology and Sound Change, Mouton de Gruyter, Berlin- 
—New York 


Leyva, Rodolfo 2009, “No Child Left Behind: A Neoliberal Repackaging of 
Social Darwinism", Journal for Critical Education Policy Studies 7/1: 
364-381 [hrvatski prijevod dostupan na: http://www.slobodnifilozofski. 
com/2010/12/rodolfo-leyva-no-child-left-behind.html] 


| 164 Čiji je jezik? 


Lisac, Josip 2003, Hrvatska dijalektologija 1. Hrvatski dijalekti i govori štokavskog 
narječja i hrvatski govori torlačkog narječja, Golden marketing, Zagreb 


Magner, Thomas F. 1966, A Zagreb kajkavian dialect, Pennsylvania State Uni- 
versity, University Park 


Martinet, Andrć 1982, Osnove opće lingvistike, Grafički zavod Hrvatske, Zagreb 
Matasović, Ranko 2001, Uvod u poredbenu lingvistiku, Matica hrvatska, Zagreb 


Matasović, Ranko 2005, Jezična raznolikost svijeta. Podrijetlo, razvitak, izgledi, 
Algoritam, Zagreb 


Matasović, Ranko 2008, Poredbenopovijesna gramatika hrvatskoga jezika, 
Matica hrvatska, Zagreb 


Milroy, James & Milroy, Lesley 1999*, Authority in Language: Investigating 
Standard English, Routledge, London-New York 


Milroy, James 1998, “Children Can't Speak or Write Properly Anymore*, u: Bauer, 
Laurie & Trudgill, Peter (ur.), Language Myths, Penguin Books: 58—65 


Milroy, James 2007, “The Ideology of the Standard Language", u: Llamas, Car- 
men; Mullany, Louise & Stockwell, Peter (ur.), The Routledge Companion 
to Sociolinguistics, Routledge, London-New York: 133-139 


Opačić, Nives 2007, “Prodor engleskih riječi u hrvatski jezik“, Jezik 54/1: 22-27 
Sand, Shlomo 2009, The Invention of the Jewish People, Verso, London-New York 
Seliger, Martin 1976, Ideology and Politics, London 


Starčević, Anđel 2006, “Imenice kao atributi — nove strukture u hrvatskom 
jeziku“, Jezik i mediji - jedan jezik : više svjetova, Granić, Jagoda (ur.), 
HDPL: 645-656 


Stuart-Smith, Jane 2007, “Ihe Influence of the Media", u: Llamas, Carmen; 
Mullany, Louise & Stockwell, Peter (ur.), The Routledge Companion to 
Sociolinguistics, Routledge, London-New York: 140-148 


Škiljan, Dubravko 2002, Govor nacije. Jezik, nacija, Hrvati, Golden marketing, 
Zagreb 


Štrkalj, Kristina 2003, “Kad lingvistikom ravna politika. Nekoliko zapažanja 
o pravilima lektoriranja na Hrvatskoj televiziji", Književna republika 
1/5-6: 174-185 


Bibliografija 165 


Težak, Stjepko 1996, Teorija i praksa nastave hrvatskoga jezika 1, Školska 
knjiga, Zagreb 

Trudgill, Peter 1995, “Dialect and Dialects in the New Europe", European 
English Messenger TV/1: 44-46 


Trudgill, Peter 1998, “Ihe Meanings of Words Should Not be Allowed to Vary 
or Change", u: Bauer, Laurie & Trudgill, Peter (ur.), Language Myths, 
Penguin Books: 1-8 


Trudgill, Peter 2000“, Sociolinguistics. An Introducion to Language and Society, 
Penguin Books, London 


Zinn, Howard 1995, A People's History of the United States: 1492-present, 
HarperCollins 


ZK = Šojat, Antun; Barac-Grum, Vida; Kalinski, Ivan; Lončarić, Mijo; Zečević, 
Vesna 1998, Zagrebački kaj. Govor grada i prigradskih naselja, Institut 
za hrvatski jezik i jezikoslovlje, Zagreb 


Žanić, Ivo 2007, Hrvatski na uvjetnoj slobodi. Jezik, identitet i politika između 
Jugoslavije i Europe, Fakultet političkih znanosti Sveučilišta u Zagrebu, 
Zagreb 


Žanić, Ivo 2009, Kako bi trebali govoriti hrvatski magarci? O sociolingvistici 
animiranih filmova, Algoritam, Zagreb 


Žic Fuchs, Milena & Tuđman Vuković, Nina 2008, “Communication techno- 
logies and their influence on language: Reshuffling tenses in Croatian 
SMS text messaging“, Jezikoslovlje 9.1-2: 109-122 


Kazala 


167 


Kazala 


Indeks primjera iz hrvatskoga jezika 


aerodrom 19, 82, 124 
anđeo 17 
apoteka/apateka 83, 91 
auto 125 

autobus 28, 125 
automobil 125 

avion 82, 124 


Babilon 140 

barka 88, 89 

Biblija 52 

bijah 18, 27 
bijeli/beli/bili 21 
bila/bio 17 

bina 88 

bio sam 30, 43, 52 
bitan 41 

biti 30, 32, 42, 70 
bluza 88 
bog/boginja 72, 110, 116 
bogata sela 52 
bojnik 19 

boja 89 

brak 90 

brat 45, 87, 107 
Brdovec/Brdovac 64 
brijeg 89, 115 


brod 89 
brojevi/broevi 23 
brz 47 

brzoglas 83 
brzojav 46, 47, 83 
bubreg 88 

bunar 88 

bus 125 


Carmina Burana 52 
centralan 42, 43 
cijena 39 

Cipar 140 

cipela 19, 88, 89, 120 
cjenik 39 
crepovi/crjepovi 115 
crevlja 19, 89 

crkva 116 

cvijet 89 


č/ć 17, 32, 65, 70, 71, 116-118, 
120, 123, 131, 141, 151 

ča 21,71, 151 

čamac 88, 89 

arapa 88 

asnik 84 

časopis 90 


O< O 

četiri/četri 16, 18, 119 
četvrtak 117 
čizma/čižma 44 
čovječe božji 110 
čovjek 27, 45, 117, 146 
črn/crn 45 


ćevapi/čevapi 123 


da li 60 

da vidi/vidjeti 21 
da/kako 59 
dalekovidnica 84 

Dao sam knjigu Ivanu 30 
dejt 88 
delinkvent/delikvent 44 
Delnice/Dionice 64 
demokracija 140 

di “gdje? 77 

di “kamo" 27 

djelatnik 108 

djelatno vrijeme 108 
dobra/dobrog 27 
dobrog/dobroga 20 
dođoh 18 
događaj/događanje 88 
dokument 52 

domaća zadaća/uradak 39 
dozvola 90 

dragi/drai 23 
Drinje/Drenje 64 
drug/drugarica 107, 109 
drugačiji/drukčiji 11 
dva 16, 18, 32 

dvorac 90 


džambo džet 84, 115 
Đurđevac/Đurđevec 64 
egzodus 51 

ekonomija 109 


Elementa Latina 52 
Europa/Evropa 115, 116 


evo/eo 23 


farba 89 

fensi 88, 89 
fleksibilizacija 110 
fleksigurnost 110 
fotografija 83 


gdje 27,77 

glazba 80, 83 

gledam/gleam 20, 21, 23-26 
gledati svoja posla/posle 52 
glede 84 

glova “glava? 72 
godina/goina 23 

gorući 43 
gospoda/gospodin 107 
gospodin/gospođa/gospođica 109 
govorah 18, 27 

grad - gradovi 118 

grad/grat 72 

gradbenik 47 

gradilac 47 

gr(iješka 11, 114-117 
grob/grop 72 

grod “grad? 72 


helikopter 83 

hrvatski jezik 18 

hrvatskoga standardnog jezika 49 
htio bih 30 
humoristička/humoristična 19 
humus $1 

hupser 84 

huškati 146 


iam/imam 23 

idem k njemu/idem kod njega 39 
ideš/jel ideš/dal ideš/ideš li? 20, 60 
idu/ideju/gredu 70, 71 

ikad 43 

ikra 90 

imam rječnik 18 

imam/iam 23 

internet 82, 88 kompjuterski miš 19 
istovjetan/istovetan 45 kopnica 84 
Ivan vidi kuću/Kuću košarka 87 

vidi Ivan 29, 30 koštati/koštovnik 39 
ivent 88 krastavac 71 
izaći/izaći van 42 Kreta 140 
izbornik 19 krevet 89 
izgradnik 47 kričati 10 
izlaziti 69 krov/krof 72 
izvješće/izvještaj 19 krugoval 83 

krušaka/kruški 20, 21 
jarbol 87 kućodizac 47 
jastuk 88 kud ideš 27 
javiti 47 kuda 27 
je li/jel 20,60 kukumar 71 
jezik hrvatski 18 kul 88 
kuna 64 

k njemu/kod njega 39 
k/kod 39 lađa 89 
kacavida 81 laptop 87 
kaeš/kažeš 21-23 ležeći policajac 84 
kaj/šta/što 20-22, 44, 99 li 20, 60 
kako/da 125 lijep/lep/lip 21, 29 
kamo 27, 77 limun/limunika 89 
kapitalist 109, 110 ludilo 19 
kapitalistički način proizvodnje 109 
kapitalizam 109, 110 ljekarna 83, 90, 91 
kasarna 84 ljudski kapital/resursi 108 
Kaštela/Kaštila 64 ljuljačka 86 
kava/kahva/kafa 131 
kazeta/kaseta 50 mada 124 
kažeš/kaeš 21-23 major 19 
kisik 90 mamutnjak 84, 115 
klackalica 86 mast 89 
klasa 108 mašina 124 
klasna borba 108, 111 međa/meja 150 
klasni 108 meso/mieso 29 
kljuka 32 miš 19 
knjiga 56 mladič 117 
ko 28, 119 mnogo/mlogo/vnogo 44 
kolač 43, 69 modus vivendi 53 
kolko para tolko muzike 90 molba 39 
kolodvor 132 mrak 19 


kompjuter/kompjutor 82 mudrac 130 

muha/muva 59, 141 
muzika 83, 90 


na dijeti 42 

na dnevnoj bazi 90 

na krovu 42 

na podu 42 

na stolu 42 

na telefonu 42 

na tulumu 42 

najcentralniji 42 

najoptimalnije 41 

najsavršeniji 41 

naklada 90 

naprčen/naprćen 32 

ne mogu/nemeren/nemrem 69 

ne moj 61 

ne vidim 18, 61 

neako/nekako 23 

neam/nemam 20, 23, 119 

neću/ne ću 11, 61, 113, 115, 116 

nekako/neako 23 

nemam rječnik/nemam rječnika 18 

nemam/neam 20, 23, 119 

-nik 47 

nisam kupio rječnik/nisam kupio 
rječnika 18 

nogomet 87 

nokat/nogat 45 

nosač 73 

nosijah 18 

nositi 10, 21, 70, 123 


njihaljka 86 


oba 18, 42 

obadva 42 

odnesoše 18 

odoste 18 

odvijač 81 

oficir 84 

-og/oga 49, 61 
ognjište/ognjišće 150 


on je blesava budala/budalo 
blesava! 18 

opasan 90 

opasnost 90 

opera 52 

optimalnije 41 

originalan/orginalan 44 

otmjen 89 

ovca/ofca 72 


Pacta Conventa 52 

pak 124 

paradajz 64, 81 

parti 88 

partija 109 

pas i mačka/mas i pačka 43 
pasoš 19, 82, 84 

peškir 69 

pet 18,16 

pet žena 16 

peta 16 

petak 117 

pisač/printer 82 

pitura 89 

poduzetnik 110 
pogibelj 90 
poma/pomidor 64, 66, 81 
ponaosob 60, 89 
ponovno/ponovo 125 
posao/posla/posle 17, 52 
posebno 89 

poslodavac 110 

pospan 146 

postelja 89 

posthuman 51 

postola 19, 89 
postuman 51 

pozdraviti 109 
pozornica 88 

premda 125 
prevoditelj/lac 19 

pri telefonu 42 
prigovaram 67, 68 

prije Krista/nove ere 110 


Kazala 


171 


primjedaba/primjedbi 21 
priroda 90 

priuštiti 146 

probitačan 49 

propuh 146 

prošo voz 90 

psovati sve po spisku 90 
putovnica 19, 82, 84 


racionalizacija poslovanja 111 
račun 89 

računalo 82, 89 

radio 83 

radnička klasa 108 

radnik 108 

radno vrijeme 108 

rajčica 81 

rekosmo 18 

rendom 88 

riječ, rieč, rčč, ryč, riech, rijeg 113 
rijeka/reka 141 

Rijeka/Reka 64 
rječnik/riječnik 123 
rječnik/rječnika 18 
rjeka/rječica 117 

ručnik 56, 69 

ruka 32 


s/sa 39, 43 
sabor/zbor 45 

sat vremena 42 
sedam/seam 27, 28 
sedam 50, 89 
selebriti 88 

selektor 19 
sida/AIDS 84 
siječanj 132 

skripta 52 

slavni 88 

socijalni dijalog/partneri 111 
Split/Spljet 64 
spužva 146 
središnji/središnjiji 42 
stanovnici 19 


stejdž 88 

stereo 88 
stiropor/stiropol 44 
stol 18 

stranka 109 

strašan 19 

str(jjelica 115 

stroj 124 

struja 29 

stvaranje poduzetničke klime 111 
suh/suv 141 
sumnja/sumlja 44-47 
sve/svih 47, 48 
svjetlopis 83 


š(a)rafciger 81 
šćap 150 
šljiva/sliva 45, 47 
šta 20, 21, 44, 59 
što se tiče 84 

što 21, 59, 71, 151 
šugoman 69 


tajkun 110 

talac/taoc 157, 158 
tastatura 20, 85 
telefon 42, 83, 122 
telegraf 83 

tipka(ti) 89 
tipkovnica 20, 85, 89 
tko/ko 28, 59, 119 
tog/toga 49 
treba(mo)/trea(mo) 23 
tri 16, 18, 32 

tržišna ekonomija 110 
tržište rada 108 

tući 32 

tvornica 132 


u ligi/u lizi 13 

u svezi glede 84 
u točci/u točki 13 
učestvovati 90 
učitelj(ica) 109 

udariti 121 za ime božje 110 
unatoč toga/unatoč tome 40 zadaci/zadatci 11, 113, 117 
uon/on 29 Zagreb film festival/Zagrebački 
uspornik 84 filmski festival 90 
usprkos toga/usprkos tome 123 zahvaliti (se) 49 
zamolba 39 

veleposlanstvo 132 zašto smo ti prijatelji/zašto ti smo 
velika kola 52 prijatelji 18 
veljača 132 zbitica 82 
veza 84 zdravo 107, 109 
vide/vidu 70 zgradodizac 47 
vidjeti/da vidi 21 zid 47 
vidjeti/vidit/vidi* 20 zidač 47 
vidjeti 10, 20, 24 zidar 47 
vladar 46 zidnik 47 
vlak 90 zidnjak 47 
vlasnik 46, 47 značaj 19, 49 
vlast 46, 47 značajan 77 
vojarna 84 zračna luka 19, 82 
vozačka dopusnica/vozačka zrak 29 

dozvola 90 zrakomlat 84 
vratiju/vrata 123 zrakoplov 82, 83, 124 
vratiti/vraiti 23 zvijezda 88 
vredniji/vrjedniji 115, 117 
vremensko razdoblje 42 žena 16, 17, 18, 28, 32, 42, 69, 70, 
vrtolet 83 146 
vuneni travopas 84 žitelji 19, 60 


Indeks primjera iz drugih jezika 


crn. — crnogorski psl. — praslavenski 
eng. — engleski rus. — ruski 

fran. — francuski sln. — slovenski 
gluž. — gornjolužičkosrpski srp. — srpski 

jap. — japanski stsl. — staroslavenski 
kin. — kineski svah. — svahili 

mađ. — mađarski španj. — španjolski 
njem. — njemački tal. — talijanski 

polj. — poljski tur. — turski 

**A house sees John (eng.) 30 advocatus (lat) 120 


abogado (španj.) 120 ask/ax (eng.) 45 

asztal (mađ.) 87 


barđt (mađ.) 87 
barćn (španj.) 120 
bioskop (srp.) 132 
*bitif"byti (psl.) 32 
black (eng.) 28 
block (eng.) 28 
bosses (eng.) 28 
*bratro (psl.) 45 
bricklayer (eng.) 47 
buenos dfas (španj.) 107 
buses (eng.) 28 
biitiin (tur.) 82 
bwana (svah.) 107 


call6/cayć (španj.) 120 
casarlcazar (španj.) 120 
cebolla (španj.) 120 
cima (španj.) 120 

cine (španj.) 120 


česać/ćesać (gluž.) 121 
*čelovčko/čelovčko (psl.) 45 


daughter (eng.) 118, 119 
demokratija (srp.) 140 
denwa (jap.) 122 
dianhua (kin.) 122 
dokumenta (srp.) 52 
Don (španj.) 107 

doubt (eng.) 46 


devojka (crn.) 131 
ever (eng.) 43 

fabrika (srp.) 132 
Fahrrad (njem.) 83 


Fehrnsehen (njem.) 83 
fudbal (srp.) 87 


galamb (mađ.) 87 
gehen (njem.) 119 
general (španj.) 120 
gigi (jap.) 46 


bćjibely (mađ.) 120 
bombre (španj.) 119 
homo (lat.) 119 

hora (lat.) 119 

hora (španj.) 119 

house (eng.) 29-31 
boya (španj.) 120 
Hubschrauber (njem.) 83 


I can't get no (eng.) 48 


I gave a book to John (eng.) 30 


It is me... (eng.) 124 


jefe (španj.) 120 
John sees a house (eng.) 29 
jumbo jet (eng.) 115 


Kipar (srp.) 140 
*kljuka (psl.) 32 
knife (eng.) 118, 119 
Krit (srp) 140 


leal (španj.) 24 
legale- (lat) 24 
letalo (sln.) 82 


mamilo (sln.) 82 
mdđs (španj.) 33 
mason (eng.) 47 
meat/meet (eng.) 118 
medmrežje (sln.) 82 
mobilis (lat) 120 
moj (polj.) 121 
mouse (eng.) 19 
mdvil (španj.) 120 
muchas gracias (španj.) 32 
munka (mađ.) 87 


[174 


Čiji je jezik? 


ndugu (svah.) 107 
nijesam (crn.) 131, 132 
*nogoto (psl.) 45 


oligarh (rus.) 110 

olla (španj.) 120 

on a daily basis (eng.) 90 
optimus (lat.) 41 
opus/opera (lat.) 52 


padre/padres (španj.) 33 
peta (stsl.) 16 
philosopher (eng.) 130 
piece of cake (eng.) 43 
pollo (španj.) 120 
posthum/postum (njem.) 51 
posthume (fran.) 51 
posthumous (eng.) 51 
postumo (španj.) 51 
postumo (tal.) 51 
postumus (lat) 51 
poyo (španj.) 120 


računar (srp.) 83 
reditelj (srp.) 83 
roka (sln.)/*roka (psl.) 32 
rzeka (polj.) 121 


salud (španj.) 107 
samolčt (rus.) 83 

selva (španj.) 120 

sefior (španj.) 107 

sich bedanken (njem.) 49 
sima (španj.) 120 
sorcerer (eng.) 130 
stanica (srp.) 132 

szum (polj) 121 


šargarepa (srp.) 132 
štampač (srp.) 83 


sekira (crn.) 131 


tashwishi (svah.) 46 
tayyare (tur.) 82 
The house is big (eng.) 29 
three (eng.) 32 

to go (eng.) 48 
Tochter (njem.) 119 
tres (španj.) 33 

tu (španj.) 142 

tiim (tur.) 82 

two (eng.) 32 
tycoon (eng.) 110 


ucak/ucmak (tur.) 82 
ukus (srp.) 132 
usted (španj.) 107 
ustedes (španj.) 142 


var6ćn (španj.) 120 
Vavilon (srp.) 140 
vdati se (sln.) 121 
ver (španj.) 24 
vertolčt (rus.) 83 
videre (lat.) 24 

vine (eng.) 29 

vos (španj.) 142 
vosotros (španj.) 142 


wall (eng.) 47 

wine (eng.) 29 

working class (eng.) 108 
zapato (španj.) 120 
zehn (njem.) 119 
zgoščenka (sln.) 82 
zigzag (španj.) 120 
ženica (crn.) 131 


žona (polj.) 121 


ženica (crn.) 131 

Indeks idioma 


afrički jezici 55, 97, 133 

afroamerički govorni engleski 
(African American Vernacular 
Englisb/A AVE) 100 

akadski 50 

albanski 87, 134 

američki engleski 132 

američki španjolski 78, 120, 141, 
142 

aragonski 148 

aramejski 50, 98 

arapski 50, 140, 141 

australski engleski 141 

australski jezici 12, 55 

austrijski njemački 141 

azerski 138 


baltoslavenski 12 

baskijski 86, 119, 133 

bednjanski kajkavski 32 

bjeloruski 133, 138 

bokmdil 144 

bosanski/bošnjački 117, 127, 
130-132, 135, 143, 148 

Bosnian/Serbian/Croatian 148 

bostonski 102 

brazilski portugalski 12, 141 

bretonski 86 

britanski engleski 72, 106, 119, 
130, 132, 141 

bugarski 134, 135, 138, 139, 146, 
149, 150, 153, 154 

buzetski 151 


crnogorski 127, 130-132, 
135, 145, 149, 153 


čadski 37 

čakavski 9, 17, 21, 27, 63—65, 67, 
70-71, 91, 119, 134, 139, 145, 
148-152, 155 

češki 19, 90, 121, 138, 146 


dalmatinski 19, 64, 143, 146 
danski 118, 144, 145 

dari 138 

donjonjemački 143 


ekavica 17, 128, 129, 131 

engleski 15, 19, 22, 27-31, 43, 
45—48, 51, 54, 55, 59, 67, 72, 
73, 77, 82, 83, 85, 87, 90, 100, 
106-108, 118, 119, 124, 130, 
132, 135, 141, 142, 147, 148 

estonski 119 

Estuary English 106 


farsi 138 

finski 82 

flamanski 140, 144 

francuski 16, 30, 50, 51, 66, 83, 87, 
118, 119, 141, 142, 147 


General American 28, 100 
germanski jezici 32, 138, 143, 144 
gornjolužički/ 

gornjolužičkosrpski 120 
gornjonjemački 143 
govor otoka Martha's Vineyard 22 
grčki 30, 51, 52, 140 


hebrejski 50, 98 

hindski 140, 142, 143 

hindustanski 140 

hrvatski ili srpski 127 

hrvatski 7, 27, 29-30, 37-38, 48, 
50, 60, 63, 66-68, 75-78, 
82—88, 90, 109, 117, 119, 
124, 125, 127-130, 132-136, 
139-145, 147-149, 152, 153, 
155, 156 

hrvatskosrpski 76, 127-130, 132, 
146, 151, 153 


ijekavica 128, 131, 141 
ikavica 17, 128, 131 

ilirski 143 

indoeuropski 30, 52, 89, 147. Vidi 
i praindoeuropski 

indonezijski 140, 142-145, 154 

iranski 138 

irski 77, 78, 118, 119 

istočnohercegovački 131, 145, 146, 
151 

istrorumunjski 133 

ivrit 98 


japanski 73, 87, 122 

jekavica 99, 115, 151 

jidiš 98 

jugozapadni istarski 150, 151 
južnočakavski 150-152 


kajkavski 17, 18, 21, 27, 32, 63, 66, 
67, 72, 91, 134, 135, 139, 145, 
149-152 

kanadski/kvebečki francuski 141 

kastiljski 133, 148, 152 

kašupski 152 

kazaški 138 

keltski 98 

kineski 73, 87, 110, 122 

kirgiski 138 

kojsanski 96, 97 

korejski 87 

kornički 98 

kreolski 12 


lastovski 151 
latvijski 73 
litavski 73 


mađarski 19, 78, 87, 118, 133, 135, 
156 

makedonski 129, 134, 135, 138, 
149, 150, 153, 154 

malajski 140, 142-145, 154 

manski 98 

mijikenda 136 

mletački talijanski 39 


napuljski 137 

niskonjemački 138, 143 

nizozemski 138, 140, 143, 144 

norveški 134, 135, 138, 144, 145 

novoštokavski 27, 69, 70, 131, 148, 
151 

nynorsk 144 


njemački 49-51, 60, 73, 82, 87-89, 
119, 138, 141-147 
njujorški 101, 102 


perzijski 138 

pijemontski 137 

poljski 121, 152 

portorikanski španjolski 33 

portugalski 12, 16, 78, 141, 142 

pragermanski 89 

praindoeuropski 30, 32, 50, 52, 89 

prajužnoslavenski 150 

prasemitski 89 

praslavenski 16, 17, 29, 32, 45, 89, 
115, 150 

provansalski 137 


romanski 87, 89, 119, 137-139, 152 

RP (received pronuntiation) 72, 99, 
106 

ruski 32, 56, 83, 98, 133, 138 


sanskrt 30, 140 

sefardski 98 

semitski jezici 50, 89, 98 

Serbo-Croatian 148 

sicilijanski 137 

sjevernočakavski 17, 150-152 

sjevernonjemački 138 

slavenski 16—19, 30, 34, 39, 83, 87, 
90, 120, 121, 138, 139, 148, 
150, 152, 154, 156 

slavjanosrpski 59 

slavonski 18, 21, 119, 131, 139, 
143, 145, 151 

slovenski 17, 32, 61, 73, 82, 87, 
121, 129, 134, 135, 139, 143, 
149-151, 154 

slovinski 143 

srednjočakavski 150, 151 

srednjojužnoslavenski 151, 152, 
154, 156 

srednjoslovački dijalekt 146 

srpski ili hrvatski 127 

srpski 59, 60, 76, 83, 127, 129, 
147-149, 152, 153, 156 

srpskohrvatski 59, 127-132, 135, 
146—149, 151-156 

srpskohrvatskobosansko- 
crnogorski 147 

srpsko-hrvatsko-slovenački 
(tj. slovenski) 129 

standardni američki engleski 100 

standardni bošnjački/bosanski 132 

standardni crnogorski 131, 132 

standardni hrvatski 132, 134 

standardni jezik 11, 13, 17, 19221, 
26, 27, 29, 34, 35, 39, 40, 41, 
43-45, 47, 48, 50, 54-75, 78, 
79, 81, 86, 95, 102, 

127-156 

standardni srpski 132 

starocrkvenoslavenski 17 

starogrčki 34, 56, 57 

staroslavenski 17 


staroštokavski 27, 119, 131, 139, 
145, 148, 151 
svahili 46, 83, 97, 107 


španjolski 24, 32, 33, 51, 78, 106, 
107, 119, 120, 122, 130, 133, 
141, 142, 146, 147, 152 

švedski 73, 107, 134, 135, 138, 144 

švicarski njemački 141 


tadžički 138 

talijanski 39, 50, 51, 60, 67, 87, 89, 
119, 137, 145, 152 

toharski 32 

toskanski (firentinski) dijalekt 67, 
152 

turkijski 138 

turkmenski 138 

turski 82, 87, 89, 119, 138 


urdski 140, 142, 143 
uzbečki 138 


velški 87 
vijetnamski 73, 87 
visokonjemački 143 


xhosa 97 


zapadnoslovački 146 
zulu 97 


Indeks imena 


Aitchison, J. 33 
Anderson, B. 85 
Anić, V. 110, 116 
Ash, S. 28 
Atatiirk 82 


Babić, S. 116, 129, 153 
Badurina, L. 116 
Blair, T. 106 


Boberg, C. 28 

Boccaccio 67 

Bourdieu, P. 56, 60, 64, 100, 106, 
110 

Brezovački, T. 145 

Brodnjak, V. 76 

Brozović, D. 56, 147, 151 

Bulcsi, L. 82 


Chambers, J. K. 28 

Cheshire, J. 48 
Clintonovi, B.i H. 22 
Cosby, B. 100 
Crystal, D. 96 


Dante 60, 67 
Darwin, Ch. 15 
Dawkins, R. 105 


Eagleton, T. 103, 104 
Emmett, A. 94 
Esling, J. 99 


Fairclough, N. 106 
Finka, B. 116 


Gluhak, A. 61 
Greenberg, M. 94 
Greenberg, R. 76 
Grimm, J. 153 


Hagčge, C. 96, 98 
Ham, S. 116 
Harman, C. 105 
Hayek, F. A. 94 
Hobsbawm, E. 85 
Holzer, G. 155 


Ivić, P. 147 
Ivšić, S. 128 


Kačić Miošić, A. 63 

Kalogjera, D. 101, 118 

Kapović, M. 17, 35, 73, 100, 115, 
117, 121, 150, 151 

Karadžić, V. 29, 59-61, 91, 117, 
128, 130, 145, 146 

Kašić, B. 59 

Katičić, R. 34, 86, 91 

Kokot, M. 68 

Kordić, S. 53, 81, 128, 129, 134, 
144, 147, 148, 152 

Krauss, M. 96 

Krleža, M. 128, 152 


Labov, W. 15, 22, 23, 28, 31, 32, 
95, 100-102 

Langston, K. 155 

Leyva, R. 105 

Lisac, J. 150 

Luther, M. 60 


Madonna 75 

Magner, Th. 35 
Mandela, N. 97 
Maretić, T. 91, 128 
Marković, I. 116 
Martinet, A. 28 

Marx, K. 94, 105 
Matasović, R. 97, 134, 150 
Mićanović, K. 116 
Milroy, J. 15, 54, 55, 76 
Milroy, L. 54, 76 
Moguš, M. 116, 153 


Nyerere, J. 107 


Obama, B. 22 
Opačić, N. 39, 84 
Orwell, G. 106, 107 


Parčić, D. 83 
Petrarca 67 
Potter, H. 130 


Rolling Stones, The 48 


Sand, Sh. Vidi Zand, Š. 
Sarkozy, N. 118 
Saussure, F. de 46 
Seliger, M. 103 

Silić, J. 116 

Skerlić, J. 128 
Starčević, A. 8, 90 
Stuart-Smith, J. 28 


Škarić, I. 117 
Škiljan, D. 129, 138 
Štrkalj, K. 86 
Šulek, B. 90 

Težak, S. 65 

Thatcher, M. 106 
Trudgill, P. 19, 76, 101 
Tuđman Vuković, N. 18 


Vražić-Stejskal, D. 106 


Wacquant, L. 110 


Wilson, E. O. 105 


Zand, Š. 99 
Zinn, H. 104, 105 


Žanić, I. 68, 130 
Žic Fuchs, M. 18 


Indeks pojmova 


Akademijin rječnik 155 
akcent 99. Vidi i naglasak, izgovor 
akcentuacija 61, 67, 69, 70, 

131, 150 
aktivizam, sociolingvistički 101 
akuzativ 18, 40, 47, 48 
američki crnci 45, 112 
analitički glagolski oblici 30 
anglizmi 37, 79, 82, 84, 87-89, 159 
antiimperijalizam 85 
antropologija 105 
aorist 18, 30 
arabizmi 82, 140 
arapsko pismo 140 
arbitrarnost jezičnoga 

znaka 46, 47, 60 
arhaizam 18, 52, 151 
ateizam 116 


barbarizmi 81 
biologija 105 
bohemizmi 19, 90, 91 
brojevi, deklinacija 16 
brojevni izrazi 16 


čistunstvo 9, 81, 91, 125, 158. Vidi 
i purizam 


ćirilica 128, 140 
dakanje 125 


darvinizam 105 
dativ 16, 17, 28, 30, 40, 70, 153 


deklinacija 16, 27, 29, 30, 52 
brojeva 16 
određenih i neodređenih 
pridjeva 27 
deskripcija 93, 104. Vidi 1 opis 
deskriptivizam 39, 104 
diftong 29. Vidi i dvoglas 
diftongizacija 29 
dijalekatski kontinuum 136, 138, 
139, 150, 152 
dijalekt 17, 20, 27, 28, 32-35, 48, 
55, 58, 63-67, 78, 87, 115, 120, 
131-164, 136-139, 141, 143, 
145, 146, 149-152, 155, 158. 
Vidi i govor, narječje 
dijalektologija 21, 22, 34, 35, 64, 
106, 136, 148, 149, 152, 153 
dijasistem 151 
dinamički naglasak 73, 99 
disimilacija/razjednačavanje 44 
diskriminacija 95, 96, 99, 100, 111, 
112, 158 
doslovni prijevod 43, 90, 124, 159 
društveno-humanistički 14, 104 
dual 158. Vidi dvojina 
dugosilazni naglasak 73 
duljina 72, 73, 117 
dvoglas 29. Vidi i diftong 
dvojina 17, 18 
dvostruka negacija 48 


ekonomičnost 28-31 
ekonomija 29, 85, 104, 105, 109 

endehaizmi 83 


filozofija jezika 9, 10 

fonologija 9, 16, 30, 34, 37, 69, 70, 
106, 131, 141 

fonološke/glasovne varijacije 20-21 

forenzička lingvistika 13, 102 

Francuska akademija 60 

fraza 43, 66, 90, 108, 110 

frikativ 72 

funkcionalizam 31-33 

futur [./futur Il. 66 


genetski kriterij 134, 136 

genitiv 18, 28, 40, 47, 48, 49 

glagol 10, 21, 29, 30, 32, 45, 61, 
70, 82, 109, 134 

glagolski oblici, analitički 30 

glas 31, 32, 44, 45, 50, 59, 65, 
70-72, 113, 115, 118-123, 131, 
141, 150, 158 

glasovne promjene 16, 17, 21-25, 
28, 29, 32, 33 

glasovne varijacije 21, 22, 23 

glasovno stapanje 32 

govor 24, 26, 27, 30, 33, 35, 
38, 39, 43, 58. Vidi i dijalekt, 
narječje 

govornici 23, 26, 32, 40, 43, 46, 
49, 50, 53, 55 

govorno-jezični poremećaj 13 

gramatika 25, 38, 59, 60, 65, 72, 
75, 87, 123, 155 

gutanje slova 23, 24 


homonimi 32 
Hrčak 93 
HRT 68, 86 


identifikacijski kriterij 134, 136 

ideogram 122 

ideologija 11, 34, 53, 55, 58, 59, 
62, 103-105, 108-111, 158 


idiom 58, 70, 83, 111, 123, 132, 
134, 136—138, 144, 150, 152, 
156 

ije/je 17, 117, 119, 122, 146. 
Vidi i jat 

imenica 18, 31, 42, 49, 52, 82, 90, 
107, 110, 134 

imenske klase 12 

imperfekt 18, 27, 30 

infinitiv 10, 20, 21, 48 

inovativni izgovor 23, 26 

instrumental 17, 28, 40, 70 

internet 23, 43, 82, 88, 123 

intervencionizam 94, 100 

ispravno/neispravno 11, 38, 48, 51, 
60, 64. Vidi i pravilno/ 
/nepravilno 

istočna varijanta 131 

izgovor 21-24, 26—28, 32, 50, 
51, 59, 68—73, 82, 99, 101, 
115-121, 140, 141, 144. 

Vidi i naglasak, akcent 

izoglosa 150, 151 

izraz, brojevni 16 

izumiranje jezika 16, 28, 96-98 

izvanjezični svijet 20-23, 29, 33, 
47, 88, 96, 137, 139, 142, 143, 
160 

izvedenica 19, 20, 45, 47, 56, 82, 
108 


jat 17, 45, 61, 115, 141, 146, 151 

jezična barijera 100 

jezična diskriminacija 95, 99, 100, 
111, 112, 158 

jezična politika 59, 76, 83, 86, 125, 
128 

jezična promjena 16—30, 32—37, 
44, 50, 77, 87, 89, 107, 110, 
111, 157 

jezična raznolikost 28, 95, 96, 
98,111 

jezična standardologija 12, 13, 34, 
40, 41, 59, 61, 62, 66, 69, 71, 
81, 86, 90, 140 

jezična tipologija 10 
jezična tolerancija 66, 95, 99, 102, 
111, 158 
jezični purizam 15, 39, 41, 43, 52, 
81-91, 102, 106, 108, 109, 111, 
114, 115, 123-125, 158 
jezični znak 46, 47, 60, 122 
jezično čistunstvo 9, 81, 91, 125, 
158. Vidi 1 purizam 
jezik književnosti 56, 57 
jezikoslovac 12, 37, 59, 76, 81. 
Vidi i lingvist 
jezikoslovlje 9, 81, 159. Vidi 
i lingvistika 
jugoslavenska/južnoslavenska 
ideja 128 


kalk 43, 90 
kapitalizam 104, 107, 108, 111 
klikovi 96, 97 
knjiški 82, 91, 119 
Književni dogovor u Beču 128 
književni jezik 41, 56, 57, 63, 
78—79, 131, 144—146, 153 
kognitivizam 12 
kolokvijalno 20, 82, 153 
komercijalizacija 14 
komparacija pridjeva 41, 43 
komunikacija 57, 59, 62, 63, 83, 
107, 123, 135 
komunizam 108 
kondicional 30, 70 
konzervativci 16, 70, 76 
konjunktiv 30 
korijen 19, 29, 80, 150 
kratkouzlazni naglasak 73 
kriteriji (za određivanje jezika) 
identifikacijski 134, 136 
genetski 134, 136 
razumljivost 134-136 
standardizacija 134, 137 
kroatist 29, 53, 60, 73, 85, 105, 
128, 129, 153, 155, 156 
kroatistika 56, 65, 91, 134, 145 
ksenofobija 85, 106, 158 


kultura standardnoga jezika 11 

kulturni antiimperijalizam 85 

kvantitativna sociolingvistika 21, 
22 

kvarenje jezika 15, 33, 34 


lančane promjene 28, 32 
latinica 122, 128, 140 
leksičke promjene 19, 124 
leksik 16, 20, 69, 140, 150 
lektor 19, 113-114, 121-125, 159 
liberalizam 108, 129 
lingua franca 83, 143 
lingvist 7, 9-15, 22, 24, 34, 35, 38, 
44, 53, 56, 58, 74, 105, 106, 
111, 144, 154, 158. 
Vidi i jezikoslovac 
lingvistika 7, 9-14, 44, 46, 65, 103, 
104, 111, 127, 157, 159. Vidi 
i jezikoslovlje 
forenzička 13, 102 
lokativ 17, 28, 70, 153 


ljudski jezik 16, 42, 50, 86 


malina 18 

materinji/materinski 40, 65, 67, 
97-101 

Matica hrvatska 116 

mediji 7, 11, 12, 27, 28, 37, 39, 63, 
67, 69, 71, 77, 78, 85, 113, 116 

mediopasiv 30 

mjesni prilozi 27 

množina 17, 28, 33, 47, 48, 52, 70, 
110, 117, 146 

morfologija 16, 30, 69, 70 

morfološka promjena 17 


nacija 57, 78, 79, 111, 112, 
138, 139 

nacionalizam 78, 84, 85, 104, 
106, 108, 111, 115, 133, 148, 
158, 159 

nacionalni identitet 78 

naglasak 28, 51, 52, 65, 67-70, 72, 
73, 123. Vidi i izgovor, akcent 

narječje 58, 145, 146, 149, 151, 
152. Vidi i dijalekt, govor 

nastavak 28, 29, 49, 70, 153 

neispravno. Vidi ispravno/ 
/neispravno i pravilno/nepravilno 

nemotiviranost jezičnog znaka 46 

neoakut 73, 150 

neoliberalizam 94, 129 

nepravilno. Vidi pravilno/ 
/nepravilno i ispravno/ 
/neispravno 

neutralnost jezika 57, 62, 66, 
68—70, 75, 81, 99 

niječne rečenice 18 

norma 40, 58, 61 

Northern Cities Vowel Shift 28 

novogovor 110 

Novosadski dogovor 128 

novotvorenice 82, 84, 90 


obezvučenje 45, 72 

obrazovanje 13, 23, 26, 54, 
61, 64, 71, 75, 91, 122, 159. 
Vidi i škola 

opis 12-14, 44, 93, 111, 157. 
Vidi i deskripcija 

označitelj 46, 47 


paukal 118 
perfekt 18, 30 
perzijanizmi 82 
pismenost 56, 121 
pismo 
arapsko 140 
ćirilica 128, 140 
devanagari 140 
latinica 122, 128, 140 
pojednostavljenje jezika. 
Vidi ekonomičnost 
policentričan jezik 129, 132, 142, 
144, 152, 156 
poliglot 10 


politika 12, 59, 76, 83, 104-106, 
108, 110, 125, 128, 146 

posuđenica 15, 19, 50, 51, 81, 82, 
84, 86—91. Vidi i tuđice 

povijesna fonologija 34, 37 

povijesna lingvistika 34 

povijest 24, 35, 45, 48, 61, 83, 86, 
87, 91, 104, 105, 122, 128, 140, 
144 

pozitivna rečenica 18 

pravilno/nepravilno 11-13, 24, 
37-54, 56, 65, 73, 95, 101, 106, 
111, 157. Vidi i ispravno/ 
/neispravno 

pravopis 11-13, 17, 37, 60, 61, 110, 
113-125, 131, 158, 159 

preskriptivizam 39, 41, 52, 158 

prevođenje 124, 125, 129 

prezent 10, 70 

pridjev 18, 27, 41-43, 56, 134, 148, 
153 

pridjevsko-zamjenički nastavci 49 

prijedlog 30, 40, 42 

prijevod 10, 43, 82, 90, 124, 130, 
159 

prilog (gramatički) 48 

priručnik. Vidi standard(n)ojezični 
priručnici 

profit 14, 104 

promjena, jezična 16—37, 44, 50, 
77, 87, 89, 107, 110, 111, 157 

propis 12-14, 39, 93, 113, 157 

proučavanje/istraživanje 9, 21, 25, 
35, 87, 104, 139 

purizam 15, 39, 41, 43, 52, 81-86, 
89, 91, 102, 106, 108, 109, 111, 
114, 115, 123-125, 157, 158, 
160. Vidi 1 čistunstvo 


računalna lingvistika 10 

računalni pravopis 122 
razjednačavanje/disimilacija 44-45 
razumijevanje 31, 63, 103, 135 
rečenica 16, 18, 39, 43, 64 
redaktor 121 


Kazala 


183 


redundancija 42 
rusizmi 19, 83, 90 


semantika 16, 42, 88 

sintaksa 12, 16, 18, 30, 70, 124, 
134 

sintaktičke varijacije 21 

Skerlićeva anketa 128 

slavenski genitiv 18 

sleng 19 

slobodno tržište 85 

službeni jezik 58, 79, 107, 129, 137, 
143 

socijalizam 105, 107, 109 

sociobiologija 105 

sociolingvistički aktivizam 101 

sociolingvistika 21-23, 69, 73, 137, 
156 

sociologija 104, 129 

sonant 72, 115 

spelling-checker 122 

srbizmi 12, 76, 84-86, 89-91, 124, 
159 

srednjojužnoslavenski 
dijasistem 151 

standard 

standardizacija 12, 15, 27, 
44, 47—49, 54, 57, 60, 61, 68, 


157, 159 

standardno 13, 44, 54, 60, 
68, 71, 119 

standardojezične 

varijante 129 
standard(n)ojezični 

priručnici 38, 60, 61, 73, 114, 
130 

standardološka norma 40 
standardolog/ 


/standardologija 12, 13, 71 
stapanje 29, 32, 61 
status quo 104 
strojni jezik 42 
strukturalni kriterij 134 
substandard 58, 131 
supin 21 


škola 64, 65, 69, 70, 106, 109. Vidi 
i obrazovanje 


tipologija 10 
tuđice 58, 81, 85, 87. Vidi 
i posuđenice 
tvorba 19, 46, 83, 153 
tvorenice 19, 46, 56, 84. Vidi 
1 novotvorenice 


učenje jezika 11, 13, 38, 64, 68, 75 

ujednačavanje/asimilacija 44, 48, 
122, 123 

ustroj rečenice 16 


varijabla 22, 26 
varijacija 20, 22-24 
morfološka 21 
varijacionistička sociolingvistika/ 
/varijacionizam 21, 22 
varijante 17, 34, 35, 40, 49, 55—58, 
62. 74.75.71. 19, 116. 12% 
136, 137, 141, 142, 153 
velari 32, 119, 120 
verbalni delikt 79 
Vijeće za normu hrvatskoga 
standardnog jezika 61 
vokalski sustav 72 


zakon o jeziku 79 

zalihosnost/zalihost 42 

zapadna varijanta 132 

zarez 11,124 

značenje 17, 19, 31, 32, 41, 42, 46, 
47, 49, 50, 57, 77, 88, 108 

značenjske promjene 19, 50 

znak 119, 122 

znak, jezični 46 

znanstvene slobode 14 

znanstvene spoznaje 14 

znanstveni principi 14 

zvučna slika 46 

